
Capitolul | 
OMUL DE LA SUD 


Ceaţa care se pregătea să coboare asupra Londrei, nu era 
decât o simplă abureală cenuşie şi becurile de gaz păreau doar 
puţin întunecate, când Africanul, clătinându-se pe picioare, intră 
în Portman Square. Deşi era un frig umed, el nu purta nici un fel 
de pardesiu, iar gulerul cămăşii îi era răsfrânt, lăsând să i se 
vadă pieptul dezgolit. Umbla privind cu atenţie la toate uşile şi 
se opri în cele din urmă la Nr. 551, cercetând cu de-amănuntul 
ferestrele întunecate ale imobilului, zâmbind sarcastic. 

Este ştiut că, beţia intensifică sentimentele. Omul vesel îşi 
îndrăgeşte mai mult tovarăşii, omul mâhnit devine mai amărât, 
iar cel mâniat poate fi împins la crimă. Şi Laker simţea o mânie 
fără de seamăn. Are să-i arate dracului ăsta bătrân, ăstui pungaş 
mizerabil, care trăia din riscurile suportate de alţii, că nu poate 
să fure aşa fără nici o teamă de răspundere! 

El, Laker, sosea fără o para chioară, după ce făcuse un 
drum lung şi din cale afară de obositor. Mai avea încă vie în 
minte, spaima nebună ce-l cuprinse la Capetown, când a venit 
poliţia să-i percheziţioneze locuinţa. Toată viaţa lui, a fost o viaţă 
de câine. Atunci, de ce bătrânul Malpas, care se afla în pragul 
morţii, să se lăfăiască în lux, pe când agentul lui cel mai bun 
trăgea pe dracul de coadă? Asemenea gânduri îl chinuiau 
întotdeauna pe Laker, ori de câte ori era beat. 

Faţa-i lungă, nerasă, cicatricea care-i brăzda unul din obraji, 
de la tâmplă până la bărbie, fruntea-i mică, acoperită cu smocuri 
de păr încâlcit, hainele-i murdare din cale afară, totul din el 
evidenția cea mai abjectă mizerie. 

Se opri un timp locului, privind la ghetele-i stricate, apoi 
urcă cele câteva trepte ale peronului şi bătu încetişor la uşa de 
intrare. 

Imediat, se auzi o voce, care întreabă: 

— Cine-i acolo? 

— Laker! răspunse el, cu o voce puternică. 

Uşa se deschise fără zgomot şi el pătrunse înăuntru. Aici nu 
era însă nimeni care să-l primească. Străbătând holul pustiu, 
urcă o scară, trecu printr-un culoar îngust şi intră într-o cameră 
foarte puţin luminată. 


O lumină slabă cădea dintr-o lampă cu abajur verde, 
aşezată pe un birou, în dosul căruia şedea un bătrân. 

— Şezi jos, spuse acesta. 

Laker nu avea nevoie să fie îndrumat: cunoştea prea bine 
unde se găsea masa şi scaunul, doar la trei paşi de el. Fără să 
mai spună o singură vorbă se aşeză; pe faţa lui străluci un surâs 
sarcastic. Bătrânul cu mutra respingătoare, nu-l putea zări. 

— Când ai sosit? 

— Am venit cu „Buluwayo”. Am nevoie de bani, Malpas şi 
asta cât mai repede. 

— Pune pe masă ceea ce ai adus, spuse bătrânul foarte 
răstit; revino după un sfert de ora, şi banii vor fi aici. 

— Ba eu, îi vreau chiar acuma, spuse omul nostru cu o 
încăpățânare de betiv. 

Malpas întoarse figura-i hidoasă, către Laker. 

— Aici domneşte o singură regulă şi anume aceea pe care o 
dictez eu. Lasă pe masă ce ai adus, sau dacă vrei ia-le cu tine; 
când eşti beat eşti un idiot şi nu ştii ce vorbeşti. 

— Se prea poate; dar nu sunt chiar atât de idiot, ca să-mi 
mai pun pielea în joc, cum am făcut-o până acum. Şi, ştii Malpas 
că nici tu nu prea stai pe roze. Habar n-ai cine locuieşte în casa 
de alături! 

Işi aduse aminte de un fapt pe care îl aflase întâmplător, în 
aceiaşi dimineaţă. 

Malpas îşi strânse pe umeri halatul vătuit, şi rânji. 

— Ai crezut tu că n-am habar? Că nu ştiu că Lacy Marshalt 
locuieşte alături de mine? Atunci imbecilule, de ce crezi că 
locuiesc aici, dacă nu ca să fiu lângă dânsul? 

Beţivul îl privi cu gura căscată. 

— Alături de el... de ce? E unul din oamenii pe care îi furi, 
deşi el însuşi este un hoţ, dar vorba-i că tu îl prăzi! Ce nevoie ai 
tu să fi alături de el? 

— Asta-i treaba mea, răspunse bătrânul aspru. Lasă ce ai 
adus şi şterge-o! 

— Nu vreau să las nimic, spuse Laker ridicându-se, şi n-o să 
plec până nu ştiu totul despre tine, Malpas. M-am gândit şi m-am 
răzgândit. Tu nu eşti ceea ce pari; n-ai sta la capătul celălalt al 
odăii, ţinându-mă pe mine şi pe ceilalţi tovarăşi ai mei, la atâta 
distanţă de tine, dacă n-ai avea un motiv serios. Vreau să te văd. 
Ceva mai de aproape, fătul meu. Să nu faci nici o mişcare; ţi-e 

imposibil să vezi revolverul meu, dar pe cuvântul meu de 
onoare, că-l am. 

Făcu trei paşi înainte, apoi se împiedică de un obstacol şi fu 
aruncat înapoi. Era un fir gros de fier, întins de la un perete la 
altul, care pe întuneric nu putea fi observat. 

Lampa se stinse înainte ca Laker să-şi fi putut recăpăta 
echilibrul. Asta îl scoase cu totul din sărite. Cu un urlet ca de 
fiară, se năpusti înainte şi apucă firul de fier. De data aceasta o 
lovitură de picior îl aruncă iar pământ. 

Dintr-o săritură fu la loc în picioare. 

— Fă lumină pungaş bătrân, strigă el învârtind în mână un 
scaun. Sunt atâţia ani de când mă furi într-una! Plăteşte-mi, sau 
îţi devastez casa! 

— Bagă de seamă băiete; e a treia oară că mă ameninţi! 

De astă dată vocea se auzi din spatele lui; se întoarse 
repede, şi în culmea furiei trase. 

Zidurile capitonate ale încăperii înăbuşiră detunătura, dar la 
lumina produsă de descărcarea revolverului Laker zări o siluetă 
târându-se înspre uşă şi trase din nou. Uşa se deschise şi văzu 
atunci pe celălalt bărbat, cum se strecura afară. Intr-o secundă 
fu şi el pe culoar, dar bătrânul dispăruse de acum. Unde putea să 
fi intrat? Laker zări o uşă asupra căreia se năpusti cu toată 
puterea. 

— leşi de acolo! strigă el, ca scos din minţi. leşi ca să stăm 
puţin de vorbă, dacă-ţi dă mâna, trădătorule! 

Auzi în dosul lui un scârţâit. Uşa camerei din care ieşise, fu 
brusc închisă. 

Atunci îşi dădu seama că mai avea încă în mână săculeţul 
de piele, pe care-l scosese din buzunar şi că risca să plece fără 
nici un rezultat palpabil. Incepu să bată cu pumnii în uşă, după 
care bătrânul se pusese la adăpost. 

— Haide Malpas! De ce nu înţelegi de glumă? leşi afară de 
acolo că nu-ţi fac nimic. Mi se pare şi mie că sunt niţel cam beat! 

Din odaie nu veni nici un răspuns. 

— Crede-mă, dragă Malpas, îmi pare foarte rău. 

Jos, la picioarele sale, zări un obiect pe care îl ridică. Era o 
bărbie de ceară, bine modelată şi colorată, care se vedea că 
fusese fixată cu două şireturi elastice, din care unul se rupsese. 
Această jumătate de mască îl făcu să pufnească într-un râs 
zgomotos. 


— la te uită Malpas, am pus mâna pe o bucată din mutra ta! 
strigă el. leşi afară că de nu îţi duc bărbia la poliţie, care cu 
siguranţă că o să vrea să găsească şi restul simpaticei tale 
persoane. 

Rămase din nou fără nici un răspuns. Atunci râzând într- 
una, cobori scara şi încearcă să deschidă uşa care da în stradă. 
Aceasta însă, nu avea nici un fel de clanţă. 

— Malpas!! j 

Vocea-i puternică trezi ecoul camerelor goale. Injurând, 
urcă din nou scara. Când fu la jumătatea drumului, auzi ceva 
căzând. Ridică privirea şi zări sus mutra aceea pe care n-o putea 
suferi; văzu o greutate neagră rostogolindu-se spre el şi încearcă 
să se dea la o parte, din cale-i. 

O secundă mai târziu căzu ca un pachet neînsufleţit, de-a 
lungul scării. 


Capitolul Il 
COLIERUL REGINEI FINLANDEI 


La ambasada americană, balul era în toi. 

Când năvala de oaspeţi se mai linişti puţin, dintr-o maşină 
de piaţă cobori un bărbat cu figura voioasă şi trecu liniştit printre 
cele două rânduri de spectatori. Făcu un semn prietenesc 
poliţistului care păzea trecerea şi pătrunse în hol. 

— Colonel Bothwell, spuse el valetului din uşă, apoi 
pătrunse în salon ca la el acasă. 

— Scuzaţi-mă... 

Un bărbat cu fizicul agreabil, în ţinută de seară, îl luă 
afectuos de braţ şi-l conduse într-o anticameră mică, 
transformată în bufet şi care la ora asta era încă pustie. 

Colonelul Bothwell ridică din sprâncene, arătând surpriză 
binevoitoare. 

— Nu, spuse încetişor străinul. 

— Nu? 

Sprâncenele colonelului nu se puteau ridica mai sus decât 
erau, aşa că se încrunta. 

— Nu, nu cred. 

Ochii cenuşii care surâdeau privind la ofiţer, străluceau de 

veselie. 

— lubite amice american, spuse colonelul încercând să-şi 
scoată braţul din strânsoarea celuilalt. intr-adevăr, nu înţeleg de 
loc — te înşeli poate! 

Cel cu care vorbea, dădu încetişor din cap. 

— Eu nu mă înşel niciodată. Precum o ştii destul de bine, 
sunt englez, ca şi d-ta, cu toate că imiţi accentul din Statele 
Unite. Sărmane Slick, asta nu se prinde. 

Slick Smith suspină, dar nu lăsă de loc să se vadă că ar fi 
câtuşi de puţin decepţionat. 

— Dacă un cetăţean american nu poate să facă o vizită 
amicală ambasadorului său, fără să sbârlească părul copoilor, 
este un semn că ceva nu-i în ordine. Uite, căpitane, am primit 
invitaţie şi dacă ambasadorul meu doreşte să mă vadă, asta nu 
te priveşte. Este cel puţin părerea mea! 

Căpitanul Dick Shannon râse încetişor. 

— Vezi că el nu doreşte de loc să te vadă Slick. Din contră, 
ar fi cât se poate de încurcat, dacă ar afla că un vestit pungaş 
englez este în noaptea asta, în locul unde diamante în valoare de 
un milion de dolari vor fi la îndemâna lui. Se poate că ar fi 
mulţumit să aibe lângă el pe colonelul Bothwell din regimentul 
94 de cavalerie şi să-şi strângă mâna, dar cu siguranţă că nu are 
nevoie de loc de Slick Smith, hoţ de bijuterii. Vrei să ciocnim un 
pahar înainte să pleci? 

Slick suspină din nou. 

— Whisky, spuse el foarte laconic, arătând o sticlă pe bufet. 
Te înşeli dacă crezi că am venit pentru afaceri. E lucru cunoscut 
căpitane: curiozitatea este viciul meu şi am venit numai din 
dorinţa de a contempla colierul de diamante al Reginei. Probabil 
că-i pentru ultima dată că-l mai văd. Nu pune prea multă apă, 
whisky-ul nu ştie să înoate. 

Plin de tristeţe privi la pahar înainte de a-l da pe gât. 

— La drept vorbind, sunt mulţumit într-un fel că m-ai dibuit. 
invitaţia am primit-o de la un prieten. Fiecare om are un ideal în 
viaţa lui, chiar şi un copoi; iar visul meu a fost întotdeauna să 
lămuresc misterele încâlcite. Sunt la fel ca şi Stormer, detectivul 
care m-a denunţat d-tale, şi habar nu am ce avea în capul lui. 

Era într-adevăr perfect exact că Shannon primise din partea 
agenţiei Stormer primele indicaţii asupra identităţii adevărate a 
lui Slick. 


— Ne întâlnim oare acum ca fraţii întru detectiviei sau 
suntem pur şi simplu un poliţist faţă de un... 

— Nu te jena şi spune „un hoţ”, fără teamă că o să mă 
atingi în amorul propriu, spuse Slick. 

— Şi cum rămâne cu diamantele Reginei? 

Slick oftă îndelung. 

— Sunt ochite, spuse el. Sunt foarte curios să ştiu cum o să 
învârtească afacerea. Lovitura o dă o bandă foarte dibace, cred 
că nu te aştepţi să-ţi dau pe faţă câteva nume, nu-i aşa? 

— Au sosit deja la ambasadă? întrebă Dick într-o suflare. 

— Nu ştiu, asta sunt curios şi eu să văd. Nu sunt dintre 
profesioniştii aceia, pe care felul cum operează nu-i interesează. 
Mai curând s-ar putea spune că sunt un doctor căruia îi place să 
vadă cum operează alţii. 

Shannon stătu câteva momente pe gânduri. 

— Aşteaptă-mă aici, şi vezi să nu ţi se lipească de mâini 
ceva piese din serviciul argintăriei, spuse el părăsind de astă 
dată un Slick indignat. 

Se duse în salonul înţesat de lume şi croindu-şi drum printre 
mulţime, ajunse la un loc liber, unde ambasadorul sta de vorbă 
cu o femeie impozantă, care părea extrem de obosită, şi pentru 
paza căreia, Shannon se afla la ambasadă. 

Un lanţ sclipitor arunca reflexe luminoase la fiecare mişcare 
a gâtului său. 

Cu ochii în patru, Shannon supraveghea pe toţi cei din jurul 
ei. Observă un tânăr care stătea de vorbă cu unul din secretarii 
ambasadei şi încrucişându-şi privirea cu a lui, îi făcu semn să se 
apropie. i 

— Ascultă Steel, Slick Smith este aici. Imi spune că se va 
întâmpla o sustragere a colierului reginei. N-ai să-l pierzi din ochi 
nici un moment. Spune unui om de la ambasadă să verifice lista 
şi adu-mi pe toți care nu vor putea fi identificați. 

Se înapoie la Slick, pe cure-l găsi ocupat cu sorbirea celui 
de al treilea pahar de alcool. 

— Ascultă-mă Slick. De ce ai venit aici dacă ştiai că furtul 
trebuie să fie comis în astă seară? Chiar dacă nu eşti complice, 
tot vei fi bănuit! 

— M-am gândit şi eu la asta, spuse Smith. 

Din locul unde se găseau amândoi, se putea vedea perfect 
intrarea principală a salonului. Invitaţii soseau fără întrerupere şi 


8 


în acel moment îşi făcu apariţia un bărbat bine făcut, însoţind o 
femeie atât de frumoasă încât chiar Slick, care nu se emoţiona 
cu una cu două, rămase înmărmurit. Aceştia trecură de ei, 
înainte ca Dick Shannon să-i fi putut vedea de aproape. 

— lată o creatură cu adevărat încântătoare. Martin Elton 
nu-i aici? Femeiuşca asta iese prea mult cu Lacy. 

— Lacy? 

— Da, onorabilul Lacy Marshalt. Un milionar. Un tip straşnic, 
care şi-a început viaţa într-o casă de corecție şi care-i gata 
întotdeauna să intre în alta... Cunoşti dama, căpitane? 

Aproape că nu era om, care să nu o cunoască pe Dora 
Elton. Era una din acele femei elegante, pe care o puteai întâlni 
la toate premierele sau cluburile de noapte ultra mondene. Din 
contră, pe Lacy Marshalt nu-l cunoştea Shannon, decât doar din 
auzite. 

— Frumoasă! Doamne, Doamne, repetă Slick plin de 
admiraţie. De ar fi soţia mea nu i-aş da voie să iasă la plimbare 
cu Lacy. Garantat că nu, domnul meu, dar se vede că la Londra 
se obişnuieşte asta. 

— Peste tot e la fel. Aici ca la Paris, New York, Chicago, 
Madrid sau Bagdad. Şi acum cară-te! 

— ii atât de mult să plec? Bine, dragul meu! Dar să ştii, 
căpitane, că mi-ai stricat toată seara! Am venit aici ca să mai 
învăţ ceva. Fii sigur că nu m-aş fi băgat în cămaşă scrobită, dacă 
aş fi ştiut că te găsesc aici. 

Dick îl petrecu până la uşa de intrare şi aşteptă acolo până 
ce-l văzu pornind cu o maşină de piaţă. 

La orele unu noaptea, spre deplina uşurare a lui Shannon, 
Majestatea Sa Regina Finlandei plecă la hotelul Buckingham 
Gate, unde locuia incognito. 

Shannon, cu capul descoperit, rămase afară în ceaţă până 
ce ultimele lumini ale echipajului se pierdură în noapte. Pe 
scaunul alăturat de şofer sta un agent înarmat până-n dinţi, aşa 
că se simţea perfect asigurat în privinţa bijuteriilor. 

Atunci urcă la rândul său în maşină şi porni la Scotland 
Yard. Mergea aproape la pas, deoarece se lăsase o ceaţă din 
cele mai dense. 

— Caută pe cineva, să-mi ducă maşina la garaj, spuse el 
poliţistului de serviciu. Am să merg pe jos acasă, e mult mai 
sigur. 


— V-a căutat domnul inspector, domnule căpitan. A plecat 
spre Embankment. 

—  Splendidă noapte pentru plimbare! spuse Dick 
ştergându-şi ochii, care-l usturau. 

— T.P. (Tamisa Policemen, poliţia fluvială a Tamisei N.T.) 
caută corpul unui om care a fost aruncat astă noapte în fluviu. 

— Aruncat? Vrei să spui că a sărit? 

— Nu, domnule căpitan, a fost aruncat. O patrulă trecea pe 
acolo, când ceața nu era atât de deasă şi a văzut că omul a fost 
ridicat şi aruncat peste parapet. Sergentul a fluierat, dar nu era 
nici unul din agenţii noştri în apropiere aşa că cel aruncat a 
dispărut în valuri. Acum îi caută cu toţii corpul. Domnul inspector 
mi-a spus să vă încunoştinţez de îndată ce vă veţi înapoia. 

Dick Shannon nu şovăi de loc. O porni grăbit spre malul 
apei. Ceaţa era acum deasă să tai cu cuțitul şi semnalele lugubre 
ale remorcherelor încetaseră. 

In apropierea obeliscului, care reaminteşte de gloriile 
trecute ale Egiptului, zări un grup de oameni; şi inspectorul care 
se găsea printre ei, îi ieşi în întâmpinare. 

— S-a petrecut un asasinat. T.P. a găsit corpul. 

— Înecat? 

— Nu, omul a fost ucis, înainte de a fi aruncat în apă. Dacă 
vrei să te dai jos, îl poţi vedea. 

— La ce oră s-a întâmplat asta? 

— Aseară la nouă. 

Shannon cobori treptele care duceau la fluviu. 

— l-am făcut un examen sumar, spuse sergentul din 
patrulă. N-are în buzunare nimic, după care să poată fi 
identificat. La bărbie are cicatricea unei răni mai vechi. 

— Aşa! spuse Shannon; vom urma cercetările mai târziu. 

Insoţit de inspector se înapoie la Scotland Yard. Holul de la 
intrare, complet pustiu la plecarea sa, era acum animat, căci 
între timp venise ştirea că automobilul Majestății Sale Regina 
Finlandei a fost oprit în porţiunea întunecată din Mall, detectivul 
omorât, iar colierul Majestății sale a dispărut în ceaţă. Nici nu se 
va regăsi, până ce o anumită fată, care în acest moment nu visa 
decât la găinile sale, va veni la oraş, ca să viziteze pe sora sa, 
care o ura. 

Capitolul Ill 
AUDREY 


— Petre şi cu Paul au adus amândoi câte patru şilingi, spuse 
doamna Graffitt privind cu ochii extrem de miopi banii, ce-i 
pusese pe masă. 

Audrey Bedford făcu socoteala la repezeală. 

— Asta împreună cu mobilierul, face treizeci şi şapte de lire 
şi zece şilingi, ceea ce va ajunge pentru cel care îngrijeşte de 
găini şi lefurile voastre, ba mai rămâne destul, ca să pot face 
drumul la Londra. 

— Dacă aş primi ceea ce mi s-ar cuveni, apoi aş avea mai 
mult decât leafa, spuse doamna Graffitt bocind. De când a murit 
biata mama d-tale, te-am îngrijit cum am putut mai bine, şi 
acum mă dai afară, să fiu nevoită să trăiesc cu fiul meu ăl mare. 

— Ferice de D-ta că ai un băiat mare, răspunse Audrey, fără 
să pară câtuşi de puţin emoţionată. Nu fi proastă, doamna 
Graffitt. Negustoria cu găini numai atunci nu rentează, când cel 
care-ţi ajută vinde pe ascuns ouăle. Am făcut mai ieri socoteala, 
şi am găsit că ai câştigat numai din ouă pe puţin patruzeci de lire 
pe an. 

— Până astăzi nu a spus nimeni că-s o hoaţă, zise plângând. 

— Hai lasă plânsul, spuse Audrey, ferma este şi aşa destul 
de umedă. 

— Şi unde vrei să pleci, domnişoară? întrebă doamna 
Graffitt, uitând cu mult tact chestiunea cinstei sale puse la 
îndoială. 

— Nu mă întreba, că nu ştiu; poate la Londra. 

— Ai niscaiva rubedenii pe acolo? 

— Ce-ţi pasă! Fă-mi mai bine o ceaşcă cu ceai, şi vino pe 
urmă să-ţi plătesc. 

— ingrozitor oraş este şi Londra, mai spuse doamna Graffitt, 
dând cu tristeţe din cap. Unde te învârteşti, numai crime, 
sinucideri, furturi şi câte şi mai câte! Mai ieri seara a fost jefuită 
o regină adevărată. 

— Măi, taci! spuse Audrey în mod maşinal. Tocmai îşi 
frământa creierul, întrebându-se ce s-ar fi făcut cu celelalte şase 
găini, pe care doamna Graffitt nu le pusese la socoteală. 

— | s-au şterpelit diamante de sute de mii de lire. N-ar 

strica să mai citeşti din când în când ziarele, habar n-ai de ce se 
petrece în lume. 

— Pentru că veni vorba de furt, spuse Audrey, ce s-a 
întâmplat cu celelalte găini? 

— Oh, alea... Doamna Graffitt rămase câteva secunde, fără 
să poată spune nimic. Păi, ţi-am dat banii pe ele? Probabil că mi- 
au căzut din buzunar, că-i găurit. l-am pierdut. 

— Nu-ţi bate capul de pomană. Am să chem polițistul din 
sat, este meşter ne-ntrecut în găsirea lucrurilor pierdute. 

Cât ai clipi din ochi, doamna Graffitt găsi banii. 

Se retrăsese bombănind în bucătărie şi Audrey, rămasă 
singură, aruncă o privire prin odaia atât de familiară. 

Arsese în ultimele zile scaunul pe care obişnuise să şadă 
mamă-sa; se mai vedeau încă în vatră resturile unui picior. Pe 
tatăl său nu-l cunoscuse niciodată, iar doamna Bedford nu-i 
vorbise de loc de el. 

— E mort, mamă? întrebase odată copila. 

— Sper, fu singurul răspuns. 

Soră-sa Dora, nu pusese niciodată asemenea întrebări 
nesăbuite, era însă şi cu mult mai în vârstă decât ea şi mult mai 
iubită de femeia cu care se asemăna atât de mult, prin natura-i 
răzbunătoare, şi ale cărei prejudecăţi le împărtăşea şi ea. 

Doamna Graffitt aduse ceaiul şi înainte ca să se pornească 
pe bocetul de rămas bun, avu grijă să-şi numere cu băgare de 
seamă banii. 

— Să te mai sărut o dată înainte de a pleca, spuse ea 
bocind. 

— Dacă vrei să renunţi la asta, îţi mai dau un şiling, spuse 
repede Audrey, şi doamna Graffitt se grăbi să pună mâna pe 
şiling. 

Tânăra fată ieşi din casă şi se îndreptă spre cimitir. Găsi 
mormântul scump, şi rămase în faţa lui, tăcută, cu mâinile 
împreunate. 

— Adio, spuse ea liniştită, fără lacrimi în ochi, şi se întoarse 
acasă. 

Geamantanu-i plin cu cărţi era de acum la gară, adresat 
depozitului de bagaje de mână al gării Victoria. Gândindu-se la 
viitor, se instruise singură în nopţile de iarnă, în timp ce doamna 
Graffitt îi spunea că ar fi mai bine, dacă ar lua în mână andrelele 
de tricotat. 

— Mai avem timp berechet, mormăi conducătorul 
autobuzului, zvârlind înăuntrul maşinii valiza fetei. 

Audrey urcă tocmai în autobuz, când apăru un străin. Avea 
aerul unui ajutor de notar şi părea de vârstă mijlocie. 

— lertaţi-mă domnişoară Bedford. Numele meu e Willitt. S- 
ar putea să vă vorbesc diseară, când o să veniţi înapoi? 

— Nu mai vin înapoi, spuse ea. Vă datorez poate ceva? 

Străinilor politicoşi, Audrey le punea întotdeauna aceasta 
întrebare. In general răspundeau cu toţii „da” , deoarece 
doamna Graffitt avea obiceiul să cam „amâne” plăţile, obicei 
prea bine cunoscut în localitate. 

— Nu, domnişoară. Şi nu vă mai înapoiaţi? S-ar putea să am 
adresa dv.? Voiam să vă văd pentru o afacere foarte importanta. 

Părea foarte tulburat. 

— Tare mi-e teamă că n-am să vă pot da adresa mea; fiţi 
bun şi daţi-mi-o pe a dv. și o să vă scriu. 

Acesta îi dădu cartea de vizită. 

— Mai lasă vorba! strigă conducătorul. Dacă mai staţi mult 
de vorbă, apoi s-a dus trenul. 

Audrey sări în autobuz şi închise uşa cu băgare de seamă. 

In colţ la Ledbury Lane, se produse accidentul. 

Venind de pe şoseaua principală, Dick Shannon viră cam 
brusc şi roţile dinapoi ale maşinii sale lungi, făcură un salt de 
toată frumuseţea. Ciocnirea ce urmă, fu ceva mai puţin elegantă. 
Partea din dos a maşinii, lovi cu toată puterea autobuzul lui 
Fontwell şi-i smulse o roată, răpindu-i astfel puţinul prestigiu, pe 
care timpul şi uzura îl mai lăsaseră. 

Unica pasageră sărise pe şoseaua noroioasă, înainte ca 
Dick să fi putut sosi lângă ea, cu pălăria în mână şi adânc 
mâhnit. 

— Regretele mele domnişoară; dar sper că nu vi s-a 
întâmplat nimic rău. 

El, să-i fi dat vreo şaptesprezece ani, deşi ea avea cu doi 
ani mai mult. Audrey era îmbrăcată foarte simplu. Pardesiul mult 
prea lung, se cunoştea că fusese reparat de mai multe ori. Chiar 
gulerul de blană era jerpelit în ultimul hal. Dick nu dădu însă nici 
o atenţie acestor amănunte, ci se uita numai la obrazul care era 
de o frumuseţe răpitoare. Il atrăgea oare arcuirea sprâncenelor, 
sau ochii, linia perfectă a gurii, sau tenul? Se temea s-o audă 
vorbind, pentru ca nu cumva accentul de ţărăncuţă să-l facă să- 

şi piardă iluzia prinţesei din basme. 

— Nu mulţumesc, mi-e teamă numai să nu pierd trenul. 

Auzindu-i vocea îi dispăru orice teamă. Prinţesa zdrenţuită 
era o adevărată doamnă, din lumea mare. 

— Mergeţi, poate la Barnham Junction? Ce coincidenţă, 
spuse el. Şi eu am drumul pe acolo. Dar în orice caz, chiar dacă 
n-ar fi trebuit să iau direcţia aceea, tot aş fi fost nevoit să trimit 
ajutoare acestui biet şofer. 

Conducătorul autobuzului coborâse şi el de pe scaunul său. 

— De ce nu zgâieşti mai bine ochii pe unde mergi? Sau ai 
nevoie de toată şoseaua, cât e ea de largă? 

Dick îşi desfăcu pardesiul şi scoase din buzunar portvizitul. 

— lată cartea mea de vizită, Jehu, spuse el, şi un bilet de 
bancă împreună cu scuzele mele cele mai sincere. 

— Numele meu este Herbert Jiles, spuse conducătorul luând 
cartea de vizită şi banii. 

— Nu te supăra amice, Jehu este un nume fantezist şi se 
referă la fiul lui Nimski, care conducea ca un nebun. 

— Dar eu mergeam aproape la pas, spuse Jiles plin de 
indignare. 

— Lasă că-ţi trimit ajutor din Barnham, răspunse Dick. Şi 
acum domnişoară, vrei să mi te încredinţezi mie? 

— Cred că da, spuse ea râzând şi, scoţându-şi valiza din 
autobuz, sări alături de el, în limuzină. 

— De fapt mă duc şi la Londra, duduiţă, dar nu îndrăznesc 
să-ţi propun să faci tot drumul în tovărăşia mea, deşi asta ţi-ar 
economisi preţul călătoriei. 

— Cred că o să plec mai bine cu trenul, deoarece poate să 
vină soră mea să mă aştepte la gară. 

— Locuieşti prin pustietăţile astea? 

— La Fontwell. Aveam acolo o mică fermă; era a mamei, 
până a murit. Ai încercat vreodată să trăieşti numai din ouă? 

Uluit, Jim îi răspunse: 

— Nu chiar completamente. Sunt foarte hrănitoare, după 
câte se spune, dar... 

— Nu voiam să spun să trăieşti din ele mâncându-le, ci dacă 
ai încercat vreodată să-ţi faci un venit din crescătorie de găini? 

El dădu din cap. 

— Atunci nici să nu încerci! zise ea îngâmfată. 

Pe Shannon îl pufni râsul. 

— Cu alte cuvinte, să înţeleg că dumneata ai renunţat la 
aşa ceva? 

Audrey aprobă. 

— N-aş putea spune că am vândut căsuţa părintească; a 
fost vândută sărmana, bucată cu bucată sub formă de ipoteci. 
Pare ceva patetic, nu-i aşa? Ei bine, nu-i aşa. Am toată simpatia 
pentru deţinătorul ipotecilor! 

— Norocul dumitale că ai o soră drăguță, care te aşteaptă la 
gară, spuse Shannon. 

— Bineînţeles, spuse ea fără prea mult entuziasm. lată mi 
se pare că am ajuns de-acum la Barnham. 

După câteva minute, maşina se opri în faţa gării. El sări jos 
şi duse valiza tinerei fete pe peron, cerând insistent permisiunea 
de a aştepta şi el acolo sosirea trenului. 

— Probabil că sora dumitale locuieşte la Londra? 

— Da, în Curzon Street. 

Dick nu lăsă să i se vadă surprinderea. 

— Poate oare... Era o întrebare din cele mai delicate. Nu 
cumva lucrează acolo? 

— O, nu! E măritată şi se numeşte doamna Martin Elton. 
Dick rămase pur şi simplu năucit. 

În acel moment fu anunţat şi trenul, iar el se grăbi să-i 
cumpere vreo câteva reviste pentru drum. 

— Ai fost foarte drăguţ cu mine domnule. Numele meu este 
Audrey Bedford. 

— N-am să-l uit niciodată, spuse el surâzând. Am o 
memorie excelentă a numelor. Pe mine mă cheamă Jackson. 

Rămase locului, până ce felinarele roşii ale trenului 
dispărură, la prima cotitură. Se înapoie apoi încetişor la maşina 
sa şi o conduse la staţia de poliţie ca să declare accidentul. 
Doamna Martin Elton! Şi copila asta sora sa! De i-ar fi spus 
numele lui cel adevărat şi dacă ea ar fi povestit frumoasei Dora 
Elton că şi-a petrecut o bună parte din zi cu căpitanul Richard 
Shannon, mai mult ca sigur că s-ar fi distrus pentru totdeauna, 
dulcea armonie care domnea în bijuteria de casă, din Curzon 
Street. Şi pe drept cuvânt, Dora Elton era singura hoaţă din 
Londra, pe care Dick Shannon căuta cu toată ardoarea să o 
prindă. 

Capitolul IV 
ONORABILUL LACY 


Lacy Marshalt fusese odată membru al Consiliului Legislativ 
din Africa de Sud şi în semn de curtoazie, continua să fie numit 
„onorabil” , lucru care-l amuza din cale afară pe dl. Tonger, 
valetul său. 

Intr-o dimineaţă posomorâtă ieşea din baie, îmbrăcat doar 
cu pantalonii şi o cămaşă de mătase, sub care muşchii pectorali 
se profilau în toată splendoarea lor. In felul acesta părea mai 
curând un aventurier, cum fusese considerat în Africa de Sud, 
decât legislator; în orice caz reuşise, şi rezultatul era palatul 
acesta din Portman Square. 

Rămase timp îndelungat în picioare, privind afară pe 
fereastră; ceața trecuse şi acum ploua cu găleata. 

— Totdeauna plouă în Anglia, se gândi el. 

Işi reamintea cu regret căminul său însorit din Muizenbour, 
la plaja întinsă; şi lacurile albastre din False Bay, la via sa, care 
urca până la povârnişurile Constantiei. 

Se întoarse repede spre uşă, bătuse cineva. 

— Intră! 

Surâzând pătrunse în cameră bătrânul valet. 

— Am adus poşta, spuse el fără nici un fel de ceremonie, 
aruncând pe masă pachetul cu scrisori. 

— Poţi să spui domnule, mormăi Lacy, iar îţi pierzi 
obişnuinţa. 

Tonger se strâmbă la el. 

— O să trebuiască să mi-o recapăt, răspunse el liniştit. 

— Ai face chiar foarte bine. La Londra aş putea găsi pentru 
banii care ţi dau ţie, o sută de valeţi, oameni mai tineri şi de o 
mie de ori mai capabili, îl ameninţă stăpânul său. 

— Se prea poate, dar ei n-ar face pentru dumneata, ceea ce 
fac eu şi n-ai avea încredere în ei. Sinceritatea nu se poate 
cumpăra cu bani. Asta am citit-o zilele trecute, într-o carte. 

Lacy Marshalt alesese din vraful adus de valet, o scrisoare 
împăturită într-un plic albastru şi pe care era scrisă adresa de o 
mână nepricepută. O deschise şi citi: 

O.K. GATA DE SCUFUNDARE 

(O.K este o expresie americană, care înseamnă: Totul în 

perfectă ordine). Pe foaia de hârtie nu era nici un fel de 
iscălitură. 

Marshalt mormăi ceva de neînțeles şi aruncă valetului 
scrisoarea. 

— li trimiţi douăzeci de lire, spuse el. 

Tonger, fără nici un fel de sfială, citi scrisoarea. 

— Gata de scufundare! făcu el. Oare ştie să înoate? 

Lacy privi ţintă la el. 

— Ce vrei să spui cu asta? Bineînţeles că ştie să înoate, ca o 
focă. Dar de ce? 

— De nimica! 

Lacy Marshalt îl privea într-una, foarte sever. 

— Mi se pare că te-ai ramolit. Priveşte bine plicul. 
Scrisoarea a fost expediată din Maţjesfontein, cea dinainte la fel. 
De ce scrie el de la mai bine de o sută de mile depărtare de 
Cape Town? 

— Poate că vrea numai să facă pe grozavul, opină Tonger. 
De ce nu-ţi petreci iarna la Cap? întrebă el. 

— Pentru că m-am decis să o petrec în Anglia. 

Marshalt se îmbrăcă vorbind. O nuanţă curioasă în sunetul 
vocii sale atrase atenţia valetului. 

— Să-ţi spun ceva, Lacy. Unde-i ură e şi frică. 

Celălalt privi ţintă la el. 

— Unde-i ură e şi frică? Ce vrei să spui cu asta? 

— Vreau să spun doar că nu poţi urî un om fără să-ţi fie şi 
teamă de el. Numai frica e în stare să facă să urăşti pe cineva, 
pe care nu-l poţi suferi. Dă frica la o parte, şi rămâne ori dispreţ 
sau orice vrei, dar asta nu se mai poate numi ură. 

Marshalt urmă să se îmbrace mai departe. 

— Şi asta tot într-o carte ai mai citit-o? 

— Nu, asta vine chiar din tigva mea, zise Tonger, luând 
vesta s-o perie. 

— Spune-mi Lacy, cine-i individul care locuieşte alături? De 
mult am vrut să te întreb; îl cheamă Malpas, sau cam aşa ceva. 
Vorbeam aseară cu un coleg, şi-mi spunea că, după părerea lui 
trebuie să fie cam bătut la creier. Trăieşte singur, fără nici un 
servitor şi-şi face singur menajul. Casa are vreo şase etaje, şi nu 
vrea să închirieze nici unul. Cine o fi, oare? 

Cu spatele întors la el, Marshalt mormăi: 

— Ai obiceiul să ştii toate cele; atunci de ce mă mai întrebi? 

Tonger îşi scarpină nasul. 

— Inchipuie-ţi că ar fi el. 

Stăpânul lui se întoarse brusc: 

— Inchipuie-ţi că ai şterge putina, idiot bătrân şi limbut! 

Fără să se lase de loc impresionat de aerul sălbatic al 
stăpânului său, Tonger aşeză frumos vesta pe scaun. 

— Aşteaptă afară detectivul particular, pe care l-ai chemat 
ieri, spuse el. 

— De ce nu mi-ai spus-o, până acum? zbieră Lacy. Ascultă 
Tonger începi să devii nefolositor. Am să te execut într-o bună zi, 
şi încetează odată cu strâmbăturile. Spune-i să vină sus! 

Omul cu mutra umilă care intră, avu un surâs plin de 
respect pentru cel care-i da de lucru. 

— Poţi pleca, Tonger. 

Valetul ieşi fără să se grăbească, de loc. 

— Ei ce se aude? 

— Am dibuit-o, spuse agentul şi deschizând portvizitul 
întinse milionarului un instantaneu. 

— Ea este, dar din moment ce cunoşteam satul în care 
locuieşte, nu era greu de loc s-o găseşti. Cine-i ea? 

— Audrey Bedford. 

— Bedford? Eşti sigur? întrebă Lacy dintr-o suflare. 
Locuieşte cu mamă-sa, acolo? 

— Mama sa e moartă de cinci ani, spuse agentul. 

— Mai există şi o altă fiică? 

— După câte am putut descoperi este unicul copil. Am 
obţinut şi o fotografie de a mamei. A fost luată într-un grup lao 
serbare bisericească în 1913. 

intinse un pachet, pe care îl desfăcu. 

Lacy Marshalt se duse cu fotografia mai spre lumină. 

— Asta e, spuse el arătând o persoană din grup. 

— Dumnezeule, atotputernic! Cât e de minunat! Când am 
văzut-o pe fată, parcă mi-a spus ceva în mine! Aşadar o 
cunoaşteţi, domnule? 

— Nu. 

Răspunsul fusese brusc, aproape nepoliticos. 

— Ce face ea? Trăieşte singură? 

— Mai era lângă ea în casă o femeie bătrână, care-i ajuta la 
creşterea păsărilor. Fata a plecat ieri spre Londra. După câte mi 
s-a spus prin sat, era aproape ruinată şi a trebuit să vândă totul. 

Milionarul sta lângă fereastră, faţa lui era fără nici o 
expresie. 

— Minunat! Unde-i ură e şi frică, murmură el, ca un ecou al 
lui Tonger. 

— Minunată fată, ha! Ce zici? 

—  Încântătoare, spuse detectivul. Nu sunt expert în 
materie, dar mi s-a părut distinsă. 

Lacy îl aprobă. 

— Da, iese cu totul din comun. 

— La Fontwell, am avut anumite neplăceri; nu cred că ele 
să aibă vreo urmare; dar e mai bine să le ştii pentru cazul, când 
ti-ar ajunge pe altă cale la ureche. Noi ăştia, detectivii particulari 
lucrăm parcă mai cu spor, dacă le băgăm oamenilor în cap că 
suntem îndreptăţiţi în ceea ce facem. A fost nevoie să le spun că 
sunt în căutarea unor hoţi de găini — la hanul Coroanei şi-au 
închipuit că sunt de la Scotland Yard. 

— Nu văd cine ştie ce crimă în asta, domnule Willitt, 
răspunse Lacy, surâzând ironic. 

— In general nu, dar spre marele meu ghinion m-am 
pomenit la acelaşi han, cu căpitanul Shannon, care venise să-şi 
schimbe un cauciuc la maşină. 

— Cine-i Shannon, ăsta? 

— Dacă nu-l cunoşti, nici să nu cauţi ocazia, spuse Willitt. E 
cel mai iscusit dintre toţi de la Scotland Yard. Este noul comisar 
executiv. Până mai ieri, comisarii erau simpli funcţionari de birou 
şi nu aveau mână liberă să aresteze după bunul lor plac. Pe 
Shannon l-au adus din Serviciul Secret al Indiilor, deoarece s-au 
ivit în ultimul timp o mulţime de scandaluri. Ce mi-a făcut, 
pentru că m-am dat la un om al poliţiei! Doamne, Doamne! Ce 
gură pe el! 

— Nu cumva a aflat ce căutai? 

— Nu, ăsta e singurul lucru pe care nu l-a aflat. 

— Şi ai lăsat-o pe mititica să plece fără să-i ceri adresa? 
Slab, foarte slab din partea dumitale. Incearcă să o găseşti, apoi 
să faci neapărat cunoştinţă cu ea. 

Scoase din portvizit câteva bancnote, pe care le vâri în 
mâna care stă întinsă, în faţa lui. 

—Adu-o într-o seară aici, să ia masa cu mine, spuse el 
încetişor. După aceea ar putea să te cheme cineva la telefon... 

Willitt îl privi şi clătină din cap. 

— Nu ştiu, ăsta nu e genul meu. 

— Ţin foarte mult să-i vorbesc, să-i spun ceva ce nu ştie. 
Uite, ai aici cinci sute de lire. 

Detectivul clipi repede din ochi. 

— Cinci sute? Voi... voi vedea... 

Ura lui contra lui Dan Torrington nu era... decât o ură 
adevărată. 


Capitolul V 
SLICK FILOZOFUL 


— Nu-i nimica, spuse Shannon privind aripa strivită a 
maşinii. 

— Aţi avut o ciocnire? întrebă Steel, ajutorul lui. 

— Da, şi încă una foarte plăcută. 

Intrară în pasajul îngust care ducea la apartamentul lui. 

— N-am aşteptat cine ştie ce, spuse Steel în timp ce Dick 
deschidea uşa salonului. Ştiam că o să veniţi aici. Aţi văzut pe 
omul din Bongor? 

— Da, a făcut mărturisiri... după câteva argumente 
convingătoare. Ascultă Steel, cunoşti rudele doamnei Elton? 

— Nici n-am ştiut că are rude. 

— Poate ştie Slick. l-am spus să fie aici la orele şase. Mă 
preocupă gândul dacă o fi ajuns cu bine în oraş! 

— Cine? întrebă Steel foarte surprins, ceea ce îl puse pe 
comisar în mare încurcătură. 

— Mă gândeam la cineva, spuse el foarte neîndemânatic şi 
schimbă vorba. A fost identificat corpul? 

Steel clătină din cap. 

— Omul acela venea din străinătate, probabil din Africa de 
Sud. Purta veltshoen, un fel de ghete lucrate acolo, foarte la 
modă printre buri; iar tutunul din tabacheră era incontestabil din 
Magaliesburg. Se prea poate să fi fost în Anglia de câteva 
săptămâni, după cum, iar este posibil să fi debarcat de curând. 
Săptămâna trecută au ancorat Buluwayo şi Balmoral Castle şi 
mai mult probabil să fi sosit cu unul din aceste vase. De altfel 
sunt singurele care au sosit, de două săptămâni încoace, din 
Africa de Sud. Dar ce-i cu omul din Bongor? Ştie ceva referitor la 

bijuteriile reginei? 

— Nu, absolut nimica. Spunea că s-a certat de câtva timp 
cu Elton, şi că nu mai făceau afaceri împreună. Din convorbirea 
noastră n-am putut scoate nimic precis. Un hoţ n-o să numească 
niciodată un lucru pe numele lui adevărat. 

Shannon rămase tăcut câteva momente, apoi continuă: 

— Cred că sora ei s-a dus să o aştepte. 

Steel clipi nervos. 

— A cui soră domnule— întrebă el, şi de data asta Dick 
începu să râdă. 

— Cu siguranţă că a aşteptat-o, urmă el continuându-şi şirul 
gândurilor. Dacă nu de alta, dar cel puţin ca să o împiedice să 
meargă la Curzon Street şi s-o conducă la vreun hotel. 

In creierul lui Steel se făcu lumină deplină. 

— Acum mi-au venit boii acasă, vorbiţi de Elton. 

— Da, de Elton vorbesc şi de încă cineva, care nu te 
interesează. Casa este mereu sub supraveghere? 

— Casa lui Elton? Da. Trebuie să o facem însă foarte 
discret, deoarece Elton este un cumătru foarte şiret. 

Dick îşi muşcă buzele. 

— Dacă nu mă înşel prea rău, n-o să se întâmple nimic până 
la nouă fără un sfert. Diseară la ora asta colierul Reginei 
Finlandei va ieşi din Curzon Street şi-l voi urmări eu însumi până 
la destinaţie, deoarece ţin cu tot dinadinsul să fac cunoştinţă şi 
cu al cincilea membru al bandei, care după cum presupun este 
un străin. 

— Şi atunci? întrebă Steel. 

— Atunci o voi prinde pe Dora Elton asupra faptului. E mult 
timp de când aştept ocazia asta. 

— De ce ea, şi nu Bunny? 

N — Bunny are curaj nespus, o recunosc, dar nu în genul ăsta. 
lţi trebuie un curaj fără margini să te plimbi prin Londra cu 
obiecte furate în buzunare. Asta nu-i genul lui Bunny. Nu, 
misiunea o va îndeplini nevastă-sa. 

Privi cu nerăbdare la ceasornic, apoi luă de pe birou un 
mers al trenurilor, pe care îl răsfoi. 

— A sosit de acum o jumătate de oră; mă întreb... 

Steel se întreba şi el. Până acum nu-l văzuse pe Dick în 
halul ăsta, niciodată. 

Sosirea lui Slick Smith puse capăt oricărei explicaţii. 

Acesta intră cu sfială, ca un om bine chibzuit, bine îmbrăcat 
şi cu o ţigară fină în gură. 

Făcu un semn prietenesc lui Steel, care-i răspunse printr-un 
zâmbet cordial, în timp ce-şi lua rămas bun de la Shannon. 

— Te-am chemat Slick, începu să-i vorbească Dick, ca să-ţi 
aflu părerea asupra furtului. Intr-adevăr, precum prevăzuseşi, s-a 
făptuit. 

— Ştiu, am citit în ziare, astăzi de dimineaţă, spuse Slick, 
deşi la drept vorbind, nu prea pun preţ pe ziarele de dimineaţă. 
Eu unul, prefer ştirile din ediţiile de după-masă; gazetarii n-au 
timpul să adauge înflorituri de la ei, aşa că ştirile sunt servite 
fără nici un fel de diluare. 

— Elton e amestecat şi el; ştiai asta? Slick ridică foarte 
mirat din sprâncene. 

— Lasă gluma la o parte, spuse el foarte politicos de altfel. 
Nu mă nebuni! Domnul Elton? E ultima fiinţă de pe lumea asta, 
pe care aş îndrăzni să o bănuiesc. 

— Incetează, te rog, cu bătaia de joc şi vino la chestie; îi 
zise Dick împingând spre el o carafă. Ce ştii despre doamna 
Elton? 

— O femeie încântătoare, o doamnă foarte delicioasă! Deşi, 
la drept vorbind, ar fi cam exagerat să se compare sufletul ei, cu 
acela al fecioarelor nevinovate. 

— Cine era ea înainte de căsătorie? 

Slick dădu din umeri. 

— Zvonurile răutăcioase, cancanurile şi scandalurile îmi 
displac, spuse el şovăind, tot ce ştiu e că a fost fată de treabă, 
dar foarte mediocră ca artistă. Imi vine să cred că l-a luat pe 
Elton, numai cu scopul să-l reformeze. 

— Şi a izbutit? întrebă Shannon ironic. 

Slick dădu din nou din umeri. 

— Cine ştie?! Permite-mi să beau în sănătatea dumitale. 

Dick îl observă de aproape, dându-şi bine seama că el făcea 
toate sforţările să se depărteze de la subiect. 

— Are vreo soră? 

— Dacă are cumva, apoi s-o aibe Dumnezeu în paza sa, 
răspunse Slick. 

Capitolul VI 
SURORILE 


Audrey aşteptă un sfert de oră în gara Victoria, ba căutând 
pe sora sa, ba citind ştirile noi, care povesteau furtul colierului 
Reginei Finlandei. Trecuseră douăzeci de minute şi Dora încă nu 
apăruse. Doamna Graffitt avea prostul obicei de a uita să pună 
scrisorile la cutie şi Audrey îşi aduse aminte că i-o dăduse ei, ca 
să o pună la poştă. 

N-avea bani suficienţi ca să ia un taxi, dar un poliţist îi dădu 
toate informaţiile, astfel că în scurt timp găsi căsuţa din Curzon 
Street. 

Sună la uşa de intrare. O cameristă foarte elegantă îi 
deschise şi o măsură cu privirea pe vizitatoarea sărăcăcios 
îmbrăcată. 

— Doamna Martin Elton este foarte ocupată. Vii, poate de la 
Seville? 

— Nu, vin din Sussex, spuse surâzând tânăra fată. Spune-i 
doar că sora ei e aici. 

Servitoarea o privi cam cu neîncredere, dar o introduse 
totuşi într-un salonaş neîncălzit şi închise uşa, lăsând-o acolo. 

— Se vede cât de colo că nu mă aşteaptă, îşi spuse Audrey 
şi teama cu care se gândise la această vizită crescu din ce în ce 
mai mult. 

Dora nu se interesase niciodată de mamă-sa, nici de ceea 
ce descria ea măreț drept „fermă”, şi când sora mai mică ajunsă 
la disperare, îi scrisese într-o bună zi cerându-i ajutor, după un 
timp oarecare îi trimise o bancnotă de cinci lire împreună cu 
înştiinţarea că nu avea nici mijloacele şi nici pofta să facă 
filantropie. 

Dora urcase foarte tânără pe scenă, apoi câteva săptămâni 
după moartea mamei sale, se căsătorise precum spunea, foarte 
strălucit. În ochii femeii acesteia aspre şi inflexibile, Dora nu 
putea să facă nimic rău; şi chiar indiferenţa-i sistematică nu 
putuse să-i schimbe afecțiunea mamei sale. Dora reuşise în 
viaţă, lucru care în ochii doamnei Bedford, scuza totul. Nu ştia şi 
nici n-o interesa prin ce mijloace îşi crease renumele şi 
independenţa. 

Dintr-odată uşa se deschise şi apăru Dora. Era mai înaltă şi 

mai blondă, decât Audrey şi din multe puncte de vedere tot atât 
de frumoasă, deşi gura-i era mai dreaptă şi ochii mai puţin 
expresivi. 

— Scumpa mea, copilă! De unde vii tu în halul ăsta? strigă 
ea consternată. 

— Dar cum, Dora? N-ai primit scrisoarea pe care ţi-am scris- 
0? 

— Nu, n-am primit, nici o scrisoare. Dar să ştii că te-ai făcut 
mare mititico! Abia erai mai mare de o şchioapă, când te-am 
văzut ultima oară. 

— Creşte omul, spuse Audrey foarte serioasă. Am vândut 
ferma. 

Dora deschise ochii mari. 

— De ce ai făcut asta? 

— S-a vândut singură. Cu alte cuvinte, am pus-o de atâtea 
ori amanet, până când n-a mai rămas nimica din ea. Atunci m- 
am lepădat şi de găini, erau probabil singurele găini fără ouă din 
tot ţinutul şi valorau în felul acesta mulţi bani, ca rarităţi 
zoologice. 

— Şi ai venit aici? 

Nu exista nici un fel de dubiu asupra răcelii cu care era 
primită. 

— Foarte neplăcut! Este exclus să te primesc aici, şi găsesc 
că-i foarte urât din partea ta că ai vândut ferma. Acolo a murit 
biata mama noastră şi numai la gândul ăsta, casa ar fi trebuit să 
fie sfântă pentru tine. 

— Tot ce priveşte pe mama este sfânt pentru mine, spuse 
Audrey foarte liniştită, găsesc însă că nu e necesar să mor de 
foame, ca sa arăt afecțiunea pentru mama mea. Nu cer cine ştie 
ce de la tine, Dora; nu cer decât un colţişor unde să-mi pot 
odihni capul, doar o săptămână, până când voi găsi ceva de 
lucru. 

Cu sprâncenele încruntate, Dora măsura odaia în lung şi în 
lat. Purta o toaletă elegantă, al cărei preţ ar fi putut să o facă pe 
Audrey să trăiască cel puţin o lună fără nici un fel de grijă; 
cerceii de diamante şi cele două rânduri de perle ce-i 
împodobeau gâtul, valorau o avere. 

— Ai făcut rău într-adevăr că ai venit aşa, ca şi cum ai fi 
căzut din nori, zise Dora iritată. Nici nu-mi trece prin gând ce aş 
putea face pentru tine... dar stai să vorbesc cu Martin. 

Alergă afară din cameră, lăsând în urmă-i un miros discret 
de parfum de flori. Buzele lui Audrey se încreţiră într-un surâs 
dureros. Fapta surorii sale nu o surprindea de loc. Nu se aştepta 
de la ea mai mult decât atâta. Se scurse aproape o jumătate de 
oră până când aceasta se înapoie. Avusese loc o prefacere 
magică, căci Dora era aproape amabilă. 

— Martin spune că trebuie să rămâi. Haide, vino cu mine. 

Urcă scara îngustă, trecu pe lângă o anticameră unde se 
auzeau râsete şi discuţii şi la al doilea etaj, deschise o uşă şi făcu 
lumină. 

Audrey ghici că era o cameră rezervată pentru musafirii lui 
Elton. 

— Nu-i aşa că nu ai prieteni la Londra? o întrebă Dora 
nepăsătoare. 

— Nu, nici unul. Dar ştii că-i frumoasă camera asta, Dora! 

— Da, nu-i aşa? Ştie cineva că ai venit la noi? 

— Doamna Graffitt ştie că am plecat la Londra, dar habar 
nu are la cine. 

Audrey credea că sora-sa o să o lase imediat singură. Dar 
Dora rămase în faţa uşii întredeschise; era evident că mai avea 
să spună ceva. 

— Mă tem că am fost cam brutală cu tine, mai adineaori. 
Audrey, spuse ea punând o mână pe braţul tinerei fete, dar o să 
fi un înger de bună şi de cuminte şi o să mă ieri, nu-i aşa? Ştiu 
că o să mă ierţi, căci ai promis mamei mele, că o să faci orice 
pentru mine, nu? 

Audrey fu mişcată. 

— Ştii, foarte bine că, da! spuse ea. 

— Intr-una din zile o să-ţi spun toate secretele mele, 
continuă Dora. Căci eşti singura fiinţă pe lume în care pot avea 
încredere. Mama spunea că eşti atât de încăpăţânată încât 
nimenea nu poate să te facă să vorbeşti, dacă vrei. Aşteaptă-mă 
puţin, că-mi pleacă musafirii; vreau să-l vezi pe Stanford şi pe 
Martin, pe care nu-l cunoşti încă. 

— l-am văzut fotografia. 

— E frumos, zise Dora nepăsătoare, poate o să te 
amorezezi de el, nu ştiu, dar cu siguranţă că Bunny o să se 
îndrăgostească de tine. Are o slăbiciune grozavă pentru figurile 
noi. 

Dora se înapoie în salon. Cei doi bărbaţi care se găseau 

acolo, priviră nerăbdători la ea. 

— Unde e? întrebă cel mai înalt dintre ei. 

— Am instalat-o în camera de musafiri. 

— Nu sunt sigur că este bine să fie aici tocmai acum, zise 
Elton, dă-i ceva bani şi trimite-o la hotel. 

Dora se porni pe râs. 

— V-aţi muncit o după masă întreagă întrebându-vă, cum 
să faceţi ca pachetul să ajungă în mâinile lui Petre. Nici unul din 
voi nu vrea să rişte, să fie prins având asupra lui colierul Reginei 
Finlandei. 

— Ho-ho-ho! Nu aşa tare, nebun ce eşti! spuse Elton, 
printre dinţi. De ce nu deschizi mai bine fereastra şi s-o strigi în 
gura mare! 

— Tăcere! porunci voluminosul Bill Stanford. Urmează, te 
rog, Dora; ghicesc că ceea ce vrei să spui este foarte bine. 
Pentru acela, care ar fi prins cu acest obiect ar însemna munca 
silnică pe viaţă. Şi totuşi trebuie neapărat, ca Petre să-l aibă, 
încă în noaptea asta. Cine duce colierul? 

— Cine? Ei bine, micuța mea surioară, spuse Dora rece. 
Fata asta s-a născut să fie folositoare. 


Capitolul VII 
COMPLOTUL 


Bill Stanford nu era de loc sentimental, cu toate acestea 
tresări la auzul unei asemenea propuneri. 

— Sora dumitale? Doar n-o să o laşi să se expună unui 
asemenea pericol? 

Fără să răspundă, Dora surâse, în timp ce soţul ei îşi rodea 
unghiile. 

— Poate că nu este nici un fel de pericol, spuse în cele din 
urmă Elton, şi dacă există, nu-i oare acelaşi pentru oricare dintre 
noi? 

— Foarte adevărat, dar în afacerea asta, noi avem profitul 
de partea noastră. Ce se întâmplă, dacă este prinsă şi o bagă la 
închisoare? 

— Asta-i singurul risc, spuse Dora şi nu e din cele mai mari! 

Bill privi ţintă la covor, gândindu-se în fel şi chip. 

— Obiectul trebuie neapărat să iasă din casa asta şi din 
ţară, şi asta cât mai repede, spuse el. Nu se întâmplă să trec pe 
lângă un singur vânzător de ziare, fără să aud zarva pe care o 
face presa pentru chestia asta. Aşadar, trebuie ca Petre să intre 
în posesia lui, diseară la orele nouă în gara Charing Cross. 
Chestia e, să ştim cine duce obiectul. 

Urmă o tăcere îndelungată. 

— Audrey, repetă Dora. Nimeni n-o cunoaşte şi nimeni n-o 
s-o bănuiască. Ar fi trebuit să mă gândesc chiar imediat la asta. 
E uşor să-l identifici imediat pe Petre şi apoi, Bunny, vom ieşi 
pentru totdeauna din... carieră: cred că e tot timpul de-acuma! 

— Poate că domnul Lacy Marshalt o să-l facă pe Martin 
director, spuse Stanford rânjind. 

— Nici nu-l cunosc prea bine, spuse Dora cu un ton tăios. Ți- 
am vorbit doar despre el, Bunny. E bărbatul pe care l-am întâlnit 
la bal, la Denshore. E unul din Africa de Sud, un bogătaş. 

Bănuitor, Martin o privi cu multă atenţie. 

— Nu ştiam, că-l cunoşti, începu el. 

— Să revenim la afacerea noastră, mormăi Stanford. Aş 
vrea să ştiu un singur lucru, ce ne facem dacă-i prinsă? 

Urmă din nou o tăcere lungă şi penibilă. 

— De ce să nu oprim aici obiectul, până trece toată zarva? 
întrebă Elton. Asupra noastră nu planează nici cea mai mică 
umbră de bănuială. 

Stanford privi ţintă la el. 

— Acum un an, spuse el, rar şi apăsat, când Layland Hall a 
fost jumulit, ai putut scoate afară din ţară cea mai mare parte 
din obiecte graţie unui tăinuitor din Bongor. Asta ţi-a produs 
ceva neplăceri, nu-i aşa? 

— Da, răspunse scurt Elton, tocmai din această cauză, nu 
m-am gândit la el pentru afacerea asta. 

— Şi, forte bine ai făcut, spuse Bill. Dick Shannon şi-a 
petrecut cea mai mare parte din zi cu amicul din Bongor. 

Faţa lui Elton păli ca de moarte. 

— Cred că n-o să-l destăinuiască, spuse el tremurând. 

— Nu ştiu; dacă ar voi vreunul să destăinuiască ceva, apoi 
ar destăinui lui Shannon. De când serviciul detectiv englez, a 
admis gentlemeni în cadrele lui, ne-am ars. Mie-mi place poliţia 
cu care te poţi înţelege, urmă el, făcând ostentativ să-i sune în 
buzunare piesele de argint. Vezi, tocmai din cauza asta, spun că 

obiectul trebuie să iasă neapărat din casa asta. Poate că Bennet 
n-a destăinuit nimic, sau poate că o fi emis câteva păreri 
indicatoare. Ce spui, Dora? 

Ea fu de aceiaşi părere. 

— Trebuie, ca obiectul să iasă de aici, de mult sunt 
convinsă de asta. Fă un pachet din el, Martin. 

Atunci Stanford o întrebă: 

— Dar dacă va fi prinsă, ce va face soră-ta? 

— Sunt sigură de ea, răspunse Dora. 

— Adu-o aici, spuse Stanford, după ce pachetul bine 
pecetluit, fu ascuns sub o pernă de pe canapea. 

Când intră în odaie, Audrey şedea pe un scaun scund, 
aproape de sobă. 

— Poţi să vi jos surioară. Dar ştii că ai mutra unei 
sperietoare de ciori, Audrey? O să trebuiască să-ţi cumpăr 
neapărat îmbrăcăminte nouă. 

Audrey se luă după ea şi amândouă pătrunseră în salonul 
care ocupa toată lungimea casei. Cu spatele la sobă, sta un 
bărbat înalt, cu umeri largi. Pe el îl văzu primul Audrey. Avea 
vreo cincizeci de ani şi părul îi era tuns atât de scurt, încât fata îl 
crezu chel. Când ea intră în odaie, ochii lui se fixară asupra-i. 

Dora făcu prezentarea: 

— Domnul Stanford, surioara mea cea mică. 

El întinse mâna lui enormă, o luă pe a tinerei fete şi o 
strânse puternic. 

Celălalt bărbat era subţirel şi elegant, paliditatea lui 
obişnuită era scoasă în relief prin mustaţa-i neagră şi 
sprâncenele ca de cărbune. 

— Frumos bărbat, se gândi Audrey, aproape prea frumos. 
Aşadar acesta era acel Martin, de care auzise atât de mult. 

— Sunt fericit să te văd Audrey, spuse el plin de admiraţie. 

— E mult mai frumoasă ca înainte, spuse Dora cu 
indiferenţă, dar rochiile ei sunt oribile. 

Bărbatul cel voluminos privi la ceas. 

— Am plecat, spuse el. Sunt încântat că te-am întâlnit, 
domnişoară. Poate că ne mai revedem? 

Audrey spera din toată inima că acest lucru să nu se mai 
întâmple. 

Capitolul VIII 
ARESTAREA 


Elton ieşi împreună cu oaspetele lui. Când fură singure, 
Dora începu să depene povestea. 

Era povestea unei femei nenorocite, care din cauza 
brutalităţii soţului ei fusese nevoită să părăsească ţara, lăsând 
aici o miniatură a copilaşului. Bărbatul bănuieşte că este la noi şi 
a pus detectivi să ne supravegheze zi şi noapte. Astă seară 
soseşte la Londra un prieten al acestei sărmane Lady Nilligan şi 
a rămas hotărât ca unul din noi să meargă la gară, ca să-i predea 
fotografia. Acuma rămâne de văzut Audrey, dacă vrei să fi tu 
scumpă şi dulce şi s-o duci tu. Nimeni nu te cunoaşte; spionii 
bărbatului nu au de unde să te ştie şi ai putea face un mare 
serviciu bietei femei. Eu găsesc că în toată afacerea asta este 
mult sentimentalism, deoarece nu văd pentru ce o miniatură ar 
avea mai multă valoare decât alta, probabil însă că sărmana 
mamă, aşa crede. 

— Ciudată poveste! spuse Audrey. Nu s-ar putea să trimiţi 
pe unul din servitori? Sau s-ar mai putea, mai bine să vină amicul 
acela la voi! 

— Ti-am spus doar că locuinţa noastră e supravegheată! 
zise Dora, enervată. Dacă nu vrei să faci serviciul ăsta... 

— Ba da, vezi bine că vreau, răspunse Audrey râzând. 

— Nu cer de la tine decât un singur lucru, şi anume 
promisiunea că n-ai să pronunţi numele nostru, dacă ar fi să se 
descopere ceva. Vreau să mi-o promiţi pe sufletul mamei 
noastre! 

— Nu e nevoie, spuse Audrey, rănită în amorul propriu. Ţi-o 
promit, şi asta cred că este suficient. 

Dora o luă în braţe şi o sărută. 

— Eşti un înger, o bomboană de fată. Stai să-ţi aduc imediat 
obiectul. 

Pe la orele opt şi jumătate, reveni, aducând un pachet legat 
cu sfoară şi plin de peceţi. 

— Şi acum notează-ţi bine: nu mă cunoşti şi nu ai fost 
niciodată în Curzon Street Nr.508. Repetă apoi instrucţiunile şi îl 
descrise detaliat, pe misteriosul Petre. Cum îl zăreşti, mergi la el 
şi-i spui doar atât: Asta este pentru Doamna, atât şi nimic mai 

mult. 

Cu pachetul bine ascuns în buzunarul interior al pardesiului, 
Audrey părăsi Curzon Street şi merse repede spre Park Lane. 
Abia dispăruse după colţul străzii, că Martin Elton ieşi la rândul 
său. O zări urcându-se într-un autobuz şi chemând un taxi, porni 
în urmărirea ei. 

Autobuzul se opri în faţa gării Charing Cros şi tânăra fată 
intră pe peron. Acolo era o mulţime de lume. Trenul de noapte 
începea să se umple şi în faţa barierelor se formaseră grupuri 
compacte de voiajori cu însoțitorii lor. 

Privi timp îndelungat în jurul ei, până să-l găsească pe 
domnul Petre, un om scund şi îndesat, cu o barbă încâlcită. 
Ducându-se mai aproape de el, ca să fie sigură că este dânsul, 
zări negul de pe obraz, după care trebuia să-l recunoască. 

Fără ezitare merse la el şi-i întinse pachetul. 

— Asta este pentru Doamna, spuse ea. 

El tresări, o privi ţintă, vâri repede pachetul în buzunar, 
încât ea abia că-i putu urmări mişcările. 

— Bine, spuse el. Mulţumeşte, te rog, domnului şi... 

Se întoarse repede, dar omul care-l apucase de mână îl ţinu 
ca într-o menghină. In acelaşi moment, cineva o apucă de braţ 
pe Audrey. 

— Am nevoie de dumneata, tânăra mea prietenă, spuse o 
voce foarte simpatică. Sunt căpitanul Shannon de la Scotland 
Yard. 

Cuvintele i se opriră în gât, când privi faţa îngrozită, care se 
întoarse spre el. 

— Prinţesa mea în zdrenţe! gâfâi el. 

— Lasă-mă să plec, te rog. 

Incercă să se desprindă din strânsoarea lui, îi era tare frică 
şi se simţea ca bolnavă. 

— Trebuie să mă duc la... urmă ea, dar se opri la timp. 

— Trebuie să te duci să o vezi pe doamna Elton, bineînţeles, 
spuse Shannon privind-o ţintă. 

— Nu, nu trebuie să o văd pe doamna Elton, nu cunosc nici 
o doamnă Elton, spuse ea abia putând respira. 

El dădu din cap. 

— Mi-e teamă că va trebui să te rețin, până voi lămuri o 
anumită chestiune. Sunt convins că în toată afacerea asta eşti 
un agent cu totul nevinovat, precum sunt de asemenea convins 

că nu acelaşi lucru se poate spune despre sora dumitale. 

Dora! Vorbea oare de Dora? Tonul lui sever îi arăta tinerei 
fete ceva ce nu voia să vadă, ceva ce o îngrozea peste măsura. 

Făcând o sforţare spuse: 

— Nu căutam de loc să mă fac nevăzută. Dar nu vin de la 
doamna Elton, care de altfel nici nu mi-e soră. Ceea ce ţi-am 
povestit nu e de loc adevărat 

— Dar pentru ce toate astea?, întrebă el. 

— Pentru că... aici se codi, pentru că ştiam că eşti detectiv. 

Dick făcu semn unui taxi, şi-i ajută fetei să urce în el. 

— Te apuci să minţi, ca să-ţi aperi sora şi pe Bunny Elton. 
Sunt adânc mâhnit că trebuie să-ţi spun că minţi. 

Audrey era foarte tulburată. Aşadar ceea ce dusese ca să 
predea la gară nu era o simplă miniatură pentru o femeie 
imaginară, ci altceva mult mai important. 

— Ce era în pachet? întrebă ea cu vocea sufocată. 

— Colierul de diamante al Reginei Finlandei, dacă nu 
greşesc. Automobilul Majestății Sale fu oprit în Mall acum patru 
nopţi şi bijuteriile furate de pe gâtul ei. 

Audrey avu o privire plină de durere. Părea ca şi cum ar fi 
biciuit-o. Dora! Citise ea un articol asupra acestei afaceri, într- 
unul din ziarele pe care i le cumpărase în gară, la Barham. 
Rămase nemişcată, paralizată de groază. 

— Bineînţeles că dumneata habar n-aveai ce este în pachet, 
nu-i aşa? E prea dureros pentru mine că trebuie să te întreb 
ceva; însă trebuie să-mi spui tot adevărul, chiar dacă 
mărturisirea ta ar trebui să o ducă pe sora ta acolo unde de mulţi 
ani ar fi trebuit să fie. 

— Fă tot ce poţi pentru Dora. Lecţia pe care mamă-sa i-o 
repetase atât de des, îi suna în urechi. Tremura din tot corpul; 
creierul îi era parcă paralizat şi n-o putea călăuzi de fel. Un 
singur lucru ştia şi anume că era arestată... ea Audrey Bedford 
de la Beak Farm. 

— N-am nici o soră, spuse ea, muindu-şi buzele şi încercând 
cu greu să respire. Eu am furat colierul. 

El începu să râdă încetişor; ei îi venea să-l omoare. 

— Sărmană copilită! spuse Dick. Asta a fost un furt comis 
de nişte profesionişti. Nu-ţi voi permite să faci o astfel de 
nebunie. Nu ştii că Dora Elton şi soţul ei sunt cei mai periculoşi 
hoţi din Londra? 

Cu faţa ascunsă în mâini, ea plângea de frică şi de ruşine. 

— Nu, nu spuse ea printre sughiţuri, nu ştiu nimic. Dora nu 
mi-e soră. 

Shannon suspină şi dădu din umeri. Nu mai exista nici un 
fel de alternativă. Trebuia să o aresteze. 

Petre ajunse la destinaţie înaintea lor şi ea văzu cu groază 
cum este percheziţionat; pe masa sergentului văzu pachetul 
deschis precum şi strălucirea conţinutului său... 

Shannon o luă încetişor de braţ şi o conduse în sala poliţiei. 

— Numele ei este Audrey Bedford, spuse el, iar adresa 
Fontwell în Vest Sussex. Invinovăţită de, aici ezită puţintel, de a 
fi în posesia unor obiecte furate, a căror origine o cunoştea. Și 
acum, îi murmură el, la ureche, spune tot adevărul. 

Ea dădu cu încăpățânare din cap. 


Capitolul IX 
FAGADUIALA 


După un somn agitat, Audrey se deşteptă şi ridicându-se îşi 
frecă umerii îndureraţi. 

Dormise pe o scândură acoperită doar cu o pătură subţire şi 
se simţea slăbită, zdrobită din cap până în picioare. 

Fusese trezită de introducerea unei chei în broasca celulei. 
Era supraveghetoarea care venea să o conducă în sala de baie. 

Inapoindu-se în celulă întrucâtva mai odihnită, găsi acolo o 
ceaşcă cu cafea şi nişte pâine cu unt. Abia terminase dejunul, 
când uşa se deschise din nou şi ridicând privirea, îl zări pe Dick 
Shannon. 

— Am nevoie de dumneata, zise el. 

Bietei fete îi părea că i se opresc bătăile inimii. 

— Voi fi dusă în faţa unui judecător? 

— Deocamdată, nu încă, dar mi-e teamă că trebuie să apari 
în faţa judecătorului, afară numai în cazul când... 

Ea făcu un semn ca şi când ar fi vrut să îndepărteze orice 
fel de sugestie. In timpul nopţii luase o hotărâre definitivă în 
această chestiune. 

Inima lui Dick suferea din cauza ei. Ştia precis că fata era cu 
totul nevinovată şi ca să o poată dovedi trimisese un om special 

în Sussex. 

— Este cineva aici pe care îl cunoşti, spuse el. Deschizând o 
uşă, o trase în cameră. 

Erau acolo două persoane: Dora Elton şi soţul ei. Audrey 
privi la ei. Ca să-şi păstreze sângele rece de care avea nevoie, îşi 
înfipse unghiile adânc în palmă. Şi izbuti să se stăpânească. 

— Cunoşti pe această tânără fată? întrebă Shannon. 

Dora negă. 

— Nu, spuse ea cu un ton nevinovat, n-am văzut-o 
niciodată. Tu, o cunoşti Martin? 

Acesta, cu ochii rătăciţi, răspunse plin de îngâmfare: 

— De când sunt, nu am văzut-o. 

— Mie-mi pare că e sora dumitale? spuse Shannon. Dora 
surâse. 

— Auzi absurditate N-am decât o singură soră, care este în 
Australia. 

— Ştiai că mama şi sora dumitale trăiau la Fontwell? 

— Mama mea n-a trăit niciodată la Fontwell, spuse Dora 
foarte liniştită, şi cu toată prezenţa de spirit Audrey tresări. 

— In Fontwell trăiau nişte persoane pe care le protejam. Pe 
femeia aceea o ajutasem o dată sau de două ori. Oare asta să fie 
fiica ei? Mi-e cu totul necunoscută. 

In timp ce vorbea privirea-i era aţintită asupra lui Audrey şi 
aceasta văzu în ea o rugăminte mută, disperată. Işi spuse că 
ceea ce povestea Dora părea purul adevăr. Se măritase sub 
numele ei de teatru, iar vecinii n-ar fi putut-o identifica drept 
fiică a doamnei Bedford, deoarece nu venise niciodată la 
Fontwell şi mama lor era dintre acelea care nu fac destăinuiri 
vecinilor. 

— Ceea ce spune doamna Elton este adevărat, spuse ea 
liniştită. 

Dick Shannon deschise uşa şi tânăra fată se înapoie lângă 
supraveghetoarea care o aştepta. 

După ce Audrey ieşi, detectivul se întoarse spre soţii Elton 
şi spuse. 

— Ascultă Elton, nu ştiu cât timp o să mai poată susţine 
acest rol, dar dacă o duce până la capăt, apoi să ştii că înfundă 
puşcăria. 

Apoi adăugă în mod grav: 

— Şi vă mai spun ceva: dacă se întâmplă ca acest copil 

nevinovat să fie condamnat, dacă-i permiteţi să se sacrifice 
pentru voi, apoi n-o să am pic de odihnă până nu vă voi băga pe 
amândoi la răcoare. 

— Mi se pare că uitaţi cu cine vorbiţi, spuse Dora cu o lucire 
răutăcioasă în ochi. 

— Ştiu că vorbesc cu doi indivizi fără scrupule şi complet 
depravaţi, răspunse Dick. Hai, ieşiţi! 

Având înaintea lui ziarul desfăcut, Lacy Marshalt şedea în 
sufragerie, sprâncenele-i erau încruntate. Privi din nou şi cu 
multă atenţie fotografia luată de către reporter. Nu mai putea 
exista nici un dubiu; era de prisos să compare ziarul cu fotografia 
pe care o avea în buzunar, deoarece chiar dacă nu ar fi existat 
nici un fel de fotografie, numele prizonierei ar fi fost suficient 
pentru stabilirea identităţii ei. 

Tocmai atunci intră şi Tonger. 

— Ai sunat Lacy? întrebă el. 

— Am sunat acum zece minute şi ţi-o repet pentru ultima 
oară, termină cu acest „Lacy” al tău. Orice răbdare are şi ea o 
limită! 

Servitorul îşi frecă mâinile cu un aer de vădită mulţumire. 

— Am primit astăzi veşti de la fiica mea, spuse el. Se pare 
că şi-a croit o viaţă splendidă în America. 

— Serios? 

Lacy Marshalt luă din nou ziarul în mână. 

A — Are bani mulţi, şi scrie din hotelurile cele mai renumite. 
In ruptul capului n-aş fi crezut vreodată că lucrurile au să ia o 
asemenea întorsătură. 

Lacy împături ziarul şi-l lăsă să cadă pe jos. 

— İn câteva momente soseşte doamna Elton. Va intra prin 
poarta de serviciu. O aştepţi acolo şi o aduci prin seră, în 
bibliotecă. După aceea, când auzi că sun vi de o iei şi o 
reconduci pe acelaşi drum. 

Nu trecuseră nici cinci minute de la această convorbire, că 
Dora pătrunse prin portiţa din dos şi trecând în goană prin curte 
urcă treptele care duceau la seră. Era îmbrăcată toată în negru şi 
voalată cu cea mai mare grijă. Tonger constată la ea anumite 
semne de extremă nervozitate. 

— Unde-i domnul Marshalt? 

— În bibliotecă. 

Când pătrunse înăuntru, Lacy era cufundat în gânduri. 

— Mi-a fost nespus de greu să vin până aici, spuse ea. A 
trebuit să născocesc fel de fel de minciuni pentru Martin. Dar ce-i 
cu tine? Nu mă săruţi? 

Ea se plecă spre el şi-i atinse obrazul cu buzele. 

— Frumoasă sărutare! spuse ea ironic. Ei ce s-a întâmplat? 

— Un furt de bijuterii, spuse el încetişor. E implicata o fată, 
despre care aud că poliţia ar fi bănuind că e sora ta. 

Ea nu scoase un cuvânt. 

— Bineînţeles că ştiu din ce bandă faci parte. Stanford e o 
cunoştinţa veche din Africa de Sud, şi face parte din banda 
voastră. Dar ce e cu fata aia? 

— O ştii foarte bine şi singur, spuse ea ursuză. Doar nu 
pentru asta venise ea la Portman Square, trecând prin atâtea 
riscuri, ca să vorbească despre Audrey. 

— Când am trecut pe lângă dependinţe, era unul care 
supraveghea casa. L-am văzut lângă poarta de serviciu. Cum l- 
am zărit a şters-o. 

— Cine oare-mi supraveghează casa? întrebă el pe un ton 
neîncrezător. Ce fel de om era? 

— Avea aerul unui om bine. Mutra însă abia i-am putut-o 
zări. Subţire şi foarte distinsă. Cam şchiopăta. 

Lacy merse spre ea şi o zgâlţâi tare de umeri. Faţa îi 
devenise cenuşie şi buzele-i tremurau. Câteva momente nu putu 
scoate nici o vorbă apoi: N 

— Minţi! strigă el, ca scos din fire. Incerci să asmuţi pe 
cineva asupra mea. 

Ingrozită, Dora se desprinse din strânsoarea lui. 

— Ce-i cu tine, Lacy? 

— Sunt nervos, şi spusele tale m-au uluit, zise el apăsat. 
Continuă, te rog, la cele ce te-am întrebat? Este sau nu fata 
aceea, sora ta? Vreau neapărat să ştiu. 

— Soră vitregă, spuse ea cu glasul stins. 

— Cu alte cuvinte, vrei să spui că nu aveţi acelaşi tată? Ea 
făcu un semn de aprobare. 

Urmă o tăcere atât de lungă, încât Dorei începu să-i fie 
teamă. 

— O să fie întemniţată, e lucru evident... şi se sacrifică 
pentru tine? 

începu să râdă, un râs forţat, un râs în care nu era pic de 
veselie. 

— Bine! Pot să mai aştept! 

O lună mai târziu, într-o frumoasă zi de mai, o tânără fată 
extrem de palidă sta în sala spațioasă din Old Bailey având 
alături de ea un belgian lat în umeri, care trebuia să fie judecat 
primul. 

leşind din tribunal, foarte emoţionat şi mâhnit de judecata 
care trebuia să acopere cu noroi o victimă atât de plăpândă, 
Shannon zări o siluetă familiară ce sta aşezată pe una din 
băncile în care de obicei stau martorii, aşteptând sale vină 
rândul. 

— Ei bine, Slick. Ai fost la tribunal? 

— Da, răspunse acesta, dar mi-am pierdut orice iluzii în ce 
priveşte succesul detectivului. A trebuit să plec, nu toţi sunt atât 
de sensibili ca mine. L-am zărit şi pe Stanford, printre sadicii de 
acolo. 

Shannon luă loc alături de el. 

— Ce crezi de astea? 

— Despre afacerea asta? Domnişoara Don Quichotte o s-o 
păţească. 

— Şi mie mi-e teamă de asta, spuse Shannon, suspinând. 

— Ori ce i-or face, însă, n-au s-o poată schimba. O să se 
înapoieze de acolo tot aşa cum pleacă, adică foarte dulce. Genul 
acesta de fiinţe nu se înăcresc. Ascultă Shannon; ai auzit 
vreodată vorbindu-se de un individ care se numeşte Malpas? 

— Da, un bătrân original care locuieşte în Portland Square. 
Dar de ce? 

Slick Smith surâse cu interes. 

— E amestecat şi el în afacerea asta. O spun eu în calitate 
de detectiv. 

In momentul acesta, un poliţist făcu semn lui Shannon, care 
dădu buzna în sala tribunalului ca să audă verdictul. 

— Ce vârstă ai? întrebă judecătorul, privind peste ochelari. 

— Nouăsprezece ani, domnule judecător, răspunse Shannon 
în locul celei întrebate; şi mai pot adăuga că poliţia este pe 
deplin convinsă că această tânără fată este victima cu totul 
nevinovată a anumitor persoane care ar trebui să fie aici în locul 
ei. 

Judecătorul clinti din cap. 

— Faptele ne obligă să privim chestiunea cu totul altfel. E 
îngrozitor şi în acelaşi timp extrem de penibil pentru mine, când 

văd o fată atât de tânără într-o asemenea situaţie; ar însemna 
totuşi să procedez contrar îndatoririlor mele faţă de societate, 
dacă n-aş lua cele mai severe măsuri contra unui agent atât de 
periculos. Audrey Bedford, eşti condamnată la un an închisoare 
grea. 


Capitolul X 
ADEVARUL 


Într-o dimineaţă întunecată din luna decembrie, se 
deschiseră porţile închisorii din Holloway, lăsând să iasă din acel 
lăcaş de afurisenie o tânără fată sveltă îmbrăcată într-un palton 
vechi de pluş, care o porni repede pe drumul spre Camden Town. 
Opri un tramvai, care trecea şi nu văzu maşina cea mare alui 
Dick Shannon, care trecea în acelaşi moment pe acolo. Lui 
Audrey îi mai rămâneau doar câţiva şilingi, salariul muncii sale 
de un an şi se dădu jos la terminus. Luă apoi drumul spre Euston, 
până când ajunse la un mic restaurant. 

Figura-i era mai subţiată, privirea mult mai gravă, şi totuşi 
era aceeaşi Audrey, care comandă o porţie mare de rinichi cu 
ouă. Rutina închisorii apăsase nouă luni de zile asupra ei; în tot 
timpul acesta trăise laolaltă cu drojdia societăţii şi totuşi nu se 
coborâse până la nivelul ei. 

Incotro o va apuca? 

— La Dora, hotărî ea. Voia să fie absolut sigură că n-o 
judecase rău. Va aştepta până la sosirea nopţii, apoi îşi petrecu 
dimineaţa căutând o locuinţă, pe care în cele din urmă o găsi pe 
drumul spre Grays Inn, într-o cămăruţă din ultimul etaj al unei 
case. Rămase acolo toată după amiază şi, de îndată ce sosi 
noaptea, merse în Curzon Street. 

Uşa i-o deschise aceeaşi servitoare, care fusese şi prima 
dată când a fost acolo. 

— Ce pofteşti? întrebă ea răstită. 

— Aş vrea să vorbesc cu d-na Elton. 

— Nu se poate, spuse fata încercând să închidă uşa. Dar 
cele nouă luni de lucru manual avuseseră o mare înrâurire 
asupra lui Audrey. Fără nici un fel de efort, împinse uşa şi intră. 

— Urcă şi spune stăpânei tale că sunt aici, spuse ea pe un 

ton poruncitor. 

Fata o porni alergând pe scară, iar Audrey, fără umbră de 
sfială o urmă. 

Când pătrunse în salon o auzi pe soră-sa spunând: 

— Cum?! Indrăzneşte să vină aici? 

Era în toaletă de seară, încântătoare, cu părul blond lucind 
ca aurul învechit. Privi la tânăra fată, ca şi când ar fi avut în faţă 
un strigoi şi închise ochii pe jumătate. 

— Cum îndrăzneşti să intri cu forţa în casa asta? întrebă ea. 

— Trimite afară servitoarea, spuse Audrey liniştită, şi după 
ce ieşi fata, merse înspre Dora şi urmă foarte calmă: doresc pur 
şi simplu să-mi mulţumeşti. Am făcut un lucru nebunesc, stupid, 
pentru simplul motiv că doream să fac pentru mama ceea ce 
poate că-i datoram şi nu-i plătisem încă. 

— Nu ştiu despre ce vorbeşti, spuse Dora roşindu-se. 

— Dar, ştii că eşti de o îndrăzneală neruşinată, strigă 
Martin. Ai încercat să ne tragi şi pe noi în... crima d-tale... şi după 
toate acestea mai ai neobrăzarea să vi la noi în casă, fără să ceri 
măcar permisiunea? 

— Dacă ai nevoie de bani, spuse Dora deschizând uşa, 
scrie-mi. Dacă te mai prind aici chem poliţia. 

— Fă bine şi cheamă unul numaidecât, spuse Audrey foarte 
calmă. Am făcut atât de bine cunoştinţă cu poliţia şi cu păzitorii 
de la închisoare, încât nu mă mai poţi speria cu asta, scumpă 
surioară. 

Dora închise uşa. 

— Dacă vrei să ştii nici nu suntem surori. Tu nu eşti nici 
măcar englezoaică! spuse ea cu voce înceată şi răutăcioasă. 
Tatăl tău a fost al doilea bărbat al mamei, un american. Şi dacă 
vrei să ştii unde se află el acum, pot să-ţi spun că e la ocnă în 
Cape Town, unde-şi ispăşeşte o condamnare pe viaţă. 

Ca să nu cadă, Audrey se prinse de speteaza unui scaun. 

— Nu-i adevărat, spuse ea. 

— Ba da, e foarte adevărat. Mi-a spus mama, şi o ştie şi dl. 
Stanford. Tatăl tău a cumpărat diamante de contrabandă şi a 
tras în cel care l-a denunţat. In Africa de Sud e o crimă să 
cumperi diamante. Asta a fost o ruşine pentru biata mama, care 
şi-a schimbat numele a doua zi după ce el a fost arestat. TU nici 
nu ai vreun drept să te numeşti Bedford. 

— Şi evident că l-a părăsit numaidecât, spuse Audrey. Nici 

nu a rămas lângă el, ca să-l înconjure cu simpatia pe care o 
femeie o datorează bărbatului ei, oricât ar fi el de rău. L-a 
părăsit. Ce mult îi seamănă fapta asta! 

Ridică încet ochii până ce privirea ei se întâlni cu cea a 
Dorei. 

— N-ar fi trebuit să merg la închisoare, spuse ea. N-o 
meritai: nici tu şi nici mama noastră. 

— Indrăzneşti să vorbeşti de mama mea?!! strigă Dora, 
furioasă. 

— Da, da pentru că era tot atât de multa mea ca şi ata. 
Care-i numele meu? 

— Descoperă.-l. 

— Am să-l întreb pe dl. Shannon, spuse tânăra fată. Acesta 
a fost singurul lucru răutăcios pe care l-a spus ea, dar şi-a atins 
ţinta, văzând efectul asupra celor doi. 


Capitolul XI 
DOMNUL MALPAS 


Dick Shannon avea un apartament în Haymarket, unde-şi 
avea deasemenea şi biroul. 

In ziua când Audrey Bedford fusese eliberată, se reunise un 
subcomitet. Erau acolo, sergentul Steel şi inspectorul Lane. 

— N-ai văzut-o, întrebă inspectorul. Shannon suspină. 

— Când ajunsesem la Guvernator, ea plecase deja şi era 
inutil să pornesc în căutarea ei. Am dat instrucţiuni la toate 
comisariatele să mă prevină de îndată ce s-o prezenta — 
deoarece nu şi-a terminat încă osânda. 

— Este vădit o eroare judiciară, adaugă Shannon, şi cu 
toate acestea nu văd ce alt verdict ar fi putut da juriul. Ce se 
aude în chestia Malpas? 

— Omul ăsta e un mister, spuse Lane şi casa în care 
locuieşte e un şi mai mare mister. Am descoperit că locuieşte la 
nr. 551 din Portman Square, din ianuarie 1917. Nimeni nu l-a 
văzut până astăzi. Anul trecut am primit o plângere din partea lui 
Lacy Marshalt, care locuieşte alături, spunea că este deranjat 
noaptea de lovituri în perete. Malpas îşi plăteşte datoriile foarte 
regulat şi când a venit să locuiască în această casă — care de 

fapt îi aparţine — a cheltuit sume însemnate de bani cu 
repararea ei. O firmă importantă din Torino a făcut instalaţiile de 
lumină electrică şi semnale de alarmă contra hoţilor, dar n-am 
descoperit să fi intrat vreodată o mobilă în casa aceea. 

— Sunt ceva servitori acolo? N 

— Nici unul; şi tocmai asta este cel mai curios. In casa lui nu 
intră niciodată o fărâmă de hrană. Am pus doi oameni să 
supravegheze casa şi în faţă şi în dos, dar le-a scăpat mereu, 
deşi au văzut acolo lucruri interesante. 

Shannon îşi frecă bărbia. 

— Nici o lege nu opreşte pe cineva să trăiască retras; dar e 
cu totul oprită orice conspirație. Adu persoana aceea, Steel. 

Sergentul ieşi, apoi reveni aducând o persoană tânără, 
foarte pudrată, care salută nestingherită şi luă loc pe un scaun, 
pe care Steel i-l întinse. 

— D-ră Nielson, dumneata eşti dansatoare profesionistă 
fără angajament? 

— Da, răspunse ea, scurt. 

— Doresc să-mi povesteşti despre vizita d-tale la nr.551, din 
Portman Square. 

Ea nu părea de loc dispusă la vorbă. 

— Dacă în noaptea aceea aş fi ştiut că stau de vorbă cu un 
detectiv, apoi n-aş fi vorbit de loc, spuse ea foarte sinceră. N- 
aveţi nici un drept să mă supuneţi la interogator. 

— Ai acuzat pe un om, cu poziţia stabilită, că ar fi încercat 
să te atragă într-o conspirație. 

— N-am spus că e vorba de o conspirare; tot ce am povestit 
este că dl. cel bătrân, pe care nici unul nu-l cunoşteam, m-a 
întrebat dacă n-aş vrea să fac zgomot în faţa casei vecine. Voia 
să merg acolo într-o seară, să fac scandal, să strig că dl. 
Marshalt este un mizerabil, să sparg un geam şi să fac să fiu 
arestată. Acest Marshalt este un mizerabil. 

— N-a spus pentru ce? 

— Nu. N-am vrut să ştiu nimic; când l-am văzut pe omul 
acela mi-a trecut pofta de orice. Ea se cutremură. Aţi auzit 
poate vorbindu-se de oameni foarte urâţi. Ei bine! Habar nu aveţi 
ce înseamnă, ca urâţenie. Şi apoi rămâi aiurit. Eşti nevoit să te 
aşezi la un capăt al odăii în timp ce el stă la celălalt capăt. 
Camera este în întuneric, afară de o luminiţă de pe biroul în 
dosul căruia şade el. Casa este plină de fantome, uşile se 

deschid singure, şi-ţi vorbesc voci care nici nu ştii de unde vin. 

— Dacă ţi-era străin, de unde te cunoaşte? întrebă Dick 
mirat şi bănuitor. 

— A văzut numele meu într-un ziar de teatru, în coloana 
cererilor de angajamente. 

Explicaţia ei era logica şi după un interogatoriu mai sever o 
lăsară să plece. 

— Curios, spuse Dick, dus pe gânduri. Tare aş avea poftă 
să-l văd pe dl. Malpas. Primeşte vizite? 

— Da; tocmai voiam să vă vorbesc despre asta. La anumite 
intervale, niciodată mai mari de cincisprezece zile primeşte câte 
un vizitator, câteodată şi doi, în cursul uneia şi aceleaşi zi, de 
obicei într-o sâmbătă. Musafirul nu soseşte decât odată cu 
noaptea şi nu rămâne acolo decât cel mult o jumătate de oră. 

— Trebuie neapărat ca Malpas să fie supravegheat mai de 
aproape, hotărî Dick. 

Cu toate acestea Shannon nu avea de unde să prevadă că 
prinţesa lui în zdrenţe, a cărei amintire nu-l mai părăsea de nouă 
luni de zile, va merge în curând în vizuina bătrânului şi va găsi 
acolo soarta şi viitorul ei legate de ale sale. 

Audrey Bedford făcuse o descoperire interesantă. Există în 
viaţă un lucru esenţial de care ea habar nu avea — un lucru 
misterios, numit „Certificat”, sau mai delicat, „Referinţă” . 

Fără una sau alta, era imposibil să poţi găsi un serviciu. 
Mica ei economie se topea văzând cu ochii. În ziua de Crăciun se 
sculă de dimineaţă cu poftă de mâncare turbată, dar fu nevoită 
să se mulţumească cu apă şi pâine uscată, pe care o păstrase 
din ziua precedentă. 

Marţi dimineaţă proprietăreasa ei urcă scările; iar Audrey îi 
auzi cu groază paşii. 

— Bună ziua d-ră, iată o scrisoare pentru d-ta. 

Ochii fetei se dilatară de atâta mirare. Nimeni nu-i cunoştea 
adresa — nu ajunsese niciodată până acolo ca să fie nevoită să 
şi-o lase în birourile unde cerea de lucru. 

Audrey întorcea scrisoarea pe o parte şi pe alta. O deschise 
nervoasă şi găsi acolo o adresă însoţită de câteva rânduri, scrise 
cu creionul. Uluită din cale afară, citi: 

— Vino astăzi după masă, la orele cinci. Am de lucru pentru 
d-ta. 

Notiţa era semnată Malpas. 

Ea încruntă din sprâncene. 
Cine era acest Malpas, şi de unde descoperise el locuinţa 
ei? 


_ Capitolul XII 
INTREVEDEREA 


Audrey apropie de ochi bucăţica de hârtie udă, ca să 
descifreze mai bine adresa. Scrisul de creion era acum aproape 
indescifrabil. 

În această lumină difuză de decembrie, era greu de citit. 
Paltonu-i era şi aşa plin de umezeală, fu udată leoarcă înainte să 
fi străbătut primul kilometru, iar pălăria de pluş era şi ea udă. 

Vâri hârtia în buzunar şi privi cu frică la uşa lugubră de la 
nr. 551, din Portman Square. 

Care va fi sfârşitul acestei încercări? 

Pe stradă nu era nimeni. De o parte a squarului, omnibuzele 
cele mari şi taximetrele, treceau repede şi la intervale destul de 
mari. Suspinând adânc, urcă cele două trepte ale peronului şi 
căută soneria. Nu exista nici una. Atunci bătu încetişor la uşă. 

— Cine-i acolo? 

Vocea părea că vine dintre cei doi stâlpi care erau de o 
parte şi alta a uşii. 

— Domnişoara Bedford, răspunse ea, am întâlnire cu dl. 
Malpas. 

Urmă un moment de tăcere, apoi uşa se deschise încet şi o 
voce îi zise: 

— Urcă şi întră în camera de la primul etaj. 

Holul era gol şi luminat de un glob galben. In timp ce ea 
privea în juru-i, uşa se închise la loc fără vreun mecanism vizibil. 

Fu cuprinsă de o groază subită şi căută clanţa; dar la uşă nu 
exista aşa ceva. Portalul negru şi greoi se închisese irevocabil. 
Mâinile lui Audrey tremurau, frigul şi frica îi distruseră tot curajul. 
Privi de jur împrejurul holului. Nu era acolo decât un fotoliu vechi 
rezemat de perete. Parchetul era acoperit cu un strat gros de 
praf, pereţii decoraţi nu aveau nici un tablou, nici covoare. 

Făcu o sforţare şi tremurând din tot trupul, urcă scara de 
piatră. La primul etaj se pomeni în faţa unei uşi — singura pe 

care o zări — şi, după un moment de ezitare ca să-şi recapete 
curajul, bătu. 

— Eşti d-ra Bedford? 

Vocea părea că vine deasupra capului său. Ridicând capul, 
zări în uşă, ceva mai retras, un fel de grilaj. Era aşezat în aşa fel 
încât oricare vizitator ar fi putut să se găsească exact dedesubtul 
lui. 

— Da, răspunse ea, abia stăpânindu-şi frica. Imediat se 
deschise uşa şi ea intră într-un hol mare şi bine luminat-— în faţa 
ei o a doua uşă era întredeschisă. 

— Intră, te rog. 

De data aceasta vocea venea chiar din cameră şi era mult 
mai distinctă. 

Audrey se codi; inima-i bătea să se rupă. Cu excepţia unei 
lumini foarte slabe, camera părea cufundată în cea mai mare 
beznă. 

Ea intră. 

Era o cameră lungă de aproape zece metri şi poate de două 
ori pe atât de lată. Zidurile erau atât de complet acoperite de 
perdelele de pluş încât ar fi fost imposibil să poţi descoperi dacă 
şi unde erau ferestrele. Podeaua era acoperită pe toată 
întinderea ei, cu un covor gros în care picioarele ei se înfundară 
când înainta cu trei paşi. 

In colţul cel mai îndepărtat, în dosul unui birou luminat de o 
lampă cu abajur verde, sta aşezat un om. O figură curioasă, 
revoltătoare. Capu-i era îngust şi chel; figura spână era brăzdată 
de nenumărate încreţituri; nasul lat şi încovoiat. Bărbia-i lungă 
se mişca necontenit ca şi când omul acela îşi vorbea singur. 

— Şezi pe scaunul acela, spuse el cu o voce cavernoasă. 
Scaunul pe care Audrey îl zări, după ce ochii i se mai obişnuiră 
cu întunericul din cameră, era aşezat în dosul unei măsuţe 
mititele. Se aşeză pe el încet şi cu precauţie. 

— Te-am chemat aici, spuse misteriosul bătrân, ca să-ţi fac 
norocul. Multe persoane s-au aşezat pe scaunul acela şi au 
plecat bogaţi din casa asta. 

In lumina verde care cădea pe faţă-i lua aspectul unei 
zămisliri hidoase a vreunui artist chinez. 

Ea se cutremură şi-şi întoarse privirea de la el. 

— Priveşte pe masă. 

Audrey zări acolo un teanc de hârtii de bancă. 

— la-le. 

După un moment de ezitare ea întinse mâna şi luă biletele. 
Tremura toată din cap până în picioare. 

— Numele d-tale este într-adevăr, Audrey Bedford? Ea nu 
răspunse. 

— Ai ieşit acum trei săptămâni din închisoare, unde ai stat 
nouă luni de zile, acuzată de complicitate la furt? 

— Da, spuse tânăra fată foarte liniştită. In orice caz v-aş fi 
declarat-o; am povestit întotdeauna acest lucru, ori de câte ori 
solicitam vreun post. 

— Ai fost bineînţeles, nevinovată? întrebă el. 

Pe figura fără nici o expresie a individului nu era nici un 
surâs, aşa încât ea nu-şi putea da seama dacă vorbea ironic sau 
nu. 

— Da, spuse ea calmă, eram nevinovată. 

— Invinovăţire falsă, o maşinaţie, ha, ha? Elton a aranjat 
totul nu ştiai nimic despre furt? Aştept răspunsul. 

— Nu ştiam nimic despre furt, mărturisi ea în cele din urmă. 

— Ai spus lucrul ăsta la tribunal? Ea nu răspunse nimic. 

— Eşti cam prost îmbrăcată, asta mă supără foarte mult. 
Acuma ai parale, aşa încât să cumperi tot ce e mai bun şi mai 
frumos. Vino din nou la mine peste opt zile. Pe masă este o 
cheie; aceasta deschide toate uşile; dacă e dat la o parte zăvorul 
de siguranţă. 

Audrey îşi regăsi în cele din urmă graiul. 

— Trebuie să ştiu care vor fi îndatoririle mele — vocea-i 
părea moartă în această cameră acoperită peste tot cu covoare 
— sunteţi prea bun că-mi încredinţaţi atâţia bani; dar trebuie să 
înţelegeţi că nu-i pot accepta fără să ştiu mai înainte ceea ce se 
aşteaptă din partea mea. 

El vorbi încet şi răspicat: 

— Sarcina d-tale va fi să zdrobeşti inima unui om. 

Tinerei fete îi venea să râdă. 

— Asta pare într-adevăr foarte neliniştitor. Vorbiţi serios? 

El nu răspunse. 

Atunci ea simţi în spatele ei un curent de aer rece şi 
întorcându-se, avu o tresărire de frică, zărind cum uşa se 
deschide singură, încet. 

— Bună seara. 

Omul din celălalt capăt al camerei arătă spre uşă. Ea era cu 

un picior pe scară când uşa se închise la loc. Pradă unei nelinişti 
pe care n-o putea exprima, cobori în hol. 

Uşa de la intrare nu era deschisă. Cu siguranţă el voia ca să 
se servească de cheie. Incercă să o introducă în gaura mică, dar 
mâinile îi tremurau în aşa hal încât o scăpă pe jos. 

Cu mare greutate o regăsi; căzuse într-un colţ. Dar ridicând- 
o mai găsi şi un alt obiect, o pietricică de mărimea unei alune. Pe 
această piatră era o bucată de ceară roşie, pe care se distingea 
imprimat un sigil. 

Obiectul era atât de curios, încât pentru moment uită cu 
totul dorinţa grozavă ce o avea, să fugă din acest lăcaş. Lucrurile 
bizare fascinează totdeauna tineretul; şi era ceva extraordinar 
de curios în această bucată de piatră ordinară pecetluită cu 
atâta grijă. Audrey privi în sus pe scară sperând să zărească pe 
bătrân, ca să-l întrebe dacă ceea ce găsise nu prezenta vreun 
interes pentru el. Işi reaminti că urma în orice caz să-l revadă 
peste opt zile, şi vâri piatra în poşetă. 

Arunci îşi dădu seama că mai ţinea încă în mână pachetul 
de bancnote. Şase sute de lire! Erau trei de câte o sută, patru de 
câte cincizeci şi douăzeci de câte cinci. Băgă banii în geantă şi 
vâri cheia în broască. Un moment după aceea se găsea afară, în 
ceaţă. Taximetrul care se apropia la pas nu prezenta la început 
nici un fel de interes pentru ea; deodată îşi reaminti însă că era 
de acuma femeie bogată şi cu inima bătând făcu semn şoferului 
şi se apropie de el. 

— Condu-mă la... 

— Unde? Mai întâi ar fi trebuit să ia masa! Apoi, după ce 
prin hrană şi-ar fi restabilit echilibrul, va putea să gândească mai 
bine şi în linişte. 

— Asta a tras peste treizeci şi una! spuse şoferul râzând. 

Audrey crezu, în primul moment, că şoferul vorbea despre 
ea, şi se întreba cam ce o fi vrând să spună; dar observă că 
privirea lui era aţintită ceva mai departe şi avu atunci un 
spectacol care o umplu mai întâi de scârbă, apoi de milă. O 
femeie se crampona de grilajul casei alăturate, de aceea de 
unde ieşise ea şi împleticindu-se pe picioare, încerca să bată în 
poartă. 

Privea la nenorocită, când uşa casei se deschise brusc şi 
văzu apărând un om bătrân şi slab. 

— Cine face gălăgia asta? Şi încă în faţa locuinţei unui 

nobil? Hai, cară-te, sau trimit să cheme gardianul! 

Vocea lui Tonger ajungea la urechile femeii, amestecată cu 
şuierăturile vântului. 

— Vreau să intru, spuse ea, aruncându-se spre el. 

Avu loc o luptă foarte scurtă. Audrey îl zări pe Tonger, cum 
trăgea femeia înăuntru, iar uşa vilei se închise cu un zgomot în 
urma lor. 

—Unde mi-aţi spus să vă conduc, d-ră? 

Ea dădu numele unui magazin din Shaftesbury. 

— Curând mă voi trezi din acest vis, îşi spuse ea aruncându- 
şi privirea prin geamurile aburite, dar voi ieşi cel puţin din 
afacerea asta, cu veşminte uscate şi cu un pat în care să se 
poată dormi. 


Capitolul XIII . 
BUNNY VORBEŞTE PE FAŢA 


Între actul al doilea şi al treilea al unei piese, unde îl trăsese 
Dora după ea, Martin Elton ieşi în foaier ca să fumeze o ţigară. 
Era lume care-l cunoştea şi îl saluta, dar numai unul încercă să 
converseze cu dânsul, căci Martin prefera tovărăşia propriilor 
sale gânduri, mai cu seamă în seara aceea. 

—Allo! Elton! 

Surâse în mod maşinal şi ar fi trecut mai departe; dar 
persoana care îl interpelase, ignora în mod voluntar dorinţa lui 
de singurătate. 

— După câte mi se spune, Stanford a plecat în Italia. 
Individul ăsta este fără îndoială pasărea din istorie, care putea să 
se găsească în acelaşi timp în două locuri diferite. S-a pus ceva 
la cale? 

— Nimic, răspunse Martin scurt, Londra a devenit 
posomorâtă de când s-a călcat apartamentul Melillei Snowden, 
furându-se perlele. 

Slick Smith se porni pe un râs tăcut. 

— Nu-s eu de vină, spuse el. In orice caz, furtul a fost 
autentic; dar zarva făcută de agentul ei de presă, nu era decât 
publicitate. Mi-am pierdut iluziile despre Malilla, atât ca femeie 
cât şi ca artistă. N-ai poate ceva de lucru pentru mine? Dar 

trebuie să fie cinstit! 

— Treci într-o zi pe acasă, să-mi repari coşul de la 
bucătărie, spuse Martin morocănos; se cunoştea de la o poştă că 
nu era în toane bune. 

— Coşurile sunt tocmai specialitatea mea, spuse, Slick, fără 
să se supere. L-ai văzut pe Shannon ? 

Martin suspină puternic. 

— Nu l-am văzut pe Shannon şi nici n-am nevoie să-l văd. 
Vino la chestie, nu sunt de loc dispus astăzi pentru conversaţie. 

— Păcat, spuse Slick, cu mult regret. Eu unul mă simt din 
contră foarte vorbăreţ şi m-am săturat să vorbesc tot cu mine 
însumi. A început să mă plictisească. 

— Vezi să nu începi să mă plictiseşti şi pe mine, spuse 
Martin, surâzând fără voia lui. 

— Am băgat de seamă; sunt foarte sensibil la schimbările 
atmosferice. Din punctul ăsta de vedere, Lacy Marshalt nu 
seamănă cu mine. 

— Nu prea ştiu multe despre Marshalt, spuse Elton scurt. 

— Cred şi eu că nu. Eu unul, ştiu foarte bine câte parale 
face. Este şi el un excroc. Lucrurile pe care le fură, lasă un mare 
gol. D-ta eşti însă un om de ispravă, Elton. 

Incoerenţa aparentă a interlocutorului său, nu-l înşela pe 
Martin. 

— Dacă aş fi în locul tău, spuse Martin n-aş mai continua, 
încerci să fi drăguţ faţă de mine, nu-i aşa? 

— Nu încerc de loc, ci o fac chiar foarte natural. Surâsul lui 
Slick Smith era foarte îndatoritor. 

Intorcându-se acasă, în noapte aceea rece Martin se 
gândea tot timpul la Slick. Piesa la care asistase nu l-a amuzat 
nici pe el şi nici pe Dora; un fel de rezervă se ridica între 
amândoi. Până la locuinţa lor nu schimbară nici un cuvânt. 

Pregătit pentru scandalul ce-l aştepta, o urmă în salon. 

— Ce-i cu tine Bunny? Toată noaptea n-ai scos un cuvânt; 
sunt sătulă de mutrele astea îmbufnate. Mă aduc într-o stare de 
nervi, că zău nu ştiu ce o să se mai întâmple cu mine. 

— Dar... nu sunt de loc îmbufnat. Mă gândeam şi atâta tot. 
Mai ştii ceva despre sora ta? 

— Nu, răspunse ea morocănos, şi sper că nici n-o să mai 
aud vreodată de ticăloasa aia miloagă. 

El scoase ţigara din gură şi privi cu multă atenţie la soţia 

lui. 

— Să-ţi spun drept; cam n-am văzut-o milogindu-se; şi dacă 
e cumva păcătoasă, apoi tot din cauza noastră a ajuns aşa. 

Ea îl privea ca aiurită. 

— Ai un fel de concepţie, pe care nu ţi-o cunoscusem până 
acum, Bunny. După câte mi-aduc aminte, parcă tu ai fost acela 
care ai dat-o afară, când venise ultima oară la noi. 

— Da, n-am uitat lucrul ăsta, spuse el liniştitor. Dar... vezi 
că Londra este un adevărat putregai pentru o fată frumoasă şi 
singură fără bani şi fără prieteni. Tare aş vrea să ştiu pe unde o fi 
acum. 

Dora surâse. 

— Fetele frumoase au fost totdeauna slăbiciunea ta, spuse 
ea ironic. 

El avu un gest de supărare. 

— Frumuseţea ei mă interesează mult mai puţin decât 
situaţia în care se găseşte. A scris ceva? 

— Bineînţeles că nu. Oare pentru asta ai fost atât de ursuz? 

El o privi cu răceala câteva secunde, ceea ce avu darul să o 
întărâte până la mânie. S-a întâmplat ceva? 

— S-a întâmplat că biata copilă este probabil muritoare de 
foame. Singur Dumnezeu ştie ce o fi cu ea! 

— Dacă-i aşa, s-o lăsăm în paza lui, spuse ea scrâşnind din 
dinţi. 

— Când te-am văzut cum te-ai purtat cu propria ta soră, m- 
am gândit cu groaza la ce ar trebui să mă aştept de la tine dacă 
ar fi să trebuiască să alegi între mine şi siguranţa ta personală, 
atunci când lucrurile n-ar mai merge cum trebuie. 

— Bineînțeles că siguranţa mea personală ar avea 
întâietate, spuse ea cu mult cinism. De ce să te înşel, Bunny? 
„Sauve qui peut” , asta-i deviza familiei mele! 

Işi scoase pantofii şi-şi vâri picioarele în papucii roşii, care 
se găseau în faţa căminului. 

— Şi asta-i oare totul la ce te gândeai? întrebă ea 
batjocoritoare. 

— Mai e ceva Dora, vocea-i era de data aceasta de o 
răceală suspectă. Domnul Lacy Marshalt este o cunoştinţă cu 
totul indezirabilă. 

Ea deschise ochii mari. 

— Te pomeneşti că n-o fi un om cinstit? întrebă ea, cu 

vinovăţie. 

— Există mulţi oameni, poate chiar foarte cinstiţi, cu care o 
aventurieră respectabilă nu poate lua masa în separeu la 
Shavari. Lacy Marshalt este unul dintre aceştia. 

Dora lăsă ochii în jos. 

— Şi zi... m-ai spionat? Marshalt poate fi un individ a cărui 
cunoştinţă să-ţi folosească în anumite împrejurări. 

— Nu mi-e de folos în nici o împrejurare; niciodată nu-mi 
este mai nefolositor decât atunci când ia masa în separeu cu 
nevastă-mea. 

Urmă o tăcere îndelungata. 

— N-am mâncat decât o singură dată cu el la Shavari. 
Aveam intenţia să-ţi povestesc, dar am uitat. Sute de persoane 
iau masa în separeu la Shavari, urmă ea sfidătoare. 

— Şi eu doresc foarte mult, ca tu să nu faci parte din acele 
sute de persoane. De fapt ai luat masa de două ori cu el. De 
două ori, numai cât ştiu eu; probabil însă că mult mai de multe 
ori. Înţeleg ca lucrul acesta, să nu se mai repete. 

Ea nu răspunse. 

— M-ai înţeles? Ea dădu din umeri. 

— Şi dacă o s-o faci, mă duc să-l caut pe Marshalt şi-i 
trântesc trei gloanţe drept prin buzunarul unde-şi păstrează 
ţigările atât de minunate. Ce ţi-oi face ţie, nu ştiu. Depinde 
foarte mult de toanele în care m-oi găsi şi mai ales de atitudinea 
ta. Insă tare mi-e teamă că o să fie ceea ce numesc ziarele o 
triplă tragedie. N 

Dora devenise palidă ca o moartă. Incercă să vorbească, 
dar nu găsi cuvinte. Deodată se aruncă la picioarele lui. 

— Oh, Bunny, Bunny! strigă ea, plângând în hohote, nu mă 
privi astfel, nu-mi vorbi aşa. O să fac tot ce vrei... nu s-a 
întâmplat nimic rău, îţi jur că n-a fost nimic serios între noi. 
Bunny... Mergeam să mă distrez. 

El atinse păru-i auriu. 

— Mi-eşti prea dragă, Dora spuse el drăgăstos. N-am 
exercitat asupra ta o influenţă prea bună şi mi-e teamă să nu fi 
îndepărtat de la tine perceptele morale care trebuie să 
călăuzească fiecare viaţă; este însă unul singur la care voi ţine 
până la moarte şi anume; cinste între hoţi; da Dora, m-ai înţeles? 
Cinste între hoţi! 

Ea era culcată de mai bine de două ore şi el sta mereu în 

faţa focului pe jumătate stins, cu ţigara neaprinsă între dinţi, cu 
privirea ţintă la jeraticul ce-şi da ultima pâlpâire. 

Petrecuse două ore din cale afară de amare, faţă în faţă cu 
adevărul, judecându-şi soţia, pe care o adora. 

Se ridică, deschise un sertar al biroului, scoase de acolo un 
browning mititel şi rămase un sfert de oră mereu în faţa focului, 
mânuind pistolul cu ochii fixaţi asupra armei. 

Auzi un foşnet. Când intră Dora, numai în capot, ascunse 
repede revolverul în buzunar. 

— E trecut de două, Bunny, spuse ea plină de teamă. Nu 
vii? El se ridică şi se întinse. 

— Nu mai eşti necăjit, Bunny, spune? întrebă ea cu teamă. 
Ochi-i erau încă roşii de lacrimi şi mâna ce-o puse pe braţul lui, 
tremura. N 

— Nu, s-a terminat. Incepem acum o pagină nouă din viață. 

— li mulţumesc, Bunny gemu ea în şoaptă, îţi jur că n-o să 
se mai întâmple. 

— Începem o pagină nouă repetă Bunny, sărutând-o. 


__ Capitolul XIV . 
O INTALNIRE NEAŞTEPTATA 


Dick Shannon bătu cu putere în geamul taxiului care-l 
conducea de-a lungul lui Regent Street şi plecându-se în afară 
strigă: 

— Întorce-o şi ia-o înapoi. Vreau să vorbesc doamnei 
aceleia. 

— Care doamnă, d-le? 

Şoferul întoarse capul ca să strige această întrebare prin 
geam şi opri maşina la marginea trotuarului. 

Dick deschise uşa şi sări jos, încă înainte ca maşina să se fi 
oprit. 

— D-ra Bedford, dacă nu mă-nşel, spuse el surâzând. Asta 
zic şi eu că-i o surpriză plăcută. 

Era o surpriză din cele mai complete. Dispăruse orice urmă 
de sărăcie. Bine îmbrăcată, bine încălţată, fata era atât de 
frumoasă încât multă lume întorcea capul după ea. 

Surpriza era de ambele părţi şi judecând după lucirea 

ochilor ei, a lui Audrey, plăcerea ei era cel puţin la fel de mare. 

— Te-am căutat peste tot prin Londra, spuse el mergând 
alături de ea. Spre nenorocirea mea am venit cu un minut prea 
târziu în întâmpinarea d-tale, în ziua când ai ieşit din Holloway. 
Imi închipuiam că va trebui să te prezinţi regulat în fiecare zi la 
poliţie. 

— La fel cu cei mai periculoşi criminali... zise ea surâzând. 
Nu, asemenea umilire nu mi-a fost dată. 

—... Şi ce faci acum? 

Ea se codi înainte ca să răspundă: 

— Nici eu singură nu prea ştiu; copiez scrisori pentru un 
domn prea puţin simpatic şi pentru munca mea primesc un 
salariu extravagant. 

Cu tot tonul uşuratic cu care vorbea, Dick îşi dădu seama că 
era tulburată. 

— Dacă îmi dai voie te conduc în parc, şi vorbim acolo mai 
serios. 

Făcu semn şoferului. 

In pustietatea din Hyde Park găsiră două scaune şi liniştea 
dorită. 

— În primul rând aş dori să te aud vorbind despre domnul 
cel antipatic, spuse Dick. 

Ea îi povesti întrevederea avută cu dl. Malpas. 

— Bănuiesc că mă dispreţuieşti că am întrebuințat din banii 
aceştia; dar când unei nenorocite îi e foame şi frig, apoi n-are 
nici timpul şi nici dorinţa să se frământe cu probleme de 
moralitate abstractă. Conştiinţa mi s-a deşteptat abia a doua zi 
dimineaţă. In ajun scrisesem d-lui Malpas, dându-i noua mea 
adresă şi eram pe cale să-i trimit o a doua, în care să-i spun că 
sunt gata să mă pretez la indiferent orice lucru, fie el chiar 
manual, dar că a zdrobi inimile oamenilor nu intră în puterile 
mele; când primii din partea lui un bileţel împreună cu un plic 
mare şi gros care conţinea zece scrisori, scrise cu creionul şi pe 
care cerea să le copiez şi să i te trimit înapoi. 

— Ce fel de scrisori erau acelea? întrebă Dick, plin de 
mirare. 

— Majoritatea lor refuzuri la invitaţii la masă, precum şi alte 
obligaţii mondene faţă de prieteni intimi (le semna doar cu o 
simplă iniţială). Spunea că puteau fi scrise pe hârtie simplă, de la 
hotel şi că nu este nevoie să fie dactilografiate. 

Dick Shannon rămase dus pe gânduri. 

— Toată afacerea asta nu-mi prea miroase a bine, spuse el, 
în cele din urmă. 

— Il cunoşti, poate? 

— Am auzit vorbindu-se de el; chiar zilele trecute am avut o 
consfătuire îndelungată referitoare la el cu... nişte pieteni. Ce 
salar îţi dă? 

Ea clătină din cap. 

— Nici n-a fost vorba despre asta. Mi-a dat un pachet de 
bancnote şi mi-a spus să revin săptămâna viitoare. De atunci n- 
am făcut altceva decât să copiez documentele ce-mi soseau în 
fiecare zi cu poşta de dimineaţă. Pe ziua de astăzi scrisorile au 
fost mult mai lungi. Am avut de copiat o corespondenţă între 
Guvernul Bermudelor şi Oficiul Colonial Britanic. Invaţă-mă ce 
trebuie să fac, domnule Shannon. 

— Habar n-am ce trebuie să faci, spuse el perplex. Un 
singur lucru e sigur ce nu trebuie să faci, şi anume să mergi 
sâmbăta viitoare singură acolo, în casă. Trebuie să-mi spui ora 
exactă. Te voi aştepta în Portman Square şi, când se va 
deschide uşa, îmi va fi uşor să pătrund în casă. 

Văzând groaza ce i se întipărise pe faţă, adăugă: 

— Voi rămâne în hol, ca să-ţi pot fi de folos la nevoie. Nu 
trebuie să te temi că aş avea intenţia să mă servesc de d-ta 
pentru vreo descindere poliţienească. Contra d-lui Malpas nu ştiu 
nimic, decât doar că este o fiinţă misterioasă. Apropo; nu cumva, 
dintre scrisorile care ţi le-a dat să le copiezi, a fost vreuna 
adresată domnului Lacy Marshalt? 

— Nu. E vorba de milionarul african, nu-i aşa? Şoferul 
taxiului mi-a spus că locuieşte alături. 

li povesti apoi despre curioasa întâmplare petrecută în faţa 
casei lui Marshalt, la care asistase. 

— Curios! exclamă Dick. Asta seamănă cu una din acele 
scene meschine, pe care bătrânul dorea să le joace vecinului, ca 
să-i producă neplăceri. Cred că cel mai bun lucru pe care l-aş 
face să mă duc la Marshalt şi să-l întreb ce are Malpas. Prin parc 
sufla un vânt rece şi, cu toate că era îmbrăcată gros, Audrey 
tremura. 

Shannon se ridică brusc în picioare. 

— Animal egoist, ce sunt! spuse el înfuriat. Vino să luăm 
undeva, o cafea fierbinte. 

Capitolul XV 
OMUL PE CARE LACY NU-L CUNOŞTEA 


Tonger îi deschise uşa lui Dick Shannon. Avea mania să 
vină la uşă înaintea servitorului şi să-i primească pe acei 
vizitatori, care păreau mai distinşi. După descrierea lui Audrey, 
Dick îl recunoscu. 

— Domnul Marshalt este acasă? 

— Da domnule, spuse el postându-se în faţa uşii, dar nu 
primeşte decât pe cei cu care a fixat vreo întâlnire. 

— Poate că vrei să fi atât de bun, să-i duci cartea mea de 
vizită? 

— Poate... spuse omul cu nepăsare, luând cartea şi citind-o. 

— Oh! urmă el buimăcit, sunteţi detectiv? Intraţi, domnule 
căpitan. Aţi venit oare să arestaţi pe cineva? 

— Poate fi arestat cineva în casa asta atât de bine 
ordonată, unde chiar şi servitorii sunt atât de politicoşi şi 
îndatoritori, că-ţi este penibil să-i deranjezi? 

Tonger râse încet. 

— Greşiţi domnule, dar eu nu sunt servitor. 

— Te pomeneşti că fiul casei? şuieră Dick dispus, sau poate 
chiar domnul Marshalt în persoană? 

— Nu, mulţumesc lui Dumnezeu! spuse omul rânjind. Nu 
mi-ar plăcea deloc să am banii şi responsabilitatea lui. Veniţi pe 
aici, d-le căpitan. 

Conduse pe vizitator în salon şi spre marea surprindere a lui 
Shannon pătrunse şi el acolo şi închise uşa. 

— Spuneţi-mi vă rog este ceva în neregulă? întrebă el cu 
voce speriată. 

— După câte ştiu eu, nu; vizita mea are caracter pur amical. 
Tonger ieşi afară din salon şi reveni după câteva momente 
precedându-l pe Marshalt. Ar fi rămas şi el acolo, dacă acesta nu 
i-ar fi arătat uşa. 

— Vreau să sper că acest individ nu şi-a permis să fie 
nepoliticos cu dvs., căpitan Shannon. Tonger a crescut împreună 
cu mine şi prin urmare, n-a fost niciodată stilat. 

— Din contră, mie mi s-a părut chiar foarte amuzant. 

Lacy Marshalt mormăi: 

— Pe mine nu mă prea amuză, de loc. De multe ori, plăteşti 
cam prea mult pentru cinstea cuiva. Sunt momente când Tonger 
mă scoate din minţi. 

Ţinea în mână cartea de vizită a detectivului, pe care o citi 
din nou. 

— După cum văd, sunteţi de la Scotland Yard. Ce pot face 
pentru Dvs.? 

— AŞ dori să vă întreb, în primul rând, dacă-l cunoaşteţi pe 
dl. Malpas, vecinul dvs.. 

— Nu; veniţi poate pentru plângerea care am depus-o acum 
câteva luni? 

— Nu. Cred că poliţia locală a reglat această chestiune. Am 
venit să vă văd, pentru că am aflat că acest individ Malpas, pune 
la cale ceva contra Dvs. Spuneaţi că nu-l cunoaşteţi? 

— Nu l-am văzut niciodată, aşa încât nu pot spune că-l 
cunosc. E sigur că nu cunosc pe nimeni cu numele de Malpas. Ce 
vă face să credeţi la Scotland Yard, că omul ar avea ceva contra 
mea? În cele din urmă, ar fi posibil, deoarece am depus plângere 
contra lui. Era atât de gălăgios, încât literalmente nu mă lăsa să 
dorm. 

— Şi ce fel de zgomote făcea? 

— In general erau nişte zgomote de ciocan. Părea că bate în 
perete; dar se poate prea bine ca eu să mă fi înşelat şi el să nu fi 
făcut altceva decât să închidă nişte lăzi. 

— Nu l-aţi văzut aşadar niciodată? 

— Niciodată. 

— N-aţi avut o descriere a lui, care să vă permită să-l 
identificaţi cu vreo persoană, ce aţi cunoscut în Africa? 

— Nu, n-am idee de aşa ceva. Duşmani are fiecare 
bineînţeles; e imposibil să reuşeşti în viaţă, fără să-ţi creezi 
asemenea neplăceri. 

Dick rămase puţintel pe gânduri. Se întreba dacă era 
prudent să se destăinuiască acestui milionar. In sfârşit, chiar cu 
riscul unor neplăceri viitoare se hotărî totuşi să-i spună o parte 
din cele ce ştia. 

— Malpas întrebuinţează pe cineva, sau are intenţia să-l 
întrebuinţeze, ca să vă producă neplăceri de un caracter 
meschin. Aşa de exemplu, sunt convins că femeia aceea beată 
care a venit aici acum câteva zile, a fost trimisă de el. 

— O femeie! 

Marshalt încruntă din sprâncene. 

— N-am auzit niciodată vorbindu-se de o femeie beată. Se 
sculă repede şi sună. Aproape imediat intră Tonger. 

— Imi spune căpitanul Shannon, că o femeie beată a venit 
să facă scandal aici. Mie nu mi-ai spus nimic de aşa ceva. 

— Parcă spun toate câte se întâmplă? zise Tonger plictisit, 
într-adevăr a venit o femeie. Că era beată asta mai mult ca 
sigur. A căzut jos, grămadă în hol. Ce era să fac cu ea? Am dat-o 
afară. Spunea că este doamna Lidderley de la magazinul „La 
paisprezece Flori” . 

— În timp ce feciorul vorbea, Shannon privi pe stăpân şi 
văzu cum obrazul acestuia devenea galben ca ceara. 


Capitolul XVI i 
SHANNON FACE O VIZITA 


— Doamna Lidderley?! întrebă Marshalt aproape în şoaptă. 
Ce fel de femeie era? 

— Un fel de stârpitură. Ochii lui Tonger se fixară asupra 
detectivului. Pe legea mea, era slabă ca un ţâr. 

Marshalt respiră uşurat. 

— Cu siguranţă era o şantajistă. Probabil că i-a cunoscut pe 
Lidderley. Ultima dată când am primit ştiri din Africa, d-na 
Lidderley era grav bolnavă. 

Privi ţintă la Tonger: 

— Tu i-ai cunoscut pe Lidderley, Tonger? 

— Pe doamna Lidderley n-am cunoscut-o. Moşneagul s-a 
însurat după plecarea noastră din Cape Town, dacă e vorba 
cumva de lulius Lidderley. In orice caz, ce mai atâta vorbă, am 
dat-o afară! 

— l-ai luat adresa? 

— Ce să iau adresa unei femei cherchelite? întrebă Tonger, 
ridicând din sprâncene. Nu, Lacy... 

— leşi afară, mormăi Lacy, trântind uşa după el. A 

— Individul ăsta mă exasperează din cale afară. II am la 
mine de o groază de ani şi foarte adevărat că în timpurile de 
demult eram unul pentru altul „Lacy” şi „Tonger”; dar lucrul 

acesta duce la nişte situaţii imposibile. 

Dick începu să râdă. Scena îl amuzase cu adevărat. 

— Cât despre Malpas, urmă Lacy, nu ştiu nimic despre el. 
Aveţi poate vreo descriere a lui? 

— Nici una, după care să puteţi să-l recunoaşteţi. Tot ce 
ştiu, e că-i un om în vârstă, foarte urât şi că a angajat o 
cântăreaţă de cabaret să vă producă neplăceri. Asta mi s-a părut 
ceva copilăresc, afară de cazul când dvs. aţi avea poate oroare 
de cântăreţele de cabaret. 

Lacy Marshalt se plimbă prin salon, de colo până colo. 

— Nu pot înţelege nimic, spuse el ascultând această nouă 
precizare cu un calm la care Shannon nu se aştepta. Nu-mi pot 
închipui că l-am ofensat vreodată pe acest Malpas. Dar de ce nu 
vă duceţi să-l vedeţi, căpitane? 

Apoi adăugă repede: 

— E cam, îndrăzneţ din partea mea, să vă sugerez 
asemenea lucru, dar sunt curios să-l identific pe acest individ. 

Dick Shannon se hotărâse să-l viziteze pe misteriosul domn 
Malpas. 

Părăsindu-l pe Marshalt, merse în faţa casei vecine şi privi 
la ferestrele goale. Căuta butonul soneriei. Negăsindu-l bătu la 
uşă şi tresări auzind aproape de urechea lui o voce întrebându-l: 

— Cine-i acolo? 

Inmărmurit se întoarse. De jur împrejurul lui, la cel puţin 
douăzeci de metri, nu se afla absolut nimeni. Atunci zări un mic 
grilaj deasupra uşii, aşa că-şi lămuri misterul. In dosul acestui 
grilaj era cu siguranţă un telefon prevăzut cu amplificator. 

— Sunt căpitanul Richard Shannon de la Scotland Yard, 
spuse el adresându-se instrumentului invizibil şi doresc să am o 
întrevedere cu domnul Malpas. 

— Aşa? E imposibil! mormăi vocea, şi se auzi o mică 
pocnitură de închidere a aparatului. 

Dick mai bătu din nou în uşă, dar nu se mai auzi nici o voce; 
iar uşa rezistă sforţărilor sale. 

— Trebuie să existe un mijloc de a intra în contact cu acest 
om, gândi Shannon cercetând cartea de telefon, dar numele lui 
Malpas nu era înscris ca locuind la Portman Square. Decepţionat, 
se întoarse acasă. 

Cu toate acestea nu putea considera ziua aceea pierdută 
zadarnic. O întâlnise pe prinţesa în zdrenţe — care nu mai era în 

zdrenţe, şi ştia unde poate fi găsită. 


Capitolul XVII, 
TONGER ASISTA 


Puţini servitori se bucurau de libertatea şi confortul lui Jim 
Tonger. Mansarda casei din Portman Square era a lui. Avea acolo 
dormitor, cameră de locuit, odaie de baie. In acest apartament 
îşi petrecea el serile, cufundat în nesfârşite calcule matematice, 
cu ajutorul unei mici rulete. Tonger şi-a consacrat cea mai mare 
parte a timpului său liber, perfecţionării unui sistem care ar 
putea provoca într-o zi teroarea şi consternarea stăpânilor de la 
cazinoul din Monte Carlo. 

În seara aceasta era ocupat cu altceva — când auzi soneria 
— părăsi repede camera şi îl găsi pe Lacy Marshalt în biroul său, 
aşteptându-l foarte grăbit. 

— Unde dracu ai fost! mormăi Lacy. 

M-ai sunat în odaia mea, deci trebuia să fiu acolo, spuse 
Tonger. 

— Te-am chemat ca să-ţi spun s-o laşi înăuntru pe d-na 
Elton la şapte şi patruzeci de minute. Va conduce ea singură 
automobilul. Aşteaptă în garaj şi du maşina la Albert-Hall, unde 
are loc un concert. După concert, aduci maşina înapoi, în garaj. 

— Puțin cam primejdios, după cele ce ţi-a scris Elton, nu? 

— Ce, ştii despre scrisoarea lui Elton ? 

— Oh, ai lăsat-o aşa... am văzut-o fără să vreau. 

— Am pus-o în sertarul biroului meu. Deci ai scos-o şi ai 
citit-o? 

— N-are importanţă; destul c-am văzut-o şi-ţi spun, că-i 
periculos ceea ce vrei să faci. Cred că nu ţi-ar conveni să fii adus 
în faţa unui tribunal. Aud? 

— Cu tine ca martor? rânji Lacy. 

Tonger ridică din umeri. 

— Ştii prea bine, Lacy că n-o să mă duc niciodată să depun 
mărturie contra ta. Nu e felul meu. Dar dacă mi-ar fi scris un 
individ ca Elton spunându-mi că dacă mă mai prinde cu nevastă- 
sa mă omoară, ei bine! Ţi-o spun sincer că mi-aş păzi pielea. 

— Am de discutat cu d-na Elton ceva afaceri, răspunse 

scurt, Marshalt. Doresc să fii exact la opt fără un sfert la poarta 
din dos. De îndată ce d-na Elton iese din maşină, intri tu acolo şi 
o porneşti. Atâta tot şi am terminat! 

— Bine. Şi dacă ar fi urmărită, maşina ei va putea dovedi că 
a stat tot timpul la Albert Hall. Ştii că ai un creier grozav, Lacy! 
Dar, ce-a vrut polițistul? 

— Voia să se informeze de ţicnitul, care locuieşte alături. 
Pare că-i unul dintre duşmanii mei. 

— Cine dracu n-are duşmani, Lacy? răspunse valetul 
suspinând. Dar ce i-ai mai făcut şi tipului ăsta? 

— Habar n-am, şi nici nu-mi pasă de el. Dar tu, ce credeai 
că l-a făcut să vină? 

— Bănuiam că în chestia doamnei Elton. E o hoaţă şi ea şi 
Elton, o ştie toată lumea. 

— Că Elton e hoţ ordinar, sunt de acord, dar doamna e 
nevinovată. 

— Atât de nevinovată, îl întrerupse Tonger, încât îngerii se 
întorc din calea-i atunci când o întâlnesc, pentru ca nu cumva să 
se simtă mai prejos, decât ea. 

Marshalt făcu cu efort extraordinar ca să nu-i dea replica 
furioasă ce-i venise pe buze. 

— Am terminat! spuse el pe un ton aspru. Apoi, cum Tonger 
voia să părăsească odaia, adăugă pe un ton ca şi când nimic nu 
s-ar fi întâmplat. 

— Mâine iau masa aici şi de-oi avea puţin noroc, am un 
musafir foarte interesant. 

— Care-i aia? 

— Dar n-am spus că-i femeie! 

— Ştiam că pentru tine nu există musafiri interesanţi, decât 
femeile, răspunse Tonger cu răceală. Ai găsit-o pe fata aceea? 
Fata pentru care ai pus un detectiv, să ţi-o descopere? Marshalt 
tresări. 

— De unde ştii şi asta? 

— Păi să vezi ceva... e uimitor cum ghicesc eu toate cele. 
Aşa deci ea este cea care trebuie să fie mâine regina balului? 

— Sper că o să vină la masă. Apropo, amice, te rog să nu te 
mai bagi unde nu-ţi fierbe oala. Doresc neapărat ca fata din casă 
să fie aici şi să ne servească ea la masă. 

— Ca să inspire încredere tinerei şi naivei fete? Prea bine, 
stăpâne. Aşadar, la ce oră trebuie să vină muierea astă seară? 

— Doamna Elton va sosi la orele nouă fără un sfert; cred că 
ţi-am mai spus-o. Şi te-aş ruga ca atunci când vorbeşti de ea, să 
întrebuinţezi altfel de termeni, dragule. Ce fel de vorbe-s astea: 
muierea aia? 

— Păcatul tău ăla mare, Lacy, e că eşti prea sensibil, spuse 
valetul ieşind. 

Când maşina se opri în faţa porţii, el aştepta în întuneric. 
Ajută călătoarei voalate să se dea jos şi contrar obiceiului său, 
nu vorbi de loc. 

Urcă apoi în maşina pe care o duse în Baker Street. Pe 
drum zări un om care pândea. Probabil că domnul Elton nu avea 
prea mare încredere în efectul produs de amenințările sale. 

La orele unsprezece părăsi şirul de maşini şi se înapoie 
vertiginos acasă. De cum opri la barieră, ieşi Dora. 

— Ai zărit pe cineva? întrebă ea pe şoptite, pe cineva care-i 
cunoşti? 

— Nu, răspunse Tonger, apoi adăugă: în locul dumitale cred 
că nu m-aş mai înapoia acasă. 

Ea nu spuse nimic şi vârându-se în maşină se aşeză la 
volan, dar Tonger rămase în faţa portierei deschise. 

— Sunt lucruri, doamnă, care nu merită riscul; ăsta e unul 
dintre, acelea. 

— Inchide uşa, ordonă ea, cu bruscheţe. 

El ascultă, urmări cu ochii maşina, până ce farurile 
dispărură în întuneric şi se înapoie la stăpânul său. 

Adâncit în gânduri, Lacy Marshalt şedea la masa de lucru. 

— Mai ai nevoie de mine? Marshalt clătină din cap. 

— Crezi că eşti dibaci, Lacy? 

— Ce vrei să spui cu asta? 

— Crezi că este bine să sfidezi soarta pentru o femeie la 
care nici nu ţii, afară doar dacă nu m-oi fi înşelând! 

In loc să se mânie, Lacy începu să râdă. 

— Există un anumit lucru, care se numeşte fructul oprit; şi 
acest fruct nu are nici un gust, decât numai dacă e însoţit de 
primejdii. 

— Fiecare, Lacy, are felul lui de a vedea; Elton este însă 
dintre cei care omoară. Poţi să râzi. Cunosc sentimentele lui 
Elton, pentru că am trecut şi eu prin ele. 

— leşi afară! urlă Marshalt şi Tonger părăsi camera fără să 
se grăbească. 

Dora Elton găsi acasă pe soţul ei, care luase masa în oraş, 
dar care se înapoiase înaintea ei. 

— Ei cum a mers? Aţi avut convorbiri interesante? întrebă 
ea deschizând uşa salonului. 

— Nu, o să trebuiască să închidem dugheana. Klein vrea o 
porţie mult prea mare; şi cu toate astea ştie că nu poate conta 
pe prea mulţi bani din partea poliţiei; pentru deschiderea unei 
case de joc, căci sunt prea multe. Cu toate astea, nu mi-ar place 
de loc să închidem stabilimentul din Pont Street, deoarece se 
câştigă parale acolo şi avem o anumită clientelă, care face jocul 
cinstit să fie profitabil. 

Privi la ceas. 

— ÎI aştept pe Bill Stanford. Vrei să-l vezi şi tu? Pleacă în 
Italia. Ea luă o ţigaretă. 

— Mi-e absolut egal. Aveţi de vorbit ceva secret? 

— Nu, răspunse el. Ştii că am văzut-o pe Audrey, astă 
seară. 

— Ei nu! Unde asta? întrebă ea surprinsă. 

— Lua masa la Carlton. 

— Cu cine? 

— Cu Shannon, şi era foarte veselă. Nu trebuie să ai nici o 
grijă, nu o să te denunțe. 

— Nu mă gândeam la asta. 

— Atunci te gândeai că a călcat limita bunei cuviinţe, luând 
masa cu un tânăr fără să fie însoţită de cineva? Habar n-am dacă 
avea vreo dădacă, n-am văzut-o. 

Tânăra femeie îl privi bănuitor. 

— Ştii prea bine, că nu pot să te sufăr când vrei să faci pe 
grozavul. Era bine îmbrăcată? 

El făcu un semn că da. 

— Nu mi-am dat niciodată seama cât e de frumoasă; 
Shannon nici n-o lăsa din ochi. 

— Pare că şi tu ai fost fermecat de ea, spuse Dora 
surăzând. Ştii Bunny, că mi-a plăcut grozav concertul. Kessler a 
fost admirabil. In general nu-mi plac violoniştii... 

— Kessler nici nu a cântat, spuse el calm, suflând fumul de 
ţigară. S-a anunţat asta în ultimele ediţii ale jurnalelor de seară. 
Mă mir că n-ai văzut... 

Ea nu fu buimăcită decât un singur moment. 

— Oh, mi-e imposibil să disting un violonist de altul, spuse 

ea cu indiferenţă. în orice caz, ăla care l-a înlocuit, cânta 
dumnezeieşte. 

— Poate Manz, spuse el. 

Auzii soneria de la intrare, şi se simţi mai liniştită. 

Voluminosul Bill Stanford sosea foarte obosit deoarece 
petrecuse treizeci de ore în tren, venind direct de la Roma. Fără 
nici un fel de introducere spuse: 

— Contesa pleacă joi, se opreşte la Paris şi va fi aici marţi 
seara. Am fotografiile diademei şi a colierului de perle. Cred că în 
mai puţin de o săptămână s-ar putea face nişte copii exacte 
după ele, iar cât despre rest va fi cel mai uşor lucru. Stigman s-a 
împrietenit deja cu camerista — italiana lui este extraordinară, ai 
putea jura că este un macaronar veritabil. Fata o să-i înlesnească 
să dea lovitura. 

— Credeam că rămăsese stabilit să nu ne mai ocupăm cu 
asemenea afaceri! sări Dora. 

— Bineînţeles, spuse bărbatul cu vocea tărăgănată. Noi nu 
avem în toată afacerea asta decât un interes platonic şi Bill, 
dacă te prind că aduci o singură perlă în casa noastră, apoi să 
ştii că aici îţi rămân oasele. 

— Dar ce, sunt nebun? întrebă Stanford. Oare ultima 
afacere a fost atât de strălucită? Nu, mulţumesc, fii fără nici o 
teamă! Aici la voi nu intră nici măcar un inel de la un lănţişor de 
platină. Afacerea o să fie cât se poate de uşoară, Elton. 

— Nu vreau să ştiu de ea! strigă Dora. Ce dracu, Bunny, de 
ce nu ne putem lăsa de furtişagurile astea meschine? Asemenea 
viaţă mă face din cale afară de nervoasă. Mi-e scârbă de ea! 

El o privi ţintă. 

— Şi adică, de ce nu? Ce înseamnă zece mii de lire pentru 
tine sau pentru mine? Am putea trăi foarte bine şi fără 
asemenea ocupaţii! 

— Eu una, aş putea, spuse ea în şoaptă. 

— Cum ? Poate cu acul? Sau dând lecţii de pian burghezimii 
melomane? Sau prin arta ta? Am şi uitat cât câştigai atunci când 
te-am întâlnit. 

Ea îşi întoarse privirea de la el şi-şi muşcă buzele. 

— Cât era? continuă el. Trei sau patru lire pe săptămână? 
Nu-mi amintesc bine, dar ştiu că era o sumă fabuloasă. Nu erai 
atât de sfioasă pe vremea când te înfruptai din leafa şefului tău. 

— Asemenea chestiuni le putem discuta atunci când vom fi 

singuri, spuse ea, aruncând o privire înspre Bill Stanford. : 

— Bill e la curent cu toate; n-am secrete față de el. Il 
cunosc pe William dinainte de a te fi cunoscut pe tine, şi el mi-a 
fost cel puțin credincios. 

Ea se ridică parcă muşcată de şarpe, galbenă de mânie. 

— Cum îndrăzneşti să spui aşa ceva? Te-am susținut doar în 
toate împrejurările. Ai pretenția că ai şters cu buretele peste 
trecut, şi când colo îmi arunci în faţă toate bănuielile tale 
mârşave. Asta numeşti tu, poate, a fi sincer? 

El nu răspunse, dar ochii-i negrii o priveau țintă. 

— Regret, spuse el în cele din urmă, dar fără convingere. 

— Vezi ce absurd e, urmă el, să vorbeşti de furturi 
meschine, pe fapt nici nu există altele. Prin însăşi natura mea 
sunt hoţ — cu talente care ies din comun. S-ar părea că mă laud, 
dar nu e de loc exagerat dacă spun că sunt hoţul cel mai dibaci 
din Londra. Am furat numai şi numai ca să-ţi dau ţie 
prosperitate; chiar şi inelul de nuntă e provenit tot dintr-o hoţie. 
Astea toate trebuie să ţi le bagi bine în cap. 

Dora ar fi avut chef să răspundă, dar se răzgândi şi ieşi din 
cameră fără să mai scoată un cuvânt. 

Când, mai târziu, intră şi el în dormitor ea era deja în pat şi 
se făcea că doarme. Il văzu luându-şi pijamaua, halatul şi 
pantofii. leşii închizând uşa încetişor în urma lui, apoi îl auzi cum 
intră în cel de-al doilea dormitor şi cum încuie uşa. Îngrozită, 
Dora se ridică din pat. Până atunci Martin Elton nu făcuse aşa 
ceva. 


Capitolul XVIII . 
LACY PRIMEŞTE O VIZITA 


Audrey Bedford primise o scrisoare a cărei scris nu-i era 
cunoscut. Rupse plicul, aşteptându-se să găsească vreo invitaţie 
la cine ştie ce serbare artistică, aşa cum primesc toţi locatarii 
unui hotel mare. 

Găsise însă următoarele rânduri: 

„Stimată d-ră Bedford. Vei fi desigur foarte mirată primind 
aceste rânduri, din partea unui necunoscut. Găsind din 
întâmplare numele d-tale în registrul hotelului şi gândind că ţi-aş 

putea fi de folos, din cauza monstruoasei erori judiciare a cărei 
victimă ai fost, îţi scriu ca să te întreb, dacă vrei să vi să mă vezi 
mâine la orele şapte şi jumătate, la adresa alăturată. Cred că aş 
putea găsi pentru dumneata un serviciu convenabil, şi în cazul în 
care n-ai nevoie de aşa ceva, să-ţi ofer cel puţin serviciile 
devotate ale unui amic dezinteresat. 

Cu multă sinceritate al d-tale, Lacy Marshalt. 

P.S. Trimite-mi te rog o telegramă ca să-mi dai de ştire, 
dacă poţi veni.” 

işi frământă creierii, toată dimineaţa. Numele lui Lacy 
Marshalt îi era cunoscut. li trimise o telegramă în care anunţa că 
acceptă invitaţia asta după ce consultase în „Bottin Mondain” că 
există şi o doamnă Marshalt la adresa indicată. Această doamnă 
figura în toate cărţile de referinţe, doar la atât se mărginea 
existenţa ei. Era o invenţie a lui Lacy, care se adeverise timp de 
douăzeci şi cinci de ani, ca foarte utilă. 

O maşină de piaţă o depuse pe Audrey la uşa locuinţei lui 
Marshalt, ceva înainte de orele şapte şi jumătate şi fu primită de 
o cameristă foarte corect îmbrăcată. 

Audrey purta o rochie simplă neagră, dar de mare gust, pe 
care o cumpărase în Shaftesbury Avenue şi cu toată lipsa de 
bijuterii avea o ţinută atât de regească încât Lacy Marshalt o 
privi surprins şi cu admiraţie. 

Era incomparabil, cu mult mai frumoasă decât şi-o 
închipuise. 

Ea, din parte-i văzu un om cu faţa aspră, foarte distins, dar 
nu mai zări nici un alt individ. lar doamna Marshalt pe care o 
aştepta rămânea invizibilă. 

— D-ta eşti d-ra Bedford? Sunt cât se poate de fericit să pot 
face cunoştinţă cu d-ta. 

Luă mâna micuță într-a lui şi nu comise imprudenţa de a i-o 
reţine mai mult timp decât trebuia. 

— Sper că o cină în doi nu-ți va displace; eu unul, detest 
mulțimile. Acum vreo douăzeci de ani când eram şi eu tânăr 
detestam şi eu singurătatea. 

Tonul cu care vorbise despre vârsta lui, avu darul să 
liniştească teama ce începuse s-o cuprindă pe tânăra fata. 

— Aţi fost foarte amabil că m-aţi invitat, spuse ea surâzând. 
Nu sunt mulţi aceia care ar dori să se găsească în tovărăşia unei 
persoane cu reputaţia mea. 

— Dar, ai fost absolut nevinovată. Numai un idiot nu şi-ar fi 
putut da seama de asta. Nu, nu! te rog, spuse el ridicând mâinile 
în semn de protest. Nu te întreb şi nici nu mă interesează pe cine 
ai vrut să acoperi, dar a fost ceva foarte îndrăzneţ şi în 
consecinţă te admir. Cred că ţi-aş putea fi de folos d-ră Bedford. 
Unul dintre prietenii mei are nevoie de o secretară... 

— N-aş vrea să vă închipuiţi că n-am nici o ocupaţie. Sunt, 
de fapt în serviciul unuia din vecinii dvs., deşi prea încântată nu 
sunt de lucrul pe care-l fac. 

— Unul din vecinii mei? spuse Marshalt repede. Cine-i ăla? 

Şi când îi spuse pe cine-l credea, sări ca ars: 

— Malpas? Nici nu-l credeam atât de uman ca să aibă în 
serviciul lui pe cineva. Cum arată acest om? Scuză-mi 
curiozitatea, dar tipul mă interesează fantastic de mult. 

— Nu e prea frumos, răspunse ea. 

Un sentiment de cinste o împiedică să discute asupra 
aceluia, care-i da cu ce să-şi ţină existenţa. Lacy observă acest 
lucru şi nu mai insistă. 

— Dacă se va întâmpla să nu mai fi prea mulţumită, cred că 
ţi-aş putea procura o situaţie foarte plăcută; aproape că ţi-aş 
putea promite serviciu... 

In acest moment fu anunţată masa şi o porniră de-a lungul 
coridorului la capătul căruia era deschisă o uşă ce da într-o 
sufragerie mică, dar foarte elegant mobilată. 

Inainte de a pătrunde înăuntru, Lacy se opri spre a spune 
ceva pe şoptite unui servitor. Audrey auzi şoapta, se miră... şi-i 
fu frică. 

Timp de o secundă rămase singură şi-şi dădu seama că se 
afla în faţa zidului care o separa de locuinţa misteriosului său 
patron, în chiar momentul când îi veni această idee auzii: 

Toc, toc, toc! 

Dincolo în locuinţa lui Malpas bătea cineva în perete. 

Toc, toc, toc! 

Părea ca un fel de avertizare... de unde putea ştii bătrânul? 

Prima parte a cinei trecu fără nici un incident. Gazda ei era 
aproape de o politeţe exagerată, şi când află mai ales că nu bea 
vin, fără să facă cea mai mică obiecţiune, îi umplu paharul cu 
apă. Cât despre Marshalt el bău în lege, fără să pară măcar că 
vinul ar putea produce asupra lui nici cel mai mic efect. 

Se aduse desertul şi cafea, iar Lacy îi puse înainte o cutie 

de aur. 

— Nu, mulţumesc, răspunse ea. Nu fumez. 

— Ai toate virtuțile posibile d-ră Bedford, spuse el cu 
galanterie. Probabil că d-lui Malpas nu-i place să fumezi? 

— Nu l-am întrebat, vreodată. 

— Cât îţi plăteşte pe săptămână? 

Voia tocmai să răspundă la această întrebare, când îşi dădu 
seama de impertinenta care se ascundea în ea. 

— Salariul n-a fost încă fixat, şi privi la pendulă. O să mă 
scuzaţi d-le Marshalt, dacă plec devreme, dar mai am ceva de 
lucru. 

— Lucrul acela poate să mai aştepte, deoarece mai am să-ţi 
spun multe, fetiţo. Cred că-ţi dai seama că ocupaţia d-tale la 
Malpas n-o să dureze o veşnicie. Poliţia îl are sub ochi. 

Asta era ceva cu totul nou pentru Audrey. 

— Am motivele mele, conţină Marshalt, care mă 
îndreptăţesc să cred că moşneagul ţi-a dat această ocupaţie 
numai în unicul scop de a te cunoaşte, ca să te studieze şi toate 
acestea de a avea în cele din urmă relaţii mai intime. 

— D-le Marshalt!!! strigă ea plină de indignare, sculându-se 
repede de pe scaun. 

— Nu trebuie să fi supărată, vorbim doar ca prieteni, se 
scuză Lacy. Incerc să spun ceea ce ştiu. 

— Toate astea sunt invenţii. Nici nu-l cunoaşteţi pe dl. 
Malpas, mi-aţi spus-o singur. El surâse. 

— Am însă mijloace de informaţii atât de vaste, încât orice 
eroare devine imposibilă, spuse el pe un ton enigmatic. Şezi te 
rog, d-ră Bedford. 

— Nu mai pot rămâne, trebuie să plec. 

— Mai aşteaptă puţin. Ţin să vorbesc despre asta cu d-ta. Şi 
apoi la nouă nu este o oră aşa de târzie. 

Contrar voinţei sale, Audrey luă loc din nou pe scaun. 

— Te cunosc de multă vreme, începu el, de mult mai multă 
vreme decât ţi-ai putea închipui. Te cunoşteam încă dinainte să 
ţi se fi întâmplat nenorocirea aceea. Nu-ţi mai aduci aminte să 
mă fi văzut la Fontwell? Tot timpul nu mi-a fost gândul numai la 
d-ta Audrey, te iubesc... mult de tot. 

Fără nici o grabă ea se ridică. El se sculă deasemenea în 
picioare. 

— Aş putea să-ţi fac din viaţă un paradis, scumpa mea. 

— Prefer un drum mai spinos, răspunse ea cu demnitate şi 
se îndreptă spre uşă. 

— Un moment, se rugă el! 

— Vă pierdeţi timpul în zadar d-le Marshalt, spuse Audrey 
pe un ton rece. Propunerea dvs. o pricep foarte vag şi sper, 
vreau să sper că mă înşel. Am venit aici ca o proastă, deoarece 
credeam că sunteţi un gentelman, doritor să veniţi în ajutorul 
unei fete care suferise peste măsură, nevinovată fiind, aşa cum 
singur dvs. aţi spus-o. 

Acum el schimbă tonul. 

— Ai venit aici pentru că te-am chemat; şi n-o să se 
găsească nimeni să spună, că am luat masa în doi, singuri, între 
patru ochi, fără consimţământul d-tale. 

Ea îl privi cu seriozitate. 

— Uitaţi că mi-aţi scris o scrisoare şi această scrisoare... 

— „este în geanta d-tale. Lacy începu să râdă. Nu scumpă 
d-ră, trebuie să fi ceva mai rezonabilă. Degeaba vrei să încerci 
să ieşi, deoarece această parte a casei este cu totul despărțită 
de rest şi există o singură persoană privilegiată, care are cheia 
ei. Dacă eşti fată cuminte, vei fi d-ta aceea, care vei avea cheia 
respectivă de azi încolo. 

Audrey o luă la goană pe coridor; uşa care da în vestibul de 
la intrare era încuiată. Trase de clanţă, dar aceasta nici nu se 
mişcă. 

Un minut după aceea, braţul lui Marshalt se încolăcea în 
jurul ei ridicând-o ca pe un copil şi o aduse în sufragerie. 

Se zbătea din toate puterile, lovi cu pumnii în obrazul, care 
se apleca deasupra ei, apoi printr-o forţare supraomenească 
izbuti să se elibereze. 

Zărind pe bufet un cuţit cu vârful subţire şi lung îl apucă 
repede. 

— Dacă mă atingi, spuse ea, tremurând, te omor! Deschide 
uşa! 

Lacy Marshalt era un laş; în faţa amenințării dădu înapoi. 

— Pentru numele lui Dumnezeu să nu faci aşa o nebunie! 
striga el. Eu...Eu nu aveam de gând altceva decât... să te ajut... 

Lacy îşi scotoci buzunarele şi tremurând scoase o legătură 
de chei. Audrey auzi zgomotul broaştei care se descuia, şi trecu 
repede prin faţa lui în timp ce el ţinea uşa deschisă. 

— Vrei să mă ierţi ? murmură el. 

Ea nu răspunse, zvârli cuțitul pe covor şi intră pe coridorul 
foarte slab luminat. 

— La dreapta, spuse el. 

Ascultându-l, ea apucă pe un coridor îngust, deşi instinctul îi 
spunea că scăparea, că drumul cel bun era drept înainte. 

Inainte să-şi fi putut da seama de pericol, el era deja în 
spatele ei. 

Alergă spre fundul coridorului şi găsi o scară pe care o urca 
în goană cu Lacy mereu pe urmele ei. Era în întuneric şi urca 
desigur o scară care ducea la camera servitorilor. 

Deodată se opri; în urma ei nu se mai auzea nici un pas. 
Deasupra ei se găsea o lucarnă la care nu putea ajunge, n-avea 
alt alternativă decât să se înapoieze şi cu multă băgare de 
seamă cobori dibuind. 

Ajunsese de acum în gang, când auzi un zgomot uşor, 
zgomotul unui plâns de femeie. Nu-şi putea da seama dacă 
zgomotul venea de sus, sau de jos, sau poate de alături, din 
locuinţa d-lui Malpas. 

Ascultă cu multă atenţie. Plânsetul se transformă într-un 
suspin slab, dar asta n-o distrase de la propriul său pericol, decât 
pentru un moment. Nu se mai vedea nici cea mai mică urmă 
Lacy Marshalt şi cobori o scară lată, privind nervoasă în jur, ochi 
se obişnuiseră cu întunericul, aşa că vedea acum foarte clar. 

Ajunse la coridorul unde se găsea sufrageria cea mică şi 
vestibulul, la intrarea căruia se afla scăparea. 

Mereu nici o urmă de Lacy. 

Apoi, când puse piciorul în vestibul, o mână o apucă de 
mijloc o alta îi astupă gura, astfel fu dusă pe sus în sufragerie. 

— Şi acum mititico, spuse vocea triumfătoare a lui Lacy 
Marshalt, o să stăm amândoi puţintel de vorbă, ca doi oameni 
cuminţi. 

El o aruncă într-un fotoliu; dar ea se ridică cu părul 
despletit, gâfâind, dar fără să-l piardă din ochi. 

— Dacă servitorii n-ar fi avut ordinul strict să rămână în 
bucătărie, am fi avut un început de scandal. Vrei să mă înţelegi? 
Dacă aş fi ştiut ce pisicuţă sălbatecă primesc în casă, apoi i-aş fi 
adus o dădacă. 

— Bea, ordonă el. 

Audrey simţea cum îi vine rău şi cum o părăsesc puterile, 
riscând totul bău vinul din pahar. 

— Nu-i otrăvit, spuse el. Nu-i nevoie să te fereşti. Ascultă 
Audrey, de ce nu vrei să fi gentilă cu mine? Te vreau, scumpo! 
Eşti singura femeie din lume pe care am dorit-o cu adevărat; şi 
nu mi-am dat seama decât acum. Pot să-ţi dau tot ce ţi-ar dori 
inima; cât n-ai visat niciodată... 

— Îţi pierzi timpul în zadar! Mă abţin să-ţi spun cât de mult 
m-ai insultat; vorbele mele n-ar avea nici un sens pentru un om 
ca d-ta. Mă voi întoarce la hotel, voi telefona căpitanului 
Shannon, şi-i voi povesti ce mi s-a întâmplat. 

Lacy se porni pe râs. 

— Cu alte cuvinte... vrei să mă dai pe mâna poliţiei. Dacă-i 
aşa să ştii de la mine, că asta este o ameninţare care nu mă 
sperie. Shannon este un om de lume, în consecinţă o să-şi dea 
seama că n-am să invit la masă o doamnă care soseşte din 
Holloway, decât doar... de asemenea ştie prea bine că n-ai fi 
acceptat invitaţia mea, dacă nu te-ai fi aşteptat să fi curtată şi 
dacă în acelaşi timp n-ai fi fost hotărâtă să primeşti curtea. 
Gândeşti că sunt o brută, dar metoda aceasta economiseşte o 
mulţime de timp şi o mulţime de preliminarii stupide. In general 
femeile o preferă oricărei alte metode. 

— Felul d-tale de femei poate da, eu nu sunt de felul d-tale. 

— Pe Dumnezeul meu eşti, şopti el. Nu numai că eşti tipul 
ce-mi place, dar reprezinţi pentru mine toate femeile - 
chintesenţa femeii. 

Se aruncă asupra ei şi-şi lipi buzele de acelea ale sărmanei 
fete. Ea se zbătu, dar forţele-i începeau să o părăsească, 
deodată auzi dinspre uşă o mişcare. Se introducea o cheie în 
broască. 

El auzi de asemenea şi o aruncă atât de brusc de lângă el, 
încât fata căzu în genunchi. Lacy se întoarse în timp ce uşa se 
deschidea încetişor. 

In cadrul uşii apăru o femeie în negru. 

Era Dona Elton, iar Audrey, ridicând privirea, zări ura feroce 
care lucea în ochii surorii sale, şi se cutremură de groază. 


Capitolul XIX 
POVESTEA LUI JOSSUA 

— Pare-se că sosesc într-un moment cam inoportun, spuse 
Dora Elton cu o voce metalică. 

In acelaşi timp, fără a se urni din loc, primi lovitura ochilor 
fulgerători ai lui Marshalt. 

— Văd Lacy, că ai o deosebită preferinţă pentru familia 
noastră, spuse ea. 

Audrey se ridicase şi, cu pasul nesigur, trecu prin faţa 
surorii sale, apoi ieşi ca o furtună afară în aerul rece şi curat al 
nopţii. 

In tot acest timp, în sufragerie nu se pronunţase nici o 
vorbă, până când nu se auzi zgomotul uşii de la intrare, arătând 
că Audrey plecase. 

— N-am să-ţi cer nici un fel de explicaţie, scrâşni Dora, 
deoarece totul este mult prea evident. 

Cu mâna tremurândă Lacy îşi turnă un pahar cu vin, pe 
care-l sorbi dintr-o înghiţitură, înainte de a vorbi. 

— O invitasem la masă, şi... fata s-a cam ambalat — asta-i 
tot. Ţi-o jur că nu s-a întâmplat nimic. 

Ea se porni pe râs. 

— Nu mi-o pot închipui de fel pe mironosiţa de Audrey 
ambalându-se; dar... ce-i adevărat e adevărat... sub influenţa ta 
magnetică, Lacy, bietele femei nu sunt decât nişte creaturi din 
cele mai bizare. Apoi schimbând tonul urmă: Ştii că Bunny a aflat 
că noaptea trecută, atunci când spusesem că mă duc la concert, 
am fost la tine... 

— Puțin îmi pasă de ce a aflat sau n-a aflat bărbatul tău, 
mormăi el... Dacă ceea ce Bunny află sau gândeşte e în stare să 
te demoralizeze până într-atât, n-ai decât să nu mai vi aici. 

— Şi... ţi-ar place să-ţi dau cheia înapoi, nu-i aşa? Cheia 
care deschide poarta din dos, uşa florăriei şi acest sanctuar. 
Bunny are o pasiune pentru astfel de propuneri. 

— Ascultă: n-aş vrea să crezi că între mine şi sora ta ar 
exista ceva. 

— Ea nu mi-e soră, dar nu are importanţă. Şi că a fost ceva 
între voi... 

Deodată fu cuprinsă de o mânie grozavă şi-l acoperii cu un 
potop de vorbe fioroase. Pentru tine am riscat totul; am minţit, 
am înşelat... Oh! Fiinţă mârşavă! Totdeauna am urât-o. 
Dumnezeule, cum o mai urăsc şi acum!... Şi tu vrei ca ea să-mi 
ia locul! Te omor ca pe un câine, Lacy... 

—... Da, sigur; în fiecare zi tragi în mine, spuse el ironic. TU 
de o parte, şi bărbatul tău de alta. Am devenit un fel de ţintă vie 
pentru Eltoni. 

Luă de umeri şi trase la pieptul său pe femeia, care plângea 
în hohote. 

— Trebuie să fi cam smintită, să-ţi poţi închipui că aş fi 
îndrăgostit de pisica aceea. Uite care-i adevărul; există un bărbat 
pe care-l urăsc mai mult decât orice pe lumea asta; şi acest 
bărbat este tatăl lui Audrey Bedford. 

— Nu-l cheamă Bedford, spuse ea repede. 

— Exact. Numele lui este Torrington. Dan Torrington şi cu 
mine suntem duşmani de moarte. 

— Bine, dar acest om este un puşcăriaş. 

— Este întemnițat la Cape Town, condamnat pe viaţă. Dacă 
puşca mea n-ar fi dat greş, n-ar mai fi fost acum pe lumea asta. 
L-am atins la un picior, şi de atunci şchioapătă. De n-ar fi fost 
arestat în acel moment, m-ar fi omorât. 

— Aşadar, tu ai pus să-l aresteze? 

— Da. Am descoperit că se îndeletnicea cumpărând 
diamante de contrabandă; l-am urmărit şi... asta-i toată 
povestea. 

— Nu ştiu dacă trebuie să te cred sau nu, Lacy. Ce fel de 
răzbunare contra lui Torrington o mai fi şi asta, făcând dragoste 
cu fiica sa? 

— Poate că ingeniozitatea ideii, nu se remarcă din primul 
moment. Greşeala mea a fost că am luat-o cu forţa; ar fi trebuit 
să procedez cu mult mai mult calm, atunci poate că s-ar fi 
căsătorit cu mine. 

— Să se căsătorească cu tine? pronunţa ea gâfâind. 

— Da, asta a fost intenţia mea. Ascultă numai; pe timpul 
când Torrington cumpăra diamante, era proprietarul unei ferme 
numite Graspan, la malul unui râu. Nu fusese bine vârât la 
puşcărie, că se descoperise pe terenul său un zăcământ de 
diamante cum rar s-a mai pomenit. Proprietatea a fost girată mai 
departe de către notarii săi, Hallan şi Coold. Dan Torrington este 
milionar; dar nu-i mai puţin adevărat că-i un milionar mort. Unul 
dintre gardienii din Breakwater îmi trimite în fiecare lună câte un 
raport asupra individului; şi din ultimele veşti reiese că osânditul 
se sfârşeşte încetul cu încetul. 

— Aşadar... dacă te căsătoreşti cu Audrey? 

— Da, dacă mă căsătoresc cu ea, devin unul dintre cei mai 
bogaţi muritori de pe suprafaţa pământului. 

— Ce-ţi mai trebuie. Eşti doar destul de bogat! 

— Sunt, spuse el violent, dar aş putea să fiu cu mult mai 
mult! 

li întrerupse o bătaie în uşă. 

— Cine este acolo? întrebă el pe un ton aspru. 

Servitoarea răspunse: 

— Căpitanul Shannon aşteaptă afară; spune că are ceva 
foarte urgent să vorbească cu dvs. 

Dora scoase un țipăt de groază. 

— Vai de mine! Nu trebuie să mă vadă! Unde mă pot duce? 

— Treci prin seră, pe unde ai venit. 

Abia o împinse pe Dora în biblioteca întunecoasă, când intră 
în cameră Dick Shannon. Era în ţinută de seară şi în ochii lui se 
putea citi o privire foarte puţin atrăgătoare pentru cel asupra 
căruia era îndreptata. 

— Vreau să-ţi vorbesc Marshalt. 

— Domnule Marshalt, îl corectă acesta. 

— D-le, sau Marshalt pentru mine e tot una. Ai invitat 
pentru astă seară o doamnă la d-ta... 

Africanul înţelese la ce se referă. 

— Şi dacă femeia de care vorbeşti s-a invitat singură? spuse 
el nepăsător. 

— Ai invitat în astă seara o doamnă la masă şi i-ai adus cea 
mai grozavă insultă pe care un bărbat i-o poate aduce unei 
femei. 

— Dragul meu, spuse Marshalt cu o voce nepăsătoare eşti 
doar un om de lume. Cum îţi poţi închipui că persoana aceea ar fi 
venit, dacă n-ar fi ştiut şi admis mai dinainte... toate 
eventualităţile? 

Dick Shannon îl privi un moment drept în ochi apoi, fără nici 
o vorbă îl pălmui cu dosul mâinii. 

Urlând de furie, Marshalt, se dădu înapoi. 

— Fereşte-te să mai repeţi vreodată minciuna asta spuse 
Dick, aproape în şoaptă. 

— Ai pretenţia că eşti poliţist! strigă Lacy. Oare şi asta face 
parte din atribuţiile funcţiei d-tale? 

— Cunosc prea bine care sunt atribuţiile poliţiei, îi răspunse 
Shannon cu voce aspră. Sunt doar înscrise pe faţada din Old 

Bailey. Reaminteşte-ţi bine Marshalt: Apără pe copiii celor 
sărmani şi pedepseşte pe răufăcători. 

Detectivul ieşi din casa lui Marshalt întru-câtva mai calmat 
decât intrase. 

Ridicându-şi privirea către casa vecină, observă în dosul 
geamurilor o dungă de lumină (Fusese tocmai pe cale să 
examineze această casă când Audrey ieşise din cea de alături, 
lovindu-se literalmente piept în piept cu el). 

Cineva privea prin crăpătura storului — zărise o mişcare 
uşoară — apoi lumina se stinse. 

Bătu la uşă, dar nu răspunse nimeni. Aşteptă vreo zece 
minute, apoi plecă. Dorea s-o revadă pe Audrey şi să afle de la 
ea mai multe amănunte pentru că cu emoția ei, nu-i făcuse 
decât o expunere foarte incoerenta a celor petrecute. 

Mergând spre Baker Street, căută un taximetru, dar nu se 
vedea nici unul şi se înapoie în direcţia de unde venise. 

Era oare o închipuire, sau zărea într-adevăr o siluetă 
întunecată ieşind din casa misterioasă, şi care, traversând 
drumul cu paşi şchiopătaţi se îndrepta spre cealaltă parte a 
Squarului. 

Nu încăpea nici o îndoială; silueta era perfect reală, dar 
ieşise ea cu adevărat din casa lui Malpas? Ghetele-i prevăzute cu 
tălpi de cauciuc nu făceau nici cel mai mic zgomot; îşi grăbi 
pasul şi curând după aceea îl ajunse din urmă, pe individ. 

— Scuză-mă, te rog. 

Străinul şchiop întoarse spre detectiv o faţă slabă cu 
privirea toarte vioaie. Dinapoia ochelarilor săi cu ramă de aur, 
doi ochi examinau pe Shannon, în timp ce mâna şi-o vârâse 
imperceptibil în buzunarul pardesiului. 

— Sunteţi un amic al d-lui Malpas, nu-i aşa? V-am zărit 
ieşind din casa lui. 

— Greşiţi, nu cunosc nici un domn Malpas. Sunt străin aici, 
abia am sosit la Londra, şi-mi căutam drumul ca să ies la Oxford 
Circus. E foarte neplăcut pentru un străin să se piardă într-un 
oraş mare. 

Ochii lui Dick nu părăseau obrazul celui care vorbea. 

— Locuiţi în oraş? 

— Da, la Ritz Carlton. Sunt preşedintele unei societăţi 
miniere sud africane. Probabil că găsiţi stupid din partea-mi, 
când dau astfel de informaţii unui străin; aici însă nu este cazul, 

deoarece d-ta eşti detectiv —căpitanul Richard Shannon, dacă 
nu mă înşel? 

Dick rămase nespus de înmărmurit. 

— Nu-mi reamintesc să vă fi întâlnit vreodată d-le.. 

— Numele meu nu cred să vă intereseze; pe paşaport stă 
scris Brown. Probabil că Oficiul Colonial v-ar putea da ceva 
amănunte. 

— In cazul acesta îmi veţi permite să vă recomand pentru 
Oxford Circus cel mai uşor şi repede s-ar putea ajunge acolo cu 
un taxi şi dacă îmi daţi voie o să vă însoțesc o bucată de drum, 
deoarece merg în Regent Street. 

Bătrânul dădu politicos din cap şi cum tocmai atunci trecea 
o maşină, Dick îi făcu semn să stea. 

Mulțumită luminii becurilor cu gaz putea să vadă figura 
celui cu care vorbise. Acesta nu avea în el nimic sinistru. Păru-i 
foarte des, era complet alb; umerii uşor încovoiaţi şi cu toate că 
mâinile-i erau slabe şi noduroase ca ale unui ţăran, avea 
înfăţişarea distinsă a unui gentilom. 

Maşina opri colţ la Oxford Circus şi bătrânul se dădu jos cu 
mare greutate. 

— Sunt infirm, spuse el fără a părea ca acest lucru îl 
indispune. Căpitane Shannon, îţi mulţumesc pentru ajutorul care 
mi l-ai dat. 


Capitolul XX 
O VESTE DE LA MALPAS 


Audrey îl aştepta în salonul cel mic al hotelului. 

— Sper că nu te-am împiedicat să mergi la culcare? spuse 
el, scuzându-se că vine atât de târziu. 

Ea evită să vorbească despre aventura-i din seara aceea, 
dar el insista cu multă hotărâre. 

— Fii liniştită, n-am să mă mai ocup de asta. 

Ea băgă de seamă cuvântul mai, dar nu ceru nici un fel de 
explicaţie. 

— Marshalt are una din cele mai proaste reputaţii şi fi 
sigură că dacă as fi ştiut că intenţionezi să mergi la el, nu te-aş fi 
lăsat. 

— ÎI credeam însurat, spuse ea cu tristeţe. 

— Nu, acesta-i faimosul lui truc, mulţumită căruia femeile 
nu-i bănuiesc intenţiile. Nu trebuie să mai mergi pe la Portman 
Square. 

— Vrei să spui... la dl. Malpas? 

— Da. Nu ştiu câţi bani ai cheltuit. 

— Şaizeci de lire, spuse ea repede. 

— Ei bine! ţi le voi da eu, şi ai să-i poţi trimite banii înapoi. 

— Nu pot face aşa ceva, căpitane Shannon. Chestiunea asta 
trebuie să o decid eu însămi. Când am să-l văd sâmbăta viitoare 
îl voi întreba clar ce salar intenţionează să-mi plătească. li voi 
spune cinstit cât am cheltuit şi că doresc să-i dau restul înapoi. 
După ce voi termina cu această întrevedere... 

— Principalul lucru este că această întrevedere nu trebuie 
să dureze prea mult, spuse Dick pe un ton sălbatic, sau dacă nu, 
voi pătrunde cu forţa în salonul lui blestemat. 

După ce plecă detectivul, Audrey, urcă în camera ei şi zări 
un plic pe toaletă. Recunoscu imediat scrisul puţin descifrabil şi 
citi: 

„Te felicit că ai putut scăpa. Ar fi trebuit să te foloseşti de 
cuţit.” 

Fu surprinsă peste măsură. De unde putea să ştie Malpas 
ce se petrecuse în dosul uşilor încuiate ale sanctuarului lui Lacy? 

Plecând de la Audrey, detectivul se înapoie direct acasă. 
Ajunse ceva înainte de orele unsprezece, în momentul când se 
ieşea de la teatre şi străzile erau brăzdate de trăsuri şi maşini. 
Voia să intre în casă, când zări pe trotuar o persoană pe care o 
mai întâlnise în seara aceea. Merse atunci drept la el. 

— lar v-aţi rătăcit d-le Brown? întrebă el vesel. 

— Nu, răspunse Brown foarte calm. După ce v-am părăsit 
mi-a venit aşa o idee că mi-ar fi nespus de plăcut să stau de 
vorbă cu dvs. 

După o secundă de şovăire, Dick deschise uşa şi spuse: 

— Poftim! Şi conduse pe vizitator în biroul său. Ei bine, să 
auzim d-le Brown, urmă el oferindu-i un scaun, pe care bătrânul 
se aşeză cu un suspin de uşurare. 

— Mulţumesc, căpitane Shannon, spuse el. Mi-e nespus de 
greu să merg sau să stau mai mult timp în picioare. Ce ştiţi 
despre Malpas? 

Această întrebare pusă atât de direct îl buimăci cu totul pe 

detectiv. 

— Probabil că mult mai puţin decât dvs. spuse el în cele din 
urmă. 

— Dar eu... nu ştiu nimic altceva decât, doar că este un om 
care nu iese niciodată din casă, care nu se interesează de vecinii 
lui şi nici nu vrea ca aceştia să se ocupe de el. 

— Ceea ce ştim noi despre el, este că primeşte nişte 
vizitatori foarte curioşi. 

— Dar cine oare nu primeşte asemenea vizite? Se ştie, însă, 
ceva precis împotriva lui? 

— Absolut nimic, răspunse Shannon foarte sincer. Dar din 
obişnuinţă profesională avem întotdeauna privirea aţintită 
asupra persoanelor în vârstă, care trăiesc singure. Asemenea 
persoane sunt întotdeauna în pericol. De ce însă presupuneţi că 
ştiu ceva cu privire la el? 

— Pentru simplu motiv că, atunci când tânăra fată a ieşit de 
la Marshalt atrăgând astfel atenţia dvs. eraţi tocmai pe cale să-i 
supravegheați locuinţa, răspunse Brown foarte calm. 

Dick îl privi cu atenţie. 

— Mi-aţi spus parcă, dacă nu mă înşel că abia sosiserăţi în 
Square. 

— Aşa este! Dar n-ai ce face! La drept vorbind şi în meseria 
dvs. nu puteţi fi întotdeauna sinceri. Adevărat este că vă 
supravegheam şi mă întrebam ce puteţi avea contra lui Malpas. 

— Nu cumva... din întâmplare m-aţi supravegheat din 
interiorul casei? 

— Intr-adevăr, cel mai bun loc de observaţie ar fi fost acolo, 
răspunse el. Apropo ce credeţi că s-o fi întâmplat cu biata fată? 
Marshalt avea pe vremuri un renume de mare crai. Schimbând 
apoi brusc subiectul urmă: 

— Aţi mai văzut vreodată aşa ceva? 

Scoase din buzunar o pietricică de care atârna o pecete 
roşie. Dick o luă şi o cercetă cu foarte multă curiozitate. 

— Ce mai e şi asta? 

— Un diamant brut; şi pecetea roşie este semnul societăţii 
noastre. Marcăm în felul acesta toate pietrele noastre servindu- 
ne de un fel de ceară specială care nu e nevoie să fie încălzită. 

Dick îi dădu înapoi diamantul. 

— Nu, n-am mai văzut aşa ceva. De ce mă întrebaţi? 

Bătrânul privi ţintă la el. 

— Sunteţi absolut sigur că nu v-a adus nimeni o astfel de 
piatră? Poliţia primeşte deseori obiecte din cele mai bizare. 

— Nu, n-am mai văzut niciodată aşa ceva. Aţi pierdut poate 
vreo piatră? 

Brown afirmă: 

— Da, am pierdut aşa o bucată, spuse el, dus pe gânduri. 
Aţi auzit vorbindu-se vreodată de un oarecare Lager? Văd că nu. 
Un om inteligent, dar care bea peste măsură. Treaz, Lager era 
un geniu, beat era cel mai mare idiot din lume. 

— Nu, nu cunosc nici un Lager. Asta însemnă că nu e 
cunoscut oficial. 

Bătrânul păru decepţionat şi se ridică tot atât de repede pe 
cum se aşezase. 

— O să vi se pară că eu însumi sunt întrucâtva misterios, 
spuse el. Apoi urmă, fără nici o legătură: i s-a întâmplat oare 
ceva fetei? 

— Nimic altceva decât doar că a făcut o experienţă 
penibilă. 

— Hm! Se poate să faci astfel de experienţe, decât penibile, 
venind în contact cu stimabilul Lacy Marshalt! spuse el scurt. 

— Aşadar, îl cunoaşteţi totuşi. 

— Niciodată nu cunoşti îndeajuns pe cineva. Bună seara, 
căpitane Shannon. lertaţi-mă, dacă v-am deranjat. Dacă vreţi să 
mă vedeţi, aveţi adresa mea. Pentru orice eventualitate, ar fi 
bine ca mai întâi să-mi telefonaţi, deoarece îmi petrec cea mai 
mare parte din timp la ţară. 

Dick merse la fereastră şi urmări cu privirea bătrânelul 
şchiop. Cine era el? Ce duşmănie era între el şi Marshalt? 


Capitolul XXI ; 
MARTIN EUTON PREZICE O ANCHETA 


Când veni să-şi ia dejunul Lacy Marshalt era în cea mai 
proastă dispoziţie, în care s-ar fi putut afla cineva. Obraji-i erau 
încă roşiţi de palmele, pe care le primise de la Dick; şi din cauza 
nesomnului, cearcăne vinete îi umbreau ochii. 

Cu filozofia căpătată din experienţă, Tonger aşteptă mai 
întâi ca stăpânul să-şi termine masa, apoi spuse: 

— A fost d-l Elton; i-am spus că nu te-ai trezit încă. Are 
intenţia să se reîntoarcă. 

— Poţi să-i spui că sunt în oraş! urlă Lacy. 

— Dar... vezi că ştie că eşti aici. Ştiu prea bine că nu se 
cade să-ţi dau sfaturi, Lacy, dar ţi-ai făcut un obicei foarte prost, 
ca să stai neîmbrăcat la fereastră. N-ai ce face, te-a văzut! 

— Adu-l aici când vine: şi dacă întreabă ceva de d-na 
Elton... 

— Dar ce? Îs copil? răspunse Tonger înţepat. De altfel, Elton 
a căpătat educaţie aleasă şi asemenea oameni nu stau de vorbă 
cu servitorii... 

Lacy nu trebuie să aştepte prea mult. Nici nu începuse prea 
bine să citească ziarul, când Tonger intră şi anunţă cu voce 
guturală: 

— Domnul Elton! 

Marshalt ridică privirea, încercând să citească pe figura 
celui care intra. 

— Bună ziua, Elton. 

— Bună ziua, Marshalt. 

Elton puse pălăria pe o măsuţă şi-şi scoase încet mănuşile. 

— Îmi pare rău că sunt nevoit să-ţi întrerup dejunul, spuse 
el aşezându-se 

Era palid, dar asta era ceva obişnuit la el; ochii negri aveau 
o strălucire cu totul anormală. 

— Ţi-am scris acum câtva timp o scrisoare cu privire la 
nevastă-mea spuse el, jucându-se cu o furculiţă care-i era la 
îndemână. Scrisoarea era cam grosolană... sper că nu te-ai 
formalizat. 

— Drept să-ţi spun Elton, nu-mi aduc aminte să fi primit din 
partea dumitale o scrisoare care să mă fi ofensat, răspunse Lacy 
încercând să surâdă. 

— Cu toate acestea... nu-mi prea vine să cred că ai putut să 
uiţi o asemenea scrisoare. Era vorba de micile dineuri ale Dorei, 
şi-mi reamintesc că-ţi ceream să n-o mai vezi. 

— Dar bine, dragul meu... 

— Imi dau seama că o astfel de cerere este pe atât de 
stupidă pe cât de tiranică; dar îmi iubesc prea mult soţia şi 
doresc să-i evit experienţa groaznică de a trebui să-şi explice în 
faţa tribunalului relaţiile extraconjugale. 

Spunând aceasta, îşi fixă privirea asupra lui Marshalt. 

— Bine-nţeles, urmă el surâzând, că nu am de loc intenţia 
să mă expun la o judecată, omorându-te, afară doar dacă n-ai 
muri în nişte împrejurări de aşa natură ca să fie imposibil să mă 
bănuiască cineva pe mine. Aş dori pe cât posibil, să împiedic 
vulgaritatea unui fel de a fi, deoarece mai am încă destul respect 
pentru familia mea, ca să-i evit publicitatea. 

— Mă tem că nu te înţeleg... începu Lacy. 

— Nu-mi prea vine să cred, îl întrerupse Elton. De când ți- 
am trimis avertismentul, Dora te-a mai vizitat de două ori; o a 
treia oară nu trebuie să mai existe, te fac atent. 

— Nevasta d-tale a venit să mă vadă aseară împreună cu 
sora ei, spuse Lacy, n-a rămas aici mai mult de un minut. 

De mirare Elton făcu ochii mari. 

— Sora ei? O crezi pe Audrey? A fost aici? 

— Da. Nu ţi-a spus Dora? 

— Lacy Marshalt era hotărât să se impună prin îndrăzneală. 
Putea, după plecarea soţului, să-i telefoneze pentru a o pune la 
curent cu totul. 

— Da, Audrey lua masa cu mine, şi Dora aflând de acest 
lucru, a venit s-o caute gândind că societatea mea i-ar strica 
reputaţia. 

Martin rămase pe gânduri. 

— Aşa ceva nu seamănă a Dora, spuse el. De altfel, ea 
pretinde că nici n-a fost pe aici; dar minciuna asta este destul de 
explicabilă. Şi zi... o cunoşti pe Audrey? 

— N-aş putea spune că o cunosc, dar am întâlnit-o... 

— Dar Audrey n-a fost aici în seara concertului de la Albert 
Hall, nu-i aşa? 

Africanul nu răspunse. 

— Eşti un mare şmecher, Marshalt; puţintel cam de teapa 
hoţilor, dacă nu mă înşel, ceea ce nu cred. La o adică, juriul va 
trimite probabil condoleanţe familiei dumitale aşa încât, din 
acest punct de vedere vei avea un mare avantaj asupra mea. 
Dar tot e mai bine să citeşti despre moartea altuia. Bună ziua 
Marshalt. 

Elton se duse de-şi luă pălăria şi mănuşile; în faţa uşii se 
întoarse. _ 

— Nu încerca să-i telefonezi Dorei, că-i degeaba. Inainte de 
a pleca de acasă am luat toate măsurile necesare pentru a 
scoate aparatul din funcţiune. 


78 


Salută cu multă gravitate şi plecă. 


Capitolul XXII 
O PROPUNERE 


Era o zi frumoasă de ieşit la plimbare. 

In camera pe care o ocupa la hotel, Audrey, fără pic de 
entuziasm, îşi termină lucrul. Descoperirea pe care o făcuse 
referitoare la intimitatea dintre Dora şi Marshalt, o tulbură 
enorm. Suferise o lovitură mare, regăsindu-şi sora sub un nou 
aspect. 

Puse într-un plic hârtiile pe care le copiase, scrise adresa d- 
lui Malpas şi aruncă plicul la cutia de scrisori a hotelului. 

Ajungând la restaurantul unde lua masa de obicei, portarul 
îi dădu o scrisoare, care sosise chiar atunci. Era de la Malpas, un 
bilet scurt si enigmatic. 

„Îţi interzic să-l vezi pe Marshalt. Trebuie să refuzi neapărat 
oferta pe care ţi-o va face astăzi.” 

Citi şi reciti uluită aceste rânduri, care nu sufereau nici un 
fel de replică, iritându-se atât pentru tonul cât şi pentru dreptul 
care şi-l lua de ai da ordine. 

Ce fel de ofertă avea să-i facă Marshalt? 

Către sfârşitul dejunului, un comisionar îi aduse o a doua 
scrisoare şi recunoscu scrierea rotundă a lui Marshalt. 

Scrisoarea începea cu scuze serbede asupra brutalităţii sale 
din ziua precedentă. Spunea că nu-şi va ierta niciodată purtarea 
avută, dar speră că ea va fi generoasă. O cunoştea cu mult 
dinainte decât îşi putea ea închipui, şi continuă. 

„Am întrebuințat felul cel mai stupid posibil ca să te pot 
întâlni; te iubesc sincer şi cu adevărat, Audrey, şi dacă ai 
accepta să-mi devii soţie, m-ai face omul cel mai fericit de pe 
suprafaţa pământului.” 

O cerere în căsătorie! Era cel din urmă lucru, la care s-ar fi 
aşteptat din partea lui Lacy Marshalt şi se hotărî să răspundă pe 
loc: 

„D-le, vă mulţumesc pentru ceea ce în mod atât de evident 
are aerul unui compliment. Nu simt absolut nici un fel de regret 
refuzând să iau în consideraţie oferta Dvs. Semnează Audrey 

Bedford.” 

— Trimite asta expres, spuse ea comisionarului, şi-şi urmă 
mai departe dejunul cu simţământul că şi-a început, bine ziua. 

Oferta avusese totuşi un rezultat: din adâncul gândurilor 
sale cele mai intime, şi-a scos la iveală ceva ce suprimase în 
bună parte. Avuse un impuls brusc şi acţiona în consecinţă. 

Un taxi o duse până în faţa căsuţei din Curzon Street, şi de 
data aceasta i se făcu o primire mai frumoasă decât cu ocazia 
ultimei vizite. Şi nici nu era de mirare; servitoarea nu o mai 
recunoştea. 

— O căutaţi pe d-na Elton, d-ră? Mă duc să văd dacă e 
acasă. Numele dvs.? 

— Spune atât: Audrey. 

Evident că servitoarea nu recunoscu nici numele, deoarece 
o conduse în salonaşul cel rece unde mai fusese primită şi 
înainte. 

Audrey aşteptă până ce fata urcă scara apoi se luă după ea. 
Nu-şi făcea nici un fel de iluzie în ceea ce priveşte atitudinea 
Dorei. 

— Spune-i că nu-s acasă, se auzi vocea acesteia. Dacă nu 
vrea să înţeleagă cheamă gardianul. 

— N-o să te rețin prea mult, spuse Audrey pătrunzând în 
cameră. 

Timp de o secundă, Dora rămase ca năucă, fără să poată 
face o mişcare. 

— Fiecare minut pe care-l petreci în casa mea, spuse ea în 
cel din urmă, este un minut pierdut în zadar. Ce vrei de la mine? 

Foarte liniştită Audrey merse spre cămin. 

— Ştie oare Martin ceva despre problema Lacy Marshalt? 
întrebă ea. 

Dora închise ochii. 

— Aşadar... ai venit în problema Marshalt? 

—Vreau neapărat să-l părăseşti, Dora. 

— Pentru tine? 

Vocea-i era răguşită. Audrey văzu cum buzele-i începuseră 
să-i tremure şi recunoscu simptomele. 

— Nu, îl dispreţuiesc. Nu cunosc al doilea bărbat care să-mi 
displacă aşa cum îmi displace el. Dora, e imposibil ca tu să 
iubeşti un asemenea om. 

— Nu, n-am terminat. Nu vreau să-ţi ţin predici, Dora, dar 
Martin e soţul tău, nu-i aşa? 

— Da, e soţul meu. Acum ai terminat? 

Groaza care-i era întipărită în voce o mişcă pe Audrey şi 
aceasta făcu un pas spre sora sa; dar Dora o dădu înapoi cu o 
asemenea expresie de ură, încât sărmana fată rămase locului 
fără să poată face vreo mişcare. 

— Nu te apropia de mine! Vrei să părăsesc pe un bărbat pe 
care îl iubesc, şi care mă iubeşte... pentru tine? Pentru asta ai 
venit aici? 

— Văd că totu-i în zadar, spuse Audrey, suspinând. Aş fi 
vrut să fi fericită, Dolly. 

— Spune-mi Dora, şarpe veninos ce eşti! Te urăsc şi te-am 
urât din totdeauna. Nu numai eu dar şi mama te-a urât; mi-a 
spus-o chiar ea o dată. Să-l părăsesc pe Marshalt, nu numai că n- 
am s-o fac, dar am să-l iau chiar în căsătorie când voi scăpa de... 
când va veni momentul. Hai cară-te. 

Se năpusti spre uşă şi i-o deschise. 

— Las... că-ţi vin eu de hac, Audrey Torrington! 

— Torrington! exclamă fata foarte mirată. 

Dora îi arătă uşa deschisă şi Audrey ieşi în culmea 
disperării. Cobori scara şi soră-sa o urmări articulând cuvinte 
fără nici un rost. Masca era căzută. 

— Spioană! Hoaţă! lpocrită! Vrea să te ia în căsătorie. 
Niciodată, niciodată. Auzi, niciodată! 

Audrey simţi o uşoară atingere metalică şi se întoarse 
repede. Pe peretele din hol erau două trofee ale unei armuri 
scoțiene: pavăză, un pumnal şi două lănci încrucişate. 

— Dora, pentru numele lui Dumnezeu. 

In mâna femeii se afla un pumnal lung. Era gata să sară ca 
o fiară sălbatică. Era nebună de gelozie şi de ură. 

Audrey zări pe camerista, care sta în spatele ei tremurând 
de frică. Puse mâna pe clanţa salonaşului; dar înainte s-o poată 
întoarce, Dora se şi năpusti asupra ei. Aceasta lovi cu furie, dar 
instinctul o făcu pe Audrey să se plece, astfel încât vârful 
pumnalului se înfipse în uşă. Ingrozită, Audrey se împiedică şi 
căzu. 

— Acum am pus mâna pe tine! strigă femeia ca scoasă din 
minţi şi ridică pumnalul în sus. 

Atunci, o altă mână apucă mâna ei; se întoarse ca o 
sfârlează şi dădu peste ochii cei mai zâmbitori, care au strălucit 
vreodată pe o figură omenească. 

— Sunt foarte dezolat, stimată d-nă dacă întrerup o scenă 
atât de reuşită de cinema, spuse Slick Smith; dar... când văd oţel 
devin nervos, tare nervos! 


Capitolul XXIII 
SLICK FACE ALUZII 


Înainte ca Dora Elton să-şi fi revenit în fire uşa se închise în 
urma lui Audrey. Când se mai dezmetici tremurând şi cuprinsă 
de ameţeală Slick Smith o luă de mână şi fără ca ea să opună 
cea mai mică rezistenţă, o trecu în salonaş. 

— Du-te, caută un pahar cu apă pentru cucoana, spuse el 
servitoarei. Astfel de repetiţii teatrale ale amatorilor sunt foarte 
enervante. 

Dora privi la el foarte surprinsă. 

— Am fost cât se poate de stupidă, spuse ea, tremurând din 
tot corpul. 

— Dar cine nu este, spuse Smith cu multă simpatie. Orice 
femeie e mai mult decât stupidă, când e vorba de un bărbat. Dar 
atunci când acel bărbat nu merită osteneală, totul e o 
absurditate, coniţă dragă; da, o absurditate! 

Servitoarea se înapoie cu un pahar cu apă, pe care Dora îl 
sorbi pe nerăsuflate. Apoi spuse gâfâind: 

— Ea e de vină. Ea... Ea... Oh Doamne! ce fiinţă odioasă. 

— Vezi?! Nu mai stau la discuţie cu d-ta, spuse Slick foarte 
diplomat. Fata mi-a făcut întotdeauna o impresie din cele mai 
bune. A fost doar şi-n puşcărie pentru d-ta; nu-i aşa? 

Dora privi ţintă la cel care-i vorbea. In zăpăceala ei i se 
păruse că-l cunoaşte. 

— Dar cine eşti d-ta? întrebă ea. 

— Soţul d-tale mă cunoaşte. Sunt Smith, Slick Smith din 
Boston. Shannon crede că exagerez când îi spun că am operat în 
America, dar se înşeală. Sunt născut în Anglia, dar am fost 
crescut la Boston... cea mai elegantă combinaţie posibilă. 
Scumpă d-nă, tipul nu merită osteneală. 

Trecuse atât de repede de la un subiect la altul, încât la 
început ea nici nu înţelese ce voia el să spună. 

— Cine... Cine nu merită osteneală? 

— Marshalt... este un om cât se poate de rău. D-ta n-ai de 
unde s-o ştii. In inima lui nu e bunătate nici cât negru sub 
unghie. Şi-ar întrebuința primul născut, ca să-şi facă piele pentru 
ghete, dacă ar avea nevoie. Mie îmi place Martin, e bărbat bun. 
N-aş vrea să văd când cineva va pune mâna pe el, tocmai când 
întoarce revolverul asupra lui. Şi poate că te va duce la judecată 
şi dânsul îţi va zâmbi când judecătorul îl va trimite în celula 
morţii! Şi d-ta vei rămâne amorţită... gândindu-te ce calic fusese 
Marshalt şi cum ai dus pe cei doi oameni la groapă. 

Ea ridică mâna, ca pentru a-l opri. 

— Te rog, pleacă! Pentru asta ai venit să mă vezi? Pleacă... 
Slick închise uşa în urma lui, străbătu coridorul în vârful 
picioarelor şi ajunse în stradă chiar în momentul când Martin 
cobora dintr-un taxi. 

— Ce dracu mai vrei şi tu, spuse el pornit pe ceartă. 

— N-am timpul să ţi-o spun... Elton, sari prea repede. Sari 
pe mine, pentru că fac o vizită, sari asupra banilor nemunciţi 
care vin din Italia, pentru că borfaşul cel împăiat de Stanford îţi 
spune că, nu s-a mai pomenit nici când aşa o pleaşcă. 

Lui Martin îi pierise glasul. 

— Bagă bine de seamă, să nu sari într-o capcană de lupi. 
Aceşti bani care sunt atât de buni ca şi cei veritabili mi-au fost 
oferiţi şi mie. li fabrică Giovanni Strepessi din Genova şi cu 
siguranţă că sunt cu ghiotura în circulaţie. 

— Habar n-am ce vrei să spui, zise în cele din urmă Elton. 
Stanford era plecat în Italia să cumpere bijuterii. 

— Probabil că atunci când te-a pus în curent, o fi fost prin 
camera de alături cineva care nu trebuia să ştie nimic, spuse 
Slick. Şi apoi... ascultă Elton — aici cobori vocea — chiar şi 
capcana bătrânului Malpas e mai bună decât noul capriciu al lui 
Stanford. 

— Ce capcană? 

— Nu ştiu nici eu exact... dar să nu-l vezi niciodată singur, 
în casa lui. Eu l-am văzut odată... Dar el nu m-a zărit! Asta-i 
singurul motiv, că mai sunt încă în viaţă. 

Capitolul XXIV 
INOTATORUL 


De vreo câteva zile Lacy Marshalt era foarte preocupat. 
Vicleanul Tonger a băgat numai decât de seamă, acest lucru. 

Sâmbătă seara, îi aduse un teanc de scrisori. Lacy le 
examină degrabă şi încruntă din sprâncene. 

— Nu-i nici una de la amicul nostru din Matjesfontein, spuse 
el. De mai bine de o lună nu mi-a mai scris nici un rând. Ce crezi 
de asta? 

— Poate că a murit! răspunse Tonger. Se întâmplă şi în 
Africa de Sud să moară oamenii. Marshalt îşi muşcă buzele. 

— Poate că i s-a întâmplat ceva lui Torrington: poate că 
acesta o fi murit, adăugase el. 

Tonger surise. 

— Ce dracu ţi-a venit să râzi. 

—Totdeauna ai fost optimist Lacy, ăsta-i singurul lucru 
simpatic la tine. 

Apoi, după un moment de gândire. 

— Poate că nici nu ştie să înoate. Lacy îl privi cu atenţie. 

— E pentru a doua oară că mă întrebi dacă ştie să înoate. 
Bineînţeles că ştie! De fapt, nici nu cred că piciorul să-i fi 
paralizat. Era unul dintre cei mai buni înotători, pe care i-am 
cunoscut vreodată. Dar, în sfârşit, ce vrei să spui cu asta? 

— lacă, nimic; mă întrebam numai aşa... spuse Tonger, 
căruia îi plăcea să facă pe misteriosul... şi copiii unui înalt 
funcţionar ar trebui să ştie să înoate, adăugă el. 

Marshalt privi plin de bănuială. 

— Şi dacă nu ştie să înoate, urmă Tonger, n-ar trebui să li 
se permită să se plimbe cu barca pe la Breakwater, mai ales în 
timpul verii când bate vântul de la sud-est. Ştii prea bine cum 
biciuie vântul de sud-est, nu? 

Lacy se întoarse brusc spre valetul său. 

— Să-mi spui imediat ce anume vrei să insinuezi. Copiii 
înaltului comisar? Vrei să vorbeşti de copiii Lordului Gilbury? 

— Da! Acum vreo optsprezece luni copii Lordului Gilbury au 
plecat spre Table Bay într-o barcă cu pânze. Imediat după 
Breakwater, barca se răsturnă şi cu siguranţă că amândoi copii 
s-ar fi înecat, dacă unul din ocnaşii care lucrau pe chei, n-ar fi 

sărit în apă să-i scape. 

Lacy asculta cu gura căscată. 

— Era poate Torrington? întrebă el într-un suflet. 

— Imi vine să cred că da. N-a fost pomenit nici un nume, 
dar ziarele din Cap spuneau că ocnaşul care a scăpat pe copii 
era şchiop şi se vorbea că o să se facă intervenţii pentru 
graţierea lui. 

— Şi sunt optsprezece luni de atunci, spuse Marshalt, în 
şoaptă. Porc scârbos ce eşti! De ce nu mi-ai spus-o până acum? 

— Ce să-ţi fi spus, întrebă Tonger supărat. Nu s-a pomenit 
nici un fel de nume; şi afară de asta, dacă ar fi pus în libertate, 
te-ar fi prevenit gardianul. Doar dacă... 

— Doar dacă ce? 

— Doar dacă, gardianul n-o fi ieşit la pensie, dacă nu 
locuieşte la Matjesfontein şi n-o fi vrând să-şi piardă un venit 
sigur... 

Marshalt sări în sus ca muşcat de şarpe şi lovi cu pumnul în 
masă. 

— Asta-i! Să ştii că asta-i! mormăi el. Torrington a fost 
eliberat; n-a vrut să facă mult zgomot în jurul acestei afaceri şi 
bineînţeles că notarii lui au tăcut şi ei din gură. 

Măsura camera în lung şi-n lat. Deodată se opri în faţa 
valetului său. 

— Să ştii că este pentru ultima dată că-mi mai joci un 
asemenea renghi, câine spurcat ce eşti! Ai ştiut! Cu siguranţă că 
ai ştiut! 

— N-am ştiut absolut nimic. De altfel dacă ar fi fost eliberat, 
era deja aici. Nu cumva îţi închipui că dacă ar fi liber, Dan 
Torrington te-ar lăsa în pace, nu-i aşa? 

Milionarul se gândise şi el la fel. 

— Şi apoi, urmă Tonger, nu intră în atribuţiile mele să te 
alarmez cu toate zvonurile care circulă. Mi-ai fost un adevărat 
prieten, Lacy. Fără îndoială că te plictisesc uneori; dar m-ai 
susţinut în vremurile de restrişte, şi aşa ceva nu se uită cu una 
cu două. Vorbeşti de trădare? Ei bine! De-ar fi vorba de trădare 
apoi sunt înscrise aici sute de fapte — îşi arătă fruntea — care 
te-ar duce drept la ocnă; dar fi pe pace că aşa ceva nu-mi stă în 
caracter. Şi de asta, nu uita că Torrington mi-a jucat cea mai 
murdară festă, pe care mi-o putea juca un bărbat. Nu era cât pe 
ce s-o şteargă cu mica mea Elsie chiar în ziua când ai făcut să fie 

prins? Eu unul n-am uitat nimic. la priveşte aici. Îşi vârî mâna 
osoasă în buzunarul din interiorul hainei şi scoase de acolo un 
portvizit vechi. Luă de acolo o scrisoare, cu care umblase de 
atâtea ori, încât atârnau bucățele din ea. 

— De ani de zile, de câte ori mă gândesc la Torrington, 
citesc scrisoarea asta. Ascultă numai: 

„Ticule scump. Vreau să ştii că sunt fericită. Ştiu că 
Torrington a fost arestat şi că sunt cât se poate de mulţumită, că 
i-am ascultat sfatul şi am venit înaintea lui aici. Ai să mă ierți 
vreodată, ticule? Crede-mă că îţi spun că sunt cât se poate de 
fericită. In oraşul acesta mare am găsit prieteni şi banii pe care 
mi-a dat Torrington mi-au permis să încep o afacere care 
reuşeşte. Intr-o bună zi, când tot trecutul nu va mai fi decât o 
amintire neplăcută, voi veni iar înapoi la tine şi vom uita tot ce a 
fost.” 

Impături din nou scrisoarea şi o puse din nou la loc în 
portvizit. 

— Nu, orice ai spune n-am absolut nici un motiv să-l iubesc 
pe Torrington. 

Lacy stătea cu ochii ţintuiţi pe podea. 

— Unde-i ură, e şi frică, spuse el încet. Şi ţie ţi-e frică de el: 
da şi ţie! 

Tonger se porni pe râs. 

— Nu, nu-l urăsc; aşa că n-are de ce să-mi fie frică de el. 

Lacy se înapoie încetişor la birou, se aşeză pe un scaun şi 
privi în gol. 

— D-na Elton mi-a spus că a zărit un şchiop... începu el. 

—  Muierile astea nervoase văd totdeauna grozăvii... îl 
întrerupse Tonger... Dar ce mai e şi asta? 

Se întoarse, văzând pe Lacy sărind ca un nebun, cu ochii 
dilataţi spre perete. 

Atunci se auziră trei lovituri înfundate şi distincte. 

— E dracul cel bătrân din casa de alături, spuse Tonger. O 
exclamaţie înăbuşită îl făcu să întoarcă capul. 

Faţa lui Marshalt era galbenă ca de mort. Din gura-i 
deschisă, ieşeau sunete nearticulate, stranii, care nu aveau 
nimic omenesc în ele. Dar ceea ce îl izbi mai mult pe valet, erau 
ochii; deoarece se vedeau în ei groază de nepătruns. 

„Capitolul XXV 
O CALATORIE LA PARIS 


— Ce... ce-i acolo? bâigui Lacy, cu mâinile tremurânde, cu 
faţa de cadavru. 

Tonger privea în mod stupid spre zid, ca şi cum s-ar fi 
aşteptat să vadă zidăria cea solidă prăbuşindu-se, spre a da la 
iveală pe cel care ciocănea. 

— Nu ştiu... bate cineva. L-am auzit şi acum vreo câteva 
zile. Zgomotul încetase, dar Lacy rămase ca împietrit de groază, 
cu capul plecat înainte, ascultând mereu. 

— Ai mai auzit?... Pe cineva care bate?... 

— O dată sau de două ori, răspunse Tonger. L-am auzit şi 
noaptea trecută. Ce-o fi vrând moşneagul? Poate bate nişte 
tablouri? 

Lacy îşi umezi buzele şi scuturând din umeri părea că vrea 
să izgonească groaza, care pusese stăpânire pe el. Ezitând se 
înapoie în birou. 

— Ajunge! spuse el brutal, şi Tonger vru să părăsească 
camera. Era aproape de uşă, când Lacy, îl chemă înapoi. 

— Trebuie să-mi faci neapărat astăzi după masă un 
comision la Paris. 

— La Paris?! 

Valetul făcu ochii mari. 

— Nu văd de ce să mă trimiţi, pe mine la Paris. Nu cunosc 
franţuzeasca şi pe lângă asta, am oroare de mare. N-ai putea 
găsi pe altcineva? Trimite un comisar localnic; ăştia sunt 
specialişti în aşa ceva. 

— Imi trebuie cineva în care să am toată încrederea. Voi 
telefona tocmai acum la Croydon să ţi se pună la dispoziţie un 
avion. In felul acesta, vei fi înainte de a se însera. 

Tonger nu se putea hotărî. Afacerea asta îi strica toate 
socotelile. 

— Drept să-ţi spun tare n-aş vrea să mă urc în aeroplan; cu 
toate că sunt dispus să încerc ori şi ce măcar o dată. La ce oră 
voi fi înapoi... dacă mi-o fi dat să mă înapoiez? 

— Vei porni de aici la prânz, la două eşti la Paris, unde vei 
da scrisoarea. La trei poţi pleca de acolo şi eşti la Londra pe la 
cinci, după masă. 

Tonger însă nu era hotărât. Se duse la fereastră şi privi 
cerul cu teamă. 

— Azi nu e de loc vreme de mers cu avionul, mormăi el. E 
înnorat, bate vântul. In sfârşit voi pleca! E gata scrisoarea? 

— Până într-o oră e gata. 

După ce Tonger părăsi camera, Marshalt se duse şi încuie 
uşa, se înapoie la birou, luă receptorul şi ceru legătura cu Parisul. 
Apoi ceru un alt număr. 

— Agenţia de detectivi „Storner”?... Aş dori să vorbesc 
imediat cu dl. Willit, aici e Lacy Marshalt. E la birou? 

Probabil că Willit era chiar în apropierea aparatului, 
deoarece salută imediat pe milionar. 

— Vino imediat până la mine, spuse Marshalt şi închizând 
telefonul începu să scrie. 

Işi da seama că la ora aceasta era pentru el o oră de criză. 
Nu departe de el se găsea un om, pe care-l lovise cu mare 
cruzime, un om care nu s-ar da în lături să pornească la atac, un 
om şiret, fără scrupule, care-şi aştepta ora. Instinctul lui îi 
spunea că ora aceea era foarte apropiată. 

Termină scrisoarea, o vâri în plic şi o pecetlui cu mare 
băgare de seamă. Descuie apoi uşa chiar la timp, deoarece intră 
împreună cu detectivul, pe care Lacy îl mai întrebuinţase în 
diverse rânduri. 

— Nu m-am interesat dinainte, dar presupun că d-ta eşti 
şeful acestei agenţii. 

Willit dădu din cap. 

— În mod practic da, răspunse el. Dl. Storner se ocupă mai 
ales de ramura New-Yorkeză. In America situaţia noastră este 
mult mai solidă. Storner face anchetele oficiale şi ocroteşte 
persoanele publice. Aici... 

— Ai auzit vorbindu-se de Malpas? 

— Persoana care locuieşte alături? Da, am avut o cerere 
pentru descoperirea identităţii sale... clienţii voiau şi o fotografie 
a lui. 

— Cine-s clienţii ăia? întrebă repede Marshalt. D. Willit 
surâse. 

— Mă tem că n-am să vă pot răspunde la întrebarea asta. 
Chestiune de secret profesional! 

Lacy luă un pachet de bilete de bancă din buzunar, scoase 
două din ele, le puse pe birou şi le împinse spre detectiv, care cu 

surâs foarte încurcat, le acceptă. 

— Ei bine! Cred că nu e nici un motiv, să păstrăm secretul 
în afacerea asta. Era cu privire la unul numit Laker, un tip care a 
dispărut acum câtva timp. 

— Laker? Numele acesta mi-e cu totul necunoscut. Aţi aflat 
despre moşneag? 

— Nu d-le, nu, deoarece e mai închis decât o stridie. Lacy 
stătu mai mult timp pe gânduri apoi zise: 

— Doresc să-l supravegheați pe acest Malpas. Oamenii să 
facă cu schimbul. Să se facă de pază zi şi noapte. Un om în faţa 
casei, iar altul în dos; şi mai doresc ca un al treilea om să stea de 
veghe pe acoperişul casei mele. 

— Asta înseamnă şase oameni, spuse Willit. Sarcină care ne 
incumbă, până acum în această problemă nu ne trebuia atâta 
personal... Când trebuie să începem ? 

— Imediat, spuse Lacy cu grabă. Voi da ordin să se lase 
liberă intrarea omului pe care-l veţi pune de gardă pe acoperiş. 
Valetul meu Tonger se va ocupa de el, ca să aibă tot ce-i trebuie. 

Plecarea detectivului fu grăbită de chemarea telefonului din 
Paris şi timp de zece minute, Lacy Marshalt fu ocupat să dea fel 
de fel de instrucţiuni în franceză. 


Capitolul XXVI 
FEMEIA DIN PARC 


Audrey nu-l mai văzu pe Dick Shannon de două zile şi era 
tare pornită împotriva lui, deşi acesta îi dăduse numărul de 
telefon, şi ea ştia prea bine că, la prima chemare, el ar fi venit în 
cea mai mare grabă. 

Luase o hotărâre: a doua întrevedere cu dl. Malpas trebuie 
să aibă loc chiar în seara aceasta şi era ferm decisă să pună 
capăt relaţiilor dintre ei. In fiecare dimineaţă îi sosise câte un 
pachet; ea transcrisese notițele, trimiţându-le pe urmă înapoi, ba 
o dată le dusese singură în Potman Square, în speranţa că-l va 
putea revedea înainte de întâlnirea fixată, dar deşi bătuse 
îndelungat la uşa de intrare, nu căpătă nici un răspuns şi trebui 
să vâre pachetul în cutia de scrisori. După amiază se duse să 
facă plimbarea ei favorită în Green Park, care în această zi rece 

de ianuarie avea aspectul unui pustiu. 

Era la jumătatea drumului spre pod, când un vânt năprasnic 
era cât pe ce s-o doboare; se hotărî să se înapoieze acasă, şi-şi 
puse planul în aplicare. 

Inaintea ei mergea un bărbat care învârtea din baston. Era 
gata, gata să o lovească şi mâhnit de această lipsă de dibăcie 
involuntară, se întoarse. 

— Cer mii de scuze, spuse el. 

Ea surâse, răspunse printr-o frază banală şi-şi urmă calea. 
Atunci zări pe una din băncile din jurul lacului, o femeie care 
şedea într-o atitudine ce da de bănuit. 

Era rezemată de bancă, cu faţa ridicată spre cer, iar mâinile 
întinse ţineau strâns convulsiv banca pe care şedea. Pe Audrey o 
cuprinse frica şi-şi încetini pasul neîndrăznind să treacă pe lângă 
ea şi omul cu bastonul o ajunse din urmă. O zărise şi el pe 
femeie. 

— Tare curios, spuse el. Ce-o fi având femeia asta? 

luţi pasul şi fata îl urma. 

Femeia să tot fi avut între treizeci şi patruzeci de ani, ochii 
îi erau pe jumătate închişi, faţa şi mâinile îi erau învineţite de 
frig. Lângă ea se afla o sticluţă de argint, al cărei dop fusese 
scos şi din care picurau pe bancă nişte picături. 

Bărbatul puse binişor mâna pe capul ei. 

— Cred că aţi face bine să chemaţi un gardian, spuse el. 
Chiar în acel moment apăru un poliţist ceea ce o scuti să caute 
unul în mod special. 

— E oare bolnavă, întrebă acesta? 

— Cred că... foarte bolnavă spuse bărbatul liniştit. D-ră 
Bedford ai face mai bine să pleci. Ea tresări auzind pe acest 
străin pronunţându-i numele şi îl privi cu mai multă atenţie. 

— Nu-l mai văzuse niciodată până atunci, dar ochii care 
arătau insistent aleea, spuneau mai mult decât gura. El ţinea cu 
tot dinadinsul ca ea să plece. 

— În faţa clădirii jandarmilor călări, veţi zări un alt agent d- 
ră spuse polițistul. Fiţi atât de bună şi spuneţi să vină aici şi să 
cheme şi ambulanţa. 

Mulțumită că a scăpat, Audrey porni în goană şi dispăru 
înainte ca polițistul, amintindu-şi de instrucţiunile, pe care le 
avea de spus: 

— Na, am uitat să-i cer numele, dar... mi se pare că d-tao 

cunoşti, nu-i aşa? D-ra... 

— Da, D-ra Bradfield; o cunosc din vedere; lucram pe 
vremuri amândoi în acelaşi birou, spuse fără pic de şovăială Slick 
Smith. 

Luă de jos sticluţa de argint îi puse dopul la loc şi o întinse 
poliţistului spunând: 

— Va fi nevoie să ştii ce e înăuntru; dar n-aş lăsa pe nimeni 
să guste, doar dacă i-aş dori moartea. 

— De ce ? Credeţi poate că-i otravă? 

— Nu simţiţi? Miroase a migdale amare... Polițistul încruntă 
din sprâncene. 

— Credeţi, aşadar... că-i moartă? 

— Atât de moartă cât poate fi cineva, răspunse Smith 
liniştit. 

— Sinucidere? 

— Habar n-am! Ai face mai bine, să-mi iei numele: Richard 
James Smith. Cu siguranţă se ştie cine sunt, figurez prin registre. 

Polițistul privi atent cuprins de bănuială. 

— Şi ...ce cauţi aici? 

— Te ajut răspunse Smith, foarte scurt. 

În acest moment sosi şi cel de-al doilea poliţist şi semnalul 
strident al ambulanţei adună repede o mulţime de curioşi. 
Medicul făcu un examen sumar şi rapid. 

— Da, e moartă. A luat otravă... Acid cianhidric, sau 
cianură. Dick Shannon află din întâmplare despre această 
chestie, dar afară de numele lui Slick Smith, afacerea nu 
prezenta vreun interes ca să se ocupe el personal de ea, până în 
momentul când ofiţerul de poliţie care primise însărcinarea, veni 
să-i ceară informaţii cu privire la Smith. 

— Da, îl cunosc; e un excroc american. Deocamdată n- 
avem nimic contra lui. Cine-i femeia? 

— Asupra ei nimic cu care să poată fi identificată? 

— Nimic; pare să fie o sinucidere. E a doua, care s-a 
petrecut în Green Park, de la Crăciun încoace. 

In aceeaşi seară în timpul mesei Audrey citi următorul pasaj 
într-un ziar. 

— Astăzi după amiază a fost descoperit în Green Park 
corpul unei femei necunoscute. Se pare că este vorba de o 
sinucidere. 

Audrey se cutremură. Probabil că totul se petrecuse cu 

iuţeala fulgerului, deoarece când ea trecuse pe alee cu un minut 
înainte, femeia nu era pe bancă. Cine putea să fie? Audrey era 
sigură că o mai văzuse pe undeva... 

Deodată îşi reaminti! Era femeia pe care o zărise în 
săptămâna trecută; femeia beată, care ciocănea la uşa casei lui 
Marshalt. 

Lăsă masa neterminată şi merse la telefon. Avea în cele din 
urmă o scuză ca să-l cheme la telefon pe Dick Shannon. Bucuria 
din vocea lui când îi răspunse, o făcu pe Audrey să fie nespus de 
fericită. 

— Unde ai fost până acum? Am tot aşteptat să-mi dai un 
telefon... S-a întâmplat oare ceva? 

Această ultimă întrebare era pusă pe un ton foarte 
îngrijorat. 

— Nu, nimic. Citeam tocmai că a fost găsită în Green Park o 
femeie moartă. Am văzut-o, căpitane Shannon, adică eram acolo 
când a fost găsită şi... mi se pare că o cunosc. 

— Uite că vin numaidecât. 

Câteva minute mai târziu era lângă ea şi asculta povestea 
celor întâmplate. 

— Da, ştiam că Slick Smith era acolo. Există un raport, care 
spunea că o fată tânără, o domnişoară Bradfield, era şi ea acolo, 
dumneata eşti aceea. Spune-ai că o cunoşteai, pe femeie? 

— lţi reaminteşti că ţi-am vorbit odată despre o femeie, 
care făcea scandal în faţa uşii lui Marshalt? 

— Aha!... Scandalagioaica?! 

Dick începu să fluiere. 

— Mai zilele trecute, când am fost la Portman Square, am 
făcut o mică anchetă cu privire la ea. Este femeia pe care Tonger 
a zvârlit-o afară, după aceea n-a mai fost văzută. Eu n-aş cam 
vrea să figurezi ca martoră în această afacere, urmă el. Smith va 
da toate lămuririle necesare. Diseară mă duc să-l văd pe Tonger. 
Dumneata când trebuie să-ţi vezi patronul? 

— Astă seară la nouă. 

— Perfect! O să împuşc doi iepuri dintr-odată. Mă duc acum 
acasă la Marshalt, apoi la nouă fără trei minute te aştept mai sus 
de Portman Square. 

— Dar... căpitane Shannon, nu-i nevoie. 

— Părerea mea este tocmai contrarie. Promite-mi că n-o să 
intri în casa aceea, înainte de a mă vedea pe mine. 

— Ţi-o promit, spuse ea, simțindu-se oarecum uşurată la 
ideea că Dick se va afla în apropiere, în timpul întrevederii care 
urma să aibă loc. 


Capitolul XXVII 
TRADAREA 


Martin Elton îşi luă ochii de pe ziarul pe care-l citea şi 
pentru a douăzecea oară, privi la soţia lui, care sta tolănită pe un 
fotoliu în faţa căminului, cu capul în mâini, adică îngândurată. De 
data aceasta ea se întoarse şi-i întâlni privirea. 

— Credeam că vrei să ieşi, spuse ea. 

— E adevărat, Dar... ce-i cu tine, Dora? N-ai luat nimic în 
gură, la masă. 

— Nu prea mă simt bine; când te înapoiezi? 

— Nu ştiu, cred că pe la miezul nopţii. 

— Te duci să-l vezi pe Stanford? 

— M-am întâlnit astăzi cu el şi nu simt nevoia să-l revăd. 

— A adus banii aceia? întrebă ea fără să-şi întoarcă faţa. 

— Nu. 

— Cu toate acestea a adus ceva într-un sac. Sunt banii de 
care a vorbit acel Smith. 

De data aceasta Martin spuse adevărul. 

— Da, a adus trei milioane de franci. E o afacere excelentă 
şi fără nici un risc. Klein va putea să-i dea foarte uşor pe piaţă şi 
totul va fi un beneficiu. 

— Treaba voastră Martin. Dacă tu vrei să preiei riscul 
asupra ta, eu nu ştiu, n-am văzut. Sunt dezgustată de toate 
acestea. 

— Ţi-am mai spus că nu este nici un risc. ltalianul ăsta este 
un geniu şi pentru mine, toată afacerea asta nu este decât ca un 
accesoriu. N-am de loc intenţia să mă dedic în mod regulat 
sportului de a pune în circulaţie bani falşi. 

— Unde-s banii? 

— Sub salteaua de la patul meu. Dar nu-ţi fă inimă rea de 
pomană; mâine îi scot de acolo. 

leşi pentru un moment afară şi reveni imediat cu pardesiul 
şi mănuşile. 

— Tu nu ieşi nicăieri? 

— Nu ştiu, poate... răspunse ea fără să-l privească. 

Auzi apoi uşa de la intrare închizându-se şi reveni din nou la 
gândurile sale. li era frică de Martin, nu pentru ea, ci frică pentru 
bărbatul pe care-l iubea. Martin îi devenise un fel de sarcină 
insuportabilă. O supraveghea fără întrerupere, o bănuia... o 
dispreţuia. De câteva zile ajunsese într-un aşa hal de nervi, că 
avea pentru el o ură feroce. El era acela care o coborâse atât de 
jos, el o pusese în contact cu lumea interlopă. Aşa credea Dora, 
uitând că tot ceea ce făcuse el pentru ea, viaţa din care o 
scăpase, precum şi toate bunătăţile sale, generozitatea lui 
constantă. 

Dacă ar face ca Martin să dispară! 

El era plecat de o jumătate de oră, când ea dădu fuga în 
camera ei, îşi puse mantaua şi pălăria şi ieşi. 

Sergentul care era de gardă la comisariatul de poliţie din 
Vine Street, vorbea cu Gavon, şeful detectiv, când intră repede o 
femeie palidă. Gavon o cunoştea şi o salută foarte amabil: 

— Bună seara, doamna Elton! Doreaţi să mă vedeţi? 

Ea făcu un semn că da, neputând scoate nici un sunet din 
gura. 

— Da, murmură ea în cele din urmă. Există undeva în Italia 
un om care fabrică bani falşi, franţuzeşti... 

— Adevărat? spuse Gavon. Cunoaşteţi poate pe cineva care 
are asemenea bani? 

— E un stoc întreg la mine în casă, soţul meu i-a adus. Sunt 
sub salteaua de la patul său. La capătul patului se găseşte un 
mâner... sub saltea, îl găsiţi cu siguranţă. 

Gavon era cât pe ce să cadă jos de emoție. 

— Soţul dumitale? li aparţin lui? 

Ea făcu semn că da. 

— Ce pedeapsă capătă el pentru asta? strigă ea, agăţându- 
se violent de braţul lui Gavon. Cel puţin şapte ani, nu-i aşa? 

— Luaţi loc şi fiţi bună să aşteptaţi aici. 

— Nu, nu, trebuie să plec. Trebuie să mă duc neapărat 
undeva, undeva... servitoarea o să vă introducă în casă... 

Un moment după aceea, ea alerga pe stradă. 

Oricât de repede alerga ea, cineva o urmărea. Se întoarse. 

— Martin! urlă ea îngrozită. 

El o străfulgera cu privirea; ea se dădu înapoi, cu mâinile 

întinse pentru a evita lovitura de pumn. 

— Ai fost la Vine Street... pentru ce? 

— Am... trebuia să mă duc acolo... bâlbâi ea mai mult 
moartă, decât vie. 

— Ai fost acolo să mă denunţi în privinţa banilor! 

— M-ai spionat? 

— Te-am văzut intrând şi am ghicit totul. Bănuiam că o s-o 
foci; şi totuşi nu puteam crede că te vei preta la aşa ceva. Ai 
putea scuti poliţia de o muncă inutilă, ducându-te să-i previ, că 
nu vor găsi nimic. 

— Martin, gemu ea. 

— Ţi-ai spus desigur, că o dată ce eu ajung la răcoare, 
lucrurile cu Marshalt se vor aranja. Ai greşit socoteala fetiţo; în 
noaptea asta termin şi cu stimabilul. 

Ea se agăţă de soţul ei, dar el o respinse şi porni lăsând în 
urma lui o nebună, care alerga spre o cabină telefonică pentru a 
cere zadarnic numărul lui Lacy Marshalt. 


Capitolul XXVIII 
CASA MORŢII 


Cinci minute după întrevederea sa cu tânăra fată, maşina 
lui Dick Shannon îl depuse în impozantul portal al casei lui 
Marshalt. Tonger îi deschise uşa. In general acesta purta un fel 
de livrea — un frac şi jiletcă cu dungi — dar în momentul acesta 
era într-un costum sport cu un pardesiu gros, părea că se 
întorsese tocmai dintr-o călătorie. 

— Marshalt nu-i acasă, spuse el morocănos. 

— Dar ce-i cu dumneata, pari bolnav? întrebă Dick. Intră în 
hol şi închise uşa în urma lui. 

— Exact. Dumneata ai mers vreodată cu avionul? 

— ZI... Asta-i pricina? spuse Dick râzând. Ei bine te compăti- 
mesc! Ai făcut, e adevărat o experienţă nouă, dar grozav de 
neplăcută pentru unul care suferă de rău de mare. Eu, de fapt n- 
am venit pentru Marshalt ci ca să te văd pe dumneata. Ţi-aduci 
aminte de femeia care a fost aici săptămâna trecută şi pe care ai 
izgonit-o? 

Tonger făcu un semn de afirmare. 

— Poftim în salon, căpitane, spuse el deodată. Făcând 
lumină, deschise uşa. 

— Abia sosii, cu puţin înainte de venirea dumitale. Ce vrei 
să ştii de la mine? 

— Astăzi după masă, a fost găsită în parc o femeie moartă. 
Am toate motivele să cred că este una şi aceeaşi persoană cu 
aceea care a făcut scandal aici. 

Tonger privi la el cu gura căscată. 

— Nu cred, spuse el. Spuneai că în parc? în cele din urmă, 
tot ce se poate. Dar habar n-am de ea, nu ştiu nici unde 
locuieşte, nici nimic! 

— Parcă spuneai că era doamna de la Fourteen Streams, 
nu? 

— Exact. Aşa spunea ea că se numeşte. Eu n-o cunoşteam. 
Vrei să mă duc să o văd? 

Dick stătu puţintel pe gânduri. Omul acesta era mai mult 
sigur obosit de drum şi ar fi fost inuman să-l supună unei noi 
probe. 

— E timp şi mâine. 

Nu vroia să prelungească întrevederea, temându-se să nu 
scape întâlnirea cu tânăra fată şi Tonger îl însoţi până la uşa de 
la intrare. 

— Aeroplanele sunt un adevărat infern, căpitane. Data 
viitoare când o să mă trimită Lacy la Paris, merg cu vaporul. Şi 
cum zici că a murit femeia aceea? întrebă el deodată. 

— Părerea noastră e că ne aflăm în faţa unui caz de 
sinucidere prin otrăvire. S-a găsit lângă ea o sticluţă de argint. 

Shannon punea piciorul pe prima treaptă a peronului, când 
uşa se închise încet. 

— Manierele dumitale, amice, mai au nevoie de puţină 
ajustare, mormăi Dick, jumătate supărat, jumătate vesel. i 

Ajungând în stradă, se întâlni faţă în faţă cu o femeie. In 
mersul ei i se păru ceva ciudat. Era îmbrăcată în negru şi obrazul 
ei era acoperit aproape în întregime de borurile mari ale pălăriei. 
O recunoscu totuşi şi surpriza-i fu fără margini, o chemă pe 
nume: 

— Doamna Elton. 

Ea se opri locului, ca şi cum ar fi primit o lovitură şi cu o 
voce slabă întrebă: 

— Cine mă cheamă? Ah, dumneata? Apoi cu o înfocare. 

— L-ai văzut pe Marshalt? 

— Nu. 

— Am încercat să ajung la el, dar probabil a schimbat 
broasca de la uşa de la intrarea de serviciu. Dumnezeule, 
Doamne. Căpitane Shannon ce o să se întâmple? 

— Ce s-ar putea întâmpla? El era surprins de agitația ei. 

— Martin nu-i acolo? Ce nebună, vai! Cât am fost de 
nebună! 

— Nu, nu-i nimeni, nici chiar Marshalt. 

Ea rămase nehotărâtă, cu mâna la gură, cu faţa palidă, 
trasă şi rătăcita. 

— O urăsc! O urăsc! 

Vocea-i fu înăbuşită de pasiune. 

— N-ai fi crezut niciodată, ca ea să fie de o asemenea 
natură, nu-i aşa? Mizerabilă, ipocrită! Ştiu că Lacy s-a dus să se 
întâlnească cu ea. Despre Martin mi-e absolut indiferent ce face 
şi ce ştie. Dar dacă Lacy mă joacă, dacă schimbă broasca de la 
poartă... asta denotă... 

Vocea-i fu înăbuşită de plânsete. 

— Ce vorbeşti dumneata acolo? întrebă el uluit. 

Femeia era într-o stare vrednica de milă, o văzu tremurând 
de furie. 

— Vorbesc de Lacy şi Audrey, urlă ea şi porni alergând. 

Când Dick ajunse în Square, Audrey îl aşteptă. 

— Cu cine vorbeai, îl întrebă ea, în timp ce se îndreptau 
spre.... 

— N-o cunoşti. 

— Nu veni mai departe îl rugă ea. 

— Voi intra în casă împreună cu dumneata, spuse el 
hotărât, sau dacă nu, nu intri nici dumneata. Nu-ţi voi permite să 
mergi singură, acolo. 

— Poate că-i mai bine aşa, dar simt că n-ar trebui să te las 
să vii. Fără îndoială că este un bătrân teribil; îţi datorez totuşi 
ceva. 

— Ai adus banii? 

— Totul cât mi-a rămas, răspunse ea surâzând. Am fost 
cam nebună că mi-am plătit hotelul pe opt zile înainte. Bănuiesc 
că-ţi dai seama că va trebui să găsesc până luni un alt serviciu, 
şi domnul Malpas mă va da pe mâna poliţiei, dacă nu-i voi da 
socoteală de toţi banii, pe care i-am cheltuit. 


97 


— N-are decât să trimită să mă caute pe mine. 

Sosiseră în dreptul casei nr.551 şi după un moment de 
codire, Audrey bătu la uşă. 

Din stâlpul uşii se auzi vocea aspră: 

— Cine-ai acolo? 

— Domnişoara Bedford. 

— Eşti singură? 

Ea se codi. Shannon îi făcea semne disperate. 

Uşa se deschise încetişor, şi fata pătrunse însoţită de 
detectiv. O lumină slabă lumina holul. 

— Aşteaptă aici, murmură Audrey. 

Dick n-avea de loc intenţia să rămână atât de departe şi 
urcă în urma ei, fără să facă nici un fel de gălăgie, mulţumită 
tălpilor de cauciuc de la ghete. 

In momentul când era să bată la uşa de pe coridor, ea îl 
Zări, şi-i făcu semn să se oprească. 

Bătu de două ori şi ridică mâna să bată a treia oară, când 
din odaie veni zgomotul a două împuşcături succesive. 

Shannon fu imediat alături de ea. Zvârlindu-se cu toată 
puterea în uşă, aceasta cedă şi se deschise imediat. 

Se găsi în holul foarte luminat şi în faţa lui era uşa larg 
deschisă, care da în camera cea mare şi întunecoasă, tare 
întunecoasă, deoarece nu se zărea nici cea mai mică luminiţă. 

— E cineva acolo? întrebă fata, cu voce îngrozită. 

— Nu ştiu. 

In cameră era ceva îngrozitor, un sentiment curios îl 
cuprinse pe Shannon. 

— Cine-i acolo? strigă el din nou. 

In acest moment, se aprinseră două lumini: o lampă de 
masă şi o altă lumină foarte voalată, deasupra unei măsuţe şi a 
unui scaun ce se găseau lângă el. 

La început nu zări nimic anormal; apoi în mijlocul camerei, 
pe covor, observă corpul unui bărbat întins cu faţa în jos. 

Alergă într-acolo. Se lovi cu pieptul de un fir metalic, un al 
doilea îl trânti la pământ: dar mulţumită lămpii de buzunar, zări 
un al treilea fir, pe care-l rupse cu o lovitură de picior. In mai 
puţin de o secundă, sta îngenunchiat în faţa bărbatului. [l 
întoarse. 

Era Lacy Marshalt! şi deasupra inimii cămaşa-i albă era 
murdară de urmele gloanţelor trase de la distanţă mică. 

Mâinile-i erau crispate de agonie, ochii pe jumătate închişi 
priveau spre tavanul întunecat şi o şuviţă de sânge îngroşa pata 
de fum de pe pieptul său. 

— Mort, spuse Dick gâfâind. 

— Ce s-a întâmplat? strigă Audrey, înnebunită de groază. 

— Rămâi acolo unde eşti, ordonă Dick. Nu te mişca. 

Nu îndrăznea să se îndepărteze de ea, în această casă a 
misterului morţii. Se îndreptă spre masa de lucru şi găsi acolo, 
aşa cum se aştepta, tabloul contactelor automate de la uşi. 

Apăsă pe butoane şi revenind spre Audrey, îi spuse: 

— Acum cred că uşile sunt deschise. 

O luă de braţ şi împreună cu ea, cobori scara. 

— Ce s-a întâmplat? întrebă ea, într-una. Cine-i omul acela? 

— Ţi-oi spune mai târziu! & 

Uşa de la intrare era larg deschisă şi ieşiră amândoi. In 
Square se vedeau luminile unui taxi, care veni imediat în faţa 
peronului, cum auzi chemarea de fluier a detectivului. 

— Te duci la hotel, spuse tinerei fete, şi mă aştepţi acolo. 

— Nu te mai întoarce în casa aceia, spuse ea, strângându-l 
de braţ. Te implor! Presimt, că o să ţi se întâmple ceva. 

— Nu trebuie să-ţi fie teamă de nimic. Intr-un minut aduc 
vreo câţiva poliţişti şi... 

Buff! Uşa de la intrare se închise pe neaşteptate. 

— Mai este cineva în casă, murmură ea. Pentru numele lui 
Dumnezeu, nu intra acolo, căpitane Shannon ! Dick, nu intra, te 
implor! 

El sări treptele şi se zvârli cu toată puterea asupra uşii, dar 
aceasta nu se clinti din loc. 

— Pare că n-am terminat. Pleacă acum. Nici nu se puse bine 
în mişcare taxiul, când el bătu din nou la uşă. Nu aştepta nici un 
fel de răspuns; dar simţi cum i se ridică sângele în cap, când auzi 
lângă urechea lui un râs de nebun. 

— L-am dat gata, l-am dat gata. 

— Deschide uşa, deschide! strigă el cu vocea răguşită. 
Vreau să-ţi vorbesc. 

Nici un răspuns. 

Atras de zgomot, un poliţist se ivi din Baker Street şi fu 
ajuns din urmă de o altă persoană, pe care Dick o recunoscu: era 
detectivul particular Willit. 

— Ceva ce nu e în regulă, întrebă el? 

— Ce cauţi aici? întrebă Dick. 

—  Supraveghez casa aceasta. Dl. Marshalt mi-a dat 
însărcinarea asta. Noutatea asta era într-adevăr extraordinară. 

— Ţi-a spus Marshalt să supraveghezi aici? Şi mai ai poate 
pe cineva care supraveghează în spatele casei? 

— Da, căpitane Shannon, şi mai am şi pe altcineva pe 
acoperişul casei lui Marshalt. 

— Du-te lângă colegul dumitale din spatele casei. Ai vreo 
armă? Omul păru foarte încurcat. 

— Asta înseamnă că ai revolver, dar fără permis. De data 
asta mă fac că n-am văzut nimic. Du-te şi nu uita, că ai de-a face 
cu un asasin, care n-ar da în lături ca să te omoare, aşa cum l-a 
omorât pe Marshalt. 

— Marshalt? spuse omul îngrozit. Este... 

— E mort. 

In momentul acela, o maşină a poliţiei aducea mai mulţi 
detectivi şi agenţi în uniformă. Primul care cobori, fu sergentul 
Steel. 

— Uşa este căptuşită cu oţel. Ar trebui să o aruncăm în aer. 
Ca să o arunce în aer era peste putinţă. 

Se sfătui cu inspectorul, care veni şi el, când se produse o 
minune: se auzi o mică pocnitură, şi uşa se deschise încetişor. 

— Impiedicaţi-o, ordonă Dick. 

Şi fără să mai aştepte pe ceilalţi, alergă sus, în camera 
mortuară. Aceasta era încă luminată, Shannon ramase însă 
înmărmurit. Corpul lui Marshalt dispăruse. 


Capitolul XXIX 
ZEUL D-LUI MALPAS 


— Căutaţi în toate camerele, ordonă Dick. Omul trebuie să 
se mai afle în casă. 

incepu să pipăie pereţii, căutând vreo altă ieşire şi deodată 
strigă: 

— Pentru numele lui Dumnezeu! 

In capătul odăii, în spatele mesei de lucru se găsea un iatac 
despărţit prin nişte perdele de pluş. Dându-le la o parte, 
Shannon privi uluit la ceea ce se înfăţişa înaintea lui. 

Era un idol mare din bronz, aşezat pe un piedestal de 
proporţii uriaşe. In dosul statuii, încrustate în zid, se afla un 
soare mare, de aur, ale cărei raze erau presărate cu rubine mici, 
care în bătaia luminii străluceau, ca nişte focuri vii. De o parte şi 
alta a idolului se găseau două animale, semănând cu nişte pisici, 
tot din bronz. Ochii lor scânteiau o lumină verde. 

— Smaragde, spuse Shannon, smaragde veritabile. 

Figura idolului era hidoasă. Capul era ceva monstruos, falca 
întredeschisă, cu dinţii îngrozitori din fildeş, părea că se mişcă. 

Razele lămpii căzură asupra piedestalului. Steel zări o pată 
brună şi punând degetul acolo, îl retrase imediat, pătat cu sânge. 

— Sânge, spuse el. 

— Puneţi mâna pe mobila asta şi vedeţi dacă nu se mişcă, 
ordonă Dick. 

Trei oameni se opintiră în statuie, dar ea nu se mişcă din 
loc. 

— Dar unde dracu poate fi corpul lui Marshalt? Dumneata 
Steel du-te şi vezi ce-i prin camerele de sus. Eu mă duc să dau o 
raită pe jos prin pivniţă. 

In dosul perdelelor mai descoperi şi alte lucruri interesante. 
Într-un colţ se găsi o uşiţă, pe care o deschiseră cu forţa. Dădea 
pe o scară mică de piatră ce ducea până la parter, în odaia din 
faţă, aceea cu ferestrele ermetic închise. Şi în cele din urmă, 
descoperiră un lucru şi mai interesant: un sarcofag egiptean, 
pictat în culori strălucitoare şi al cărui capac sculptat reprezenta 
un bărbat. 

Dick îl ridică; sarcofagul era gol. 

— Corpul lui Lacy Marshalt mai este încă în casă, repetă 
Shannon, înapoindu-se în etajele de sus; şi ucigaşul lui mai este 
încă aici. 

— Aţi căutat dacă nu se găseşte, cumva vreo comunicare 
între cele două case? 

— Nu-i nici una, răspunse Steel. Am sondat toate zidurile. 
Dick se duse în camera unde găsi corpul şi văzu pe inspector 
şezând în faţa mesei de lucru a lui Malpas. 

— Ce spuneţi de asta domnule? întrebă el, întinzând o foaie 
de hârtie cu antetul hotelului în care locuia Audrey şi citind-o 
Dick Shannon simţi cum îi îngheaţă sângele în vine. Era chiar 
scrisul tinerei fete. 

„Dacă doriţi să mă vedeţi, veniţi astă seară la orele opt. 

D.M. Vă va primi dacă veţi bate la uşă”. 

Biletul era semnat A. 

Audrey. Un moment Dick fu consternat, dar înţelese 
numaidecât. Era una din notele pe care bătrânul i le trimitea 
fetei să le copieze. Era momentul care-l conduse pe milionar la 
moarte. 

II chemă pe Steel şi îi arătă scrisoarea. 

— AŞ putea să explic foarte uşor asta, spuse el. 

Apoi continuă: 

— Mă duc să-i spun vestea lui Tonger. 

In faţa uşii de intrare a casei vechi, se adunase între timp o 
mulţime de lume, deoarece vestea tragediei se răspândise cu 
iuţeala caracteristică acestui gen de evenimente. Shannon sună 
la uşă. 

Cu siguranţă că Tonger va fi complet zdruncinat de această 
veste: crescuse doar laolaltă cu defunctul, luptase împreună cu 
el, se îngrijise de el şi cu siguranţă că-i ştia şi calităţile, orişicât 
de puşlama ar fi fost. 

Nu-i răspunse nimeni şi privind spre bucătărie zări acolo 
lumină, astfel că sună din nou. 

In acest moment auzi din interiorul casei un foc de revolver, 
urmat de alte două. 

Din subsol veneau zgomote asurzitoare. Uşa bucătăriei se 
deschise brusc şi o voce de femeie strigă: 

— Asasinul!! Săriţi... Asasinul!!! 

Dick dădu buzna pe scări. O femeie, căreia îi venise rău, 
căzu fără putere în braţele sale: el o dădu la o parte, străbătu 
bucătăria şi urcă cele câteva trepte, care duceau în hol. Acolo, 
găsi un grup de servitoare ce păreau înnebunite. Una din ele, 
bucătăreasa, părea ceva mai puţin agitată; dar nu putu da altă 
lămurire, decât că auzise focurile de revolver şi vocea D-lui 
Tonger. 

— Din partea asta, d-le, arătând cu mâna tremurândă uşa 
de la etaj, care da în cabinetul d-lui Marshalt. 

Shannon sui câte patru drepte deodată şi văzu uşa 
cabinetului larg deschisă; iar de-a curmezişul ei corpul lui 
Tonger... fără suflare. 

II ridică în braţe şi îl duse pe canapea. Fusese împuşcat şi el 
de la distanţă foarte mică. 

— Nu e cazul să trimiţi după medic, deoarece moartea i-a 

fost instantanee. 

Dick chemă pe una din servitoare. 

— Mergi afară, de caută un poliţist; să vină imediat. 

Percheziţionă camera în grabă. Două cartuşe îi arătară că 
se comise crima cu un revolver automat. Intrebarea era însă: 
unde putuse să fugă asasinul. 

li veni o idee subită şi chemă servitoarea. 

— Când am urcat la bucătărie uşa de la intrare era închisă, 
cine a deschis-o ? 

Servitorii habar nu aveau. 

O cercetare superficială a casei, nu-l lămuri cu nimic: un 
singur fapt părea însă cert: Malpas avea un complice şi dacă 
unul din doi izbutise să fugă, apoi acesta nu putea fi decât cel de 
al doilea. Dick era mai mult ca sigur că după asasinarea lui 
Marshalt, Malpas rămăsese în casa lui. g 

Ca să-şi poată urma cercetările se întoarse la nr. 551. Intre 
timp el căutase cu deamănuntul prin toate camerele, afară de 
cele din capătul de sus al scării unde, cu toate eforturile, poliţiştii 
nu putuseră pătrunde. 

— Trebuie să deschide-ţi neapărat aceste uşi, ordonă 
Shannon. Căutaţi nişte dălţi; nu voi părăsi casa până ce nu voi 
cerceta fiecare cameră cu de-amănuntul. 

Se găsea singur, în odaia unde fusese asasinat Marshalt şi 
căuta să pătrundă misterul dispariţiei corpului când deodată, avu 
presimţirea că cineva se mişcă în spatele lui. Se întoarse repede: 
un bărbat sta în uşă. 

Era Brown, şchiopul turist amator al Londrei, pe care-l 
zărise în ajun în Portman Square şi pe care-l interesau atât de 
mult diamantele. 

— Cum aţi pătruns aici, întrebă el, cu o voce severă. 

— Prin uşă, răspunse musafirul foarte flegmatic. Era 
deschisă şi, fiind un spectator ceva mai îndrăzneţ decât ceilalţi, 
am intrat. 

— Nu-i nici un sergent, care să păzească intrarea? 

— Dacă e vreunul apoi nu l-am zărit, fu răspunsul calm al 
străinului. Dar mă tem căpitane Shannon, că sunt de prisos aici. 

Bătrânul surâse arătându-şi dinţii albi. 

— Să nu spui că sunt suspect! răspunse el pe un ton 
batjocoritor. Ar fi mult prea stupid. Bănuit că aş fi ucis pe vechiul 
meu prieten, Marshalt? 

Dick nu fu de loc încântat zărind surâsul lui şi în timp ce-l 
conducea, creierul lui lucra. 

Santinela de la uşă nu văzuse pe nimeni intrând. 

— Cum rămâne? întrebă Dick privind pe vizitator. 

— Rămâne, că asta dovedeşte, că santinela nu ştie nimic, 
răspunse acesta nepăsător. Poate că-şi aminteşte că s-a dus pe 
trotuarul de peste drum să dea lumea înapoi. 

Intr-adevăr, polițistul îşi reaminti de acest lucru. 

— Puteaţi vedea însă acest lucru din interiorul holului, sau 
chiar de pe scară, spuse Shannon prea puţin convins. 

— Ba, l-am văzut chiar de afară; îmi dau perfect de bine 
seama, că atunci când cineva este atât de imprudent să intre 
într-o casă unde s-a produs o crimă, poate fi oricând bănuit şi nu- 
i rămâne altceva de făcut decât să se predea singur poliţiei. 

— Unde locuiţi? 

— Tot la Ritz Carlton. Dacă este absolut necesar, rămân cu 
dumneata, dar te asigur că singura şi cea mai gravă acuzare ce 
mi se poate aduce în cazul acesta, este curiozitatea mea, pe 
care nu mi-am putut-o stăpâni. 

Dick stabilise dinainte exactitatea afirmației acestuia, cum 
că locuia la numitul hotel modern, aşa că îl lăsase să plece. 

— Nu prea am încredere, spuse Shannon către ajutorul lui. 
E posibil să fi intrat aşa cum spune, pe de altă parte, nu este 
exclus că s-ar fi putut afla în casă în momentul crimei. 

Se urcă spre coridor, împreună cu Steel, în faţa unei uşi 
solide, care nu avea nici o clanţă şi nici broască, stăteau de pază 
doi agenţi. 

— Cum se închide? întrebă Dick foarte intrigat. 

— Pe dinăuntru, şefule. În momentul acesta este cineva 
acolo. 

— Eşti sigur? spuse Dick într-un suflet. 

— O! Da, domnule, spuse al doilea agent. Am auzit şi eu un 
zgomot înăbuşit, ca şi când se târa pe jos o masă... sau altceva 
greu. 

Dick ascultă cu atenţie. Auzi un zgomot slab, ca acela al 
unei axe care se învârtea. 

— Deschideţi repede uşa, strigă Shannon, dar repede. lată 
vin şi oamenii cu dălţile. 

Luă şi el una şi o introduse între uşă şi pervaz. Uşa se mişcă 
din loc. Vâri în crăpătură o a doua daltă, şi prin sforţarea 

amândoura laolaltă, uşa se deschise cu o troznitură puternică. 
Podul în care pătrunse era gol, cu excepţia unei mese şi a 
unui scaun răsturnat. 
Sărind sus pe masă, Dick împinse o ferestruică, dar aceasta 
era închisă. Trimisese în direcţia ei o rază de lumină şi zări o 
secundă umbra unei figuri care-l fixa prin geamul murdar. 
Această figură avea o bărbie lungă, ascuţită, frunte teşită şi 
un nas mare... 


Capitolul XXX 
TABACHERA 


— Repede dalta, ţipă Dick. 

După câteva minute putu să treacă prin fereastră şi sări pe 
acoperişul neted cu tablă de plumb. Inconjură cu multă băgare 
de seamă un coş, când auzi o voce strigând: 

— Sus mâinile! 

Zări atunci un om oblogit, şi-şi aduse aminte, că Willit îi 
spuse că unul din oamenii lui, fac de pază pe acoperiş. 

— Eşti a lui Willit? strigă el! 

— Da, domnule. 

— Eu sunt căpitanul Shannon, de la Yard. Ai auzit oare pe 
cineva? 

— Nu, domnule. 

— Eşti sigur? 

— Absolut. Am auzit pe cineva mergând cu puţin mai 
înainte de a fi spart geamul de la pod, aşa bănuiesc că era de la 
pod, dar paşii veneau din cealaltă parte. 

Dick alergă înspre direcţia opusă, până la zidul casei vecine, 
care era cu un etaj mai înaltă decât nr. 551. 

Lumină porţiunea de zid şi zări atârnând o frânghie al cărei 
capăt era legat de coşul casei. 

— Dacă individul a apucat pe drumul acesta, cu siguranţă 
că a şters-o, îşi spuse Shannon şi urmă să pună alte întrebări 
santinelei. 

Omul răspunse că nu mai auzise nici un alt zgomot, decât 
ce se făcuse prin spargerea geamului. 

Dick inspecta cu mare atenţie toate colţurile, dar nu găsi 

nimic şi se înapoie în cămăruţă, lăsându-l pe Steel să-şi urmeze 
cercetările. Acesta examina amănunţit tabla de plumb a 
acoperişului. 

Prima descoperire fu un cilindru mic de alamă, mai mult ca 
sigur era cămaşa unui glonte tras de curând dintr-un revolver 
automat. A doua descoperire mai importantă, n-o făcu decât în 
momentul când era gata să-şi părăsească cercetările. Era un 
obiect căzut în jgheabul de la marginea acoperişului şi pe care-l 
zări numai datorită strălucirii sale. 

Era o tabacheră de aur, care conţinea trei țigarete complet 
ude. Într-unul din colţuri se afla o iniţială. Uscând obiectul, Steel 
cobori şi el şi-l arătă şefului. Dick Shannon citi inițiala. 

— Cred că am pus mâna pe individ, spuse el foarte liniştit. 


Capitolul XXXI | . 
MARTIN ELTON SE INAPOIAZA ACASA 


Dora Elton auzi cheia bărbatului cum se introduce în 
broască şi se pregăti pentru întrevedere. Cu toate că nu 
lepădase încă paltonul de blană, tremura ca varga şi totuşi în 
cameră era o temperatură destul de ridicată. Se găsea într-o 
astfel de tensiune nervoasă, încât toate zgomotele ajungeau 
până la ea, mult mai amplificate; îl auzi punându-şi jos bastonul, 
auzi mişcarea paşilor pe covor... şi aşteptă. Uşa se deschise şi 
Martin Elton intră. La vederea lui, ea îşi duse mâna la gură, ca 
pentru a opri un strigăt. Faţa şi mâinile lui erau murdare; o fâşie 
de stofă atârna de-a lungul pantalonului sfâşiat şi lăsa să se 
vadă genunchiul gol şi jupuit. Avea privirea rătăcită, iar buzele-i 
palide aveau mişcări convulsive. Rămase un moment nemişcat 
în faţa uşii, privind-o fără dojană şi fără răutate. 

— Aşadar... totuşi a venit poliţia; spuse el închizând uşa. 

— Nu, căci i-am împiedicat. Gavon credea că sunt isterică. 

EI îşi întinse mâinile în faţa focului. 

— Intr-adevăr, şi mie îmi vine să cred la fel. Am să fac acum 
o baie, să-mi schimb hainele şi să mă descotorosesc de astea. A 
fost o escaladare, cum nu se poate mai grea. 

Atunci deodată, Dora se duse înspre el îşi băgă mâna în 
buzunarul hainei. El nu protestă de loc şi când ea scoase de 

acolo un browning, o privi mai mult cu interes, decât cu teamă. 

Cu mâna tremurândă, ea cercetă de aproape revolverul; 
camera lui era goală, lipsea magazia de gloanţe care trebuia să 
umple patul. 

Mirosind arma, o expresie dureroasă se răspândi pe figura 
ei. Browningul fusese întrebuințat de curând, mirosul de pulbere 
arsă, persista încă. 

— Da, schimbă-te repede, spuse ea. Te-a văzut cineva? 

— Nu ştiu...Poate! 

— Du-te şi te schimbă, mai repede. 

După ce Martin părăsi camera, ea cercetă din nou 
revolverul; nu era nimic care să-l facă mai deosebit de o mie 
altele. Bunny îl cumpărase în Belgia, unde asemenea 
cumpărături nu se înregistrau cu prea multă minuţiozitate. Vâri 
încetişor arma în buzunar şi bătând la camera soţului ei, zise: 

— O să ies puţin, pentru vreo jumătate de oră, spuse ea. 

— Bine, răspunse el, cu o voce înăbuşită. 

Chemând un taxi, Dora o porni până la capătul unei scări 
care ducea la un pod ce trecea peste apă. De pe mijlocul podului 
lăsa arma să cadă şi auzi zgomotul pe care acesta îl făcu în 
atingere cu gheaţa subţire. Străbătu apoi podul până la celălalt 
mal al canalului şi după cinci minute, chemă o altă maşină, care 
o duse înapoi acasă. 

Martin, în pijama, sta în faţa căminului din salon, sorbind o 
cafea. Fără ca ea să-i spună, ghici de unde venea. 

— Ce ai făcut cu hainele? 

— In sobă, spuse el scurt. 

— Eu mă duc să mă culc şi merse la el ca s-o sărute. 

Rămas singur, Martin îşi privi mâinile jupuite. 

— Ce curioase mai sunt şi femeile îşi spuse el. 

Nu se culcă. Hainele îi erau pregătite, ca atunci când ar fi 
fost să vină somaţia pe care o aştepta. Rămase toată noaptea 
lângă foc, dus pe gânduri. Zorii zilei îl găsiseră în acelaşi loc, cu 
bărbia aplecată-n piept, adormit, cu cenuşa rece din sobă. 

Pe la orele şapte servitorul veni să-l anunţe că detectivul 
Shannon dorea să-l vadă. Cutremurându-se Martin se sculă. 

Aproape în acelaşi timp intră şi Dick. 

— Bună ziua, Elton; nu cumva... drăcia asta îţi aparţine? în 
mână ţinea o tabacheră. 

— Da, zise el. 

Shannon vâri tabachera la loc în buzunar. 

— Ai putea să-mi explici cum se face că s-a găsit acest 
obiect în noaptea trecută în apropierea locului unde a fost ucis 
Lacy Marshalt? 

— Mă rog, spuse Elton foarte politicos. La ce oră s-a comis 
omorul? 

— La opt. 

— La orele opt, adăugă Martin pe un ton liniştit, eram la 
comisariatul de poliţie din Vine Street, explicând inspectorului 
Gavon că soţia mea avea momente de aberaţie mintală. De 
altfel, moartea lui Lacy Marshalt mi-era cu totul necunoscută. 

Dick privi ţintă la el. 

— Ai fost la comisariatul din Vine Street? Asta se poate 
controla foarte uşor. 

— AŞ fi înclinat să cred că acest lucru s-a făcut înaintea 
sosirii d-tale aici, răspunse Martin foarte serios. 

In acest moment uşa se deschise şi în cameră intră Dora. 
Faţa-i searbădă şi ochii-i înconjurați de cearcăne, arătau că 
petrecuse o noapte foarte grea. Privirea ei trecea de la Shannon 
la Martin. 

— Ce s-a întâmplat, întrebă ea în şoaptă. 

— Shannon îmi aduce la cunoştinţă că Lacy Marshalt a fost 
omorât, spuse Martin foarte calm. Tu ştiai asta? 

— Da, o ştiam. Şi... de ce a venit căpitanul Shannon? 

— Cred că mă bănuieşte pe mine, răspunse el surâzând. 

— Pe tine! Şi măsură cu privirea pe detectiv. Soţul meu n-a 
ieşit aseară din casă. 

Martin începu să râdă cu poftă. 

— Scumpa mea, îl faci pe căpitan să devină bănuitor. Ba da, 
am ieşit. Îi spuneam tocmai că am fost în Vine Street şi că la ora 
când a fost comis asasinatul mă găseam tocmai la comisariatul 
de poliţie. Prin nu ştiu ce întâmplare misterioasă, tabachera mea 
s-a transportat pe acoperişul casei lui Malpas. 

— In primul rând, eu nici n-am spus că era pe acoperiş, 
spuse Shannon pe un ton tăios, iar Elton rămase un moment 
zăpăcit. 

— Fără îndoială că a fost la mijloc un efect de telepatie — 
ştii... sunt dotat cu un al şaptelea simţ. In orice caz era pe un 
acoperiş oarecare. 

— Nici asta n-am spus-o, spuse Shannon liniştit. 

— Atunci probabil că am visat. 

Elton nu părea de loc impresionat de gafele pe care le 
făcuse. 

— Ascultă Elton. Aş vrea să fii ceva mai sincer cu mine. Nici 
nu-mi vine să cred că inventezi un bluf atât de stupid, pretinzând 
că ai fost la Vine Street la orele opt, dacă n-ar fi şi o probă în 
favoarea afirmației dumitale. la spune-mi, cum se face că 
tabachera aceasta s-a găsit pe acoperişul casei din Portman 
Square Nr.551? 

— Eu, eu sunt aia care am pus-o acolo! spuse Dora. O 
luasem acum câteva zile... ştii că eram prietena lui Lucy 
Marshalt şi că... mergeam câte o dată să-i fac vizite... 

Dick dădu din cap. 

— Vezi că n-a fost găsită în casa lui Marshalt, ci pe 
acoperişul casei lui Malpas. 

Privirea-i căută pe aceea lui Martin. 

— Eu am lăsat-o acolo, spuse Bunny cu mult sânge rece. Şi 
asta mai de mult. Aveam intenţia să pătrund în casa lui Marshalt, 
ca să lichidăm o socoteală mai veche. Dar pe casa lui este 
imposibil de urcat; era mult mai uşor de urcat pe casa vecină. 
Dar greutatea cea mare începu atunci când încercam să pătrund 
în vila lui Lacy. Şi aseară era cu mult mai greu când descoperii 
un individ, probabil detectiv, care făcea de pază pe acoperiş. 

— Cum ai coborât de acolo? 

— Aici este, vezi partea cea mai surprinzătoare. Cineva, 
tocmai ca o providenţă, pregătise o funie legată de burlanul unui 
Coş, care avea noduri din distanţă în distanţă. Era tot atât de 
uşor să cobori pe ea, ca pe o scară. Shannon stătu un moment 
pe gânduri apoi grăi: 

— Fii bun şi îmbracă-te. Vom merge în Vine Street, ca să 
verificăm povestea. 

Era convins că din toate câte auzise, nu era nici un pic de 
adevăr; dar sosind la Comisariat, primi o lovitură la care nu se 
aştepta. Nu numai că tot ce spusese Martin era adevărat, dar pe 
registrul unde se însemnau foarte scrupulos toate vizitele, era 
menţionat: 

DI. Elton a venit în chestia unui denunţ fals, ora opt. 

Alibiul era deci incontestabil. 

Dick privi ceasornicul din perete. 

— Merge bine? 

— Acum da. 

— Ce vreţi să spuneţi cu asta? întrebă Shannon repede. 

— Ceasornicul se oprise aseară. Asta s-a întâmplat din 
cauza frigului excesiv, deoarece atunci când l-am pus în 
funcţiune n-a fost nevoie să-l învârtim. De fapt, mai mult ca sigur 
că se oprise atunci când erai şi dumneata aici, domnule Elton, 
abia după ce ai plecat mi-a atras atenţia gardianul asupra 
acestui fapt. 

Dick Shannon îl însoţi pe Bunny. Nu schimbară nici o vorbă, 
până când ajunseră la Curzon Street. 

— Ceasornicul ăsta idiot, mai mult ca sigur, că o să-ţi scape 
viaţa prietene, spuse Shannon; am un mandat de percheziţie la 
d-ta şi am să-l pun imediat în aplicare. 

— Dacă-i găsi ceva care să-ţi poată servi, răspunse Martin, 
voi fi primul care să te felicite. 


Capitolul XXXII 
SCRISOAREA 


Dintre toate ziarele, „Globe Herald” fu acela care dădu cea 
mai amănunţită descriere a evenimentelor din ajun. 

leri seară în interval de numai zece minute, onorabilul Lacy 
Marshalt, senator al Africii de Sud a fost ucis, corpul lui răpit şi 
valetul său de încredere omorât probabil de una şi aceiaşi mână. 
Prima parte a tragediei s-a săvârşit în casa lui Malpas, un 
singuratic, care trecea drept milionar. Malpas, om de obicei 
excentric, a dispărut şi poliţia este pe urmele sale. Povestea 
acestei crime, aşa cum a fost culeasă de către reporterii lui 
„Globe Herald”, deşi perfect veridică, seamănă mai mult cu un 
capitol din Edgar Poe, decât un eveniment petrecut într-unul din 
cartierele cele mai elegante ale Londrei. La orele opt fără cinci 
minute, detectivul comisar Shannon o însoțea pe d-ra Bedford, 
secretara lui Malpas la nr.551 din Portman Square. 

D-ra Bedford avea întâlnire cu persoana dispărută şi dl. 
Shannon, care zadarnic încercase în diverse rânduri să aibă o 
întrevedere cu dl. Malpas, hotărî că de data aceasta era cea mai 
nimerită ocazie să pătrundă în casa aceea atât de bine păzită. 
Acum se ştia precis că uşile şi ferestrele acestui imobil erau puse 

în mişcare printr-un sistem electric şi că prin intermediul unor 
difuzoare, Malpas avea posibilitatea să se pună în legătură cu cei 
care-l vizitau, fără să fie văzut. 

La orele opt fix uşa se deschise, iar d-ra Bedford împreună 
cu detectivul pătrunse în casă. 

Este sigur că, în acest moment dl. Malpas era acasă, 
deoarece vocea lui fu auzită şi recunoscută. D-ra Bedford voia 
tocmai să bată la uşa apartamentului particular al bătrânului, 
când deodată se auziră două focuri de revolver trase din interior. 
Pătrunzând înăuntru, căpitanul Shannon descoperi pe podeaua 
cabinetului lui Malpas corpul neînsufleţit a lui Lacy Marshalt. 

Urmează o povestire foarte exactă a celor petrecute în 
urmă. 

Poliţia se găseşte în faţa unui mister de nepătruns, pe care-l 
rezumăm, pe cum urmează. 

1.— Cum a putut pătrunde Marshalt în locuinţa atât de bine 
păzită a bătrânului singuratic, care precum s-a aflat ulterior îl ura 
şi de care Marshalt avea o frică atât de pronunţată, încât a 
întrebuințat detectivi particulari ca să-l apere contra maşinaţiilor 
vecinului? Este evident că trebuie să se fi întrebuințat o 
momeală serioasă, care să-l decidă să intre în casa misterului. 

2.— Cum a fost răpit corpul lui Lacy Marshalt de la nr.551? 

3.— Cine şi pentru ce l-a ucis pe Tonger, valetul? Teoria 
poliţiei este că ucigaşul trebuie să fi fost jignit de către ambele 
victime ale acestei odioase crime. 

4.— Unde este Malpas? N-a căzut oare şi el în mâinile 
acestor sumbri ucigaşi? 

Dick citi articolul şi, în forul său interior, dădu perfectă 
dreptate reporterului în ce priveşte exactitatea povestirii. Existau 
cu toate acestea anumite fapte care au fost omise, lucru pe care 
de altfel îl constată cu deosebită satisfacţie. 

La orele zece lua interogatoriu bucătăresei lui Marshalt, o 
femeie corpolentă, de vârstă mijlocie, care părea mai puţin 
agitată decât restul personalului. 

— La ce oră a plecat dl. Marshalt, de acasă? 

— La şapte şi jumătate. 

— Au fost cumva, ceva certuri prin casă? 

— Vreţi să spuneţi, adică, între dl. Tonger şi dl. Marshalt? 
Nu, d-le, nu. Cu toate că de multe ori erau porniţi pe ciorovăială. 
DI. Tonger nu era un servitor aşa... de terchea-berchea; îl 

cunoştea pe dl. Marshalt atât de bine încât servitoarele au auzit 
de multe ori cum îi spunea pe nume. Erau prieteni la cataramă. 

— Unde mânca Tonger, în bucătărie? 

— Nu, d-le, era servit în camera lui. 

Dick consultă chestionarul ce-l scrisese în grabă. 

— Era Tonger abstinent? Vreau să spun îi plăceau băuturile 
spirtoase? Bucătăreasa zâmbi. 

— În ultimul timp a băut foarte mult. La început îi trimiteam 
apă sau limonadă o dată cu mâncarea, dar în ultimele săptămâni 
a băut o cantitate mare de băuturi spirtoase, deşi nu l-am văzut 
niciodată schimbat din cauza asta. 

Femeia nu-i spuse de fapt nici o noutate. 

Părăsind casa lui Marshalt, Dick merse la hotelul lui Audrey. 
Când sosi acolo, ea termina tocmai masa. 

— Ştii de acum tot ce s-a întâmplat? întrebă el, uitându-se 
spre ziarul care sta desfăcut pe masă. 

— Da, au descoperit multe lucruri; chiar şi faptul că eram 
împreună. 

— Asta le-am spus-o eu. Nu era cazul să facem un mister 
din prezenţa d-tale. lţi mai aduci aminte de biletul ăsta? 

Puse în faţa ei scrisoarea pe care o găsise în camera lui 
Malpas. 

— E scrisul meu; cred că e una din scrisorile pe care le-am 
copiat pentru dl. Malpas. 

— iți mai poţi reaminti conţinutul ei? 

— Nu, scrisorile nu aveau pentru mine nici un sens şi le 
copiam maşinal. Unde ai găsit-o pe asta? 

Dick nu voia să-i producă o emoție prea mare, aşa încât 
schimbă vorba. 

— N-o mai fi având cumva Malpas, vreo altă locuinţă? Prin 
scrisorile sale nu vorbea oare de vreo ascunzătoare? 

— Nu. 

Audrey întrebă apoi, repede: 

— Ce trebuie să fac cu banii pe care mi i-a dat? 

— Păstrează-i până s-or arăta moştenitorii, răspunse Dick 
cu asprime. 

— Nu cumva o fi murit? Spune, te rog! strigă ea alarmată. 

— Incă nu; dar o să fie şi asta, şapte săptămâni după ce oi 
pune mâna pe diavolul ăsta bătrân. 

li ceru din nou descrierea bătrânului şi-şi notă într-un 

carnet. Era omul pe care-l zărise prin fereastra acoperişului. 

— Cu siguranţă că pe undeva prin Londra, poate chiar în 
casa din Portman Square. Casa asta e plină de ascunzători. 

Erau cel puţin două ascunzători, pe care nu le cunoştea. 
Dacă ar fi găsit a doua, misterul din Portman Square, n-ar mai fi 
fost un mister. 


Capitolul XXXIII 
PE LA PERIFERIE 


După plecarea lui Dick, Audrey se culcase, simțindu-se 
foarte obosită şi somnoroasă. Deodată se trezi din somn. Uşa 
camerei era întredeschisă. Era însă sigură că o închise mai 
înainte — era deasemenea sigură că cineva de afară a deschis-o. 
Sărind din pat ieşi pe coridor unde nu văzu pe nimeni, probabil 
se înşelase. Dar intrând în cameră, Audrey găsi pe jos o 
scrisoare. La vederea adresei, inima încetă aproape să-i mai 
bată. Era de la Malpas. Tremurând rupse plicul. lnăuntru se 
găsea un bileţel mâzgălit la repezeală: 

Lacy şi satelitul lui sunt morţi. Dacă trădezi încrederea pe 
care am avut-o în d-ta, ai să le calci pe urme. Vino astă seară la 
orele nouă la capătul drumului care înconjoară St. Dunstan. De 
vorbeşti despre asta lui Shannon cu atât mai rău şi pentru el şi 
pentru d-ta. 

Reciti scrisoarea. Mâinile îi tremurau. St. Dunstan era la una 
din extremităţile Londrei; un azil pentru soldaţii orbi, în partea 
cea mai puţin frecventată a periferiei. Să-i spună lui Dick, sau 
nu? Primul imbold fu să nu ţină seama de ameninţare. In urmă se 
gândi la siguranţa tânărului detectiv. Punând scrisoarea în 
poşetă se dădu jos să caute supraveghetoarea etajului. Aceasta 
afirmă că nu văzuse pe nimeni în coridor, bătrân sau tânăr, în 
afară de persoanele cunoscute. 

Audrey reciti scrisoarea care-i plăcu mai puţin. Nu rămânea 
de făcut decât una din două: sau merge la întâlnire sau îi spune 
totul lui Dick preluând riscul a tot ce urma să se întâmple... 

Erau de fapt mai multe motive pentru care, Shannon nu 
trebuia pus la curent cu acest lucru: el îl căuta pe Malpas şi cu 
toate că în felul acesta l-ar fi putut duce direct la el, l-ar fi condus 

de asemenea şi la moarte. 

Incercă atunci să combine un alt plan: în primul rând va 
lăsa în casa de fier a hotelului, toţi banii care-i avea, va alege 
apoi un taxi, al cărui şofer să fie un om foarte puternic, de altfel 
nici nu va cobori din maşină. 

Îi trebui un timp îndelungat, până să găsească un şofer aşa 
cum îi trebuia. 

— Mă duc să întâlnesc un domn în Outer Circle, spuse ea. 
Vreau... Nu doresc de loc să rămân singură cu el. Inţelegi? 

El nu înţelegea. Cea mai mare parte din tinerele persoane 
pe care le conduse prin partea locului, ca să se întâlnească cu 
domni, doreau tocmai contrariul. Ea îi mai dădu câteva 
instrucţiuni şi se urcă în maşină, liniştită la gândul că 
întrevederea neplăcută va fi în curând terminată. 

Era o noapte îngrozitoare. Ningea des, cu fulgi mari, 
drumurile de la periferie erau albe şi doar copacii scuturaţi de 
vânt nu reţineau fulgii care cădeau pe ei. 

Priveliştea era lugubră şi după cinci minute nu mai zări nici 
o fiinţă pe drumurile care se încrucişau. 

— lată-ne la St. Dunstan, d-ră, spuse şoferul dându-se jos 
din maşină şi deschizând portiera; dar... nu se vedea nimeni pe 
aici. . 

In acest moment fără să facă cel mai mic zgomot, se opri o 
maşină mare, la câţiva paşi de taxi. 

Tânăra fată zări o siluetă încovoiată venind spre ea şi îşi 
tinu respiraţia. 

— Audrey! 

Era imposibil să nu recunoască vocea. Codindu-se făcu 
câţiva paşi înainte, după ce mai întâi aruncase o privire 
semnificativă spre şofer. 

— Poftim aici, dacă eşti bun, pe un ton pe care încercă să-l 
facă cât mai viguros. 

El veni încet spre ea şi Audrey zări deasupra şalului de la 
gât nasul cel mare şi bărbia lunguiaţă pe care le descrisese atât 
de bine lui Dick, chiar în dimineaţa aceea. 

— Vino încoa, spuse el nerăbdător, dă drumul şoferului. 

— Nu, trebuie să rămână, răspunse ea cu voce tare. Nu pot 
rămâne prea mult cu d-ta. Ştii foarte bine că eşti căutat de 
poliţie. 

— Dă drumul şoferului, mormăi el. Apoi: 

— Aha! Ai pe cineva în maşină! Aşa ne-a fost vorba? Ţi-am 
spus doar... 

Ea zări ceva de metal strălucind, în mâna lui şi se dădu 
îngrozită înapoi. 

— Nu e nimeni. Jur că nu-i nimeni decât şoferul. 

— Vino aici, ordonă el pentru a doua oară. Urcă la mine în 
maşină. 

Ea se întoarse şi alunecă pe trotuarul îngheţat. El o apucă. 

— la ascultați! Ce înseamnă asta, strigă şoferul 
ameninţător. 

— Rămâi acolo unde eşti. 

In faţa revolverului îndreptat asupra lui, omul dădu înapoi. 

— la-ţi maşina şi pleacă. Na! 

li aruncă un pumn de bani şi şoferul se aplecă să-i ridice. 

Atunci revolverul fu ridicat în sus şi recăzu pe capul omului, 
care se prăbuşi la pământ în nesimţire. g 

Toate acestea se petrecură cu iuţeala fulgerului. In 
momentul când omul căzu, Audrey se simți ridicată în sus. 

— Dacă strigi, îți tai gâtul, murmură el la ureche. Dacă nu 
vrei să mă asculţi o vei lua pe urmele lui Marshalt şi ale lui 
Tonger, drumul pe care-l va apuca şi Shannon, dacă nu-mi dai 
ascultare. 

— Ce vrei de la mine? spuse ea gâfâind. 

— Contraserviciu! Lucru pentru care te-am plătit! 


Capitolul XXXIV 
SFATURILE D-LUI BROWN 


Mâna lui Malpas îi închise gura în timp ce o târa spre 
maşină şi era cât pe ce să-şi piardă conştiinţa, când deodată 
strânsoarea slăbi şi ea căzu la pământ leşinată. Inainte să-şi 
poată da seama de cele întâmplate, farurile maşinii lui Malpas 
trecu în goană nebună pe lângă ea. Zări un grup de trei oameni 
alergând, auzi mai multe focuri de armă, apoi fu ridicată de la 
pământ. 

Ridicând privirea o întâlni pe cea a lui Shannon. 

— Eşti o fată rea, spuse el cu multă severitate. 
Dumnezeule, în ce frică mai băgat. 

— L-ai văzut...L-ai văzut? 

— Pe Malpas? Nu, i-am zărit doar farurile, dar sper că 
vreunul din oamenii mei o să pună mâna pe el la una din bariere, 
cu toate că nu prea văd bine cum. Agentul pus de mine ţi-a 
pierdut urma şi doar printr-o simplă întâmplare te-am regăsit. 
Atunci mi-a telefonat; dacă n-ar fi fost aşa... 

Ea se cutremură de groază. 

— Ţi-a spus ceva interesant? 

— Nu, mi-a făcut doar fel de fel de ameninţări, pe care sper 
că n-o să le pună în aplicare. 

— Pentru un motiv sau altul, Malpas crede că este necesar 
să dispari. 

li mărturisii că, pentru a o putea apăra, pusese să fie 
urmărită toată ziua de către oamenii săi. 

O conduse la hotel şi apoi se înapoie la locuinţa lui. 

Aici îl revăzu pe Brown, pentru a doua oară. Stătea în 
acelaşi loc, unde se găsise şi în seara când Dick îl primise la el. 

— Ascultă amice, îi spuse Dick, ştii că îmi calci pe nervi. De 
când mă aştepţi aici? 

— De vreo patru minute, răspunse Brown surâzând. 

— Îmi permit să-ţi dau sfatul că atunci când vrei să mă vezi, 
să baţi la uşă. Am în serviciul meu oameni care au misiunea să 
deschidă vizitatorilor, căci bănuiesc că doreai să mă vezi. 

— Nu tocmai, fu răspunsul neaşteptat al vizitatorului. Apoi: 
Ai pus mâna pe el? 

Dick se întoarse brusc la el. 

— Pe cine si fi pus mâna? 

— Pe Malpas. Am aflat că l-ai urmărit în noaptea asta. 

— Ştii prea mult, mai multe lucruri decât ar trebui să ştie un 
om nevinovat. 

Brown se porni pe râs. 

— Nimic nu agasează mai mult poliţia, ca atunci când vede 
că lumea ştie lucruri pe care ea le crede neştiute. Dacă ai sta 
puţin să te gândeşti că focurile de revolver au cam băgat în 
sperieţi pe bieţii locuitori din Regent Park, nu te-ai mai mira că 
încercarea de arestare a acelui diavol, este cunoscută. 

— A acestui diavol, aş-aaaa? Il cunoşti prin urmare pe 
Malpas? 

— Şi încă foarte bine. Puţini sunt aceea care să-l cunoască 
mai bine ca mine. 

— ŞI-I cunoşteai poate şi pe răposatul Lacy Marshalt? 

— Chiar mult mai intim decât pe Malpas, răspunse Brown. 
Mult mai bine decât îl cunoşteam şi pe răposatul Laker. 

— Vino sus la mine, zise Dick cu bruscheţe. Laker este un 
nume, pe care l-ai pronunţat deja o dată. 

— Era un beţiv şi un hoţ ordinar. Nu l-a cunoscut bine pe 
Malpas, căci altfel n-ar fi făcut greşeala pe care a făcut-o. Cu 
Malpas nu poţi face decât una singură şi a lui a fost că l-a vizitat 
pe Malpas într-o noapte, când mai întâi văzuse un vin roşu de 
prea aproape... asta era în noaptea morţii lui Laker. 

— Moartea lui? Aşadar a murit? 

— Corpul lui a fost scos din apă acum câtva timp. Credeam 
că ai să găseşti o legătură între aceste două cazuri. 

Dick sări ca muşcat de şarpe. 

— Vrei să vorbeşti, poate, de omul care a fost doborât şi 
aruncat peste parapetul apei? 

Brown făcu un semn afirmativ. 

— Era beţivanul de Laker. Bănuiesc că a fost ucis de către 
Malpas. 

Dick privi tăcut la cel care-i vorbea. 

— Te întrebi, desigur, dacă este într-adevăr posibil să existe 
asemenea demon cu faţă de om, care să rezolve toate 
dificultăţile, prin ucidere? N-ai decât să comiţi o crimă şi să nu-ți 
găseşti nici un motiv de remuşcare şi atunci toate celelalte vor 
urma ca un fel de consecinţe foarte naturale. Am întâlnit o 
mulţime de asasini. 

— L-ai întâlnit? spuse Dick neîncrezător. 

— Da. Am fost un şir întreg de ani la ocnă. Asta te face să 
tresari? Numele meu adevărat este Torrington: am fost 
condamnat la muncă silnică pe viaţă, dar am fost grațiat pentru 
că am salvat de la moarte doi copii, copii înaltului comisar al 
Coloniei Capului. Acesta-i motivul pentru care mi s-a permis 
întrebuinţarea unui paşaport sub nume fals. In realitate sunt, 
adăugă el cu un surâs pe buze, un membru al claselor 
privilegiate. Malpas mă interesează; mă interesează mult mai 
mult răposatul Marshalt. în general, mă interesează toţi 
criminalii, tot aşa cum mă interesează un tren care deraiază. 

— Pare că nu prea ţineai la Marshalt, observă Dick privindu- 
| ţintă. 

Brown surâse. 

— Nu... Aici se opri puţin, nu ţineam de loc la el, e perfect 
adevărat. „De mortuis nil nisi bonum” , este o formulă stupidă. 
De ce s-ar spune rău de cei morţi? Dacă mor, actele lor 
supraviețuiesc. Trebuie să bagi bine de seamă căpitane 
Shannon, adăugă el privind cu ochii ageri şi aspri la detectiv. 


— Să bag de seamă... La ce? 

— La Malpas. Nu joacă nici un rol la el, să omoare pe 
cineva. Şi are motive speciale să caute să-ţi vină de hac. Ţine 
minte ce-ţi spun, este un geniu în felul său şi are un simţ 
deplorabil pentru aranjarea teatrală a lucrurilor. Ochii lui părăsiră 
pe Shannon. Dacă aş fi în locul d-tale, l-aş lăsa dracului. 

Dick porni pe râs. 

— lată un sfat delicios, pentru un ofiţer de poliţie. 

— E în orice caz un sfat bun, spuse Brown. Apoi schimbă 
vorba: 

— Unde bănuieşti că ar fi putut duce corpul lui Marshalt? 

— Trebuie să fie pe undeva prin casă; dar nu văd de ce ţi-aş 
face cunoscute teoriile mele. 

— Eu nu cred să fie prin casă, îşi dădu cu părerea. Amo 
idee... dar am spus de acum prea multe. Şi acum vrei să vi cu 
mine la hotel, să luăm un vin fierbinte? 

Răzând, Shannon îl refuză. 

— In orice caz, te rog să mă însoţeşti, spuse el cu un surâs 
de teamă. Sunt un om slab şi am nevoie de protecţia poliţiei. 

Dick îi spuse să aştepte jos, în timp ce el telefona, ca să ştie 
dacă s-a găsit urma lui Malpas. Când Dick se înapoie, îl găsi la 
locul obişnuit, la marginea trotuarului, scrutând cu privirea-i 
ageră împrejurimile spre Haymarket. 

— Aştepţi pe cineva? 

— Da, zise el, fără să dea vreo explicaţie. 

In timpul drumului, Dick observă un fapt curios: în anumite 
momente, dl. Torrington, pare că uita să şchiopăteze. Când 
ajunse la hotel Shannon îi făcu această observaţie. 

— Cred că este o chestiune de obişnuinţă, răspunse 
Torrington fără să se formalizeze. Am fost atât de obişnuit să-mi 
târâi piciorul, încât a devenit un fel de a doua natură. 

Privi în jurul său cu aceiaşi intensitate ca şi mai înainte. 

— Tot te mai aştepţi să vezi ceva? 

— Caut umbra; n-a apărut niciodată în toată ziua de azi. 

— Nu-ţi place să fi urmărit? zise Shannon râzând. Văd că ai 
fost destul de dibaci ca să-i descoperi umbra. 

Torrington îl privi cu mirare. 

— Crezi... pe polițistul care m-a urmărit? Este colea, după 
colţ. Ştiu toate privitoare la el. Dar nu, vorbeam de omul care te 
urmăreşte pe dumneata. 

— Pe mine? spuse comisarul. 

Torrington deschise ochii mari. 

— Cum, nu ştiai? întrebă el cu un aer nevinovat. 
Dumnezeule, Doamne! Şi eu care credeam că le ştii pe toate 
cele... 


Capitolul XXXV 
PAŞI PE SCARA 


Slick Smith locuia într-o odaie mobilată în Bloomsbury. Sta 
la primul etaj al unei case care pe vremuri fusese o locuinţă 
frumoasă. Pentru anumite motive, dispunerea arhaică a 
imobilului, convenea de minune lui Slick. Aşa, de exemplu, în 
faţa ferestrei camerei sale, era un rezervor de apă şi zgomotul 
care-l făcea această apă în scurgerea ei necontenită, ar fi putut 
să scoată din sărite pe un om mai sensibil, dar Slick Smith, care 
nu era nici sensibil, nici martir al nervilor săi, găsea că acest 
zgomot este calmant şi rezervorul un fel de mijloc perfect ca să 
poată părăsi incognito locuinţa. De la fereastră până la rezervor 
era doar un pas, un altul până la zidul casei alăturate... Un om 
sprinten putea, în mai puţin decât ar fi trebuit să treacă prin uşa 
de la intrare, să fie din camera lui Slick în strada laterală; şi cu 
aceiaşi uşurinţă să se înapoieze. 

Aceasta era cauza pentru care suporta rezervorul şi 
acoperişurile joase precum şi scara încolăcită, unde-ţi loveai 
capul de grinzile bătrâne, de mai bine de trei secole. Nimeni din 
casă nu ştia cu ce se ocupa el. Era privit, în general, ca un om cu 
mulţi bani. 

Cea mai mare parte din nopţi şi le petrecea afară din casă, 
şi în schimb dormea toată ziua, cu uşa încuiată. Primea foarte 
puţine vizite şi aproape toţi care-l căutau veneau în timpul 

prânzului, când proprietarul era la masă, aşa că Smith le 
deschidea singur uşa. Aceştia nu sunau niciodată ci-i dădeau de 
veste că au sosit printr-o simplă fluierătură. 

Când pleca de acasă, era întotdeauna în ţinută de seară şi 
pornea mereu pe acelaşi drum. Trecea mereu pe la acelaşi bar 
din Cork Street, pe la un mic club de noapte din Soho, pe la un 
club mai monden din Coventry Street şi aşa mai departe, până 
într-un anumit loc unde dispărea fără să lase cea mai mică urmă. 
Noapte după noapte, cei mai buni copoi ai Scotland Yard-ului îl 
pierdeau din ochi, totdeauna în acelaşi loc, la colţul de la 
Picadilly Circus şi Shaftesbury Avenue, cel mai iluminat loc al 
Londrei. 

In noaptea când Audrey mersese la întâlnirea ei cu Malpas, 
Smith ajunsese la etapa Soho şi sta la o măsuţă dintr-un colţ mai 
retras, ascultând sforţările instrumentiştilor, care încercau 
zadarnic să rămână în tact cu dansatorii. 

Un omuleţ cu mutra vicioasă se strecură spre el, luă un 
scaun şi făcu semn chelnerului. 

— Dă-mi şi mie la fel, spuse el, arătând paharul din faţa lui 
Smith, care nu-i dădu nici cea mai mică importanţă. 

— Ascultă, Slick, la Astoria este o doamnă cu o grămadă de 
obiecte, o franţuzoaică, divorțată.. 

— Vorbeşti de doamna Levellier? Stocul ei valorează taman 
douăzeci de mii. Işi poartă toată averea pe ea, şi asta o ştie şi cel 
mai de pe urmă derbedeu din Londra. Noutăţile tale sunt la fel 
de interesante ca şi ale almanahului de acum un an. 

Omul nu fu deloc decepţionat: era un simplu informator, 
care în viaţa lui n-a pus mâna pe un lucru străin. Era în contact 
cu toţi valeţii şi servitoarele caselor mai nobile şi căuta doar să 
dea de urma buzunarelor care urmau să fie exploatate... 

— La British Imperial, este un tip nordic, un minier bogat şi 
cu mulţi bani. Şi-a cumpărat astăzi o diademă de diamante. 

— O diademă, da, pentru nevastă-sa, spuse Smith urmând 
să privească la dansatori. II cheamă Mollins. A dat o mie şi două 
sute pentru o bijuterie care nu face decât nouă sute. Are 
revolver şi câinele lui doarme la picioarele lui. Se fereşte de 
lumea din Londra. 

Informatorul suspină, fără să-şi piardă răbdarea. 

— Păi... asta ar fi cam tot ce ştiu acum, dar peste o zi, 
două, o să am o afacere splendidă. E un tip care a venit din 

Africa de Sud, cu o avere grozavă. Chiar adineaori a fost aici. 

— Să vi să mi-o spui şi mie, şopti cu voce schimbată Slick. 
Am mai auzit vorbindu-se de individul acela şi tare aş vrea să fac 
cunoştinţă cu el. 

Puse palma pe masă şi omul se grăbi să ia ceea ce îi fusese 
împins pe sub ea. 

Aproape imediat, Slick părăsi localul şi la fiecare nouă etapă 
a plimbării sale, se producea acelaşi fapt. 

Câteodată îl acosta şi câte o femeie; toţi îi vorbeau de 
franţuzoaica de la Astoria şi minierul de la British Imperial. El îi 
asculta cu multă indulgență şi le completa informaţiile. 

Când dispăru în cele din urmă ca de obicei, nu aflase 
absolut nimic nou. 

Pe la orele două dimineaţa, un vagabond se strecură în 
dependinţele din Portman Square şi jumătate de oră mai târziu, 
soneria telefonului îl trezi din somn pe Dick Shannon. 

— Aici vorbeşte Steel, de la Nr.551. Aş dori să veniţi imediat 
aici, se petrec nişte lucruri extraordinare. 

— Extraordinare? Ce vrei să spui? 

— Aş prefera să nu vă dau explicaţiile la telefon. 

Dick, ştia că ajutorul lui nu-l deranja la o asemenea oră, 
fără să aibă un motiv serios, aşa că se îmbrăcă la repezeală. 

Când sosi la Nr.551, Steel împreună cu un poliţist îl 
aşteptau în faţa uşii de la intrare. 

— Adevărul este, mărturisi sergentul, că sau nervii mei sunt 
sleiţi, cu totul, sau se petrec lucruri misterioase în casa aceasta. 

— Dar ce s-a întâmplat? 

Steel începu povestirea, cu vocea în şoaptă. 

— Aşa cam pe la miezul nopţii, am auzit un zgomot suspect, 
parcă cineva urca scara. Santinela şi cu mine eram în camera lui 
Malpas. Ne-am repezit afară din odaie, aşteptându-ne să vă 
găsim pe dumneavoastră sau pe inspectorul Marylebone. Nu era 
însă nimeni. Dar ce dracu? Era imposibil să ne fi înşelat amândoi. 

— Ai auzit şi dumneata zgomotul? întrebă Shannon pe 
voluminosul poliţist. 

— Da, domnule, şi încă pe mine m-a furnicat din creştet 
până în tălpi. Nişte paşi... aşa... furişaţi... 

Intoarse repede capul şi privi spre scara pustie. Dick auzise 
şi el acum un zgomot şi tresări. 

Era zgomotul înăbuşit al unor paşi pe o scară de piatră. Apoi 

răsună un râset înfundat. 

Shannon fu dintr-o săritură la capătul scării. Aceasta era 
luminată de o singură lampă şi pe zid trecu umbra unui cap 
monstruos. Dick alergă, într-o secundă fu pe scară. 

Nu găsi nici cea mai mică urmă a vreunui cap sau a unei 
persoane. 


Capitolul XXXVI 
O VIZIUNE A LUI MARSHALT 


— Curios, tare curios, spuse el cu voce tare. Asta este un 
sistem de acum învechit, pentru băgat groaza în muieri, ca tuşa 
Gertrude. 

— Steel auzise „tuşa Gertrude”. Era un cuvânt din codul 
poliţiei. Făcu un semnal luminos pe stradă cu lampa; un agent 
sta de pază şi sosi imediat, înăuntru. 

— Telefonează inspectorului şef, care să trimită toate 
rezervele divizionare şi un cordon. Spune-i „Gertrude” şi înţelege 
el. 

Întorcându-se în cameră, găsi pe Dick cercetând cabinetul 
de lucru al lui Malpas. Se luaseră jos toate perdelele, exceptând 
acelea ale alcovului unde se găsea curiosul idol de bronz. 

In faţa ferestrei, lipit de perete, se găsea un bufet mare de 
stejar, singura mobilă care se găsea în odaie, pe lângă cele două 
scaune, biroul şi măsuţa la care se aşezau vizitatorii lui Malpas. 

— A fost cineva pe aici, spuse Steel arătând o grămadă de 
cărţi. Lăsasem toate acestea aranjate pe birou. Voiam tocmai să 
le clasez, când am auzit zgomotul de pe scară. 

Deodată, Dick îl apucă de braţ şi cei trei bărbaţi ascuţiră 
urechile. Se auzeau din nou paşii înăbuşiţi pe scara de piatră. 

Shannon făcu semn să nu mişte nimeni. 

Zgomotul devenea din ce în ce mai distinct, mai pronunţat, 
până când în cele din urmă, dădu impresia că paşii se opriseră în 
faţa uşii. 

Aceasta era întredeschisă dar cum poliţiştii priveau la ea, 
începu să se deschidă încetişor. 

Shannon duse mâna la coapsă şi într-o secundă, revolverul 
său era îndreptat spre intrare. Nu se întâmplă însă nimic, şi fără 

să facă cel mai mic zgomot, străbătu odaia alergând pe scară, 
aceasta era însă goală. Polițistul îşi scoase cascheta şi-şi şterse 
fruntea de sudoare. 

— Pot face faţă oricărui pericol, în carne şi oase, spuse el cu 
o voce răguşită. Nu există om pe lumea asta contra căruia să nu 
fiu gata să lupt; dar asta mă... asta întrece puterile mele. 

— la lampa şi caută în odăile de sus, ordonă Dick 
poliţistului. Vrând, nevrând, polițistul luă reflectorul din mâna 
detectivului. i 

— Prea bine, domnule, spuse el suspinând. Insărcinarea nu- 
mi place de fel, dar am să o execut. 

— Vezi?! Asta-i cea mai bună deviză pentru toate serviciile, 
poliției, spuse Shannon cu veselie. Părerea mea este că acolo 
sus nu e altceva decât nişte camere goale; dar dacă observi 
ceva, indiferent ce, strigă-mă şi sunt acolo într-o clipă. 

Auzi paşii greoi ai agentului şi chiar dacă n-ar fi ştiut că 
acesta urcă fără tragere de inimă, ar fi aflat-o după timpul 
întrebuințat la mers. 

Deodată zgomotul încetă, şi Dick merse la capătul scărilor. 

— Totul este în regulă? întrebă el. 

Nu auzi nici un răspuns, ci doar un fel de mişcare curioasă 
din picioare şi un sunet pe care-l făcea găina din coteţ, un fel de 
gâlgâit misterios. Urmă ceva, ceva rotund şi negru căzu peste 
parapet, drept la picioarele lui Dick. 

Era casca poliţistului. 

Urmat de Steel urcă scara în goană şi la lumina reflectorului 
zări ceva care se clătina zvârcolindu-se. 

Era polițistul care se bălăbănea la capătul unei frânghii 
legată în jurul gâtului şi fixată la extremitatea de sus a scării. 
Bietul agent era pe cale să-şi piardă conştiinţa, când Steel, 
sărindu-i în ajutor, tăie funia exact deasupra capului. 

II duseră pe nenorocit în camera lui Malpas, iar Steel îi turnă 
nişte rachiu printre dinţii încleştaţi. Abia după vreo zece minute 
îşi reveni într-atâta încât să poată povesti cele întâmplate. De 
fapt nici nu ştia cine ştie ce: 

— Voiam tocmai să urc scara la ultimul etaj, când fu 
aruncată asupra mea o funie, care se înnodă înainte să fi avut 
timp să strig după ajutor. Am zărit pe cineva trăgând din capătul 
scării şi atunci am avut prezenţa de spirit să-mi arunc cascheta 
peste parapet, altfel aş fi fost acum pe lumea cealaltă. Contra 

oamenilor pot lupta domnule Shannon, dar contra fantomelor... 

— Cât cântăreşti amice? 

— Optzeci şi cinci de kilograme, domnule. 

— Aşa. Găseşte-mi, te rog, fantoma care să poată ridica 
optzeci şi cinci de kilograme la capătul unei funii şi să ştii, că 
spirt mă fac. lată că a sosit inspectorul; deschide-i Steel. 

Steel merse la birou, puse mâna pe comutatorul care 
deschidea uşa de la intrare, şi o retrase înapoi cu un urlet de 
durere. 

— Ce s-a întâmplat? 

— Este vreun scurt circuit pe undeva, spuse sergentul. Dați- 
mi mănuşa dvs. domnule căpitan. 

Dick întinse şi el mâna şi întoarse de buton; dar pielea 
mănuşii nu-l apără de loc. Prin mănuşă simţi zguduitura 
pricinuită de cei 220 de volţi. Dar, în sfârşit butonul era întors. 

— Nu-i nevoie să cobori, acum pot urca şi singur. Aşteptară, 
dar de afară continua să se bată cu îndârjire. Se uitară unii la 
alţii. 

— Pare-se că nu funcţionează comanda, spuse Dick şi în 
acest moment se stinseră toate luminile. 

— Rămâi la perete şi ascunde-ţi lampa, murmură Shannon. 

Dar Steel o aprinse de-acum şi deodată se făcu lumină, o 
flacără izbucni în partea cealaltă a camerei, ceva trecu şuierând 
deasupra capetelor lor şi când glontele atinse peretele, se auzi 
un sunet surd, metalic. 

Dick se aruncă la pământ, trăgând după sine şi pe ajutorul 
lui. 

Jos, loviturile date în uşă, făceau ca holul să răsune de o 
larmă îngrozitoare. Shannon se târî înainte, cu lampa într-o mână 
şi cu revolverul în cealaltă. Steel îl imită. intunericul din cameră 
era de nepătruns. 

Detectivul se opri locului, încercând să asculte. 

— E acolo în colţul de lângă fereastră, murmură el. 

— Ba, eu cred că-i lângă zid, răspunse Steel cu voce 
înceată. Ah... Dumnezeule! 

În tăbliile din perete, lângă bufet, apăruse o lumină verde, 
misterioasă şi în această lumină ca din altă lume, zăriră o formă 
culcată. Lumina devenea din ce în ce mai densă, lămurind 
fiecare detaliu oribil. 

Un bărbat, în ţinută de seară, cu plastronul cămăşii înnegrit 

de fumul prafului de puşcă. Figura-i era palidă ca ceara şi mâinile 
încrucişate pe piept. Nemişcat... îngrozitor. Shannon avu o 
tresărire de frică. 

— E un cadavru; gemu Steel. Dumnezeule, Doamne! E 
Marshalt, priviţi-l numai domnule Shannon, e corpul lui Marshalt. 


Capitolul XXXVII 
MACARAUA DIN BUFET 


Forma era nemişcată, îngrozitoare de privit; apoi lumina 
descrescu încetul cu încetul, până dispăru cu totul. 

Auziră un sunet asemănător aceluia unui tunet îndepărtat. 

Dick se ridică în picioare, străbătu odaia, dar mâinile care 
pipăiau pereţii nu întâlniră decât tăbliile sculptate. 

Apariţia aceea curioasă dispăru. 

Auzi un zgomot de paşi în hol. 

— E careva pe acolo? întrebă vocea. 

— Urcaţi-vă sus. Serviţi-vă de lămpile voastre, deoarece 
luminile sunt stinse! 

Ca şi cum aceste vorbe ar fi fost, un semnal dinainte 
stabilit, toate luminile se aprinseră dintr-odată. 

— Cine a deschis uşa de la intrare? întrebă repede Dick. 

— Nu ştiu, domnule. S-a deschis singură. 

— Trebuie să fie pe undeva un alt post de comandă; caută 
toporul, o fi pe sus pe undeva. Ai să-l găseşti în odaia cea 
mititică, de lângă pod. Serveşte-te de lampa de buzunar şi de 
găseşti pe cineva dă-i în cap. 

Toporul fu găsit fără vreun incident; iar Shannon începu să 
dea în pereţi. În numai câteva minute dădu la iveală cavitatea în 
care zărise corpul lui Lacy Marshalt. 

— O macara, spuse el. Aşa ceva există în unele case la 
nivelul şi lărgimea bufetului. 

— Intinse mâna şi dădu de cele două cabluri care acționau 
elevatorul. 

Bucătăria se afla la subsol şi nu putură să pătrundă în ea 
decât spărgând uşa. Când în cele din urmă, izbutiră să intre, 
zărise macaraua nemişcată, dar despre Lacy Marshalt nici urma. 

— lată cum a făcut să dispară corpul: prima dată, au lăsat 

macaraua suspendată între odaie şi bucătărie. Am cercetat eu 
de la început, dar să vezi drăcie, întocmai ca şi sus, deschizătura 
era mascată cu tăblii. 

— Corpul lui Marshalt este undeva prin casă, nu încape nici 
un fel de îndoială. Le-ar fi fost cu totul imposibil să-l aducă aici. 
Camera asta trebuie să fie păzită fără încetare. Un lucru e sigur. 
Bătrânul nu face pe fantoma aşa numai de dragul artei. Toate 
acrobaţiile lui au un motiv serios; şi acest motiv este că există în 
odaia asta ceva de care are absoluta nevoie. 

Dick cercetă scăriţa îngustă ce ducea în salonul de jos, dar 
nu descoperi decât faptul că asemenea scări existau în toată 
casa. 

— Dar nu există scara care duce la bucătărie, spuse Steel 
bătând în peretele unde scara se oprea la nivelul salonului. Spre 
marea lui surpriză, peretele suna a gol. 

E o uşă secretă, spuse Dick îmbrâncind cu umărul şi uşa se 
urni foarte uşor. lată calea pe unde intra şi ieşea amicul nostru. 
Urcă vreo douăsprezece trepte şi se opri. 

— lată-ne paralel cu scara cea mare. Ascultaţi. Bătu în 
perete. 

— E atât de subţire, că s-ar putea trece cu degetul prin el. 

Aşa se explică şi paşii înăbuşiţi — e un truc teatral, răsuflat 
de mult timp. 

Se înapoiară în salonul cel mare. 

— Şi acum iată şi a doua uşă, spuse Shannon, bătând în 
ceea ce părea un zid masiv. Asta duce la etajul unde se găsea 
când a zvârlit laţul în capul poliţistului. 

— Dar unde o fi acum? 

— lată o întrebare cu tâlc? spuse Dick rece. Poate că o fi la 
câţiva kilometri de aici. Am gust să dau din nou o raită pe 
acoperiş. Apropo, s-au concediat oamenii lui Willit? 

— Habar n-am. Tot ce ştiu este că Willit este sub ordinele 
notarului lui Marshalt şi că a pus un gardian în casă. 

Pe acoperiş nu descoperiră altceva, decât că detectivul era 
mereu la post. 

— Prezenţa dumitale aici, îi spuse Dick, pare cam inutilă, nu 
eşti de părere? 

— Din punctul meu de vedere da, dar ascult de 
instrucţiunile şefului meu, după cum şi dvs. ascultați probabil de 
al dvs. 

— Ai zărit pe cineva? 

— Nu domnule. 

— N-ai auzit de jos vreun zgomot? 

— Am auzit ieşind din casa din dos, am crezut că sunteţi 
dvs. Acolo aştepta de mai bine de o oră o maşină mare. Am 
privit cu destulă atenţie, dar n-am putut băga de seamă cine 
este. Trăgea după el ceva greu. Am crezut că este unul din 
copoii dumneavoastră. Când Shannon fu din nou lângă Steel, află 
că acesta făcuse o descoperire care trebuia să lămurească 
misterul, până într-un anumit punct. 

— lată ce am găsit în curte, spuse el. Probabil că amicul, în 
fuga lui, a scăpat-o jos. 

Era o cutiuţă de piele turtită. Dick o deschise şi găsi o serie 
întreagă de fiole mici, o siringă hipodermică şi două ace. Siringa 
fusese pusă la locul ei în mare grabă, deoarece era încă plină cu 
un lichid incolor şi pluşul care căptuşea cutiuţa era umed, pe 
locul unde se scursese lichidul. 

— Asta a servit de curând, spuse Steel. 

— Acul o arăta foarte clar, spuse Dick, examinându-l. Să 
trimitem conţinutul seringii la analiză. Pentru mine începe să se 
facă lumină. 


Capitolul XXXVIII 
STORMER 


Agenţia Stormer ocupa întreg etajul întâi al unei clădiri noi 
din centrul oraşului. Pe uşă nici un fel de inscripţie nu arăta că 
acolo ar fi fost o agenţie de detectivi, ci pur şi simplu, era scris 
Stormer. 

In dimineaţa aceea, dl. Stormer făcu una din vizitele sale 
fugitive la cartierul englez. Sosise ca de obicei prin intrarea sa 
particulară şi prima veste pe care Willit o avu despre prezenţa 
şefului său, fu zbârnâitul soneriei de pe masa de lucru. Alergă în 
grabă în sanctuar ţi-l găsi pe dl. Stormer, întins în fotoliu, cu 
ziarul Times în mână. 

Acesta lăsă ziarul să cadă la pământ, îşi puse ochelarii pe 
nas şi privi lung spre funcţionarul său. 

— Ce mai e nou? întrebă el. 

— Sunt cinci cazuri noi în dimineaţa asta, domnule, 
răspunse Willit. Patru chestiuni între soţi, şi un caz de şantaj 
încercat de un cămătar asupra unei doamne. 

Storner îşi aprinse ţigara. 

— Stai puţin, nu-mi spune nimic, lasă-mă să ghicesc eu 
singur: ea a împrumutat bani ca să scape un prieten din 
încurcătura, iar bărbatul său nu-l are deloc la stomac pe acest 
prieten. 

Willit surâse. 

— Aproape exact. Femeile nu împrumută niciodată bani 
pentru nevoile lor personale, ci mai întotdeauna pentru un altul... 
Şi acum spune-mi te rog, care sunt ultimele noutăţi de la 
Portman Square? 

Willit făcu o dare de seamă amănunţită asupra ultimelor 
evenimente. 

— Ce s-a întâmplat noaptea trecută? 

— Nu ştiu. Wilkes a raportat că Shannon s-a urcat din nou 
pe acoperiş şi că întreaga locuinţă este înconjurată de poliţişti. 

— Mai taci! exclamă Stormer şi lăsând la o parte misterele 
din Portman Square, se ocupă de afacerile curente. 

Venea destul de rar la birou, dar atunci când era acolo, 
lucra cât zece alţii. In noaptea aceasta, nu semnă ultima 
scrisoare decât atunci când ceasornicul catedralei bătu orele 
nouă. 

— Cu privire la afacerea Malpas spuse el, se va urma, 
conform vechilor instrucţiuni, până când se vor primi, noi 
dispoziţii din partea notarilor lui Marshalt. Casa trebuie să fie 
păzită mai departe; să rămână un om pe acoperiş şi unul sau doi 
din cei mai buni copoi trebuie să fie necontenit pe urmele lui 
Slick Smith. Ai înţeles? 

— Da domnule. 

— Păcat că Slick Smith trebuie supravegheat, dar n-am 
poftă să risc nimic. Dacă se întâmplă ceva telegrafiază-mi. 
Apropo, cum se face că am fost însărcinaţi să lucrăm pentru 
Marshalt? 

— Dorea să regăsească o anumită domnişoară, şi ni s-a 
adresat nouă. 

Stormer bătu cu pumnul în masă. 

— Sigur... fata aceea... Ţi-ai dat până acum seama de unde 
vine interesul pe care-l purta domnişoarei Bedford? 

— Nu domnule, aşa-i felul lui. Vă aduceţi aminte cum vă 
povesteam că-mi ceruse să i-o aduc la masă? Nu cred să fi avut 
vreun alt interes. 

— Serios, nu crezi? 

Stormer pronunţă aceste cuvinte, apăsând pe fiecare 
silabă. _ 

— Intr-adevăr, este foarte bizar. Dacă nu mă înşel, chiar aşa 
o cheamă, Bedford, nu? 

— M-aţi mai întrebat o dată. Da, domnule. Era foarte 
cunoscută în sat la Fontwell — toată viaţa şi-a petrecut-o acolo. 

— Şi doamna Elton? Numele ei de familie nu era tot 
Bedford? 

— Da, domnule. Acesta-i numele sub care s-a cununat. 

— Hm! Bănuiam eu. Fata-i acum aici în oraş? Nu-i aşa? 
Ziceai, îmi pare că locuieşte la Regent. N-ai încercat până acum 
să o interesezi în afacerea noastră? Tot aveam nevoie de o 
femeie, ziceai că-i secretara lui Malpas? Asta înseamnă că-i fără 
serviciu acum, nu-i aşa? 

— Imi pare că Shannon s-a amorezat lulea de ea. 

—  Fleacuri. Orice bărbat se amorezează de o femeie 
frumoasă. Asta încă nu înseamnă nimic. Tare aş dori să stau de 
vorbă cu acest Shannon. Cam unde l-aş putea găsi? 

Willit îşi cercetă carnetul de notițe. 

— Am două numere însemnate aici, unul de la locuinţă, 
altul de la servici. 

Stormer formă numărul de la locuinţa detectivului. Dick 
tocmai se înapoiase acasă. 

— Aici Stormer, dumneata eşti căpitanul Shannon? 

— Stormer? Aha, Agenţia detectivă, particulară! 

— Ei bine, Căpitane Shannon, am avut ocazia să te ajut de 
câteva ori dacă-ţi aduci bine aminte, eu ţi-am anunţat sosirea lui 
Slick Smith. 

Dick începu să râdă. 

— Trecând Atlanticul, pare că şi-a schimbat năravul! 

— Asta nu poate fi decât o notă bună pentru el, răspunse 
Stormer, aspru. Dar nu aveam intenţia să vorbesc despre Slick. 
Aflu tocmai acum că agenţii mei au fost însărcinaţi de către 
răposatul Marshalt să-i păzească locuinţa. Acum că-i mort, toată 
chestiunea a devenit o stupizenie, dar pare-se că instrucţiunile 
sale rămân în vigoare, aşa că ţi-aş fi foarte îndatorat să fii 

indulgent cu oamenii mei. Ceea ce ţineam să-ţi spun, este că le- 
am dat ordin să ajute poliţia pe cât posibil, şi mai ales să nu-i 
pună bețe în roate. 

— Asta-i foarte drăguţ din partea dumitale, şi-ţi înţeleg 
perfect de bine încurcătura. 

Stormer surâse. 

— Eu cred că nu, răspunse el. Ai întâlnit paznicul pe care 
notarii lui Marshalt l-au pus să păzească locuinţa acestuia? 

— Nu l-am văzut. 

— Uită-te bine la el, spuse Stormer, şi-i închise telefonul, 
înainte ca el să fi putut să-i pună încă vreo întrebare. 

În timp ce mergea spre restaurant, dl Stormer râdea singur, 
ca de o farsă reuşită. 

In noaptea aceasta luă masa la hotelul unde locuia Audrey 
Bedford. Se duse apoi la directorul hotelului şi spuse: 

— Mi se pare că mi-e imposibil să mă înapoiez în noaptea 
asta acasă. Ai putea să-mi faci rost de o cameră? 

— Bineînțeles, domnul meu, răspunse directorul, 
întrebându-se cam unde ar putea fi locuinţa acestui bărbat, care 
după aparenţă era american. Căută în registru şi-i spuse: 461. 

— E ceva cam prea sus pentru mine. 

— Mai am încă două camere libere, mai jos: 255 şi 270. 

— O iau pe 270. Vezi că şaptezeci este numărul meu 
favorit. Audrey locuia la 269. 


Capitolul XXXIX | 
FIGURA DIN BEZNA 


Tânăra fată îşi petrecuse toată ziua în căutarea unui servici 
şi sforţările ei promiteau mai mult succes decât pe vremea când 
era prinţesa în zdrenţe, fără altă recomandare, decât proaspăta 
ieşire din închisoare şi o rochie sărăcăcioasă. 

Lui Shannon nu-i pomenise nimic din proiectele ei. Dorinţa 
de independenţă este înnăscută în orice femeie şi cu cât aceasta 
are mai multă afecţiune pentru un bărbat, cu atât mai puţin ar 
accepta ajutorul lui. 

In alegerea serviciului era şi o parte umoristică; pe vremuri 
la Beak Farm, scrisese o scrisoare cu privire la găinile ei, unei 

gazete al cărei titlu era Crescătorul de păsări”. De aici urmase 
întreaga corespondenţă între ea şi editor, referitor la regimul 
care trebuie administrat păsărilor bolnave. Acum îşi spuse că o 
asemenea publicaţie nu putea să apară în fiecare săptămână 
fără să aibă ajutorul unui profesionist, aşa că scrise din nou 
editorului. Acesta îşi reaminti de ea, îi dădu întâlnire în biroul lui 
şi-i oferi o slujbă. 

— Avem într-adevăr nevoie de cineva pentru 
corespondenţa referitoare la păsări. Cred că dumneata eşti cea 
mai indicată pentru acest scop. Ne trebuie pentru gazetă două 
coloane săptămânal. La întrebările cititorilor noştri, vei putea 
răspunde singură. Dacă se prezintă totuşi o chestiune pe care n- 
o poţi rezolva, referă-te la răspunsul dat în aceiaşi problemă în 
anul 1903. 

Retribuţia nu era prea mare, cu totul insuficientă ca să-i 
permită felul de viaţă de până acum. şi petrecu tot restul zilei în 
căutarea unei locuite mai modeste şi găsi o cameră plăcută în 
imediata apropiere a redacţiei ziarului. 

Dădu liberă odaia de la hotel şi directorul adânc mâhnit îşi 
exprimă părerea de rău că o pierde de clientă şi, în acelaşi timp 
speranţa că în curând are să revină. 

Ea, din contră, era foarte mulţumită că părăseşte acest 
hotel, care-i amintea atâtea lucruri neplăcute şi nu mai avea 
răbdare, să se vadă odată în singurătatea viitoarei sale camere. 
Trebuia să plece a doua zi la amiază. Dick venise foarte devreme 
să o vadă, aşteptându-se să o găsească de pe urma 
zdruncinăturii din ajun, şi mare-i fu surpriza, aflând că a ieşit. 

Ceva mai târziu unul din oamenii săi îi aduse ştirea că fata 
găsise un serviciu şi alergă într-un suflet să o felicite. 

— Voiam tocmai să-ţi telefonez, spuse ea. 

— Oh! spuse Dick, repede: S-a întâmplat ceva? Ai mai 
primit vreo veste nouă de la... 

— Nu, nu, nici nu cred că voi mai primi şi dacă va fi să mai 
primesc, fi sigur că am să-ţi comunic fără întârziere. Nu, nu asta- 
i. Dar am veşti bune. 

— M... Da! Te dedai din nou afacerilor cu păsări... dar de 
partea literară! 

— Se putea altfel? Asta ţi-a spus-o „umbra”, aşa mi se pare 
că i spune în limbajul dvs.? E foarte romantic, n-am ce spune, 
dar e foarte puţin simpatic să te ştii urmărită! Şi uitasem de 

existenţa ei. 

— Care-i motivul pentru care doreai să mă vezi? 

Ea deschise poşeta şi scoase de acolo o pietricică mică. 

— Ca să-ţi arăt asta; voiam de mult să-ţi vorbesc despre ea. 

El privi obiectul cu gura căscată, îl întoarse, şi-i examină cu 
multă atenţie pecetea roşie. 

— De unde o ai? 

— E atât de important? Am găsit-o în holul nr.551, prima 
oară când am fost la dl. Marshalt. Scăpasem jos cheia şi 
aplecându-mă să o ridic, am găsit pietricica. Dorisem să-ți 
vorbesc despre ea, dar am uitat. 

Dick îşi reaminti de întrevederea lui cu Brown, sau mai bine 
zis cu Torrington. 

— Ştii ce-i asta? 

— Un diamant brut. Valorează cam vreo opt sute de lire. 

— Eşti sigur? 

El merse cu diamantul spre fereastră şi-l cercetă mai 
aproape. 

— Eşti sigur că-i diamant? 

— Da; şi pecetea este a unei companii miniere. Pot să-l 
opresc? 

— Bineînţeles, spuse ea răsuflând uşurată. 

— Mai ştie cineva că-l ai? 

— Nu, numai dacă n-o fi ştiut Malpas; dar nu cred. Dick 
stătu o clipă pe gânduri. 

— Nu cred, spuse ea încet. Doar dacă-i... acum îmi aduc 
aminte; într-una din zile ceream directorului hotelului, cheia 
camerei mele; el n-o avea şi atunci am golit întreg conţinutul pe 
masă şi am găsit cheia în căptuşeala ruptă. 

— Atunci a văzut-o el... când spun el, înţeleg pe el, sau pe 
vreunul din agenţii lui. Cred că aşa se explică modul în care s-a 
purtat cu d-ta în noaptea trecută. 

Audrey suspină. 

— Pe zi ce trece regret tot mai mult că mi-am părăsit ferma. 
Nici nu-ţi pot spune cât m-am bucurat când editorul m-a întrebat 
dacă ştiu să îngrijesc găinile care năpârlesc! 

In noaptea aceea se urcă în camera ei mai liniştită şi mai 
fericită, cum nu se simţise de mulţi ani în urmă. Simţea că prin 
noua-i ocupaţie, lasă în urmă atmosfera nesănătoasă, în care a 
fost nevoita să trăiască de la sosirea ei în Londra. Incuie uşa 

camerei şi liniştită, adormi de îndată ce puse capul pe pernă. 

Dormi astfel o bună parte din noapte şi nu se trezi, decât 
când simţi ceva rece şi umed atingându-i obrajii. 

— Audrey Bedford, spuse o voce cavernoasă, am nevoie de 
tine. 

Cu un strigăt de groază ea se ridică în picioare. 

Toată camera era scufundată în cea mai mare beznă, afară 
de... 

La mai puţin de un metru departe de ea, se găsea o figură, 
plutind parcă în vid, o figură foarte slabă şi misterios luminată. 

Ea, năucită, privi ochii închişi şi faţa schimonosită într-o 
strâmbătură dureroasă, a lui Lacy Marshalt. 


Capitolul XL_ 
PASAGERUL DISPARUT 


— Tânăra d-nă este leşinată. Am trimis după un medic şi o 
infirmieră. 

— Şi... nu ştii ce s-a întâmplat? 

— Nu, d-le. Portarul care se afla la etajul de jos a auzit 
deodată un țipăt de groază. A alergat sus şi a zărit uşa camerei 
d-rei Bedford deschisă. A văzut-o leşinată şi a venit să mă 
cheme. 

— Nici o urmă de-a lui Malpas? 

— Nu, d-le. Probabil că a încercat cineva s-o răpească, 
deoarece domnul care locuia în camera vecină a fost găsit 
doborât jos în capătul coridorului; se vedea că a fost lovit cu o 
vână de cauciuc, deoarece nu prezintă nici un fel de jupuitură. S- 
a dus la spital să-l bandajeze la cap. 

In mai puţin de cinci minute, Dick sosi la hotel şi Audrey era 
destul de întremată, ca să-l poată primi. 

Era încă foarte palidă, dar ca de obicei în deplinătatea 
facultăţilor sale. 

— N-am de spus nimic altceva decât, că l-am văzut pe 
Marshalt. 

— Şi d-ta l-ai văzut? 

— Doar nu care cumva l-ai văzut şi d-ta? 

— Da, noaptea trecută am avut o vedenie a lui... Eram mai 

mulţi laolaltă. Îţi reaminteşti şi de altceva? 

— Mi-e teamă că am leşinat, spuse ea plină de tristeţe. Oh, 
Dick! Ce să însemne toate acestea? 

— Asta înseamnă că Marshalt trăieşte şi că se află în 
puterea diavolului cel bătrân. Noaptea trecută găsiserăm o 
siringă hipodermică; am dat la analiză conţinutul ei şi am 
descoperit că acesta avea puterea să aducă pe cineva în stare 
de completă inconştienţă. In seara asta am primit o scrisoare de 
la Malpas. lată o copie după ea; originalul a fost trimis la 
Scotland Yard ca să se ia amprentele digitale. 

Ea luă scrisoarea şi o citi: 

„Numai dacă n-ai fi un imbecil patentat, cu siguranţă, că ai 
fi descoperit ceva noaptea trecută şi anume: Lacy Marshalt n-a 
murit. Cum îl cunoşteam ar fi trebuit să-mi dau seama că nu-i un 
om care să rişte. Zalele pe care le purta sub cămaşă au făcut ca 
glontele să ricoşeze. De fapt sunt mulţumit că mai trăieşte; 
moartea ar fi prea dulce pentru un individ ca el... şi acum nu va 
muri decât atunci când voi decide eu că i-a sosit ceasul. Dacă d- 
ta ţi să trăiască, fă bine şi scoate-ţi spionii din casa mea.” 

— Tot ceea ce am descoperit acolo confirmă următoarele: 
Marshalt este sub influenţa narcoticului, merge sau poate este 
dus acolo unde merge şi Malpas. 

— Dar... ceea ce am văzut eu nu face de loc impresia unei 
figuri reale, vii, întrerupse tânăra fată. 

— Vrei să spui că părea să fie o mască? Da, şi asta ar putea 
fi o explicaţie. E o afacere extrem de bizară. Eu am să mă duc 
acum în căutarea amicului nostru necunoscut. Strigătul d-tale 
trebuie că l-a trezit şi vrând să-ţi vină în ajutor, a dat peste 
Malpas care l-a doborât. 

După spusele sale, vizitatorul cel rănit, părăsise hotelul ca 
să meargă la spital ca să fie pansat. Numele înscris în registru 
era: Henry Johnson, din Africa de Sud. 

Dick lăsă vorbă să fie înştiinţat de îndată ce se întoarce 
pasagerul şi se întoarse acasă. 

Işi aduse aminte de aluzia pe care o făcuse Stormer, cu 
privire la păzitorul casei lui Marshalt. Merse acolo ca să-şi dea 
seama de adevăr. Nu avusese timp până acum să se gândească 
la ce urma să se întâmple după dispariţia lui Marshalt; dar ştia că 
acesta dăduse instrucţiuni scrise, asupra a tot ce urma să se 
facă după moartea sa. 

Imediat după tragicele evenimente, sosise un funcţionar al 
avocatului lui Marshalt, care puse stăpânire pe casă, luând cu 
sine toate hârtiile lui Lacy. A doua zi, Dick află că în conformitate 
cu ultimele dorinţe ale lui Lacy Marshalt, fusese instalat în casă 
un păzitor, pe care el însă nu-l văzuse. 

Când sună, îi fu deschisă de către o servitoare, de care-şi 
reamintea şi care-l introduse în salonaşul, în care nu de mult 
vorbise cu sărmanul Tonger. 

— De bună seamă că totul s-a schimbat aici pentru voi, îi 
spuse el. 

— Oh, da! Bucătăreasa ne-a părăsit, aşa că n-am rămas 
decât Milly şi cu mine. Vai, ce grozăvie cu bietul domn Tonger şi 
cu sărmanul domn Marshalt. 

Era evident că moartea lui Tonger, o impresionase mai mult 
pe servitoare, decât a stăpânului ei. 

— Aveţi acum un păzitor aici? Fata se codi. 

— Nu chiar un păzitor, domnule. E un fost prieten al d-lui 
Marshalt. 

— Aşa, spuse Dick. Asta-i chiar o noutate pentru mine; nu 
ştiam că dl. Marshalt... se opri nevoind să facă reflecţii în faţa 
servitoarei. 

— Nu ştiam. Şi cine-i acela? 

— Un oarecare domn Stanford. Dick îşi strânse buzele. 

— Poate... Bill Stanford? 

— Da, d-le, William Stanford. Mă duc să-i spun că sunteţi 
aici. Dânsul e sus, în biroul stăpânului. 

— Nu te mai osteni de pomană, zise Dick surâzând. Dl. 
Stanford şi cu mine, suntem cunoştinţe vechi. 

In faţa focului, cu picioarele întinse aproape de gura 
căminului sta Bill cu ţigara aprinsă în gură şi citea ziarul de sport. 
Intorcându-şi privirea se ridică, având aerul foarte încurcat. 

— Bună ziua, căpitane, mă aşteptam de mult la vizita d- 
tale. 

— Şi zii... d-ta eşti păzitorul? 

Bill surâse. 

— Eu sunt acela care am fost însărcinat cu supravegherea. 
Niciodată n-am fost mai mirat, decât atunci când notarii lui au 
venit să mă caute, deoarece niciodată n-am fost prieteni. Nu 
eram ca să zic aşa... din acelaşi grup. 

— L-ai cunoscut, bineînţeles în Africa de Sud? 

— Da... cam aşa ceva... dar de ce m-au ales pe mine? Adică 
vezi că era scris negru pe alb cu numele şi adresa mea, cu leafa 
care trebuia să mi se plătească... în sfârşit totul. 

— Un testament? 

— Nu chiar testament d-le. Era ca şi cum Marshalt s-ar fi 
aşteptat să fie chemat într-una din zilele astea, cine ştie unde; 
nu era vorba de moartea sa, ci se spune pur şi simplu, că dacă ar 
fi să dispară indiferent din ce motiv, numitul William Stanford 
etc. etc. 

Bill Stanford! prietenul şi după spusele unora complicele 
Eltonilor! 

Dick luă loc pe un scaun. 

— Ce părere are Martin de toată afacerea asta? 

Stanford dădu din umeri: 

— Asta-i vorbă: ca şi cum mi-aş bate eu capul cu ceea ce 
crede Martin. Are puţină pică pe mine pentru că... pentru că-şi 
închipuie că ştiam mai multe decât ştiu într-adevăr. Credea că-s 
prieten cu Lacy şi că-i ştiam toate secretele. Dintr-un singur 
punct de vedere îl admir pe Lacy când era vorba de dragostea 
lui, nu povestea la nimeni nimica. 

Dick nu încercă de loc să capete destăinuiri şi Stanford 
continuă. 

— Şederea mea aici este monotonă şi lugubră; mai ales în 
timpul nopţii, în casa asta e ceva impresionant care-mi calcă pe 
nervi. Nu ştiu ce-or fi făcând oamenii d-tale din casa de alături, 
dar de partea cealaltă a zidului se aud mereu nişte zgomote 
bizare. Şi noaptea trecută, oh, mii de tunete! Părea că se dărâmă 
casa. Cu siguranţă că s-a întâmplat ceva. 

— Da, s-a întâmplat ceva. N-ai întâlnit cumva, din 
întâmplare, nişte fantome pe aici? 

— Nu vorbi de fantome, căpitane, se rugă el. Aseară mi s-a 
părut că văd... dar nu, e absurd... 

— ŢI s-a părut că-l vezi pe Marshalt? 

— Nu... pe celălalt. Pe Malpas. Dar de unde ştii? 

— Malpas, este cea mai ocupată fantomă din toată Londra. 
Şi unde l-ai văzut? 

— leşind din camera cu provizii, adică mai bine zis, în 
picioare la intrare. Dar totul n-a durat decât o secundă. 

— Şi ce-ai făcut? 

— Am luat-o la goană pe scări şi m-am încuiat în camera 

mea, spuse el foarte încurcat. Nu-mi prea place să stau de vorbă 
cu fantomele. 

Shannon se ridică. 

— Dacă nu te deranjează, spuse el, aş vrea să arunc şi euo 
privire în camera aceea. 

— La poruncă, spuse Stanford luând legătura cu chei. E o 
cameră pe care bătrânul Tonger o întrebuința ca să păstreze 
acolo armele stăpânului. 

Această cameră era situată la capătul coridorului şi plină cu 
fel de fel de lucruri; pistoale, şei, cufere vechi, unelte, mături 
distruse şi câte şi mai câte. Demn de remarcat în toată camera 
nu era decât dezordinea de acolo. 

— Ce-i în cuferele astea? 

— Habar nu am. Nu m-am uitat în ele. 

Shannon deschise unul din ele şi găsi o cantitate mare de 
tuburi verzi de carton. 

— Muniţii de revolver spuse Dick, şi unul din pachete a fost 
luat de aici, de curând. Pe cel de dedesubt nu se află nici un pic 
de praf. 

— Dar ce te face să crezi, urmă el, că Malpas a fost fantoma 
aceea? 

— Nu ştiu. Corespundea cu descrierea care mi se făcuse 
despre el. Până atunci nu-l mai văzusem niciodată. 

Dick urcă scara cea largă şi se opri în faţa uşii, care da în 
apartamentul particular a lui Marshalt. 

— Mai funcţionează? întrebă el. 

— Nu ştiu, răspunse Stanford morocănos. Te rog, căpitane 
Shannon, nu mă întreba referitor la casa asta deoarece nu sunt 
decât un simplu locatar. 

— Adevărat! spuse Dick cu multă simpatie şi se prefăcu că 
vrea să treacă mai departe. 

Uşurarea lui Stanford era foarte evidentă. 

— Mi se pare că tare ai vrea să te scapi de mine, spuse 
glumind detectivul. 

Stanford murmură, că-i era absolut indiferent. 

— Şi ce se mai aude de scumpii noştri amici, Eltonii? 

— Dar nici nu ştiu nimic de ei; Eltonii nu erau prietenii mei. 

Musafirul nepoftit îşi luă în cele din urmă, rămas bun. Cu 
vădită satisfacţie Stanford închise uşa în urma lui. Se înapoie în 
cabinet, închise cu cheia uşa de două ori şi deschise o a doua, 

care da în sufrageria mică, de unde ieşi un bărbat. 

— Ai urechi bune Martin! spuse el. 

— Elton merse la fereastră şi urmări cu privirea pe Dick 
Shannon. 

— Oriunde merg dau numai peste copoiul ăsta. Da, am 
nişte urechi minunate. De cum i-am auzit vocea în hol am ştiut 
că-i el. Cât ai să mai rămâi aici? O să fie o afacere acuma... 

Standford făcu un gest de părere de rău. 

— Imi pare foarte rău că nu pot să iau parte la ea. Sunt de 
părere că trebuie să mă port cinstit cu bietul Lacy. Martin începu 
să râdă pe înfundate. 

— Cam ce bani a lăsat Marshalt? 

— Nimic, răspunse Standford plin de tristeţe. Nu vreau să 
umblu cu matrapazlâcuri, eram doar prieten bun cu el. 

— Dar... nu mi-ai spus-o niciodată. 

— Ţi-am spus că-l cunoşteam. 

— Il cunoşti poate şi pe Malpas? 

— Da, îl cunosc. 

— Cine-i? 

Standford se porni pe un râs cu hohote. 

— Gândeşte-te bine Elton. Gândeşte-te la toţi cei care îl 
urau pe Lacy, la toţi cei care ar fi destul de meşteri să se 
transforme într-un moşneag în mai puţin de un minut, gândeşte- 
te bine... şi ghiceşte. 


Capitolul XLI 
UN SERVICIU PENTRU AUDREY 


DI. Stormer sosise la birou foarte devreme, cu mult înainte 
de venirea funcţionarilor sau a locţiitorului său. Când Willit intră 
în camera sa de lucru, mare.-i fu mirarea auzind că-l chemă şeful. 
II găsi pe acesta întins pe canapea. 

— Sunteţi bolnav, d-le? întrebă el foarte îngrijorat. 

— Nu, bolnav ci în agonie, mormăi Stormer. Adu-mi repede 
nişte cafea... dar ştii: tare şi amară şi un butoi cu piramidon. Vai! 
Capul meu! 

Işi prinse capul în mâini şi începu să geamă. 

— Capacitatea creierului meu a crescut cu cel puţin un 

metru cub. Am aici un cucui mare cât un ou... şi nici măcar cel 
mult cât un ou de găină. Apropo de găină: du-te şi mi-o caută pe 
mititica Bedford! Auleu! Cu siguranţă un ou de struţ; dacă nu 
chiar de dinozaur. 

— Aţi avut cumva neplăceri, astă noapte? 

— Neplăceri!? Aş sta aici eu ca o vacă bolnavă, dacă n-aş fi 
avut neplăceri? Crezi poate că de pe urma plăcerilor şi a 
neplăcerilor încep să crească ouă pe capetele oamenilor? Da, d- 
le, vezi bine că am avut neplăceri. Du-te repede şi caută-mi oţet 
şi ascultă: o să-ţi fac destăinuiri. Nu trebuie nimeni să ştie ce mi 
s-a întâmplat şi dacă mă caută cineva vei spune, că sunt în 
America... acolo unde ar fi trebuit de fapt să fiu. 

Willit ieşi, apoi reveni cu ceea ce-i ceruse şeful. 

— Cheamă acum un bărbier la telefon, du-te apoi la primul 
magazin care îţi iese în cale şi cumpără-mi nişte gulere, care să 
mă facă mai respectabil. 

— Pielea-i zdrelită? 

— Nu, nu-i zdrelită. 

Ridicându-se să-şi bea cafeaua care i-o aduse Willit, gemu 
greu. 

— Văd că arzi de nerăbdare să afli ce mi s-a întâmplat. Ei 
bine, ţi-o spun: m-am luptat cu o fantomă sau mai bine zis ea, 
sau cineva care era cu ea, s-a bătut cu mine. Eu unul n-am văzut 
pe nimeni. Am auzit un țipăt, şi am ieşit să văd ce se întâmplase; 
atunci am zărit mai multe persoane care alergau pe coridor, şi 
am alergat şi eu după ele; în urmă am căpătat o lovitură în cap şi 
am căzut jos. Şi acum, nu uita ce te-am rugat, de tânăra fată — 
are serviciu la „Ziarul Păsărilor”, o gazetă editată pentru găinile 
neproductive, şi cred că acest serviciu nu are să-i convină. O 
cunoşti, nu-i aşa? 

— Da, am întâlnit-o o dată. 

— Ei bine, mai întâlneşte-o o dată, şi oferă-i un serviciu cu 
un salar, care ar putea să o înmărmurească; principalul este că 
trebuie neapărat să o angajăm... m-ai înţeles? 

— Da, d-le. 

— Bine; iată-l şi pe bărbier. După ce va pleca, am să mă 
culc, şi vai de cel care m-o deranja; îl omor! La ce oră merge 
domnişoara Bedford la ziar? 

— De dimineaţă. 

— Incearcă să o vezi cât mai repede. Spune-i că am o 

lucrare care ar putea-o face şezând într-un fotoliu din cele mai 
confortabile. Vreau să-l supraveghezi pe Torrington, care se 
numeşte Brown; şi între noi fie vorba, tipul ăsta are nevoie să fie 
supravegheat. 

Când Audrey sosi la birou, dl. Hepps, o salută foarte rece şi- 
i aruncă un pachet voluminos de scrisori, care se adunaseră pe 
masa lui. 

Era un om foarte slab şi foarte puţin îngrijit. Audrey îşi dădu 
seama că era şi foarte morocănos. Diferenţa era enormă între 
domnul Hepps de ieri, şi acela care astăzi îşi lătra instrucţiunile şi 
vocifera asupra lungimii paragrafelor. Şeful începu să o 
contrazică în toate, foarte brutal. 

— Şi apoi... paragrafele dumitale sunt mult prea lungi; nu- 
mi place de loc cum scrii. N-ai putea să foloseşti o maşină de 
scris? Trebuie să te mişti puţin dacă vrei să-ţi păstrezi serviciul. 
incotro? spuse el surprins, văzând cum ea se ridică de la locul ei 
şi îşi ia mantaua. 

— Acasă, domnule Hepps, răspunse Audrey. 

El o privi ţinta. 

— Biroul se închide tocmai la şase. 

— Eu termin la patru, răspunse Audrey foarte calmă. Toată 
ziua de azi n-am luat în gură decât doar un pahar cu lapte şi o 
bucăţică de pâine; şi atmosfera biroului acestuia mă înăbuşă. Aş 
prefera să lucrez într-un coteţ de găini! 

— Dacă aş fi ştiut că vine domnişoara, spuse şeful sarcastic, 
atunci aş fi... 

— Aţi fi pus să se lărgească încăperea, ştiu... Adevărul, 
domnule Hepps, este că părăsesc serviciul... 

— Poftim! puteţi pleca, urlă domnul Hepps. 

Şi iată că se termină prima zi de serviciu a fetei. 

Urmărită de foame, Audrey ieşi afară. Merse ţintă spre 
lăptăria populară. 

Un bărbat, care aşteptase afară, se luă după ea, intră în 
local şi se aşeză la aceeaşi masă de marmoră, la care luase loc şi 
ea. 

— lertaţi-mă, domnişoară Bedford. 

Tresărind, fata ridică privirea spre el. 

— Pare-mi-se, spuse acesta că am mai avut ocazia să ne 
întâlnim. Numele meu este Willit... Fusesem pentru o anchetă la 
Fontwell. 

— Da, îmi reamintesc, spuse Audrey surâzând. Era în ziua 
când plecam la Londra. 

— Exact, domnişoară. Sunt reprezentantul agenţiei 
Stormer. Poate că aţi auzit vorbindu-se de această agenţie?!... 

Ea făcu semn că da. 

— Sunt trimis de către dl. Stormer să vă vorbesc. 

— Mie?! spuse ea surprinsă. 

— Da, domnişoară Bedford. Cunoaşteţi agenţia noastră — 
are o reputaţie din cele mai respectabile. 

— Da... Bineînţeles... toată lumea a auzit vorbindu-se de 
ea... Şi ce vrea dl. Stormer de la mine? 

Willit, trebuia să manevreze cu multă băgare de seamă, 
neştiind cum va fi primită propunerea lui. 

— Adevărul este că ducem mare lipsă de personal! O 
doamnă care lucra pentru noi s-a măritat, şi a trebuit să 
părăsească serviciul; până în momentul de faţă nu am găsit cu 
cine să o înlocuim. Stormer se întreba dacă nu cumva aţi fi 
dispusă să-i luaţi locul. 

— Eu? spuse ea, neputându-şi crede urechilor. Vrei să spui, 
să devin o femeie detectiv? 

— Lucrul dvs. n-ar fi de loc neplăcut, domnişoară Bedford, 
spuse Willit pe un ton serios. Nu veţi avea de a face decât cu 
persoane din societatea înaltă... 

— Dar... cunoaşte dl. Stormer antecedentele mele? 

— Vreţi să spuneţi de furtul bijuteriilor? Da, domnişoară, 
cunoaşte totul. 

Buzele lui Audrey tremură: 

— ŞI... lucrează conform teoriei, ca să prinzi pe boţi, trebuie 
să întrebuinţezi un alt hoţ. 

Situaţia era de aşa natură, încât şi solemnul Willit se porni 
pe râs. 

— Nu, domnişoară, nu vi se cere să prindeţi hoţi. Avem 
nevoie de dumneavoastră pentru un caz unic. Pentru 
supravegherea unui anume, Torrington. 

Audrey îngălbeni. 

— Cine-i acest Torrington? 

— Un om foarte bogat, din Africa de Sud. Vă interesează 
Africa de Sud? 

O văzu codindu-se. 

— Da... în cazul când din toate câte am auzit povestindu-se 

sunt lucruri adevărate, Africa de Sud mă interesează. Ea nu 
dăduse niciodată crezare pe deplin vorbelor răutăcioase, pe care 
Dora i le aruncase în faţă, şi cu toate acestea, rămăsese în 
creierul ei, o urmă de îndoiala. 

— N-am nici o idee de felul în care trebuie supravegheați 
oamenii. Trebuiesc oare urmăriţi peste tot, unde se duc? Nu prea 
îmi vine să cred că aş fi în stare de un asemenea serviciu, cum 
n-am fost nici pentru cel care tocmai l-am părăsit. 

Îi făcu o descriere asupra experienţei sale în ce priveşte 
datoria şi găsi în Willit un auditor foarte simpatic. Ajungând din 
nou la propunerea pe care o primise, acesta se grăbi să o 
liniştească. 

— Nu vi se va cere să-l urmăriţi pe Torrington; sarcina dvs. 
va fi mult mai uşoară. 

— Ce-i el? Hoţ? 

— Nu, declară Willit, nu chiar hoţ. 

— Chiar? spuse Audrey înfricoşată. O fi poate un criminal! 

— M-am servit de o experienţa nenorocită; se grăbi să 
spună Willit, surâzând. Nu, domnişoară, este un om perfect 
cinstit; dar vrem să supraveghem de aproape toate persoanele 
care mişună în jurul lui. Gândiţi-vă vă rog la propunerea pe care 
v-am făcut-o. Am dori în orice caz să vă avem în întreprinderea 
noastră. 

— AŞ putea să-l văd pe domnul Stormer? 

— A plecat înapoi în America, răspunse repede Willit, dar 
ultimele sale instrucţiuni erau să vă angajăm indiferent cu ce 
salariu. 

Audrey începu să râdă. 

— Ei bine, spuse ea, voi încerca. 

Willit suspină uşurat. Când se înapoie la birou, îşi găsi şeful 
mult mai bine dispus, şi-i povesti succesul avut. 

— Ştiam eu că n-o să ne refuze. 

Willit, pe care această siguranţă a lui Stormer îl cam intriga, 
îndrăzni să formuleze o întrebare: 

— Eraţi atât de sigur că n-o să vă refuze? Atunci de unde 
ştiaţi că n-o să fie mulţumită de serviciul pe care-l avea? Hepps 
s-a purtat foarte urât cu ea, s-a răstit la ea, şi s-a plâns de felul 
cum lucra, într-un aşa hal, până când biata fată n-a mai putut 
rezista. Omul acela e o brută. 

— Serios?! Atunci să ştii că s-a schimbat enorm faţă de 


142 


ultima dată, de când nu l-am văzut. Pe vremuri l-am scăpat pe 
fiul său dintr-o afacere foarte neplăcută; şi-mi aduc aminte că 
atunci era omul cel mai blând... 

Când Willit părăsi camera, Stormer luă telefonul. 

— Dumneata eşti Hepps? Aici e Stormer. lţi mulţumesc 
foarte mult pentru ajutorul pe care mi l-ai dat. 

— Drept să-ţi spun, mi-a fost foarte greu să procedez astfel, 
răspunse vocea lui Hepps plină de remuşcări. Pare a fi o fată 
foarte de treabă şi plină de calităţi, cu totul excepţionale. Odată 
cu ea am pierdut o funcţionară eminentă şi tare mi-e teamă că şi 
renumele meu cel bun. După halul în care m-am purtat cu 
domnişoara Bedford, n-am să mai îndrăznesc niciodată să 
privesc fetele în faţă. 

Cu un surâs plin de mulţumire, Stormer, întrerupse 
convorbirea. 


Capitolul XLII 
COPOIUL 


Apartamentul pe care dl. Torrington îl ocupa la Ritz Carlton 
— în registre era înscris sub numele de Brown — era unul din 
cele mai luxoase apartamente ale hotelului. Primea foarte puţine 
vizite; el însuşi fiind foarte rar văzut de către personalul 
hotelului. In afară de directorul şi băiatul de serviciu, care îi 
aducea mâncare în salonul particular, puţini erau funcţionarii 
care îl cunoşteau. 

Se ştia doar atât că nu dorea să vadă pe nimeni; şi când 
într-una din zile, întrebă de el un slăbănog jerpelit, funcţionarul 
de serviciu aruncă acestuia o privire din cele mai bănuitoare. 

— DI. Brown nu primeşte decât pe aceia pe care i-a invitat. 

— Pe mine o să mă primească, spuse repede omuleţul. Am 
întâlnire cu el. 

— Mă duc să văd, spuse funcţionarul. Se înapoie după 
câteva momente. 

— DI. Brown nu v-a dat nici o întâlnire. De unde sunteţi? 

— Sunt de la... şi numi una din cele mai însemnate societăţi 
diamantifere din Kimberley. 

Funcţionarul dispăru din nou, apoi reveni făcând un semn 

băiatului de serviciu. 

— Condu-l pe dl. la apartamentul d-lui Brown, şi rămâi pe 
coridor, ca să-l conduci înapoi. 

Când vizitatorul pătrunse în odaie, dl. Brown scria nişte 
scrisori. Prin ochelari fixă pe cel sosit, cu o privire pătrunzătoare. 

— Sunteţi de la De Beers? întrebă el. 

— Nu tocmai de la De Beers, d-le Brown, spuse vizitatorul 
cu un surâs dulceag, dar adevărul este că v-am cunoscut în 
Africa de Sud. 

Brown îi arătă un scaun. 

— Când asta? 

— Inainte... de a fi avut neplăcerile, d-le Brown. 

— Trebuie să fi fost foarte tânăr pe vremea aceea, amice, 
spuse Brown, surâzând. 

— Sunt mult mai în vârstă decât par. Adevărul este că am 
ajuns la sapă de lemn şi m-am gândit că veţi ajuta un prieten din 
tinereţe, când pe acesta l-a ajuns nevoie. 

— Ai avut perfectă dreptate, şi te asigur că te voi ajuta, 
dacă povestea ţi-e adevărată. lţi spun dinainte că nu cred. Am o 
memorie excelentă a figurilor, şi nu-mi uit niciodată prietenii. 
Unde ne-am întâlnit? 

Vizitatorul aruncă un nume la întâmplare: 

— La Kimberley. 

După câte ştia, Kimberley era centrul industriei miniere a 
diamantelor. 

— Ca toţi care fac afaceri cu diamante, spuse Brown, am 
fost şi eu la Kimberley. În cazul acesta cu siguranţă îţi aminteşti 
de numele care-l purtam pe vremea aceea. 

Jerpelitul era la înălţime. 

— Bineînţeles că mi-l reamintesc, spuse el fără să se 
încurce, dar nimic pe lumea asta nu m-ar putea sili să-l spun. 
Când cineva doreşte să i se zică Brown, ei bine Brown este 
suficient pentru mine. Adevărul este că... şi aici avu o inspiraţie 
divină, am executat o condamnare în acelaşi timp... 

— Ah! zi, tovarăşi de lanţuri! şi dl. Brown îşi vâri mâna în 
buzunar. 

— Drept să-ţi spun, nu-mi amintesc de d-ta, deoarece am 
făcut eforturi supraomeneşti ca să-i uit pe cei cu care am fost 
împreună la Break Water! 

Pe masă era o scrisoare pe care bătrânul tocmai o 

terminase. 

Vizitatorul zări semnătura, dar era prea departe ca să o 
poată descifra. De-ar putea să se apropie de masă, ar fi putut 
căpăta certitudinea informaţiei sale, şi în felul acesta ar fi fost în 
posesia unui fapt pe care încă nimeni nu-l ştia. 

Bătrânul luă din portvizit o hârtie de bancă şi o puse pe 
masă. 

— Vreau să sper că vei avea mai mult noroc... 

Omuleţul luă biletul, îl cocoloşi, apoi în faţa privirii 
înmărmurite a binefăcătorului său, îl aruncă în căminul care se 
afla în spatele acestuia. 

Uluit, dl. Brown se întoarse şi într-o secundă, semnătura fu 
citită. 

— N-am nevoie de banii d-tale spuse omuleţul. N-am venit 
cu intenţia de a te stoarce. Păstrează-ţi banii, Torrington. 

Daniel Torrington îl privi cu asprime. 

— Hm! Imi ştii şi numele! Pune mâna pe bani şi nu mai fă 
pe idiotul. Ce dracu poţi vrea de ia mine, dacă nu bani? 

— O strângere de mână prietenească, se văicări omul; dar 
în acelaşi timp puse mâna şi pe ghemotocul pe care avuse grijă 
să-l arunce într-un loc unde nu mai era foc. 

Torrington îl conduse la uşă. In temniţă nu-l cunoscuse 
nimeni sub numele de Torrington. Ani de-a rândul nu fusese 
decât un simplu număr, până când, într-o zi i se năzări unuia 
dintre gardieni să-l numească în batjocură, Brown, şi aşa i-a 
rămas numele. De unde până unde omul acesta...? 

Atunci privirea-i căzu pe scrisoarea de pe masă, şi înţelese 
totul. 

Ce dorea însă omul acela? Care putea fi motivul real al 
vizitei? 

El nu auzise niciodată vorbindu-se de aceşti îndrăzneţi 
copoi ai lumii interlope. 


Capitolul XLIII 
DORA SPUNE ADEVARUL 


După vizita pe care o făcuse în casa lui Marshalt, Martin se 
întoarse acasă, fără a manifesta nici cea mai uşoară emoție. 

Găsi pe birou un teanc de scrisori, la care trebuia să 
răspundă şi era pe cale să se apuce de scris, când intră Dora. 

li aruncă o privire repede, îi spuse simplu bună ziua, şi avu 
aerul că se ocupă mai departe de corespondenţă. In cele din 
urmă, lăsă tocul din mână şi întrebă: 

— Ascultă Dora: cu ce te ocupai tu înainte de a ne fi 
cunoscut? 

— Ce vrei să spui cu asta? Făceam teatru. 

— Bine, bine. Dar ce fel de teatru? Cum ţi-ai început 
cariera? Vezi, nu te-am întrebat niciodată despre asta. 

— Am început cu Marsh şi Bignal, în calitate de coristă. 
Marsh a dat faliment şi ne-a lăsat amanet într-un orăşel de mâna 
a treia. Timp de trei luni am jucat într-o piesă ca dublură, apoi m- 
am angajat în trupa de revistă a lui Jebba, unde eram totul de la 
steaua principală, până la ultima figurantă. Am făcut de toate, 
adăugă ea brusc. De ce mă întrebi toate astea? 

— Aşa mi-a venit cheful... Şi unde l-ai cunoscut pe 
Marshalt? 

Atunci observă el că mâna ei tremura: dar după o scurtă 
tăcere, Dora spuse: 

— Aici la Londra... ce bine ar fi fost dacă muream înainte!... 

Subiectul era grozav de penibil atât pentru el, cât şi pentru 
ea. 

— Spune drept Dora, îl iubeşti? 

— İl urăsc, îl urăsc, spuse ea cu violenţă. Crezi poate că 
asta înseamnă ceva? Eşti convins că n-am fost o soţie cinstită; 
ştiu prea bine că te gândeşti la asta. Ei bine, am să-ţi spun ceva 
şi mai şi. II iubeam, ţinta mea era să rup legătura cu tine, şi să te 
fac să primeşti divorţul. Dar am fost cinstită, atât de cinstită, 
încât l-am plictisit cu asta. Pe de altă parte, am şcoală veche şi, 
afară de asta, rezistenţa îţi dă numai avantaje... O femeie nu 
păstrează un bărbat atât timp cât nu-i satisface poftele. Eu am 
simţit când a murit Lacy. Nu vreau să vorbesc de moartea-i 
corporală, ci vreau să-ţi spun că am simţit cum intervine o 
schimbare radicală, tot aşa cum am simţit şi când a murit 
Audrey... da, a murit... Legăturile noastre vechi, oricât de 
neînsemnate ar fi fost, însemnau totuşi ceva. 

El se lungi în fotoliu, privind-o printre gene. 

— Poate nu vrei să crezi că-i mort? 

— Nu ştiu, nu-mi face impresia asta... şi apoi drept să-ți 

spun, mi-e egal. 

De data asta era sinceră. El era convins de asta. 

— Ţi-a vorbit vreodată de Malpas? 

— De bătrân? Da, chiar dese ori. Singurele momente în care 
îl vedeam într-adevăr nervos, era atunci când îmi vorbea de tipul 
din casa de alături. Malpas îl ura. Lacy spunea poliţiei şi oricui 
avea ocazia, că habar n-avea de el, dar nu era adevărat. Mie mi- 
a spus, că pe vremuri era asociatul lui Malpas, şi la un moment 
dat, a fugit cu nevastă-sa. Dar ce, crezi că mai ţin minte câte şi 
mai câte? Mi-a mai povestit... L-ai văzut pe Stanford? 

Martin făcu semn că da. 

— Ţi-a spus ceva? Ştiu că se cunoşteau. 

— Hm... se cunoşteaul.. Erau cei mai intimi prieteni. 
Stanford n-a fost niciodată comunicativ, dar găsesc că tot ar fi 
trebuit să-mi spună ceva despre legăturile dintre ei. 

Ridicându-se, merse înspre ea şi îi puse mâna pe umăr. 

— iți mulţumesc pentru tot ce mi-ai spus. Cred că de acum 
încolo ne vom putea înţelege de minune. Care sunt sentimentele 
tale pentru Audrey? 

Ea nu răspunse. 

— Mai eşti supărată? Pentru ce oare? Dacă toată cauza este 
numai omul acesta... 

— Ura contra lui Audrey este înrădăcinată în mine. Am fost 
crescută cu un sentiment de dispreţ contra ei. 

— Drept să-ţi spun, o regret din suflet, spuse Martin. 

O mângâie uşor pe umăr şi apoi ieşi. Işi spunea că pentru 
anumite motive, trebuia să-i fie recunoscător Dorei. Ea era aceea 
care-l împiedicase de a se vâri în afacerea gravorului italian, care 
făcea bilete de câte o mie cu atâta îndemânare încât chiar Banca 
Franţei putuse fi înşelată. Stanford le trecuse unui alt 
colaborator, şi acesta fusese prins în posesia biletelor, şi-şi 
aştepta condamnarea. 

Elton luă masa într-un restaurant din Soho, şi inevitabilul 
copoi veni să-i vorbească. 

— Sunt încântat să vă văd d-le Elton. Nu v-am văzut de 
multă vreme. Afacerile merg foarte prost la noi. 

— Eu credeam că din contră, afacerile merg de minune. 

— Poate ale D-voastră; dar eu mă gândeam la bieţii excroci; 
eu unul nu frecventez cercurile lor — sunt mult prea comuni — 
dar cu siguranţă că şi printre ei ar merge afacerile de minune, 

dacă ar ştii ceea ce ştiu eu. 

— Şi ce şti? 

Copoiul cobori vocea. 

— Am ceva minunat pentru dumneata, şi sunt singurul care 
cunosc afacerea. Eu am descoperit-o. „Şmecherii” vorbesc câte 
şi mai câte despre ea, dar eu sunt cel care am dibuit-o! Individul 
despre care se bănuieşte că ar fi sosit acum din Africa de Sud 
este aici de mai bine de un an. A fost la răcoare pe viaţă... dar 
este tot atât de bogat... a şi numit pe unul dintre cei mai 
însemnați financiari... şi chiar şi mai bogat. 

— La răcoare? Dar ce a făcut? 

— A omorât pe cineva, sau dacă nu, cam aşa ceva; dara 
fost grațiat şi crede-mă ce spun, valorează cel puţin un milion, 
dacă nu mai mult. „Şmecherii” au aflat că a fost pus în libertate, 
dar ei nu ştiau că-i la Londra. 

„Şmecherii” era un termen vag. Martin ştia că asta însemna 
banda care nu se servea de acest copoi, ca informator. 

— Zici că... din Africa de Sud? întrebă Elton, cuprins de un 
subit interes. A fost închis la ... Break Witer? Nu cumva în chestia 
I.D.B.? 

— Exact! Pentru cumpărături de diamante. Există o lege 
sud africană care trimite la ocnă pe toţi cei care cumpără 
diamante pe sub mână. Nu-mi pot închipui cum de şmecherii nu 
l-au putut dibui. E un şchiop. 

— Un şchiop, Martin tresări. Cum se numeşte? 

— II cheamă Brown, dar numele lui adevărat este 
Torrington, şi, d-le Elton, individul poate fi foarte uşor... 

Martin vâri nişte bani în mâna copoiului, îşi plăti consumaţia 
şi se înapoie acasă. 

Dora era tocmai pe punctul de a pleca. 

— Trebuie să-ţi vorbesc ceva Dora. 

Intrară amândoi în salon şi Martin încuie uşa. 

— Ascultă la mine, zise el. Ultima dată când a fost Audrey 
pe aici i-ai aruncat în fotă că poartă un nume care nu-i aparţinea; 
i-ai spus că taică său este un puşcăriaş, că-i închis la Break 
Water pentru cumpărături ilegale de diamante. Ce-i cu povestea 
asta? Este adevărat? 

— Da, răspunse ea surprinsă; dar... pentru ce? 

— In noaptea aceea mi-ai spus că în momentul arestării s-a 
tras asupra lui şi că a rămas şchiop. Care-i numele tatălui lui 

Audrey? 

— Ea îl privi bănuitoare. 

— Ce te interesează? 

— Draga mea, spuse el nerăbdător, fi sigură că nu te întreb 
de florile mărului. Vrei să mi-l spui, sau nu? 

— Adevăratul său nume era Daniel Torrington. 

— Trebuie să fie unul şi acelaşi, e la Londra. 

— Tatăl lui Audrey? exclamă ea gâfâind. Dar e imposibil, e 
doar la ocnă... pe viaţă... Marshalt mi-a spus-o. Pentru asta 
dorea el să se căsătorească cu Audrey. 

— Care va să zică... ştia că e fata lui Torrington! Şi nu mi-ai 
spus-o! 

— Sunt atâtea pe care nu ţi le-am spus; nu-i nevoie să mai 
revenim asupra acestei chestiuni, spuse ea furioasă; apoi, tare 
mâhnită adăugă: lartă-mă dragă Martin, nu ştiu ce am de câteva 
zile, că-mi ies atât de repede din sărite... Da, Torrington a fost 
condamnat la muncă silnică pe viaţă. 

— Ei bine a fost grațiat acum un an, spuse Martin, şi cea 
mai mare parte din timp şi-a petrecut-o la Londra. Ştia Marshalt 
acest lucru? Nu. Cu siguranţă că nu! Dacă ar fi ştiut-o, n-ar fi fost 
atât de liniştit. Oh, Oh.. îşi duse mâna la gură şi murmură... 
Malpas! 

— El o privi uluit, deoarece îi venise şi lui acelaşi gând. 

— Marshalt trebuia să fi ştiut, sau în orice caz, a ghicit-o, 
spuse ea coborând vocea îngrozită. 

Era tot timpul în casa de alături Bunny. Malpas e Torrington. 


Capitolul XLIV 
NOUA MOŞTENITOARE 


— Torrington! Imposibil, spuse Martin. Nimeni nu poate uri 
într-un aşa grad, încât să-şi petreacă douăzeci de ani de viaţă, 
făcându-şi planuri cum să se răzbune pe duşmanul său. Probabil 
că Torrington îşi caută fiica. 

— Pentru asta o fi aia? întrebă ea repede. 

— Habar n-am; caut şi eu să formulez probabilitățile. Ce 
poate fi mai logic şi natural, decât ca Torrington să-şi cheltuiască 
averea, căutând-o pe mama ta şi pe fiica lui. 

— Greşeşti, spuse Dora foarte liniştită. Torrington crede că 
fiica lui e moartă. l-a spus-o mama precum şi Marshalt, care o 
cunoscuse pe vremuri. Ea n-a primit de la el din închisoare decât 
o singură scrisoare: nu pomenea în ea decât despre fata lui. La 
îndemnul lui Lacy i-a spus că Audrey a murit de scarlatină şi 
Marshalt i-a scris la fel. Nu mi-a spus niciodată ce i-a mai scris în 
acea scrisoare; dar cert este că a scris-o numai în scopul să-l 
facă pe Torrington să sufere. Intr-o bisericuţă din Rosenbank, în 
Colonia Capului, se află o placă de marmoră în amintirea lui 
Audrey. Torrington ceruse duhovnicului închisorii să aibă grijă de 
asta. Marshalt mi-a povestit o mulţime de lucruri când a aflat că 
Audrey mi-e soră. Dacă Torrington nu-i Malpas, atunci cu 
siguranţă, Lacy mai are şi alt duşman. 

Martin se plimba prin odaie în lung şi-n lat, gândindu-se în 
fel şi chip. 

— Care crezi că poate fi averea lui Torrington? 

— Peste două milioane de lire, spuse Dora. 

— Şi cât crezi că ar da ca să afle adevărul? 

Ca o leoaică ea se întoarse spre el. 

— Să arunci o asemenea pomană în mâinile lui Audrey! Să-i 
dai aşa din senin un tată cu milioane, când eu sunt aici, 
zbătându-mă în mocirlă, având de bărbat un excroc şi ca prieteni 
toată drojdia societăţii! strigă ea cu pumnii strânşi de mânie. Eşti 
nebun? 

Ea merse lângă el cu ochii atât de injectaţi, încât Martin se 
dădu înapoi. 

— Cum e numele ei? 

— Dorothy Audrey Torrington. El nu ştie că se numeşte 
Audrey. Când a fost arestat, ea încă nu era botezată. l-a ales 
numele de Dorothy şi vorbea întotdeauna de ea sub acest nume, 
dar pe ea n-a chemat-o niciodată aşa. 

Martin o privi lung. 

— La ce te gândeşti? 

— Că Audrey nu trebuie să pună mâna pe moştenirea asta, 
spuse el rar şi apăsat. Scrie-i. 

Dora privi ţintă la el. 

— Scrie-i lui, sau vezi-o pe ea... sau mai bine scrie-i mai 
întâi ei. Spune-i să vină să ia ceaiul la tine. Spune-i că moartea 
lui Marshalt a schimbat totul şi vrei să-i arăţi cât de mult regreţi 
vorbele grele pe care i le-ai spus deunăzi, şi toate minciunile 

câte i le-ai îndrugat. 

— Asta n-am s-o fac, Martin. 

— Şi mai ales, nu uita să repeţi în scrisoare, că regreţi 
minciunile cu privire la rudenia voastră. Şi când o fi să vină, 
spune-i că tot ce i-ai înşirat referitor la ea, era adevărul asupra 
naşterii tale. Dar de ce n-a fost numită cu numele ce-l alesese 
tatăl său? 

— Nu se putea, deoarece era numele meu. Era imposibil ca 
două surori să aibă acelaşi nume, Dora. 

— Unde aş putea găsi actul de naştere al lui Audrey? 

— Mama a lăsat un teanc de hârtii... eu nici nu m-am uitat 
la ele. Du-te de le caută, Bunny. Trebuie să fie sus, pe 
garderobul meu. El se duse şi se întoarse cu o cutie veche de 
tinichea. Era plină cu fotografii şi acţiuni fără valoare. La fund, 
într-un plic albastru se aflau două hârtii. 

— lată actul meu de naştere, şi iată-l pe al lui Audrey. 

Martin le întinse pe masă. 

— Dorothy Audrey Torrington, citi el şi ochii îi străluciră. 

— Care-i numele tău, Dora. 

— Nina Dorothy Beadford, ăsta era numele mamei, înainte 
ca să se mărite cu Torrington. 

— N-ar fi mare lucru ca să schimb aici, şi să pun Audrey în 
loc de Nina. O să-i scrii, şi o să-i spui fără acompaniament de 
lacrimi, asta-i treaba ta, că ea este sora ta cea mai mare. Vârsta 
nu poate fi dovedită niciodată. Şi dacă-şi reaminteşte ceva 
precis, atunci, privirea lui deveni aspră... Am o slăbiciune 
grozavă pentru femeile, care sunt la ananghie şi-ţi mărturisesc 
că, dacă aş putea-o ajuta pe Audrey, aş face-o, dar... în afacerea 
asta este vorba de milioane şi vreau să le am. 

— Ce vrei să spui cu asta? 

— Vreau să spun că tu eşti Audrey Torrington. 

— Şi dacă ea îşi reaminteşte? Şi cu siguranţă că-şi va 
reaminti. Eu purtam cocul cu mult înaintea ei. 

— Atunci o să fie nevoie să se care într-un loc unde va uita, 
spuse el cu răceală. 

Se auzi o bătaie în uşă şi intră camerista. 

— Vă caută un domn Smith, domnule, spuse ea. Un domn 
Smith din Chicago. 

Capitolul XLV 
DL. SMITH ADUCE VEŞTI NOI 


Fu un moment de tăcere, apoi Martin spuse: 

— Spune-i să poftească. Il cunoşti pe individul ăsta, nu-i 
aşa, Dora? 

— Da, l-am întâlnit odată. Ţi minte când. N-aş vrea să fiu de 
faţă. 

— Ba ar fi nimerit să rămâi aici. E un ticălos grozav de şiret. 
Mă întreb cam ce-o fi vrând de la mine. 

Smith părea că vine de la cine ştie ce mare ceremonie. 
Fracul, care-i cădea impecabil, pantofii lucioşi şi jobenul de 
mătase, îi dădeau o înfăţişare splendidă. 

— Sunt foarte supărat că trebuie să vă deranjez. Aş fi venit 
mai devreme, dar am avut mult de furcă, până să fac să-mi 
piardă urma unul care mă urmărea. 

Figura lui Martin se întunecă. 

— Îmi permiti, cred, să-ţi sugerez că, în asemenea 
circumstanţă, ai fi putut să nu mi-l aduci în faţa uşii. 

— Fii pe pace, spuse Smith surâzând, îţi spun doar că mi-a 
pierdut urma. Nu s-a născut acel detectiv, care să mă poată 
urmări, atunci când mi-am pus în gând să mă fac nevăzut. Chiar 
şi cel mai înverşunat copoi al lui Stormer nu şi-ar putea vâri 
nasul în treburile mele. Am venit să-ţi aduc la cunoştinţă lucruri 
extraordinar de interesante, să-ţi fac o destăinuire pe care mă 
voi strădui s-o dramatizez pe cât posibil. Audrey, stimabila d-tale 
cumnată face parte din poliţie. 

Martin încruntă sprâncenele. Nu era de loc sigur de acest 
om. 

— Ce tot îndrugi acolo? Audrey polițistă? 

— Când spun poliţie, cam exagerez puţin, cu toate că 
Stormer e atât de aproape de „Oficiali” , cât poate fi cineva în 
ţara asta. 

— Vrei, adică să spui că a intrat în serviciul lui Stormer? 

— Da, şi am descoperit-o, aşa din întâmplare. Am văzut-o 
intrând împreună cu Willit în birourile lui Stormer. Eu îl cunosc pe 
Stormer; de când mă ţin minte m-a tot urmărit, aşa că mă 
interesează tot ceea ce se referă la el. El a introdus aici un 
sistem care nu era cunoscut, sistemul insignelor. Fiecare 

funcţionar al lui are o insignă, o steluţă de argint cu numele său 
gravat pe dos. Am văzut aşadar pe fată, intrând şi ieşind cu Willit 
şi s-au dus apoi amândoi la Labei, bijutierul care fabrică steluțe 
de „speranţă” . S-au despărţit în faţa uşii, iar Willit s-a dus la cel 
mai apropiat telefon. Şi ia ghici ce a făcut? 

— A telefonat, răspunse Martin laconic. 

— Tii! Dar inteligent mai eşti, Elton. Da, a telefonat ia Ritz 
Carlton, ca să comande un apartament pentru doamna. 

Smith îşi scoase batista ca să scuture un firicel de praf de 
pe haină. 

— DI. Brown, sau Torrington, locuieşte şi el la Ritz Carlton, 
adăugă el cu nepăsare. 

Martin şi nevastă-sa fură atât de înmărmuriţi la această 
veste, încât le fu imposibil să se facă că nu-l cunosc pe 
Torrington. 

— M-am gândit să v-o spun şi vouă, vă va fi de folos să ştiţi 
că domnişoara Bedford, poate fi în mod special periculoasă 
pentru acei pe care Willy Wilfredi a pus pe urmele milioanelor lui 
Torrington. 

Martin înţelese că face aluzie la copoiul cu care avusese 
întâlnire şi-i pieri tot cheful. 

— E un tip tare de treabă, urmă Smith, dar prea îşi aruncă 
ştirile în toate vânturile şi tocmai din cauza asta, cam nu au nici 
o valoare. Ştiam că v-a pus pe urmele lui Torrington, şi-mi 
închipuiam că veţi fi mulţumiţi să aflaţi... 

Martin îşi redobândi glasul şi spuse. 

— In orice caz, îţi mulţumesc. Pun totdeauna prea puţină 
bază pe poveştile acestor fel de oameni. 

— Şi faci cât se poate de bine, răspunse Smith. Ochii lui 
erau fixaţi asupra Dorei. 

— E un copilaş tare drăguţ, surioara d-tale! 

Martin era gata-gata să se prăbuşească. Nu era exclus ca 
Smith să fi ascultat din dosul uşii, la convorbirea lor. Dora se 
fâstâcea însă mult mai greu. 

— Vrei să vorbeşti de Audrey? întrebă ea râzând. N-ai idee 
ce nostim mi se pare, când aud lumea vorbind de ea ca de sora 
mea mai mică. De fapt eu sunt mai mică cu un an decât ea. 

— Şi ce te face să crezi, Smith, că ne interesează ce face 
Audrey? 

— Afecţiunea de familie. Şi afară de asta, natura precară a 

profesiei noastre comune. Ascultaţi bine ce vă spun eu: fata asta 
o să ne dea mult de lucru. Omul cel misterios era cât pe ce să 
pună mâna pe ea, mai ieri noaptea şi dacă n-ar fi fost o anumită 
persoană, cu siguranţă că ar fi reuşit 

— Vorbeşti poate de Malpas? Nu cumva ea e doamna din 
Regency? 

Smith aprobă din cap. 

— Asta nu era nimic. Tentativa lui principală era la Outer 
Circle. E al treilea care încearcă să o răpească şi al treilea care 
nu izbuteşte. Nu ştiu ce mă face să cred că voi merge după 
dricul celui de al patrulea. E fermecată fata aceasta. 

Se părea că terminase scopul vizitei sale. 

— Acum, după ce mi-am făcut datoria, plec. Sora dumitale 
cea mică, doamnă Elton e cu siguranţă păzită de farmece. 

El nu accentuă cuvântul mică, dar Martin ştia prea bine, că 
în mod special s-a servit de acest cuvânt şi de îndată ce plecă îi 
spuse Dorei: 

— Smith ne dă şah. Dacă facem cumva afacerea, o să ne 
coste cel puţin douăzeci de mii, dacă nu mai mult, ca să-i 
închidem gura. Totul depinde de ce va trebui să i se întâmple lui 
Audrey. 


Capitolul XLVI 
APARTAMENTUL DIN HAYMARKET 


Cu toată forfoteala necontenită şi duduitul omnibuzelor, cu 
toate semnalele claxoanelor şi ţipetele vânzătorilor de ziare, 
locuinţa pe care Dick Shannon o avea în Hamymarket, era un 
colţişor foarte liniştit. 

In noaptea aceasta, tânărul detectiv era ocupat să caute o 
corelaţie între dispariţia lui Lacy Marshalt şi moartea servitorului 
său. Notase de acum patru inele, care se înlănţuiau între ele: 
omul ucis care fu găsit în fluviu, femeia găsită moartă în parc, 
moartea lui Tonger şi dispariţia lui Marshalt. 

Stanford era un nou factor, o figură pe plan secundar, prea 
bine cunoscut de poliţie, dar întovărăşit de bande, pe care Dick 
credea că Lacy n-are de unde să le cunoască, afară decât doar 
prin legăturile sale cu Dora. 

Deschise un portvizit plin cu note dactilografiate, pe care le 
parcurse încetişor. 

Era acolo o poveste amănunţită a celui care, cu siguranţă, 
era Lacy, notițe scurte, şi mai puţin satisfăcătoare asupra 
necunoscutei din parc, iar dosarul cel mai voluminos îl privea pe 
Tonger. 

Ca să-şi  reîmprospăteze memoria, reciti totul: era 
menţionat acolo tot ce conţineau buzunarele valetului şi printre 
acestea se vorbea de un ac mare, triunghiular. 

Dick privi spre tavan. Acest ac îl mai intrigase şi cu toate că 
şi l-a oprit în speranţa că-i va găsi întrebuinţarea, nu-i venea 
totuşi până în prezent nici o inspiraţie. Incepu aşadar să-l 
examineze cu lupa. 

Obiectul era ceva mai mare de zece centimetri, tocit la vârf 
şi se termina cu un mâner de tirbuşon. In acest loc, oţelul se 
lărgea până în locul unde pătrundea în lemn şi avea o lăţime de 
aproape trei centimetri: prin aceasta un observator, fie el chiar 
neprofesionist, putea observa că este un obiect făcut de un 
amator. 

Dick îşi reaminti de şuruburile şi pilele, pe care le văzuse în 
camera de provizii şi ghici că această unealtă ciudată trebuie să 
fi fost fabricată acolo. Dar în ce scop? 

In dosarele lui Laker şi al necunoscutei, nu era nici un fel de 
indiciu, după care să fie identificaţi. Hârtiile lui Marshalt, 
cercetate înainte de a le fi ridicat notarul, n-au dat nici o 
indicație mai detaliată. Dick verificase conturile pe care 
milionarul le avea la bancă, dar mai mult ca sigur trebuie să fi 
avut bani investiţi şi-n alte întreprinderi, deoarece aici nu era 
nimic care să fi lăsat să se bănuiască o avere însemnată. 
Shannon puse hârtiile la locul lor, îşi aprinse pipa şi se lungi pe 
fotoliu. 

Deodată, tresări şi privi pe fereastră. Auzise un zgomot de 
pietre aruncate în geam. Dete perdelele la o parte, deschise 
fereastra, dar nu zări decât nişte bieţi pietoni, care alergau prin 
ploaia care cădea nemiloasă. 

Se aşeză din nou, dar iar se auzi semnalul. Cobori în stradă, 
dar nu zări pe nimeni. 

Veni sus şi sună pe omul care-l servea, după cum avea 
nevoie: valet, şofer sau bucătar. 

— Vezi William, cineva se amuză azvârlind cu pietricele în 

geam. leşi prin poarta din dos şi treci la pândă. Dacă o fi vreun 
ştrengar, nu-i nevoie să-l iei la bătaie. 

Şt...o nouă ploaie de pietricele, în geam. 

— Aşează-te aici, ca să-ţi vadă umbra pe perete. 

Cobori încetişor, deschise uşa cu băgare de seamă, şi 
ascultă. Auzi zgomotul unui pumn de pietricele căzând pe 
trotuar. Era o fată, cu impermeabilul ud leoarcă. O apucă de 
braţ. 

— la ascultă fetiţo, ce fel de joacă-i asta? întrebă el pe un 
ton sever şi se găsi nas în nas cu Audrey. 

— Cum? zise el sufocat. 

— Vreau să cred că nu te-am speriat prea tare. Trebuia să 
te văd neapărat şi cum detectivii nu sună niciodată... 

— Ce dracu vrei să spui? Vezi bine că m-ai cam speriat. Ce 
erau acele cu care aruncai în geam? Porumb pentru găini? 

— În primul rând, nu mai am nimic de a face cu găinile. Am 
părăsit serviciul acela. Din fericire pot veni şi fără dădacă 
întrucât eşti de-ai noştri. 

Intre timp ajunseră sus în odaie şi Dick îl concedie pe 
servitor. 

— Şi acum fetiţo, după ce ai reuşit să mă păcăleşti, aşa 
cum ai vrut, poate că vrei să-mi explici ce înţelegi prin „de-ai 
noştri” . 

Ea îşi vâri mâna în buzunarul mantoului şi scoase o steluţă 
de argint, pe care o aruncă pe masă, cu un gest dramatic. 

El o luă, o cercetă amănunţit, citi inscripţia şi zise, ca şi 
când nu şi-ar fi crezut ochilor: 

— Stormer?! Dar... te credeam instalată foarte liniştită în 
coteţul de găini al jurnalului... 

— Am rupt orice legătură cu găinile, spuse ea, scoţându-şi 
mantaua. Cu siguranţă că nu eşti obişnuit să primeşti femei în 
casă, şi asta nu poate fi decât în favoarea dumitale. Când îţi intră 
o femeie în casă, prima grijă pe care trebuie să o ai este să o 
întrebi dacă nu vrea ceai şi după aceea, dacă nu cumva îi este 
foame. Pe urmă trebuie s-o duci lângă foc, să-i oferi cel mai bun 
fotoliu pe care-l ai şi să-ţi exprimi speranţa că nu are picioarele 
ude, întrebare la care răspund: nu. Ei fi, nu zic nu, un detectiv 
bun, dar nu ştii să faci pe gazda. 

Dick sună pe valet şi-i dădu ordin să aducă ceai şi gustări. 

— Acum spune-mi te rog, ce s-a întâmplat? 

În câteva fraze precise, ea îi povesti cât de urât şi de dur se 
purtase Hepps cu ea, dar că atribuţiile noului serviciu, erau mult 
mai greu de definit. 

— Nu ştiu ce voi avea de făcut, dar deocamdată sunt 
nevoită să trăiesc într-un hotel de primul rang şi să am ochii bine 
aţintiţi asupra unui bătrânel de vreo şaizeci de ani, care nici nu 
mă cunoaşte şi care după toate probabilitățile ar fi cât se poate 
de indispus ştiindu-se păzit de mine. Dar afacerea este 
respectabilă şi dl. Stormer este mai plăcut decât Malpas. 

— Cum a auzit vorbindu-se de dumneata? 

— Ştie toate cele, e un adevărat detectiv: în realitate însă 
căpitane Shannon, eu nici nu-l cunosc. 

— Şi cum îl cheamă pe acest bătrânel inofensiv? 

— E un milionar. 

— Asta încă nu-i un motiv să fie supravegheat. 

In acel moment, servitorul aduse ceaiul şi puse tava pe 
masă. 

Dick rămase un moment pe gânduri. 

— Da, spuse el în cele din urmă, este adevărat o 
profesiune, dar care nu convine deloc unei fete; deşi dacă eşti 
bine îndrumată poţi fi ferită de părţile-i rele. Sunt mulţumit că 
lucrezi cu Stormer. Nu prea ştiu ce te-aş putea sfătui... 

Ea se ridică repede şi spuse: 

— Trebuie să mă înapoiez. Ceaiul a fost delicios şi-ţi 
mulţumesc. 

In acel moment se auzi soneria de la intrare. 

— lată în orice caz, unul care ştie cum se poate intra la 
mine, fără să-mi spargă geamurile, spuse Shannon surâzând. 

— Te-a supărat asta? A fost într-adevăr foarte urât din 
partea mea, când ştiam cât eşti de ocupat. 

William se înapoie, urmat de Steel. 

Acesta salută şi luând din buzunar un pumn de pietricele 
galbene întrebă: 

— Ce or fi astea, domnule? 

— Astea?... Sunt diamante! spuse Shannon. Grămada pe 
care mi-ai pus-o pe masă, valorează cel puţin un sfert de milion 
de lire sterline. 

— Şi mai sunt încă cel puţin încă de trei ori pe atâtea în 
camera lui Malpas, zise Steel. Idolul este plin cu de astea. Acum 
ştiu de ce revine fantoma. 

Capitolul XLVII 
IDOLUL 


— Ascunzătoarea am găsit-o printr-o simplă întâmplare, 
povesti Steel. Întrucât mă plictiseam, cercetai idolul. Vă 
reamintiţi, poate, că era susţinut de fiecare parte prin nişte 
animale de bronz. Mi-a venit atunci în gând întrebarea, dacă 
acestea erau simple ornamente sau dacă nu cumva erau de vreo 
utilitate oarecare. Am împins atunci cu putere unul din ele şi, 
spre surprinderea mea, a început să se învârtească, provocând 
un ţăcănit, care mi-a dovedit că atinsesem probabil un 
mecanism. Nu se întâmplase însă decât, faptul că animalul se 
întoarse într-o parte, în vreme ce mai înainte avea privirea 
aţintită înainte. Am procedat la fel şi cu al doilea animal şi se 
întâmplă acelaşi lucru. De data asta însă, cum se opri, se 
produse un fapt extraordinar: partea de sus a idolului, adică 
pieptul, se deschise la mijloc, ca o uşiţă cu două canaturi. Urcai 
atunci pe soclu, vârâi lampa de buzunar înăuntru şi văzui, că tot 
corpul este plin de pietre mult mai mari ca astea de aici. Am luat 
un pumn din ele şi am venit aici! 

Dick cercetă cu mare atenţie diamantele. Fiecare din ele 
aveau o pecete roşie. 

— Ai închis oare la loc uşa idolul? 

— Am împins animalele la loc, şi uşiţa s-a închis singură. 

Shannon luă diamantele, le puse într-o zaharniţă şi le 
închise în casa de fier. 

— Va trebui luăm şi restul în noaptea asta, spuse el, le vom 
pune într-un săculeţ şi le-om duce la Scotland Yard. 

Audrey rămase tăcută. Dick aproape uitase de prezenţa ei. 

— Vi cu noi? îi spuse el. In felul acesta vei cunoaşte 
aspectul pe care-l poate avea un milion în diamante. 

— Vezi că... nu prea am poftă să revăd camera aceea; şi 
totuşi curiozitatea este una din slăbiciunile mele. 

După ce mai întâi dădu ordin servitorului să nu facă un pas 
afară din birou înainte de întoarcerea sa, Dick ieşi împreună cu 
Audrey şi Steel, chemă un taxi şi urcară toţi trei în el. 

Drumul fu parcurs în cea mai mare tăcere. Lucru 

extraordinar, Dick era chinuit de amintirea acului mare, deşi nu- 
şi putea da seama cam ce legătură ar fi între el şi descoperirea 
din astă seară. Luase cu el un săculeţ destul de voluminos, ca să 
aibă în ce pune diamantele. 

Steel lăsase în cameră doi poliţişti, un al treilea era în hol, 
iar inspectorul coborâse la primul etaj ca să le vină în 
întâmpinare. 

— Cred, spuse el, că ar fi nimerit ca toţi oamenii să vină în 
cameră, pentru cazul când s-ar întâmpla unul din acele 
accidente bizare, care se produc ori de câte ori se aduce vreo 
împotrivire dorințelor lui Malpas. 

Merse la perete şi dădu perdelele de o parte, apoi împinse 
unul din animale. Se auzi un ţăcănit iar animalul, jumătate pisică, 
jumătate panteră, se învârti uşor la dreapta apoi se opri. Făcu 
acelaşi lucru şi cu al doilea animal şi se produse aceeaşi mişcare. 
De îndată ce acesta se opri, se deschise pieptul idolului. 

Dick se urcă pe un scaun, apoi pe soclu, vâri mâna în 
deschizătură şi scoase afară un pumn plin de pietricele galbene. 

Cobori, deschise sacul, şi-l aşeză pe masa de lucru a lui 
Malpas. Un zgomot îl făcu să se întoarcă. Cele două pisici se 
învârteau, aşezându-se în poziţia lor iniţială. 

Steel, înmărmurit privi statuia. 

— Trebuie să fie acolo un mecanism pe care nu-l pricep 
prea bine, spuse el. Aşteptaţi puţin, să le pun din nou în mişcare. 

Făcu un pas înainte, şi deodată, toate luminile se stinseră. 

— Rămâneţi la uşă, porunci repede Dick. Unde-s lămpile? 

— Pe masa din sală, răspunse inspectorul. 

— Treci de le caută. Tu, ăla de la uşă, lasă-l pe inspector să 
iasă, dar fi cu băgare de seamă să fie tot el care se întoarce, nu 
altul. 

Audrey simţi inima-i bătând cu putere şi instinctiv căută 
braţul lui Shannon. 

— Ce-o să se mai întâmple? murmură ea îngrozită. 

— Nu ştiu, rămâi lângă mine şi apucă-mă de mâna stângă. 

— Uşa-i încuiată, spuse inspectorul. 

Dick uitase că atât luminile cât şi uşile erau acţionate de 
către o comandă secretă. 

— Dă-mi repede, cineva să-mi dea un chibrit. 

Era vocea lui Steel, venind dinspre podea, în timp ce se târa 
spre idol. 

— Oh! Dumnezeule! Urmă un strigăt de agonie. 

— Ce s-a întâmplat? strigă Dick. Auziră un strigăt înăbuşit 
de durere. 

— Arde ceva, spuse Audrey, nu simţiţi miros de fier încălzit? 

Dick îl simţise acum, dădu pe fată la o parte. In momentul 
acela, polițistul care se afla în celălalt capăt al camerei frecă un 
chibrit şi ca prin minune, în aceeaşi secundă se reaprinseră 
luminile. In odaie nimic nu părea schimbat. Idolul avea figura-i 
hidoasă, îndreptată spre cameră, iar ochii verzi ai pisicilor luceau 
ca şi înainte. 

— Ce ţi s-a întâmplat Steel? 

Polițistul îşi ţinea mâna. Pe palmă era un semn roşu-negru 
lat ca de un deget. 

— O arsură, gemu el. Era ceva care venea din podea, un fel 
de vergea de fier înfierbântată. 

— Vergea sau nu, spuse Dick, trebuie să pun mâna pe 
pietrele acelea. 

Intoarse pisicile şi portiţa se deschise. 

Urcându-se pe soclu, vâri mâna în adâncitură. 

Corpul idolului era gol. 


Capitolul XLVIII 
UN SĂCULEŢ 


— Asta o să ne dea gata! spuse Dick. Să fim furaţi, când se 
găsesc atâţia laolaltă, e mai mult decât poate admite opinia 
publică. 

Cercetă podeaua cu amănunţime, dar nu găsi nici o urmă 
de trapă. Locul unde putuse răsări vergeaua de fier rămânea un 
mister de nepătruns. 

Privi spre fată şi surâse. 

— Dacă n-ai să devi o detectivă mai bună ca mine, apoi ar fi 
mai bine să te laşi de la început de meserie. 

Dar evenimentele bizare din noaptea aceea nu erau deloc 
terminate. 

— Am pus de s-au tăiat cablurile elevatorului, spuse Steel; 
în felul acesta, macaraua din bufet nu mai funcţionează. Văleu, 
Văleu! 

Audrey îi bandajă mâna cu două batiste, pentru ca să evite 
contactul rănii cu aerul. 

— Drăcia dracului, n-aş fi crezut niciodată că o asemenea 
bagatela ar putea fi atât de dureroasă, gemu el. 

— Fiecare să-şi ţină de acum încolo lampa de buzunar la el, 
inspectore! Treceţi de le luaţi. 

S-ar fi putut crede că aceste vorbe sunt un semnal şi că 
necunoscutul decretase că lămpile de buzunar nu trebuiau luate, 
deoarece luminile se stinseră pentru a doua oară, şi uşa dinspre 
sală se închise cu zgomot puternic. 

— Repede chibriturile! strigă Dick, căutându-se prin 
buzunare. 

O frecătură, se zări o flacără şi în acelaşi timp se 
reaprinseră toate luminile. 

— Asta-i prea de tot! exclamă Dick. 

Audrey îl zări privind îngrozit spre idol, în faţa căruia se 
găsea un sac nou nout. 

Shannon alergă într-acolo şi ridică cu oarecare greutate 
sacul îl puse pe masă alături de cel care-l adusese el. 

— Băgaţi de seamă, d-le căpitan spuse Steel, nu se ştie ce 
poate fi înăuntru. 

Shannon îşi trecu mâinile pe deasupra sacului. 

— Dacă o fi cumva o bombă, apoi să ştii că-i o bombă de un 
sistem cu totul nou... spuse el şi deschise sacul. 

Interiorul lui era aproape plin cu pietre galbene, pe care le 
văzuse în interiorul idolului. 

Scoase un suspin adânc şi-i făcu semn lui Steel să se 
apropie. 

Acesta rămase ca tâmpit. Dick luă sacul în mâini şi se 
apropie de idolul de bronz. g 

— Eşti înfiorătoare, dar în acelaşi timp foarte amabilă. ţi 
mulţumesc. 

— Să ducem acum sacul la mine, spuse el pe şoptite. De 
îndată ce voi adăuga şi pe cele care le am acasă, mă duc să le 
închid pe toate la cartierul general. N-am să pot dormi liniştit, 
până ce nu le voi ştii la adăpost, în dosul uşilor care nu se tem 
de gloanţe. 

— Dar cum de-a ajuns asta aici? întrebă Steel. 

— Să lăsăm acum discuţiile şi să ieşim de aici înainte ca să- 
şi poată da seama de greşeala făcută, spuse Shannon repede. 

Plecară, şi în momentul când Dick întinse mâna ca să 
închidă uşa în urma lui, aceasta se închise de la sine cu violenţă. 
Prin fereastră zări cum se aprind luminile. 

— Au descoperit repede greşeala şi o să fie tămbălău mare. 
Aş da oricât să fiu de partea cealaltă a uşii. 

Chemă un taxi şi făcu un ocol, ca să-l lase pe Steel la 
Middlesex Hospital, ca să-şi îngrijească mâna rănită, apoi 
traversă Oxford Street şi în urmă Wardour Street. 

— Ar fi trebuit să iei pe unul din poliţişti cu dumneata, 
căpitane Shannon, spuse Audrey. 

— Fleacuri, exclamă detectivul surâzând, nu cred că până la 
Scotland Yard să fim atacați. 

Pe la jumătatea străzii Wardour, se profila o lumină la 
fereastra din spatele maşinii şi aplecându-se, zări o maşină 
mare, care trecu pe la dreapta lor prin locul unde era imposibil 
ca două maşini să treacă una pe lângă alta. Atunci se petrecu 
inevitabilul: taxiul fu azvârlit de bordura trotuarului şi capotă. 

Primul gând al lui Dick fu la tânăra femeie, şi trăgând-o spre 
el chiar când geamurile se spărgeau, împiedică fărâmele de 
sticlă să-i ciopârţească faţa. Uşa taxiului se deschise repede şi o 
mână se întinse şi apucă sacul. Pumnul lui Shannon căzu ca o 
ghiulea pe umărul omului, care dădu drumul sacului şi se repezi 
la maşină blestemând. 

Dick zări o lucire de oţel, şi ca să evite lovitura, se întoarse 
şi zvârli cu toată puterea în agresor, cu piciorul, pe care cu 
siguranţă că-l atinse căci auzi un mormăit şi cuțitul căzu în 
mijlocul geamurilor sparte. Intr-o secundă, omul dispăruse. 

— Pune mâna pe el, strigă Dick, care zărise apropiindu-se 
un poliţist, dar vocea-i fu acoperită de zgomotul motorului. 
Maşina cea mare porni cu viteză şi dispăru în Shaftesbury 
Avenue. 

Cu multă greutate Shannon ieşi din taxi, şi ajută tânăra fată 
să coboare. Maşina era într-o stare de plâns, dar şoferul nu era 
rănit. Dick se legitimă faţă de poliţist. 

— Am nevoie de un taxi, dar merg împreună cu dumneata 
să-l caut, deoarece nu am de gând să rămân singur cu sacul 
acesta. Unde ţi-e inspectorul? 

— Trebuie să vină imediat, domnule, soseşte de obicei la 
ora aceasta. Uite-l chiar cu sergentul său. 

Shannon îi explică situaţia în câteva cuvinte, iar polițistul 

încântat să aibă o oarecare variaţie în monotonia funcţiei sale, îl 
însoţi acasă. 

— Na! Na! exclamă Dick privind ferestrele apartamentului 
său. 

Dăduse ordin servitorului să nu părăsească biroul şi când 
colo, toate luminile erau stinse. 

— Poftim în coridor, şi ţine sacul. Dumneata Audrey rămâi 
lângă ofiţer. William al meu nu e omul care nu ascultă porunca. 

Urcă şi deschise uşa apartamentului. Străbătu holul şi 
pătrunse în birou. Întoarse comutatorul şi odaia fu inundată de 
lumină. Primul lucru pe care-l văzu fu William pe jumătate culcat 
pe canapea, pe jumătate la pământ. Picăturile de sânge care 
curgeau arătau lui Shannon ce se întâmplase. 

Casa de fier era deschisă, iar zaharniţa împreună cu 
preţiosul ei conţinut dispăruseră. 

II ridică pe William, care respira greu de tot. O cercetare 
rapidă a rănii arătă că nu era cine ştie ce gravă, dar observă că 
atentatul fusese comis cu puţine minute înainte. 

Luă o carafă cu apă, şi o azvârli pe faţa servitorului. Acesta 
deschise ochii şi privi năuc în juru-i. i 

O să te trimit la spital, îi spuse el. Îl vei găsi acolo pe dl. 
Steel. Trecând spre coridor, găsi scara cufundată în întuneric. 

— Cine a stins lampa? întrebă el. 

— Dumneavoastră aţi stins-o? întrebă foarte surprins 
polițistul. 

— Nu, urcă şi adu-mi sacul. 

— Sacul, domnule? Păi nu l-aţi luat dumneavoastră? 

— Ce face? urlă Dick. 

— Când aţi coborât a doua oară, nu sunt nici două minute, 
mi-aţi spus doar: dă sacul încoace şi rămâi unde eşti. 

— Animal idiot ce eşti! ţipă Dick la el. Ce era cu tine? Aveai 
orbul găinilor? 

— Era întuneric beznă, domnule. 

— Dumneata l-ai văzut Audrey? 

Nu primi nici un răspuns. 

— Unde-i domnişoara? 

— Acolo lângă uşă de la intrare. 

Dick întoarse comutatorul, lampa se aprinse, dar pe coridor 
nu era nimeni. 

Cobori scara în fugă şi ieşi afară ca o furtună. 

Audrey dispăruse. 
Că i se furase sacul, era desigur foarte neplăcut; dar 
dispariţia lui Audrey îngheţă inima lui Dick Shannon. 


Capitolul XLIX | 
O VIZITA DOMICILIARA 


Şoferul taxiului mai aştepta încă. Zărise el un domn ieşind 
cu un sac în mână, apoi după el o femeie, dar mai mult nu ştia. 

— Cum era, tânăr, bătrân? 

Şoferul habar nu avea. Situaţia lui era de aşa natură încât 
nu putuse observa prea bine, dar credea că domnul era mai în 
vârstă. 

Inima lui Dick se făcu grea de plumb. 

In câteva minute fură înştiinţate toate staţiile poliţieneşti 
din Londra. Fură trimişi în toate colţurile biciclişti, ca să 
înştiinţeze toate patrulele, să dea atenţie la orice bărbat, care ar 
duce în mână un sac şi o domnişoară îmbrăcată în impermeabil. 

William îşi revenise îndeajuns ca să poată povesti tot ceea 
ce ştia şi care echivala cu nimic. 

— Eram cufundat în cititul ziarului, când mi se păru că aud 
un zgomot în camera de culcare. Ascultai cu atenţie şi mi se păru 
că nu era decât un foşnet al storurilor, aşa că nu m-am deranjat. 
Ultimul lucru care mi-l amintesc după aceea, este o dare de 
seamă asupra unui proces la Old Bailey. 

Spatele clădirii în care se găsea apartamentul lui Dick 
dădea spre un acoperiş plat, şi detectivul îşi dădu seama pentru 
prima oară cât de uşor i-ar fi venit unui hoţ să pătrundă la el în 
casă. Părăsindu-l pe William, care urma să fie transportat la 
spital, ieşi să meargă la Scotland Yard. 

Fu salutat de către cineva. Era un ofiţer de poliţie îmbrăcat 
în civil, care-şi făcea rondul şi pe care Shannon îl cunoştea. 

In câteva cuvinte detectivul îl puse la curent cu cele 
petrecute, şi i-o descrise pe Audrey. 

— Nu, n-am zărit pe doamna şi nici vreun individ ducând un 
sac. 

— N-ai văzut pe nimeni care să se fi interesat de acest furt? 
Nici pe vreunul din băieţi? 

Ofiţerul şovăi. 

— De fapt... am zărit pe unul, mărturisi el, un tip pe care l- 
aţi semnalat acum câteva luni. 

— Slick Smith? întrebă Dick într-un suflet 

— Da, domnule. Venea dinspre Haymarket şi mi se părea 
că-i tare grăbit. Purta o manta de ploaie albastră şi mult mai 
sigur că stătuse mult în ploaie, deoarece era ud leoarcă. 

— Ce ora să fi fost? 

— Acum vreo cinci minute. 

Când Dick ajunse în cartierul general, nu sosise nici o ştire. 
Nu rămăsese acolo decât atât cât i-a trebuit să-şi prevină şeful şi 
o porni în căutarea lui Slick Smith. 

Acesta nu era acasă şi nici nu se înapoiase în cursul nopţii. 

— N-am idee când ar putea să se înapoieze, îi spuse 
proprietarul. De fapt nu-l aud niciodată când vine acasă, e un om 
foarte liniştit; unul din cei mai de treabă chiriaşi ai mei. 

Nu se opuse ca Shannon să se urce în apartamentul ocupat 
de către cel mai de treaba chiriaş, deoarece ştia prea bine la ce 
trebuie să se aştepte de la el — îl prevenise doar politia. 

— Uşa era încuiata, dar Dick o putu deschide foarte uşor şi 
făcu la repezeala o percheziţie, ca să-şi dea seama dacă Smith 
putea fi incriminat în afacere. 

Auzi deschizându-se uşa de la stradă, apoi o convorbire în 
şoaptă. După câteva momente Smith intră în cameră cu ţigara 
aprinsă, şi clipi din ochi. 

— Bună ziua căpitane, spuse el vesel. Dacă m-ai fi 
înştiinţat, fi sigur că m-aş fi înapoiat mai devreme acasă. Vezi d- 
ta ce-mi place mie la englezi, este extrema lor sociabilitate. Zău 
aşa, când te gândeşti că dl. căpitan a binevoit să-mi facă o vizită. 

Dick închise uşa. 

— Arată-mi amănunţit ce ai făcut în ultimele cinci ore, 
spuse el aspru. 

Smith îşi scarpină bărbia. 

— Păi... să vezi... Asta o să fie cam greu. Singurul lucru de 
care sunt absolut sigur este că pe la zece fără un sfert eram la 
Haymarket. De altfel, m-a zărit şi unul din copoii dumitale. Restul 
timpului, căpitane, am hoinărit şi eu pe ici pe colo. E inutil să-ţi 
spun pe unde, că ştii prea bine, că de ţi-oi spune că am fost la 
Bunny, acesta o să jure că am stat la gura sobei chiar dacă aş fi 
fost la o sută de kilometri depărtare de el. De te îndoieşti însă 

cât de puţin de buna credinţă a mea, căpitane, apoi să-ţi spun eu 
singur unde să te adresezi. Este o anumită agenţie Stormer, care 
a pus copoi pe urmele mele şi unde ai putea cu siguranţă să 
capeţi toate amănuntele, aşa ca să te satisfacă pe deplin... Dacă 
n-oi fi făcut ca să-mi piardă urma... Aşa se întâmplă câte o dată 
şi, zău, aşa de rău îi înfurie. O să-ţi fac o propunere: cu cărţile pe 
faţă. In noaptea asta s-a săvârşit un furt în casa dumitale. 

— De unde ştii? întrebă Dick sever. 

Slick Smith se porni pe râs. 

— Acum zece minute, trecând prin faţa casei d-tale, am 
zărit un poliţist care păzea şi un altul care ducea la spital pe un 
individ cu capul spart. Nu trebuie să fii cine ştie ce, ca să ghiceşti 
ce s-a putut întâmpla. Mă cauţi cumva pentru furt? 

— Nu te caut de loc, spuse Dick aspru. Ai o reputaţie rea şi 
la ora când hoţii pătrundeau în apartamentul meu, erai pe acolo 
prin împrejurimi! Dar ce ai acolo la obraz? 

De când intrase, Smith ţinuse capul într-o parte, aşa ca o 
parte din obraz să-i rămână în întuneric. Dick îl întoarse brusc, şi- 
| ţinu în plină lumină. De la umărul obrazului şi până deasupra 
urechii stâng era o zgârietură grozav de adâncă şi care luase cu 
ea câteva smocuri de păr. 

— Asta-i urma unui glonte de revolver, urmă detectivul şi 
atingând cu mâna mica rană de sub falcă... şi asta-i o tăietură de 
sticlă spartă. Cine a tras asupra-ţi Smith? 

— N-am putut să-i aflu numele şi adresa, murmură Smith, 
eram grăbit. 

— Imi dai voie să-ţi spun eu cum a fost? Şi în ce poziţie erai 
când s-a tras? Erai în spatele unei ferestre; glontele a lovit în 
geam, ţi-a atins fruntea, a ricoşat de-a lungul capului, şi o bucată 
de sticlă... 

Se opri; zări un punct strălucitor pe mantaua-i udă a omului 
şi întinzând mâna îl scoase de pe pânza, unde era înfipt. 

— Asta-i sticla. 

Se priviră în tăcere. 

Surâsul dispăruse de pe buzele lui Slick, dar ochii îi clipiră 
şiret. 

— Ştii Shannon, în d-ta există elementele unui excelent 
detectiv, spuse el. E adevărat, s-a tras asupră-mi prin geamul 
unui taxi. lţi pot da numărul taxiului în care mă găseam, în cazul 
când ai voi să faci vreo anchetă. 

Luă un bilet din buzunar şi-l puse pe masă. Dick văzu 
numărul scris cu creionul. Smith îşi preparase perfect alibiul. 
Shannon era exasperat de neruşinarea acestui individ, nervii îi 
erau surexcitaţi la culme. In sine îşi dădea seama că pierderea 
diamantelor nu-l interesa atât, cât îl chinuia grija pentru 
siguranţa fetei. 

— Ascultă aici Smith, vrei să fi sincer cu mine asupra unui 
singur punct. Apartamentul meu a fost prădat, s-au furat de 
acolo obiecte de valoare extraordinară, aparţinând altuia, dar 
mie puţin îmi pasă de asta, ceea ce mă interesează este... cu 
totul altceva. Când am sosit acasă eram însoţit de domnişoara 
Bedford. Dacă ai avut vreun amestec în furt, pentru moment nu 
vreau să ştiu. Vrei să-mi spui numai dacă ai zărit-o în noaptea 
asta pe domnişoara Bedford? 

— Dacă am zărit-o? Vezi bine că da, spuse Smith surâzând, 
şi sper că, numai în cazul când n-o fi răpit-o cineva între timp, s- 
o revăd în curând. Doughty Street este un loc prea răcoros 
pentru ca o fată tânără să acţioneze acolo pe vremea asta. 

— Doughty Street? spuse Dick gâfâind. Unde-i fata? 

— Acum vreo câteva minute era jos în faţa uşii, spuse 
Smith. 


Capitolul L 
POVESTEA LUI AUDREY 


Înainte încă de a-şi fi terminat vorba, Shannon cobora scara 
în goană. Jos, în stradă, zări silueta unei tinere fete mergând în 
lung şi în lat. 

— Audrey, strigă el vesel, şi mai înainte ca să-şi dea seama 
ce face o cuprinse în braţe. 

— Scumpo, nici nu-ţi dai seama ce teamă mi-a fost! 

— Cum, nu ţi-a spus Smith că aşteptam jos? întrebă ea, 
smulgându-se din braţele lui. N-a vrut în ruptul capului să mă 
lase să intru, înainte de a fi convins că eşti sus. 

— Cu alte cuvinte se aştepta să mă găsească la el? întrebă 
Dick. 

— Aşa bănuia el, spunea că ăsta-i primul loc unde ai putea 
veni. O introduse în casă şi urcară împreună la Smith. 

Atunci fata începu povestirea. 

— Eram în faţa uşii în Portman Square, când te-am auzit 
coborând şi spunând ceva poliţistului, pe şoptite. Abia când 
individul trecu lângă mine şi deschise uşa, mi-am dat seama de 
eroare, Dick, era Malpas! 

— Malpas! Eşti sigură? 

— Imposibil să mă fi înşelat. Prima mea mişcare a fost să 
strig, atunci mâna mea din buzunar atinse insigna şi mă gândii la 
responsabilitatea ce-o are un detectiv. 

— Şi l-ai urmărit? 

— Traversasem de-acuma strada, când m-am hotărât la 
acest lucru. Ca să nu-l pierd din vedere am alergat după el. L-am 
urmărit de aproape o bună bucată de drum. In Grat Windmill 
Street am zărit o maşină care aştepta la marginea trotuarului. 
Imi dădui seama că era a lui, abia când el sări în ea şi dădu 
drumul motorului. Atunci făcui un lucru din cele mai stupide, am 
început să strig: Opreşte, alergând spre maşină. In loc să o ia la 
goană, el opri pe loc. 

—  Dumneata eşti domnişoara Bedford? întrebă el. Intră 
înăuntru, aş vrea să-ţi vorbesc ceva. 

Incepui să alerg, dar într-o clipită fu afară din maşină. Cât 
puteai cuprinde cu privirea nu se zărea ţipenie de om, aşa că mi- 
am pierdut cumpătul. Nu ştiu cum a fost posibil să scap, dar am 
izbutit. Inainte de a-mi pierde sufletul, am ocolit vreo trei-patru 
colţuri de stradă. Mă hotărâsem să chem un poliţist, când dădui 
ochii de dl. Smith. El mă conduse până la apartamentul d-tale. Pe 
drum întâlnirăm un poliţist, care ne-a spus că te interesaseşi de 
dl. Smith. 

Dick respiră uşurat. 

— Ce făceai prin locurile acelea? întrebă el pe Slick. 

— O urmăream pe domnişoara, răspunse el fără să lase să-i 
tresară nici un fascicol din muşchii feţei lui. 

— Asta făceam, o urmăream pe duduiţa. E adevărat că 
dacă ştiam că este afiliată agenţiei Stormer, aş fi fost mai puţin 
îngrijorat. 

Dick o conduse pe Audrey la hotelul unde locuia şi liniştit 
de-acum în ceea ce o privea pe dânsa, începu să gândească la 
faptul că undeva în Londra erau nişte diamante de o valoare 
formidabilă, şi că acestea se găseau în posesia unui hoţ. 

Capitolul LI 
O IMPACARE 


A doua zi dimineaţă, Audrey se trezi întrucâtva înmărmurită 
că se găsea în apartamentul mobilat luxos, în timp ce fosta-i 
locuinţă era atât de modestă. 

Cineva bătu la uşă şi o subretă foarte îndemânatecă îi 
aduse dejunul şi pe tavă se găsea o scrisoare la vederea căreia 
scoase o exclamaţie de mirare. Era de la Dora şi nu numai că era 
adresată la hotel Ritz Carlton, dar avea menţionat pe ea şi 
numărul apartamentului pe care-l ocupa. 

Audrey surâse la gândul că noutăţile îmbucurătoare se 
propagă atât de repede ca şi cele rele. Ea deschise scrisoarea. 

Primele rânduri subliniate îi produseră o uimire 
extraordinară. 


„Mititica mea scumpă. Mă întreb mereu, dacă ai să mă ierţi 
vreodată pentru cuvintele urâte, pe care ţi le-am spus şi 
conduita mai mult decât oribilă, pe care am avut-o faţă de tine, 
acum un an. Gândul că ai stat la închisoare nevinovată, pentru o 
acţiune de care singurul vinovat era Martin, mă urmăreşte şi 
când mă gândesc în ce hal te-am atacat, îmi vine să cred că nu 
eram în toate minţile. Te implor să uiţi trecutul şi să vi să mă 
vezi. Am atâtea lucruri să-ţi spun.. Aş putea cel puţin să repar 
una din acţiunile mele. Vrei să fi îngerul iertător şi să-mi 
telefonezi? 

Sora ta care te adoră. 

Dorothy” 


— Dorothy, repetă Audrey foarte mirată. 

Cu toate acestea, în ciuda emoţiilor contradictorii, care o 
năpădeau, era mulţumită. 

Merse la telefon. li răspunse chiar Dora. 

— Bineînţeles că voi veni să te văd, chiar astăzi după masă, 
de voi putea. Nu te mai frământa din cauza... incidentului de la 
Holloway. Nu pot vorbi mai desluşit la telefon, dar mă înţelegi 
cred! 

— Da, scumpa mea, răspunse Dora în şoaptă. Aşadar ai să 

vii şi... mă vei ierta, nu? A 

Cu inima mult mai uşoară, Audrey merse în baie. In fond, ea 
o iubea pe soră-sa şi antipatia ei fusese pentru ea foarte 
penibilă. Acum i se părea că una din cele mai mari tristeţi ale 
existenţei sale, dispăruse. 

Nu-şi uită totuşi misiunea şi în timp ce se îmbrăca, profită 
de prezenţa cameristei ca s-o descoase în privinţa milionarului 
Torrington. 

— Se spune că ar fi milionar, dar nu văd ce fel de plăcere ar 
avea de pe urma banilor săi. Nu merge nicăieri, nu face nimic, 
rămâne tot timpul în cameră, citind şi fumând. lese numai seara, 
dar nu merge la teatru, ci se plimbă pe străzi. 

In timpul dimineţii, Audrey merse la Stormer unde-şi făcu 
un scurt raport. 

Pe la orele trei după amiază, suna la uşa de intrare din 
Curzon Street şi fu primită de o cameristă nouă. 

Conversaţia principală a Dorei se referea la vechea 
cameristă, dar aducându-şi aminte că subiectul acesta nu era de 
loc potrivit să facă intrarea în subiect, aşa cum dorise, căzu în 
braţele fetei, o privi cu dragoste şi spuse: 

— M-ai iertat, fetiţo? 

— Vezi bine! 

Pentru o cauză pe care nu şi-o putea lămuri, Audrey se 
simţea foarte stânjenită. Plutea ceva în atmosferă, care o 
buimăcea. Să fi fost oare lipsa lui Martin? Ilmpăcarea se arăta 
incompletă şi găsea ciudat, că Dora nu pomenea de el nici cel 
puţin, ca să-l scuze. 

— Şezi scumpa mea şi lasă-mă să te privesc. Nu te-ai 
schimbat deloc în acele zile de tristă memorie. Cine ar spune, că 
ai un an mai mult ca mine! 

Audrey o privi uluită. 

— Am un an mai mult ca tine? spuse ea. 

— Pentru asta te-am chemat. la o ceaşcă de ceai! 

— Ascultă Dora, nu te înţeleg ce vrei să spui, eu nu-s mai 
mare ca tine, ci cu un an mai mică. 

— Eşti cu un an mai mare, scumpa mea. Toată încurcătura 
e din vina mamei. Dintr-un motiv pe care-l regret amarnic, 
mama nu te iubea de loc, şi această lipsă de afecţiune, luase 
după cum ştim, forme din cele mai bizare. 

— După câte am înţeles eu întotdeauna, începu Audrey, mă 

născusem la 1 decembrie 1904. 

— La 3 februarie 1903, spuse Dora surâzând. Am aici actul 
tău de naştere, stai să ţi-l arăt. 

Deschise birouaşul, luă din sertar un plic albastru şi scoase 
din el o hârtie, pe care o întinse sorei sale. 

— lată-l, scumpo. Audrey Dorothy Bedford. Acesta a fost 
primul bărbat al mamei. 

Audrey cercetă documentul cu multă atenţie. 

— Dar ea mi-a spus, a spus-o de multe ori, că tu erai cea 
mai mare. Şi apoi Dora, îmi amintesc perfect de bine, că tu ai 
fost întotdeauna cu o clasă înaintea mea, când eram la şcoală. 
Dacă este adevărat ceea ce-mi spui, atunci tatăl meu... 

— Iţi spusesem, că tatăl tău este la Break Water, dar nu-i 
adevărat. 

Dora lăsă ochii în jos cu o voce sfârşită. 

— Acela-i tatăl meu. Era american şi venise în Africa de Sud 
unde a întâlnit-o pe mama imediat ce rămăsese văduvă, cu un 
copilaş de câteva săptămâni. Trei luni după aceea s-au luat. 

Audrey căzu zdrobită pe scaun. 

— Ce bizare sunt toate, câte îmi spui. Eu sunt Audrey, şi pe 
amândouă ne cheamă Dorothy. Dar mi-e imposibil să cred, că 
sunt cu un an mai mare decât tine. 

Dora făcu eforturi să-şi oprească mânia. Dar ceea ce voia să 
adauge, fu acoperit de un strigăt al surorii sale. 

— Pot dovedi că eu sunt mai mică, strigă ea cu un aer de 
triumf. Măicuţa mi-a spus unde am fost botezată, într-o 
bisericuţă din Africa de Sud, în Rosebank. 

In camera de asupra celei în care vorbeau cele două femei, 
Martin Elton, cu urechea lipită de podea asculta şi păli deodată. 

Trebuie neapărat ca Audrey Torrington să dispară. 

Aşteptă, ascultă mai departe şi când auzi în cele din urmă 
că Audrey pleacă, veni jos şi deschise uşa. Dora veni înaintea lui 
râzând. 

— Ei, cum îţi place? spuse ea. 

Văzând însă figura lui, se dădu înapoi ca şi cum ar fi fost 
lovită. 

— Martin, nu cumva ai dori... El făcu doar un semn din cap. 

Intre el şi averea imensă, care fusese visul existenţei sale, 
nu era decât o singură persoană. Luase aşadar o hotărâre. 

Capitolul LII 
SECRETARA LUI TORRINGTON 


În faţa lui Dan Torrington, dl. Willit era întotdeauna nervos, 
cu atât mai mult în momentul de faţă, sub privirea scrutătoare a 
bătrânului. 

— li permit lui Stormer să se ocupe de multe din afacerile 
mele, dar când e vorba să-mi aleg un secretar, cred că am tot 
dreptul să fiu acela, care să hotărască. 

Willit se simţea foarte prost dispus. 

— Nu avem absolut nici o dorinţă, dar vă sugerăm, 
indiferent cine ar fi, domnul meu, şi dl. Stormer ştie prea bine, că 
sunteţi capabil să vă ocupați singur de afacerile dumneavoastră 
particulare. Ţine însă neapărat ca această persoană să fie 
angajată. 

— In sfârşit, spune-i d-lui Stormer, că poate să-l angajeze, îi 
dau permisiunea. 

— Nu să-l, ci s-o, deoarece este vorba de o domnişoară, 
mârâi Willit. 

— Atunci cu siguranţă că n-am s-o iau în serviciu, strigă 
Torrington. O fată, sigur că o să mă calce pe nervi; iar eu o să-mi 
pierd jumătate din vreme ofensând-o, iar cealaltă cerându-mi 
scuze. 

Zări atunci figura adânc mâhnită a detectivului şi se porni 
pe râs. . 

— Imi face impresia că ţii foarte mult, la lucrul asta. Cine-i 
fata? 

— E tânăra care fusese în serviciul lui Malpas. 

— Malpas! spuse bătrânul încetişor. Nu e cumva din 
întâmplare prietena acelui tânăr extrem de simpatic, a 
căpitanului Shannon? 

— Da, domnule! 

— Atunci se schimbă situaţia! spuse Torrington. Şi dorinţa 
aceasta e şi al lui Shannon? 

— Shannon habar nu are, e pur şi simplu ideea lui Stormer, 
la drept vorbind... 

— In sfârşit, iată că am ajuns la punctul principal. Care-i 
motivul adevărat? 


172 


— Fata este în serviciul nostru şi avem neapărată nevoie să 
fie cineva în imediata apropiere a dumneavoastră, în cazul când 
lucrurile ar lua o întorsătură proastă. 

— Crezi că ea ar fi capabilă, să le întoarcă la loc cum 
trebuie? întrebă râzând bătrânul. Nu mai fac nici un fel de 
obiecţiune. Spune-i că o aştept după masa. Da... cum o cheamă? 

— Audrey Bedford. 

— Spune-i să vina la orele trei. 

— Este şi acum la hotel. Adevărul este d-le Torrington, că i- 
am dat toate instrucţiunile şi i-am spus să vegheze asupra dvs. 

Râzând înfundat, Torrington îşi freca mâinile. 

— Trimite-o la mine. Nu prea sunt sigur că n-o să trebuiască 
să-mi petrec vremea protejând-o eu pe ea. 

Willit ieşi, revenind imediat cu tânăra fată. 

Torrington o examină atent din cap până în picioare. 

— N-am văzut încă pe cineva care să semene atât de puţin 
cu un detectiv, spuse el, clătinând din cap. 

— Şi care să nu se simtă mai puţin capabilă, spuse ea 
râzând. DI. Willit îmi spune ca doriţi să mă aveţi secretară, 
adăugă ea, luând mâna pe care, bătrânul i-o întinsese. 

— DI. Willit exagerează, răspunse Torrington, pe un ton 
blajin. Singurul lucru pe care nu-l doresc este să-mi fi secretară, 
cred însă că accepţi această situaţie. Eşti secretară capabilă? 

— Nu, răspunse ea încurcată. 

— Cu atât mai bine. 

Surâsul lui Torrington era molipsitor. N 

— Cred că n-aş putea suporta o secretară capabilă. In orice 
caz, cred că n-ai să-mi deschizi corespondenţa fără voia mea. Şi 
sunt tot atât de sigur că pot lăsa banii vraişte, fără să-mi 
lipsească ceva. Prea bine, domnule Willit, lasă-mă singur să 
vorbesc cu domnişoara. 

Se simţea atras în mod curios de această fată tânără, o 
simpatie bizară, pe care o simţise îndată ce aceasta intrase la el 
în cameră, făcea ca el dă dorească imediat angajarea ei. 

—  Obligaţiile dumitale sunt egale cu nimic, spuse el 
glumind. Orele de prezenţă vor fi acelea pe care le voi fixa, doar 
când am nevoie de ajutorul dumitale. Acuma-mi amintesc de 
dumneata. Eşti fata aceea, care a avut neplăceri acum un an, 
nu? Ai şi o soră? Nu-i aşa? 

— Da, am o soră. 

El îşi muşcă buzele. 

— Nu-i cine ştie ce de capul ei. 

Adăugă repede: 

— lartă-mă dacă te-am supărat cumva cu asta. 

— Nu sunt supărată; dar nu-mi vine să cred că ea să fie 
chiar atât de rea pe cât crede lumea. 

— Aici greşiţi! Ar fi mai puţin rea, dacă n-ar fi măritată cu 
Martin Elton. Da, da! Il cunosc pe stimabilul perfect de bine, cu 
toate că el habar n-are de asta. Aşadar... ai lucrat cu Malpas? Un 
tip cam ciudat. 

— Oh, foarte ciudat! răspunse ea, repede. 

— In orice caz, un bărbat foarte bine nu-i aşa? 

— Cine? Malpas? Mie din contră mi se pare oribil! Un surâs 
uşor trecu peste buzele bătrânului. 

— Ai suferit un şoc, noaptea trecută. Cu siguranţă că d-ta 
erai tânăra care-l însoțea pe Shannon, când cu pierderea 
diamantelor. 

Ea privi uimită. 

— Stă scris asta în ziare? 

— Nu, asta-i din ziarul meu particular. Şi zici că le-ai văzut? 
Erau multe, multe pietricele galbene, frumoase... acelea toate 
îmi aparţineau mie. 

Lui Audrey îi pieri graiul şi rămase adâncită într-o uluială 
profundă. 

Bătrânul vorbise pe un ton obişnuit ca şi cum ar fi spus: 
Asta-i odaia mea. 

Trei milioane de lire, în pietre brute! Era greu de crezut că 
un om care constată cu atâta calm, poate accepta cu atâta 
filozofie, pierderea. 

— Da, ale mele sunt, mai bine zis erau ale mele, spuse el. 
Se poate vedea pe fiecare din ele, pecetea minei Halem & 
Coold. Când te mai vezi cu Shannon, spune-i asta, deşi îmi 
închipui că o ştie. 

— Mie nu mi-a spus-o. 

— Sunt multe, pe care Shannon le ştie şi nu le spune, într-o 
zi sau alta cineva o să aibă o surpriză. 

Deodată el lăsă privirea în jos şi fixă îndelung pantofii lui 
Audrey, care jenată îşi retrase picioarele. 

— Pe vremea umedă, trebuie să-ţi facă tare rău, nu-i aşa? 

— Da, puţin spuse ea, fără să-şi dea seama. 

Apoi revenindu-şi, îngăimă: 

— Rău? Ce vreţi să spuneţi cu asta? De unde ştiţi? 

El râdea aşa cum nu mai văzuse pe nimeni râzând. Când 
termină avea lacrimi în ochi. Văzând-o roşind, el fu tare mâhnit. 

— lartă-mă dacă te neliniştesc. Vezi, sunt un om tare curios 
şi am făcut asupra dumitale o anchetă pe lângă funcţionarii 
închisorii,... medicul mi-a spus o mulţime de lucruri... 

Schimbând apoi subiectul, îi arată biroul şi-i spuse: 

— Sunt aici câteva scrisori, fii bună şi răspunde.-le. 

— Ce trebuie să le spun? 

— Celora care îmi cer parale, să le spui, nu. Cui vrea să mă 
vadă le spui că sunt la Paris; iar gazetarilor, care îmi cer o 
întrevedere, scrie-le că am murit peste noapte şi că am avut un 
sfârşit foarte liniştit. 

Vâri mâna în buzunar şi scoase de acolo un plic mototolit. 

— lată o scrisoare, care cere un răspuns special, urmă el 
dar nu i-o dădu. Scrie doar atât: Miercurea viitoare este un 
vapor, care pleacă spre Africa de Sud. Iți acord 500 lire şi biletul 
de drum. Dacă ţi la viaţă, acceptă oferta. 

Ea scrise repede, cele dictate. 

— Cui trebuie să-i adresez scrisoarea? 

— D-lui William Stanford, 552 Portman Square, spuse 
bătrânul având privirea-i indiferentă, aţintită spre plafon. 


Capitolul LIII 
CE A VAZUT BUNNY 


În apartamentul lui Torrington erau aranjamente bizare, pe 
care Audrey nu le observase decât atunci când, după masă, 
rămase singură în salon. Toate uşile erau prevăzute cu zăvoare 
şi deschizând fereastra ca să privească un incendiu ce se 
declanşase la dependinţele din faţă, fu extrem de surprinsă 
văzând uşa că se deschise violent şi trei oameni pătrund brusc în 
odaie. 

Recunoscu pe unul din ei, era un agent de-al lui Stormer. 

— Sunt foarte mâhnit că v-am speriat domnişoară, spuse el. 
Ar fi trebuit să vă spunem sa nu deschideţi ferestrele. 

— Dar ce am făcut? 

—  Deschizând fereastra, aţi atins soneria de alarmă. 
Această cameră are un sistem special de ventilaţie. 

— O sonerie de alarmă exclamă ea, nici prin gând nu mi-ar 
fi trecut. 

— Există la fiecare fereastra şi noaptea la fiecare uşă. 

— Trece oare dl. Torrington, într-adevăr printr-un astfel de 
pericol? 

— Niciodată nu poţi şti ce se poate întâmpla, răspunse 
agentul. A 

Audrey rămase foarte îngândurată. În urma celor 
întâmplate era absurd să fie supărată pentru o simplă problemă 
de vârstă. Mama lor era bizară, încât era foarte posibil să fi vrut 
să pretindă ca cea mare este cea mică. li scrise aşadar Dorei: 

„Scumpă Dora. Cred că amândouă am fost cât se poate de 
proaste. Eu sunt Dorothy sau cum îi vrea să spui, iar tu eşti sora 
mea cea mică. Simt de pe acum pentru tine un sentiment 
matern, care incumbă şefului de familie. Vreau să te revăd cât se 
poate de repede. Semnă Dorothy” 

Cu poşta de seară, în timpul mesei, Dora primi scrisoarea şi 
fără nici un comentariu o trecu soţului. 

— E mult mai inteligentă ca tine, draga mea, spuse Martin. 
Te-ai supărat ca o zăpăcită, voind să precipiţi lucrurile? Ar fi 
trebuit să laşi ca ideea să se infiltreze singură în ea. 

— In orice caz, fie ce o fi, eu nu mai continui jocul acesta, 
spuse ea înţepată. Când o să fie să ajungem la probe, naşterea 
ei este înregistrată la Rosebank. Ar fi de-ajuns o telegramă, ca să 
adeverească cele spuse de ea. 

— Nu pleca! lată o scrisoare, care o să te intereseze. 

El i-o aruncă pe masă. 

Ea deschise repede şi figura i se întunecă. 

— Nu ştiam că ai un asemenea deficit. Credeam că ai hârtii 
de valoare. 

— Am chiar. Banca le-a consemnat în vederea 
excedentelor, iar valorile mele au scăzut vertiginos de la un timp 
încoace. Anm intrat la apă. Trebuie neapărat ca Audrey să 
dispară. 

— Unde? 

— Nu ştiu încă. Pe undeva în străinătate, până când vei 
putea aranja lucrurile. 

— Dar de o fi ca ea să dispară, o să ştie imediat că e ceva la 

mijloc, când m-oi prezenta cu pretenţii. Shannon nu-i un imbecil! 

— Shannon. Dacă ai ştii cât de puţin mă sinchisesc eu de el. 
Ceea ce mă hărţuie pe mine este că mă gândesc la Slick Smith şi 
la cât o să mă coste afacerea aceasta. Nu numai în ce priveşte 
pe Audrey. lţi mai aminteşti de noaptea când m-am dus să trag 
asupra lui Marshalt? Nu prea există ziduri pe care să nu mă pot 
căţăra, şi eu mă urcasem pe acoperişul casei lui Malpas, exact 
înainte de a fi început afacerea de jos. 

— Vrei să vorbeşti, de uciderea lui Marshalt? 

— Da, fusesem acolo doar cu câteva minute înainte şi abia 
când a afirmat Shannon că ceasornicul de la poliţie... mi-a salvat 
viaţa. La marginea acoperişului era de gardă un detectiv. Nu m-a 
văzut, după cum n-a văzut nici pe cel care se căţărase pe o 
frânghie şi deschizând geamul de pe acoperiş, pătrunse în casa 
lui Malpas. Eu însă l-am văzut. Mi-am dat seama că o să se 
petreacă nişte lucruri extraordinare şi am fugit. 

— Ai văzut pe cineva trecând prin fereastra podului? Atunci 
l-ai văzut pe ucigaş, spuse ea gâfâind. 

— Am văzut chiar mai mult decât atât; când a sosit în 
odăiţa din pod, a aprins o lumânare, şi-a scos din buzunar o 
perucă, un nas şi o bărbie falsă. După ce le-a pus, chiar mama 
care l-a făcut, nu l-ar mai fi recunoscut, decât ca Malpas. 

— Malpas? strigă ea sufocată. Cine-i ăla? 

— Slick Smith. 


Capitolul LIV 
RIDICAREA IDOLULUI 


Sergentul Steel sosi la biroul lui Shannon, care-l chemase 
prin telefon şi îl găsi cu o cablogramă kilometrică. Putu zări că 
soseşte din America şi se aştepta ca şeful său să-i comunice 
conţinutul ei; probabil însă că nu era în legătură cu afacerea la 
ordinea zilei, deoarece Dick o puse pe masa de lucru, şi nu-i 
spuse lui Steel decât pentru ce l-a chemat. 

— la dumneata un agent, îmbracă-l în civil şi du-te la 
Portman Square 551. Doresc să rămâi acolo, ca să fii de faţă la 
ridicarea idolului lui Malpas, şi îndată ce va fi luat, închizi casa şi 
vi să-mi faci raportul. 

— Vreţi să ridicaţi idolul? 

— M-am înţeles cu Compania de Transport a Conducătorilor, 
care la orele trei jumătate va trebui să aibă în faţa casei un 
camion cu douăzeci de oameni. Ai grijă să fie lăsaţi înăuntru, 
supraveghează încărcarea şi însoţeşte idolul până la Scotland 
Yard. Acolo s-a aranjat totul pentru primirea lui. După aceea, doi 
dintre inginerii noştri îl vor examina cu amănunţime şi în cele din 
urmă vom ştii pe ce lume trăim în ce-l priveşte pe Malpas, şi 
metodele sale. Am vorbit azi dimineaţă cu una din servitoarele 
lui Marshalt. A venit să-mi povestească o mulţime de leacuri, 
dar printre ele i-a scăpat şi un amănunt de cea mai mare 
însemnătate. Marshalt avea într-adevăr o groază nebună de 
omul din casa de alături. Imi închipuisem la un moment dat că 
toată punerea în scenă a oamenilor lui Stormer era un simplu 
bluf, dar vezi că era chiar de-adevăratelea. Intr-una din zile, 
femeia aceea ducându-se în odaia de lucru să pună cărbuni în 
sobă, auzi trei lovituri în zidul comun cu locuinţa alăturată. 
Marshalt era în odaie împreună cu Tonger, iar Marshalt era 
extrem de impresionat. 

— Nu cred că asta ne-ar putea aduce vreo lumină, spuse 
Steel. 

Dick Shannon surâse. 

— Mie, din contră îmi face multă lumină. Asta îmi arată cine 
era individul cu dublă identitate din casa de alături. Eh, de 
acuma poţi să pleci. 

Jumătate de oră mai târziu, sergentul Steel însoţit de un 
agent îmbrăcat în civil urca treptele nr.-lui 551, introduse cheia 
în broasca cea mică şi intră împreună cu însoţitorul său. 

La lumina zilei, camera lui Malpas era cu mult mai lugubră 
decât la lumina lămpilor electrice. 

Steel aruncă o privire la ceasornicul de pe mână. 

— Oamenii de la transport vor fi aici peste o jumătate de 
oră, şi atunci să vedem noi cum o să arate idolul ăsta vechi de la 
Muzeul Negru. 

— Vor să-l ridice de aicea, sergent? 

— Aşa au intenţia. 

— Cine vine să-i ridice? 

— Compania de Transport al Conducătorilor. Ai înţepenit 
bine jos uşa, întreba el pe un ton ce părea indiferent, dar se 
vedea cât de colo, că era plin de nervozitate. 

Se scurse o jumătate de oră, fără să se arate cel mai mic 
semn al camionagiilor. 

Steel luă receptorul, dar comunicaţia era întreruptă. 

Cerul începuse să se întunece, întoarse comutatorul, dar 
lămpile nu se aprinseră. 

— Hai să o ştergem, zise Steel repede. Mergi la telefonul 
din Orchad Street şi întreabă Compania când sosesc oamenii. 

El începu să se plimbe pe trotuarul din faţa casei, 
supraveghind uşa de intrare, care rămăsese deschisă şi ţinând 
revolverul în mâna care-i era teafără. La o depărtare de câţiva 
paşi, zări o mână galbenă, apucând propteaua uşii. Era mâna 
unui om în carne şi oase, iar lui Steel nu-i era frică de nici o 
făptură pământeană. 

Ridică arma, sări câteva trepte şi chiar în acel moment 
propteaua fu îndepărtată şi uşa începu să se închidă. Mai 
rămăsese întredeschisă cam de un deget, când Steel se aruncă 
asupra ei şi un moment reuşi să o ţină să nu se închidă; dar 
cineva de partea cealaltă împingea cu putere şi izbuti s-o 
închidă. 

Suflând din greu, Steel se rezemă de uşă, când zări pe 
tovarăşul său, care sosea fugind. 

— M-am pus în legătură cu Compania; pare-se că s-a dat 
după amiază un contraordin de către însuşi căpitanul Shannon. 

— Pariez că nu-i adevărat, spuse el amărât. Când l-oi 
revedea pe căpitan, cu siguranţă că o să aflăm că n-a dat nici un 
ordin contrariu. Mă duc să-i telefonez. 

Căpătă imediat legătura. 

— Nu, n-am dat nici un fel de ordin. Lasă acum afacerea 
asta. Destul pentru astăzi. Voi deschide mâine casa şi prevăd că 
o să ai ocazia să asişti la nişte evenimente interesante. Păzeşte 
bine deocamdată intrarea din dos. 

Steel şi tovarăşul său, porniră spre dependinţele casei lui 
Malpas. Erau la vreo şase metri de la intrarea lor, când zăriră 
ieşind de acolo un bărbat bine îmbrăcat învârtind în mână un 
baston lustruit — Slick Smith, exclamă Steel, şi poartă mănuşi 
galbene! 


Capitolul LV 


HOŢUL 
179 


Nebănuind impresia mănuşilor galbene, Slick Smith merse 
alene când sosi pe strada Edgevare, iar de acolo porni liniştit la 
plimbare prin Mauda Vale. 

In acest cartier sunt o serie de apartamente splendide şi 
extrem de luxoase. Smith se dădu jos de pe trotuar şi merse de- 
a lungul aleii, care ducea la Grenville Mansion. Acest grup de 
clădiri erau ocupate de familii care îşi petreceau o parte din an la 
proprietăţile lor de la ţară. 

Slick intră într-un hol splendid, cu panouri sculptate şi 
surâse portarului, care se afla la intrarea odăii sale. 

— AŞ dori să vorbesc cu dl. Hill, spuse el foarte amabil. 

— Domnul Hill nu este în oraş, domnul meu. Aţi venit poate 
în problema apartamentului? 

— Da, spuse Slick încetişor. Am aflat că e de închiriat 
apartamentul d-nei Kilfren! 

— Da, domnule, se închiriază complet mobilat. Veniţi 
probabil din partea agenţilor dumisale? 

Mănuşa cea galbenă se afundă în buzunarul pardesiului 
impecabil pe care-l purta şi scoase de acolo o bandă de hârtie 
albastră, pe care portarul o citi. 

— Foarte bine,  aceasta-i autorizaţia de a vizita 
apartamentul d-nei Kilfren. Poftiţi vă rog, domnule. 

II conduse la etajul al doilea, deschise o uşă frumoasă şi-l 
introduse în apartament. 

Slick aruncă o privire asupra mobilierului acoperit şi dădu 
din cap cu tristeţe. 

— După cum îmi dau bine seama, aici este faţada clădirii. 
Eu am înţeles însă că apartamentul dă în curte. Vezi mata, eu 
dorm tare prost şi mă deranjează zgomotul maşinilor. 

— Regret, domnul meu, dar n-avem nimic de închiriat la 
curte. 

— Al cui este apartamentul acesta? 

Erau pe condor şi Smith arăta o uşă din dosul ascensorului. 
Portarul spuse numele locatarului — un notar — în timp ce Smith 
merse liniştit să privească fereastra dinspre curte. 

— Ăsta mi-ar conveni de minune, spuse el. Are şi scară 
pentru caz de pericol. Am o groaza nebună de foc! 

Cercetă curtea cu privirea şi văzu acolo o mulţime de 
lucruri. Işi dăduse seama ca la uşa nr. 9 erau broaşte patent şi că 
un om energic, stând pe marginea scăriţei, ar putea uşor să 

ajungă la fereastra holului de la nr. 9. 

— Tare aş vrea să văd unul din apartamentele astea, dar 
bănuiesc ca-i imposibil. 

— Da, domnule. Am un aviz pentru caz de incendiu, dar mi- 
e interzis să mă folosesc de el în alte cazuri. 

— Un aviz? 

Smith era delicios în perplexitatea pe care o arăta. 

— Ce-i aia un aviz? 

Cu satisfacția pe care o pune un om cu inteligenţă limitată 
ca să explice un lucru pe care-l ştie, aceluia care nu-l cunoaşte, 
portarul scoase din buzunar o cheie şi i-o arătă. 

— lată domnule, ăsta-i avizul. 

Slick luă cheia ca să se uite la ea. 

— E extraordinar, spuse el. Păi asta seamănă cu orice 
cheie. Şi care-i sistemul care o pune în funcţiune? 

— Nu ştiu, domnule, asta-i mai presus de orice înţelegere a 
mea, spuse portarul plin de gravitate. 

Vâri cheia în buzunar şi în acel moment se auzi soneria 
ascensorului. 

— Scuzaţi-mă domnule... 

Smith îi apucă de braţ: 

— N-ai putea sa mai vi înapoi? Aş dori să am părerea 
dumitale asupra apartamentului din faţă. 

— Mă întorc imediat. 

Când se înapoie, după ce conduse mai multe persoane la 
etajul de sus, Smith mai era în acelaşi loc, unde-l lăsase. 

— Cum v-am spus domnul meu, aceste chei... 

Portarul băgă mâna în buzunar, însă o retrase cu o 
exclamaţie de groază. 

— Am pierdut-o! Aţi văzut şi dumneavoastră când am 
băgat-o în buzunar. 

— Da, sunt sigur. Dar ia stai, ce-i aia? 

Arătă cu degetul ceva pe jos, lângă picioarele portarului. 

— Pentru nimic în lume n-aş fi dorit s-o pierd, spuse mai 
liniştit portarul. 

— Ar fi bine dacă aţi arunca o privire de pe acoperiş. Este o 
privelişte splendidă de acolo. Vin numaidecât să vă urc cu 
ascensorul. 

— Mulţumesc prefer să urc pe scări. 

Aşteptă până ascensorul dispăru şi dintr-o săritură fu în faţa 

uşii, pe care o deschise încetişor, deoarece în timpul primei lipse 
a portarului o descuiase. Inspectă repede camera şi în cinci 
minute luase cu el totul ce părea să aibă o oarecare valoare. 

Auzi ascensorul, şi când portarul cobori din el şi el era în 
hol. 

— Ah, iată-vă domnul meu, mă întrebam unde puteaţi fi! 

— M-am hotărât să iau apartamentul doamnei Kilfern, însă 
bănuiesc că nu dumneata eşti însărcinat cu asemenea tranzacţii. 

— Intr-adevăr domnule, eu nu pot face asta. Mulţumesc 
mult. 

Acceptă bacşişul boieresc, pe care Smith îl strecură în 
mână. 

La oarecare distanţă de Maida Vale, Smith chemă un taxi şi 
ceru să fie dus la Soho. Aici plăti maşina, o luă pe o stradă 
lăturalnică se opri în faţa magazinului unei bijuterii şi pătrunse 
înăuntru. 

Un omuleţ cu tichie în cap îi ieşi înainte. 

— De ţi-oi da cinci lire, mă fur pe mine însumi. 

— De mi-ai oferi cinci lire, te-aş ucide pe loc. 

In acel moment uşa se deschise şi un om cu spate de atlet, 
pătrunse înăuntru. 

— Ho! Ho! Smith ce învârteşti? 

Smith privi surâzând la omul de la Scotland Yard. 

— După câte văd, o mică afacere de vânzare, cumpărare, 
nu? la să văd şi eu inelul ăla? 

— Nu l-am cumpărat, nu l-am cumpărat, strigă bijutierul. E 
adevărat că mi l-a oferit, dar i-am spus să-l ia şi să plece! 

— De unde ai inelul ăsta Smith? 

— E un cadou de la mătuşa Hilda! spuse Smith vesel. De 
fapt este inelul meu. Căpitanul Shannon va cunoaşte oricând că 
spun adevărul. 

— Shannon? întrebă agentul surprins. 

— Bineînţeles, afirmă Smith. Vino cu mine să-l vedem. 
Priveşte dacă vrei în interiorul inelului. Detectivul luă inelul şi-i 
cercetă interiorul: citi inscripţia: Lui Slick, din partea mătuşii. 

— Vrei să mă duci la Shannon? 

— Intr-una din zilele astea, spuse detectivul ameninţător. 

Slick ieşi din magazin fluierând şi abia când ajunse la 
Bloomsbury, îşi dădu seama de prostia care o făcuse. Dacă 
detectivul l-ar fi arestat şi percheziţionat.. Smith se cutremură. 

Capitolul LVI 
PARGHIA 


Martin Elton tot căutând să-şi aducă aminte cam ce lucru 
din trecutul lui ar fi putut să-l scoată din situaţia critică în care se 
afla, îşi aduse aminte de patru pagini scrise cu scrierea frumoasă 
a lui Bill Stanford. 

Acesta era un strateg teoretician; pe vremuri îi plăcea să 
aştearnă pe hârtie loviturile pe care le proiecta, şi aceasta până 
în cele mai mici amănunte. Cea mai mare parte din aceste 
documente fuseseră distruse după realizarea proiectului, era 
însă unul care-l frapase pe Martin — era extraordinar de bine 
ticluit astfel că Martin îl păstrase pe de o parte ca o chestie de 
curiozitate, iar pe de cealaltă parte în vederea unei viitoare 
lovituri. Aceste hârtii erau ascunse într-un loc sigur şi în după 
masa aceasta, Martin îşi petrecuse o oră cu distrugerea a tot ce 
nu-i mai putea fi de folos. 

Când se înapoie în camera de lucru, avea în buzunar cele 
patru hârtii, care puteau să devină valoroase în momentul în 
care ar fi vrut să-l aducă pe Stanford să facă ceea ce ar fi dorit 
el. 

Îi trimise aşadar un bileţel, şi după jumătate de oră, se auzi 
sunând telefonul. 

Stanford părea foarte prost dispus. 

— Ascultă Martin, n-am poftă să joc aşa cum îmi cânţi tu. Ce 
vrei în definitiv de la mie? 

— Vreau să te văd, este ceva foarte important. 

— Cel mai bun lucru ar fi, dacă ai veni tu la mie. 

— Nu, Stanford. Primeşte instrucţiunile mele aşa ca de 
obicei, fie că eşti împuternicitul lui Marshalt, fie că nu. Vreau să 
vi tu aici, astă seară, înainte de ora cinci. 

— Ce tot bodogăneşti acolo? întrebă Stanford, aspru şi 
bănuitor. Ţi-am spus doar că nu mă pot ocupa acum de nici o 
afacere. 

— Toate acestea, vino să mi le spui aici, spuse Martin 
nerăbdător, şi nu mai toca nimic prin telefon, unde jumătate din 
curioşii Londrei stau cu urechile ciulite. Să nu-ţi închipui că te-aş 

chema, dacă nu ar fi o chestie de cea mai mare importanţa. 

— Bine, iacă vin numaidecât. Dar bagă-ţi minţile în cap 
Elton, că nu-s chiar atât în ghearele tale, încât să faci din mine 
ceea ce pofteşti. 

Martin întrerupse convorbirea. 

Stanford sosi foarte prost dispus. 

— Ce dracu m-ai chemat aşa de parcă aş fi robul tău? 

— Inchide mai întâi uşa, dragă prietene, deoarece vorbeşti 
puţin cam tare. Nu e locul să ne ciorovăim, nu te-aş fi chemat, 
dacă n-ar fi vorba de o afacere foarte serioasă. Audrey Bedford a 
intrat în serviciul lui Stormer şi mititica lucrează cu repeziciune. 

— Audrey? Vorbeşti poate, de sora nevestei tale? Martin 
făcu semn afirmativ din cap. 

— Ei şi, oamenii ăştia n-au nimica cu noi. Pentru atâta tot 
m-ai făcut să-mi neglijez îndatoririle din Portland Square? |ţi 
pierzi timpul de pomană. 

— i-am spus că lucrează cu o repeziciune uimitoare, zise 
Elton, rar şi apăsat. Nu trebuie să uiţi ce a făcut douăsprezece 
luni la Holloway, pentru că s-au găsit asupra ei nişte obiecte 
furate de tine. 

— De ce spui de tine şi nu de noi? strigă Stanford mânios. 

— A făcut un an de închisoare. Cum crezi că se gândeşte la 
timpul ăsta? Cred că tu unul ai fi înnebunit de furie de-ar fi 
trebuit să stai douăsprezece luni la răcoare pentru o crimă de 
care n-ai fi vinovat. 

— Bine, bine şi pe urmă? Slavă Domnului are acum un 
serviciu bun; a fost scoasă din încurcătură. Dar de ce a angajat-o 
Stormer? 

— Să ţi-o spun şi pe asta... pentru că s-a dus şi le-a spus tot 
ce ştia despre furt, iar ei i-au dat însărcinarea să adune dovezile. 

Stanford începu să râdă batjocoritor. 

— N-are decât să strângă toate dovezile, care le-o putea 
împotriva mea. Asta-i tot pentru care m-ai chemat? 

— Nu tocmai. Ţi-aduci aminte că ai scris un plan întreg în 
chestiunea colierului reginei Finlandei? 

— Mi-aduc aminte, răspunse Stanford, dar s-a distrus totul. 

— Din păcate nu. Era un lucru atât de magistral încât eu, ca 
prostul, l-am păstrat. Acum vreo două zile a fost Audrey pe aici, 
în timp ce eu şi Dora lipseam de acasă. S-a urcat în camera soră- 
si, cheia casetei mele era în sertarul birouaşului ei. 

— Şi spune odată totul. 

— Astăzi dimineaţă, am deschis caseta, dar hârtiile 
dispăruseră. 

Stanford îngălbeni ca ceara. 

— Vrei să spui că planul meu a dispărut şi el? 

— Da. Degeaba îţi faci acum inimă rea adaugă el, văzând 
tulburarea lui Stanford. Imi dau perfect de bine seama de 
idioţenia pe care am făcut-o păstrând documentul. Pentru mine 
pericolul este tot atât de mare — poate, chiar mai mare decât 
pentru tine — deoarece contra mea şi a Dorei are o pică, pe care 
n-o are împotriva ta. 

— Mizerabilule, m-ai vândut! strigă Stanford ieşit din minţi. 

— Mă rog, să ne înţelegem: cine a scris toate numele pe 
hârtia aceea? Dacă n-ar fi fost ele, puţin ţi-ar fi păsat. Nu vreau 
să-ţi fac nici un fel de vină, dar totul este din cauza ta. Dacă o fi 
ca să spună că acel document este o probă concludentă, totul o 
să fie numai din cauza ta. 

Stanford era distrus. 

In dosul forţei aparente şi a lăudăroşeniei sale, se ascundea 
o slăbiciune pe care Martin o cunoştea. 

— Ce trebuie să fac? întrebă el, în cele din urmă. 

Timp de o oră încheiată, ambii complici discutară toate 
mijloacele. 


Capitolul LVII 
AUDREY IA MASA IN ORAŞ 


— În seara asta n-am nevoie de dumneata, spuse 
Torrington, aşa că dacă vrei cumva să mergi la teatru, sau să iei 
masa în oraş, ai tot timpul. 

— Vreţi să ieşiţi? începu ea, dar se scuză imediat. E 
adevărat că n-ar fi trebuit să întreb aceasta, n-am pus întrebarea 
din cauza rolului meu de detectiv amator, ci din... se întrerupse 
căutând zadarnic cuvintele. 

— Din simplă prietenie? sugeră el, iar fata făcu un semn de 
aprobare. 

— Am bănuit-o. Nu copila mea, în noaptea asta rămân 
acasă. Am o conferinţă foarte importantă, după masa de seară. 

Audrey era foarte mulţumită că avea o seară întreagă 
liberă, deoarece Dora o invitase să ia masa împreună, devreme, 
întrucât mai apoi trebuia să iasă şi nu voia să-şi mai schimbe 
toaleta; ceruse surorii sale să vină îmbrăcată aşa cum era. 

Când sosi la Curzon Street îi deschise uşa chiar sora sa. 

— Intră scumpa mea, spuse aceasta îmbrăţişând-o. lar m-a 
apucat criza de ficat. Bucătăreasa mi-a plecat de acasă, iar 
servitoarea s-a dus s-o vadă pe mamă-se bolnavă; aşa că va 
trebui să fi foarte indulgentă în ce priveşte masa. Din fericire 
pentru mine, mâncăciosul de Martin a plecat la club. 

— Credeam că trebuie să ieşiţi amândoi, împreună, spuse 
Audrey surprinsă. 

— Da, răspunse surâzând Dora.. Vine după aceea să mă ia. 
Avea întâlnire cu cineva, aşa că l-am sfătuit să mănânce la club 
şi să revină după aceea. 

Masa era pusă pentru două persoane. Era împodobită cu 
gust, iar mâncarea atât de delicioasă, încât Audrey bănui, şi cu 
drept cuvânt, că bucătăreasa a pregătit-o, înainte de plecare. 
Chiar aşa se şi petrecuse, deoarece femeia nu părăsise casa 
decât cu o jumătate de oră înainte de venirea fetei, după o 
acuzare josnică de necinste, pe care Dora o pregătise din vreme. 
Această despărţire nu i-a prea convenit, însă era sigură că 
femeia avea să se întoarcă a doua zi cu oarecare scuze. 

In toiul mesei Dora spuse cu veselie: 

— Ce ar fi să bem o sticluţă de vin, ca să serbăm această 
reuniune familială? 

Se ridică şi luă de pe bufet o sticlă. Audrey începu să râdă. 

— N-am mai înghiţit o sorbitură de vin de la... 

Se gândea la seara când luase masa cu Marshalt şi goni 
repede din gând această amintire. 

Dopul sări, iar Dora umplu paharul plin. 

— Intru apropiata noastră veselă reunire! spuse ea ridicând 
paharul. 

Audrey abia muie buzele în pahar. 

— Ei, dă-l pe gât, strigă Dora. Nu se bea aşa, când se 
închină cu un pahar. 

Tânăra fată goli atunci dintr-o sorbitură întreg paharul. 

— Vai, spuse ea, o fi delicios vinul asta, probabil că n-am 
gusturile prea rafinate, deoarece mi s-a părut amar. Parcă ar fi 
fost chinină în el. 

Jumătate de oră mai târziu, servitoarea Dorei se înapoie, pe 
negândite. 

— Credeam că te-ai dus la teatru, îi spuse Dora tăios. 

— Mă doare capul coniţă, îmi pare foarte rău, dar biletul pe 
care mi l-aţi dat rămâne pierdut. 

— Intră, spuse Dora. 

— Doriţi poate să vă servesc masa dv. şi domnişoarei? 

— Am terminat masa şi domnişoara a plecat chiar acum! 
mă mir că nu ai întâlnit-o. 


Capitolul LVIII 
DL. TORRINGTON 


Vizitatorul care veni la Ritz Carlton, era aşteptat şi de 
îndată ce-şi dădu numele, portarul chemă băiatul de serviciu. 

— Condu-l pe domnul la apartamentul D-lui Torrington, 
spuse el, iar Martin Elton urmă pe băiat în ascensor. 

Daniel Torrington în halat şi papuci, aruncă o privire 
cercetătoare asupra celui, care intră şi fără cordialitate îi arătă 
un scaun. 

— Imi pare că v-am întâlnit o dată d-le Torrington, spuse 
Martin. 

— Eu însă sunt sigur că nu, deşi după reputaţie, te cunosc 
prea bine. Scoateţi pardesiul, domnule Elton. Am primit cererea 
d-tale pentru o întrevedere particulară şi aveam toate motivele 
să ţi-o acord. Eşti dacă nu mă înşel cumnatul secretarei mele 
particulare? 

Martin plecă amărât capul şi spuse: 

— Din nenorocire. 

— Din nenorocire? Ah, da, vrei să vorbeşti despre trecutul ei 
original? 

În tonul în care vorbea se ascundea un sarcasm care nu-i 
scăpă lui Martin. 

— Imi închipui eu, ce motive de grozave supărări trebuie să 
fie asta pentru dumneata şi soţia dumitale. După câte-mi aduc 
aminte biata fată a fost implicată într-un furt de bijuterii, nu-i 
aşa? Nu-mi amintesc bine, dacă ea a fost aceea care a oprit 
maşina reginei Finlandei în Parc, sau dacă a conceput doar ideea 

furtului. 

— A fost prinsă cu bijuteriile asupra ei, spuse Martin. 

— Vezi bine că ştiam eu toate astea când am angajat-o, dar 
bănuiesc că ai venit să mă pui în gardă asupra maşinaţiilor ei. 

Pe Martin îl treceau sudori reci. Simţea că în ciuda aerului 
său imperturbabil şi a politeţii pe care o arăta, acest om îşi bătea 
joc de el. 

— Nu, n-am venit cu această intenţie, ci pentru o chestiune 
cu mult mai intimă şi care pe dumneavoastră vă priveşte foarte 
de aproape. Imi veţi ierta, dacă fără să vreau va trebui să foc 
aluzii la un lucru, care trebuie să vă fie foarte penibil, domnule 
Torrington, sunt câţiva ani de atunci când aţi fost condamnat la 
închisoare în Africa de Sud, pentru contrabandă de diamante! 

— Da, a fost un complot organizat de cea mai mare canalie 
a minelor de diamante, un oarecare Lacy Marshalt, care din 
fericire este mort acum. Eu am fost victima acestui complot şi 
precum ai spus am fost condamnat la închisoare. 

— Aveaţi atunci o soţie tânără. Martin şovăi înainte ca să 
continue... şi un copil, o fetiţă Dorothy. 

Torrington făcu un semn de aprobare. 

— Soţia dumitale a fost grozav de scandalizată de arestarea 
dv. şi nu v-a iertat niciodată, ceea ce consider că e o ruşine. 
Când aţi fost dus la Breakwater, ea a părăsit Africa de Sud şi de 
atunci cred că nu aţi mai avut nici un fel de ştire de la ea. 

— Una singură. 

Vorbele sale se abătură asupra lui Martin ca nişte lovituri de 
bici. 

— A venit în Anglia împreună cu copilaşul şi cu o fetiţă ceva 
mai mare, dar şi-a reluat numele de Bedford şi a trăit dintr-o 
mică rentă. 

— Dintr-o rentă pe care i-o alocasem înainte de arestarea 
mea. Continuă, te rog. N 

Martin respira cu multă greutate. In această atmosferă, 
fiecare vorbă pe care o scotea, cerea o sforțare extraordinară. 

— Soţia dumitale era o femeie foarte bizară. Pentru un 
motiv pe care l-a cunoscut numai singură, a crescut-o pe 
Dorothy — acest nume îl spuse foarte apăsat — în ideea că ea 
era fiica primului ei soţ. Într-adevăr nu-mi pot explica 
mentalitatea acestei femei. 

— Inutil, spuse Torrington. Toate cele ce-mi spui pot foarte 

bine să fie precum, tot aşa de bine, se poate să nu fie adevărate. 
Pe scurt, ce vrei? 

Martin tresări. 

— Dvs. credeţi că fiica dvs. Dorothy a murit. Nu-i adevărat. 
Ea trăieşte, este în Anglia şi-i soţia mea. 

Daniel Torrington privi la el: ochii lui păreau că străbat în 
cele mai ascunse cute ale sufletului său. 

— Asta-i povestea pe care ai vrut să mi-o spui? Că mica 
mea Dorothy trăieşte şi este soţia dumitale? 

— Da, dl-e Torrington. 

— Aşa! spuse bătrânul. Asta-i povestea! Urmă o tăcere 
îndelungată, penibilă. 

— Cunoşti împrejurimile în care am fost arestat? Văd că nu, 
aşa că am să ţi le povestesc eu. 

— Şedeam pe terasa casei mele din Winberg, cu bebeluşul 
meu în braţe, când îl văzui pe Marshalt că vine însoţit de doi 
detectivi. El avea o frică nebună de mine şi când mă ridicai să-mi 
pun copilaşul în leagăn, scoase un revolver şi mă ţinti. A pretins 
atunci că eu am tras primul — asta era o minciună sfruntată. Eu 
n-aş fi tras de loc asupra lui, dar glontele lovise leagănul şi auzii 
copilul ţipând. Atunci abia am tras şi de n-ar fi fost grija pe care o 
simţeam cu privire la copilul meu, l-aş fi omorât; dar nu l-am 
nimerit şi cel de al doilea glonte pe care l-a tras mi-a sfârtecat 
piciorul. Ştiai asta? 

Martin clătină din cap. 

— N-ai auzit niciodată de glontele tras asupra leagănului, 
nu-i aşa? 

— Nu, asta este ceva cu totul nou pentru mine. 

— Imi închipuiam eu. De fapt copilaşul n-a fost prea grav 
rănit. Glontele i-a atins doar degetul cel gros de la picior şi i-a 
spart osul. Mă surprinde că soţia ta nu ţi-a spus asta, adăugă el 
încet. 

Martin continuă să tacă. 

— Micuța mea Dorothy, n-a murit, asta o ştiu de multă 
vreme. Am căutat-o şi graţie amicului meu Stormer am găsit-o. 

— Ea ştie asta? întrebă Martin, care îngălbenise ca ceara. 

— Nu, n-am vrut să ştie. Am ţinut cu tot dinadinsul s-o las 
aşa până mi-oi atinge scopul. In faţa tuturor, cu excepţia unui 
singur om am pretins că mi-e străină. Privirea-i rece nu-l slăbea 
de loc pe Martin. 

— Şi, zi, aşa. Soţia dumitale este fiica mea? Să-mi arate 
piciorul stâng. Ascultă Elton, poţi falsifica oricâte acte de naştere 
pofteşti. Asta te face să tresari amice? Dar ori câtă silinţă ţi-ai 
da, nu poţi transforma degetul de la picior! 

Sună şi când intră băiatul de serviciu îi spuse: 

— Condu-l pe domnul afară, şi când o veni domnişoara 
Bedford, adu-o direct la mine. 

Elton se înapoie acasă ca un om hipnotizat şi Dora citi 
întreg dezastrul pe faţa-i palidă. 

— Ce s-a întâmplat? strigă ea. L-ai văzut? 

— Ştie totul, spuse el cu vocea răguşită. 

— Ştie? 

— Da. Ştie că Audrey este fiica lui. A ştiut-o din totdeauna şi 
voia să i-o spună în seara asta. Cred că-ţi dai seama ce 
înseamnă asta pentru noi doi. 

Se aşeză pe un scaun zdrobit. 

— Asta ar fi trebuit să ne aducă bogăţia cea mare! 

— Ai ţinut atât de mult ca eu să fac lucrul acesta şi contra 
voinţei mele, am acceptat. Ideea mea era să mărturisesc 
moşneagului că Audrey este fiica sa, dar tu ai început să boceşti 
că mai bine vrei să mori decât să vezi căzând pleaşcă pe capul ei 
atâta bănet. Dacă-i aşa, spune-mi te rog, de unde ne mai poate 
veni bogăţia? 

— O să plătească pentru ea, dacă... 

— Dacă? 

— Dacă o mai fi în viaţă, spuse Dora Elton şi dacă nu, nu s-a 
întâmplat nimic altceva. 


„Capitolul LIX 
O DOAMNA IN VIZITA LA DL. SMITH 


Proprietarul de la Smith era foarte tolerant. Ştia că locatarul 
său duce o viaţă dubioasă, dar acest lucru nu-l scădea cu nimic 
în ochii lui. In seara aceea auzi bătăi la uşa de intrare; era 
unsprezece. Merse să deschidă şi se găsi în faţa unei tinere 
femei, care-i era cu totul necunoscută. 

— İl căutaţi pe dl. Smith, doamnă? Nu s-a înapoiat încă. 
Puteţi să-mi spuneţi mie despre ce este vorba? 

— Trebuie să-l văd neapărat, este o chestiune urgentă. 

Chiar atunci Smith cobora scara. 

— Dar nici n-am văzut când v-aţi înapoiat. 

— Chiar acum sosi şi eu, am auzit pe cineva bătând şi m- 
am gândit că trebuie să fie pentru mine. Aştept o veste de la 
amicul meu, de la Scotland Yard, dl. Shannon. 

Proprietarul îl cunoştea pe Shannon ca renume şi lăsă pe 
doamnă să intre în salon. 

Auzi un murmur de voci, apoi, după un sfert de oră, 
doamna ieşi, iar Smith îl chemă. 

— Chestia este cu mult mai importantă decât credeam, 
spuse el cu gravitate. Căpitanul Shannon se găseşte într-o mare 
încurcătură şi-mi cere să.. De multe ori se întâmplă să ajutăm 
poliţia, atunci când se află în încurcătură. 

Slick se dezbrăcă de ţinuta de seară, îşi puse un pardesiu 
gros, şi se duse să se întâlnească cu persoana care-l aştepta la 
colţul străzii. Merseră împreună până la drumul care duce spre 
Southampton. Privind în juru-i, zări pe omul lui Stormer, care-l 
urmărea. Luă un taxi iar umbra făcu la fel. Se aştepta la aşa 
ceva. 

—Mergi la Grenville Mansion, spuse el, şoferului. 

Pătrunse cu un aer de proprietar în cartierul aristocratic şi 
acest fel de a se comporta era aproape în notă, deoarece 
devenise locatarul unui apartament princiar de la etajul al doilea. 

In aceeaşi seară, sergentul Steel se găsea împreună cu 
inspectorul Marylebone în apartamentul lui Shannon, fuseseră 
convocați spre a discuta afacerea de la nr. 551. 

— Sunt încă indecis în privinţa scoaterii idolului, dar 
ordinele pe care le-am dat Companiei electrice, rămân în 
picioare. Am văzut pe unul din ingineri, care mi-a afirmat că 
poate suprima curentul din exterior. Cu alte cuvinte, nu vor mai 
fi mijloace de care să se servească Malpas. Atunci când curentul 
va fi întrerupt, vom paraliza toate eforturile d-lui Fantomă şi vom 
închide pe amicul nostru într-una din ascunzătorile lui secrete. 

— In acest caz, nu-l vom mai revedea pe dl. Slick Smith. 

Shannon se porni pe râs. 

— II bănuieşti poate pe Smith, că ar fi regele bandei? 

— Sunt chiar sigur de asta, spuse Steel cu tărie. Nu vi s-a 
părut extraordinar că de câte ori s-au produs aceste fenomene, 
Smith era întotdeauna în vecinătate? Astăzi după masă l-am 

văzut ieşind din dependinţele casei, puţin după apariţia mâinii 
galbene, care deblocase uşa de la intrare, şi stimabilul purta 
mănuşi galbene! 

— Sunt cel puţin cincizeci de mii de persoane în Londra, 
care poartă mănuşi galbene, răspunse Dick. Asta-i ultima modă 
printre oamenii de lume. Cu toate acestea nu strică să-l ţi pe 
Smith sub observaţie. 

La zece jumate se despărţiră, iar Steel dădu o raită prin 
numeroasele cluburi care au luat fiinţă în Londra după război. 

După terminarea inspecției, se înapoie acasă şi chiar când 
voia să vâre cheia în broască zări un om, care mai mult alerga 
decât mergea, ducând cu el un săculeţ. Pe om nu-l recunoscu, 
dar sacul îi era foarte familiar. Aşa încât se porni în urmărirea 
sacului. 

Omul îşi dădu seama de aceasta şi o luă la goană. Există 
aşadar un motiv puternic să vrea să dispară, şi instinctul său de 
poliţist îi dădu aripi. 

La capătul străzii se găsea un agent. Omul şovăi o clipă, 
apoi cum Steel se apropia de el, lăsă să-i cadă sacul jos din 
mână, se aplecă, trecu pe sub mâna poliţistului şi porni săgeată 
înainte. În acel moment Steel îl recunoscu pe Slick. 

— Pune mâna pe el, strigă el agentului, în timp ce el ridică 
de jos săculeţul. 

Dick tocmai voia să se dezbrace, când inferiorul său dădu 
buzna la el, cu ochii strălucind de excitație şi ţinând sacul în 
mână: 

— Priviţi aici! spuse acesta desfăcându-l. 

— Diamantele! exclamă Dick, încremenit. 

— Smith Slick le avea, se bâlbâi Steel, abia ţinându-şi 
răsuflarea. L-am zărit, ducând sacul şi l-am urmărit fără să ştiu 
cine este. Văzându-mă a luat-o la goană, şi tocmai era să pun 
mâna pe el, când a lăsat jos sacul. 

Dick pipăi pietrele. 

— De data asta nu mai este nici un risc pentru noi. Du-te, te 
rog, şi adu un taxi. 

Se îmbrăcă la repezeală şi când Steel se întorcea, el cobori 
scara. De data asta nu mai lăsase nimic la voia întâmplării şi 
când puseră sacul în maşină, aceasta era înconjurată de poliţişti 
în uniformă, o porniră spre Scotland Yard, unde uşile de fier ale 
tezaurului se închiseră peste diamantele lui Malpas. 

— Acuma, spuse Steel, să mergem să punem mâna pe 
Smith. Mă duc la el. 

— N-ai să-l găseşti, îi răspunse Shannon. Lasă pe mine, cred 
că ştiu unde o să-l găsesc. 

Se înapoiară la Haymarket, unde-l găsiră pe William 
bănuitor, urmând cu privirea la un băiat foarte mic şi palid. 

— Spune că are o scrisoare pentru dvs., domnule, şi că nu 
poate să mi-o dea mie. 

— Mi s-a spus să n-o dau decât căpitanului Shannon, în 
mână. 

— Eu sunt căpitanul Shannon. 

Băiatul îi întinse atunci o hârtie murdară, făcută sul. 

Dick o desfăşură. Era o bucată ruptă dintr-un ziar de 
dimineaţă. Pe partea netipărită era scris cu creionul: 

„Pentru numele lui Dumnezeu, scăpaţi-mă. Sunt la cheiul 
Fould.” Biletul era semnat Lacy Marshalt. 


Capitolul LX 
CHEIUL FOULD 


— Lacy Marshalt, urlă Steel. Dumnezeule Doamne! Nu-i 
posibil! 

— De unde ai biletul acesta? întrebă Shannon. 

— Mi l-a dat un băiat din Spa Road şi mi-a spus să-l aduc. 
Zicea că-i un boier. L-a strecurat printr-un grilaj şi că dacă l-oi 
duce căpitanului Shannon, o să-mi dea o liră. 

— De ce nu l-a adus el singur? 

— Pentru că spunea că el nu vă cunoaşte domnule... a fost 
de partea cealaltă a munţilor. 

De partea cealaltă a munţilor, în limbajul oamenilor pe care 
îi cunoştea Dick, însemna că a fost la închisoare. 

— Cheiul Fould? Ştii unde vine? 

— Da, domnule, e aproape de Dockhead. 

— Bine, o să ne arăţi drumul. Scoate maşina William şi ia pe 
băiat lângă tine. lată-ţi bacşişul tinere. 

Dădu o liră băiatului, care o luă cu lăcomie. 

Maşina trecu pe la Scotland Yard, ca să ia câţi mai mulţi 
oameni disponibili şi traversând podul Londrei, luară şi pe un 


193 


detectiv care cunoştea partea locului. 

— Este un chei care face parte din antrepozite, construit pe 
stâlpi, deasupra apei, nu pe mal din pietre şi cărămizi, aşa cum 
se obişnuieşte. 

Coborâră o pantă şi trecură printr-o barieră veche. 

— Nu-i nimeni aici. 

— Ajutor! 

Vocea era foarte slabă, dar Dick o auzise. 

— De unde venea strigătul? 

— Parcă venea din partea apei. 

Deodată auziră un geamăt înăbuşit, apoi: 

— Ajutor! Pentru numele lui Dumnezeu. 

Dick alergă la mal şi privi, fluxul era în creştere şi spre 
dreapta lui zări o barcă, alergă într-acolo şi se sui în barcă. 

— Ajutor! 

Vocea părea acum mai apropiată. 

— Unde eşti? strigă Shannon. 

— Aici. Era vocea lui Lacy Marshalt. 

In barcă nu erau vâsle, dar o dezlegă şi o împinse înainte, 
ţinându-se de marginea cheiului. Cu lumina lămpii electrice de 
buzunar, căută să pătrundă întunericul şi într-o secundă lumină 
faţa galbenă ca de mort a lui Marshalt. Era vârât până în umeri în 
apă. Stinge lumina, strigă acesta, dacă nu, pune şi pe voi mâna. 

Dick apăsă butonul lămpii şi chiar în momentul acela 
porniră două focuri de armă. Pălăria lui Shannon zbură şi simţi o 
durere la urechea stângă... îşi pierdu pentru un moment sprijinul 
şi barca plutea spre larg. Ingenunchind, vâsli cu mâinile spre 
mal, iar Steel îi veni în ajutor. 

Intr-o secundă fură lângă Marshalt. Mijlocul acestuia era 
cuprins de un lanţ gros, iar mâinile ţintuite în cătuşe ruginite. Era 
vizibil că dacă ar mai fi rămas încă doar câteva minute în 
această situaţie nimic pe lumea asta nu l-ar mai fi putut ajuta. 

Intr-o secundă fu eliberat de cătuşe şi Dick căută să 
deschidă lacătul care închidea lanţul cel gros, în timp ce Steel 
căuta prin împrejurimi ca să dea de cel care trăsese; nu zări însă 
nimic. După trei minute de lucru, Dick îl eliberase pe Marshalt. Îl 
duseră la chei. Starea lui era mizerabilă, tremura de frig, ca 
varga, iar faţa îi era pământie. 

Il conduseră la cel mai apropiat post de poliţie, unde după o 
baie caldă, îmbrăcă hainele pe care i le împrumutaseră şi dacă 

nu s-ar fi ţinut seama de paloarea lui cadaverică, nu s-ar fi 
cunoscut câtuşi de puţin că ar fi suferit de pe urma acestei 
aventuri. 

— Habar n-am unde am fost, spuse el cu o voce obosită. 
Timp de două zile am fost ţinut într-o pivniţă de antrepozite. De 
n-aş fi găsit o bucăţică de hârtie pe care vântul o aruncase de pe 
stradă, aş fi fost mort de-acum. Când se înapoiază căpitanul 
Shannon? 

— Cercetează antrepozitele, spuse unul din agenţi. 

Cercetările lui Dick fură zadarnice. Descoperi totuşi un lucru 
de cea mai mare importanţă: într-una din încăperi găsi un carton 
verde. Era cutia în care ţinuse cartuşele unui revolver automat şi 
după toate probabilitățile acelaşi carton, care lipsea din lădiţa 
din camera cu provizii a lui Marshalt. Fără să pronunţe un singur 
cuvânt, i-o întinse lui Steel. 

— Malpas trebuie să fie pe undeva prin partea locului, 
murmură detectivul. 

— Nu-mi prea vine să cred, răspunse Shannon liniştit. 
Amicul nostru nu dă mai mult de o lovitură pe noapte. 

— Sunt de părere că nu-i necesar să dăm astă seară o raită 
pe sus. Voi spune sergentului s-o facă mâine dimineaţă. 

Un om care sta la pândă în dreptul unei crăpături a zidului 
scoase un oftat de uşurare, când auzi luându-se această 
hotărâre. Privi cu atenţie dacă nu s-a lăsat din întâmplare vreun 
agent de pază, apoi intră în barcă şi-o împinse departe în 
întuneric. Mâna-i atinse apa rece şi se cutremură. 

— Războiul acesta este mai al dracului decât infernul, spuse 
Slick Smith. 


Capitolul LXI 
POVESTEA LUI MARSHALT 


Când Shannon se înapoie la postul de poliţie, Marshalt îşi 
reveni suficient, ca să poată vorbi. 

— Ca să fiu sincer, căpitane Shannon, nu prea am cine ştie 
ce mare lucru să-ţi povestesc. După cum ştii, am fost atras în 
casa lui Malpas printr-un bilet, care-mi cerea să întâlnesc acolo o 
doamnă. Biletul mi-a fost dat de către Tonger, lucru pe care îl 

poţi verifica personal. 

— Tare mi-e teamă, că Tonger nu va mai putea spune 
nimica, răspunse Dick. 

Marshalt îl privi surprins. 

— A murit! exclamă el plin de groază. Când a murit? 

— A fost găsit mort la jumătate de oră după ce ai fost 
atacat. 

Noutatea aceasta părea că făcuse să-i piară graiul lui 
Marshalt. Totuşi, după câteva momente reluă: 

— Nu ştiu dacă a fost vreun presentiment, dar înainte de a 
ieşi, m-am urcat în camera mea, şi am pus zalele mele cele vechi 
şi această precauţiune mi-a salvat viaţa. Am bătut la uşa de 
intrare de la 551, care se deschise imediat. O voce a strigat: 
Intră, şi am ascultat. Auzii apoi pe cineva râzând şi spunând: De 
acum eşti în mâna mea. Am zărit un om mascat, ţinând un 
revolver în mână. M-am aruncat asupra lui, dar el a tras. Asta-i 
tot ce-mi amintesc, până în momentul când mi-am revenit în 
simţiri. 

— Unde te aflai când ţi-ai revenit? 

— După întâmplarea povestită, nu-mi reamintesc decât 
prea puţine. Probabil că am fost trezit de mai multe ori şi-mi 
reamintesc cum o dată bătrânul mi-a înfipt un ac în braţ. Din 
timp în timp îmi recăpătăm conştiinţa; întotdeauna însă, mereu 
în alte locuri până în seara, când mă pomenii în acea pivniţă, cu 
mâinile prinse în cătuşe. Restul îl ştii, singur. 

— Spune-mi un lucru, dle. Marshalt. Există oare vreo 
trecere secretă între casa d-tale şi cea a lui Malpas? 

— Dacă este vreuna, atunci ea trebuie să fi fost făcută de 
către Malpas, dar mă îndoiesc de aşa ceva. Apropo, Stanford 
este la mine? In momentele de luciditate îmi reaminteam că pe 
vremuri îl numisem pe el să-mi păzească casa, în cazul când mi 
s-ar fi întâmplat ceva. Acum vreo câţiva ani eram mai legat de 
el, îl credeam cinstit, nu vreau să fiu nedrept faţa de el... dar în 
orice caz, nu pe el l-aş fi ales acuma. 

intinse mâna lui Dick. 

— Mi-e imposibil să-ţi mulţumesc îndeajuns că mi-ai salvat 
viaţa. 

Dick nu răspunse numaidecât, apoi zise: 

— Cu toate că susţii că nu ai idee cine este. Malpas, n-ai 
cumva vreo bănuială? 

Marshalt se codi, apoi zise: 

— Da, am una, impresia mea este — cu siguranţă că ai să o 
găseşti fantastică — impresia mea este că Malpas, este o 
femeie. 


Capitolul LXII 
CEEA CE VAZU AUDREY 


Audrey se trezi cu o durere de cap nebună, cu un gust oribil 
în gură şi având o sete îndrăcită. Intinse mâna spre soneria de 
lângă pat ca să ceară să i se aducă un ceai, dar nu era culcată în 
patul ei; era lungită pe o saltea. Ingrozită, se ridică abia ţinându- 
se pe picioare. 

Făcu o sforţare ca să caute uşa, sfârşi prin a o găsi, şi o 
deschise. Era întuneric beznă, dar la capătul unui coridor lung 
ardea o luminiţă. Se apropie împletecindu-se de ea şi zări o 
lămpiţă atârnată în tavan printr-o sârmă, apoi într-un ungher 
observă un lavoar. Merse acolo şi deschise robinetul. Servindu-se 
de palmă în loc de pahar bău pe nerăsuflate, apoi îşi spălă faţa. 
Pe cuier atârna un prosop, părea că fusese pus special pentru 
ea, deoarece nu mai era nici un fel de mobilă decât salteaua şi 
pătura. 

Incercă să-şi dea seama ce se întâmplase, încetul cu încetul 
îi reveni memoria şi tresări de oroare. Masa luată împreună cu 
Dora, vinul care spumega şi care avea un gust atât de amar. 
Dora! Era în casa Dorei. li spusese aceasta, că etajul de sus nu 
era mobilat. 

Incercă să gândească, să raţioneze şi în acel moment auzi o 
voce. Acela care vorbea era un bărbat. Se târî până la uşă ca să 
poată asculta mai bine şi auzi zgomotul furişat al unor paşi pe 
scară, exact în faţa uşii. 

Cine putea să fie? Inima îi bătea cu putere. Vocea se auzi 
din nou în josul scării şi recunoscând-o, era cât pe ce să leşine. 

Era Lacy Marshalt. 

Ca să nu strige, îşi duse mâna la gură. 

Lacy Marshalt vorbea: 

— Da, pe aici pe undeva... 

Simţea că înnebuneşte... era un lucru evident. Jos la scară 

era Lacy Marshalt, aşadar Lacy Marshalt, nu murise. 

In timp ce sta ca îngheţată de spaimă, paşii reveniră şi 
plecându-se, ea privi prin gaura cheii. 

Scara era luminată de o lumină slabă şi Audrey zări silueta 
unui bărbat, dar faţa acestuia se întoarse în altă parte. 

— Era pe aici pe undeva, reluă vocea lui Marshalt, din dosul 
scării. 

Bărbatul de pe coridor asculta cu aceeaşi intensitate cu 
care asculta şi ea singură. În timp ce ea privea, acesta întoarse 
capul şi fata zări un nas lung şi o bărbie ascuţită ca a lui Malpas. 

Malpas şi Marshalt. Ce putea să însemne asta? 

Tot corpul îi tremura. Aşadar nu era la Curzon Street ci în 
mâinile omului demon. O cuprinse groaza. Cineva bătu apoi 
încetişor la uşă. Ea îşi ţinu respiraţia, cu ochii ţintă la punctul de 
unde avea să apară. 


Capitolul LXIII 
OMUL DIN CORIDOR 


Bătăile în uşă fură repetate. Audrey nu se mişcă din loc. 
Aşteptă o jumătate de oră, apoi reintră în prima cameră şi tresări 
auzind că se vâră în broască o cheie. Se mişcă ceva, apoi uşa se 
închise la loc 

Ea făcu uz de tot curajul de care era capabilă ca să 
privească, şi dete un țipăt de bucurie, deoarece jos pe podea se 
găsea o tavă cu cafea caldă, brioşe, pâine, unt şi felii de şuncă. _ 

Duse tava în cameră şi mâncă cu cea mai mare prudenţă. li 
părea rău că nu îndrăznise să privească la cel ce fusese pe 
coridor. 

O fi fost poate Dora? Dar nu, nu trebuia să spere nimic din 
partea Dorei sau a lui Martin. Incepu să privească situaţia cu 
multă atenţie şi să judece lucrurile clar. 

De ce or fi făcut ei asta? Ce putea câştiga Dora şi bărbatul 
ei din acest act nesăbuit? Că Dora o ura, ştia prea bine; ştia că ar 
fi fost în stare să-i facă şi mai mult rău, dar fără nici un profit 
niciodată! Era foarte neliniştită şi se gândea dacă să încerce să 
vadă pe bărbatul sau femeia care i-au adus de mâncare. 
Deodată auzi pe cineva coborând scara. Privi din nou pe gaura 

cheii. Cineva se opri pe coridor şi putu vedea un bărbat îmbrăcat 
într-o manta lungă, cu capul acoperit de un fetru moale. Acesta 
ascultă câtva timp, apoi întinse mâna şi o parte de zid se dădu în 
lături. O deschizătură care nu avea mai mult de câţiva centimetri 
pătraţi, atât de bine ascunsă în desenele hârtiei ce acoperea 
zidul, încât Dick Shannon, care trecuse de multe ori pe lângă ea, 
nu putuse să o observe. 

Ea privea înmărmurită, în timp ce braţul se vâra în 
deschizătură, zări strălucirea unei flăcări albastre, apoi lumina 
din coridor se stinse. Omul se întoarse, reveni spre uşă şi ea 
văzu o cheie care pătrunse în broască. 

Fugi de acolo ţipând, intră în camera sa, închise uşa şi se 
propti cu spatele pe ea... broasca de afară se deschise. 


Capitolul LXIV . 
DORA REFUZA SA VORBEASCA 


Era ora patru dimineaţa, când Dick Shannon se înapoie 
acasă, după ce-l întovărăşise pe Marshalt până la el şi a 
constatat în acelaşi timp încurcătura lui Stanford la această 
apariţie subită. 

Intrând în salon îl găsi pe William pe jumătate adormit, şi.. 

— Oh. D-le Torrington, sunteţi cea din urmă persoană pe 
care m-aş fi aşteptat să o găsesc aici. 

Bătrânul era cu totul schimbat; tonul glumeţ ce-l adopta de 
obicei dispăruse complet. Dick observă imediat acest lucru. 

— Am urgentă nevoie de d-ta. Fiica mea nu s-a înapoiat 
acasă. 

— Fiica? 

— Da, fiica mea Audrey. Aşa, dumneata nu ştiai că e fata 
mea. Nu-ţi pot spune acum toată povestea, dar Audrey Bedford 
este Audrey Torrington, fiica soţiei mele, a doua. 

Dick părea că visează. 

— Sunt înmărmurit, spuse el. Audrey, spuneţi că a dispărut? 
Dar era la hotel la dvs. 

— A plecat aseară şi nu s-a mai înapoiat. Am lăsat-o să iasă 
întrucât aveam întâlnire cu Elton, care voia să-mi spună ceva, 
ceva ce ştiam şi pe care-l ghicisem. 

Povesti pe scurt scena petrecută cu Elton. 

— Dădusem ordin ca de îndată ce se întoarce Audrey să fie 
introdusă la mine. Am început să mă neliniştesc abia când am 
auzit ceasul bătând ora unu, apoi două; n-am mai putut aştepta 
şi am venit repede aici. 

— Dar unde a plecat? 

— Nu ştiu, n-am căutat în camera ei. 

— Hai, s-o pornim repede, spuse Dick şi se înapoiară la 
hotel. Portarul nu avea nici o ştire, fata nu se întorsese. 

Urcară în camera ei. Dick privi în juru-i şi zări o scrisoare 
ruptă şi aruncată la coşul de hârtii. Luă bucăţelele şi spuse: 

— E la doamna Elton, şi poartă data de astăzi. 

Adună bucăţelele şi post scriptum-ul era semnificativ. 

După ce termini scrisoarea, arde hârtia! 

— Mă duc să fac o vizită Eltonilor. Nu-i nevoie să veniţi 
mine. 

Locuinţa Eltonilor era cufundată în cel mai adânc întuneric, 
dar nu fu nevoit să aştepte prea mult. Martin Elton veni să-i 
deschidă. 

— Oh! Shannon, eşti un musafir cam matinal, spuse el 
închizând uşa în urma lui. 

— S-a sculat nevasta dumitale? 

— Nu ştiu, vrei să o vezi? 

— Aş vrea să vă văd pe amândoi, împreună. 

Când un ofiţer de poliţie vorbeşte pe tonul întrebuințat de 
Shannon, însemna că orice argumentare este de prisos. 

După câteva momente, sosi Dora îmbrăcată doar într-un 
capot. 

— Doreşti să mă vezi, căpitane Shannon? 

— Vreau să o văd pe Audrey Torrington. 

— Nu ştiu, începu ea. 

— Ascultă doamnă Elton! Sora dumitale a venit aici, invitată 
de dumneata. A intrat în casa aceasta cam pe la orele şase. 

Apoi avu o idee subită: 

— Aş vrea să o văd pe servitoare! 

— Dragă căpitane, la ce-ţi poate fi servitoarea de folos? O 
să-ţi spun eu singură tot ceea ce ştiu. E inutil să amesteci 
servitorii în afacerile astea, spuse Dora cu un ton tăios. 

— Mergi te rog şi o caută! 

Martin urcă, bătu în uşă, care se deschise imediat şi rămase 

înmărmurit când văzu fata îmbrăcată ca pentru ieşire. 

— Căpitanul Shannon doreşte să te vadă. Face o anchetă cu 
privire la sora cucoanei. Precum ştii, a luat masa aici, aşa trebuie 
să-i spui lui Shannon. Că ai fost tot timpul acasă, şi că ai văzut-o 
plecând. 

Ea nu răspunsese. 

— lată fata, Shannon. 

Dora o măsură cu privirea. 

— De ce eşti îmbrăcată? 

— Pentru că mă îmbrac întotdeauna când plec. 

— Ascultă fetiţă, spuse Shannon. Domnişoara Audrey 
Torrington, sau Bedford, deoarece sub acest nume o cunoşti, a 
mâncat aici, aseară? 

— Da domnule, aşa cred. Eu nu eram aici când ea a sosit şi 
nici n-am văzut-o plecând. Doamna Elton m-a trimis la teatru şi a 
concediat bucătăreasa cu o oră înainte de sosirea domnişoarei 
Bedford. Aşa că în casă nu erau decât trei persoane: domnul, 
doamna Elton şi domnişoara Bedford. 

— Eu nici nu eram aici, spuse Elton plin de mânie, eram la 
club. 

— Eraţi în casă, sus, spuse servitoarea. Eu n-am văzut-o pe 
domnişoara plecând, vorbeam cu unul din oamenii noştri, la 
capătul străzii. Am văzut plecând o maşină şi când m-am întors 
acasă, domnişoara Bedford nu mai era aici. 

— Cu unul din oamenii voştri? Ce vrei să spui cu asta? 
întrebă Shannon. 

În loc de răspuns, ea scoase o steluţă de argint cu cinci 
braţe. 

— Aparţin lui Stormer, şi în acelaşi timp sunt supusa dvs. 
servitoare, stimată doamnă Elton. 

Intorcându-se spre Shannon spuse: 

— Va aşteptam domnule, speram că veţi veni. Tot ceea ce 
pot spune, este că domnişoara Bedford nu mai este în casa 
aceasta. Am scotocit-o din pod până în pivniţă. 

Faţa lui Martin se îngălbeni ca ceara, soţia lui luptă însă 
până la capăt. 

— Ce romantic! rânji ea. O femeie detectiv, acum îmi explic 
de ce era o servitoare atât de neîndemânatică. 

Fata o întrerupse. 

— Eu am strâns masa — îi vorbea lui Shannon — şi am pus 

aici tot ce a rămas din paharul domnişoarei Bedford. Ea scoase o 
sticluţă din buzunar; era tocmai atâta lichid cât abia acoperea 
fundul. Şi iată ce am găsit în cutia de bijuterii a doamnei Elton. 

Dora făcu o mişcare repede să smulgă sticluţa din mâna 
fetei, pe care o scosese din buzunar, aceasta o dădu cu uşurinţă 
de o parte şi întinse fiola lui Shannon. 

Privirea detectivului deveni aspră şi-l fixă pe Elton cu o 
străfulgerare metalică. 

— Ai auzit? Unde-i Audrey? 

— Vrei să ştii? răspunse Martin. Ei, bine, am să ţi-o spun dar 
pentru asta trebuie să plăteşti — nu, nu vreau bani, vreau doar 
douăzeci şi patru de ore libere, ca să pot părăsi ţara împreună cu 
Dora. Dă-mi acest răgaz şi-ţi spun unde se află. Şi... lucru pe 
care ai face bine să-l îndeplineşti, deoarece este expusă unui 
pericol cu mult mai mare decât ai putea să-ţi închipui. Imi 
promiţi? 

— Nu-ţi promit absolut nimic. Chiar cu preţul scăpării lui 
Audrey, tot nu ţi-oi da drumul. Unde-i Audrey?! 

— Găseşte-o, îi strigă Dora sfidând cu privirea. 

Dick nu pronunţă nici un cuvânt. Scoase din buzunar o 
brățară de oţel, pe care o închise împrejurul mâinilor lui Elton, 
care nu opuse nici cea mai mică rezistenţă. Doar când oţelul îi 
atinse pielea, figura-i îmbătrâni parcă dintr-o dată. 

— Mie n-ai să-mi pui cătuşe, strigă Dora, atunci când Dick o 
apucă de braţ. Nu, nu vreau! 

Dar femeia de la Stormer trecu în spatele ei şi o ţinu. 


Capitolul LXV 
STANFORD 


Dick îi conduse la postul de poliţie şi ordonă închiderea lor. 
Nu putea să le aducă nici o acuzare până ce nu avea probe. O 
întrebă pe femeia de la Stormer. 

— Au primit vizite în acest timp? 

— Da, pe Stanford. S-au certat, nu ştiu pentru ce anume, 
parcă pentru un proiect, dar n-am putut auzi destul de bine. 

— In principiu nu sunt partizanul detectivilor particulari, 
spuse Shannon, surâzând, dar parcă încep să mă împac cu cei de 

la Stormer. 

Se gândi să meargă mai întâi la Torrington, dar după 
oarecare gândire îi povesti pe scurt la telefon cele întâmplate şi 
plecă la Fortman Square. Sună, bătu la uşă, sună din nou şi după 
zece minute uşa se deschise; era însuşi Stanford. 

La vederea detectivului acesta se tulbură. Dick ar fi putut 
să jure că tremură. 

— Unde-i domnişoara Bedford? întrebă Shannon fără nici un 
fel de introducere. Gândeşte-te bine, înainte ca să-mi răspunzi... 
chiar eu l-am arestat pe Elton şi pe nevasta lui... Alături este o 
celulă întunecoasă care ţi s-ar potrivi de minune. 

Stanford privi la el fără să găsească un răspuns. 

— Nu ştiu ce vrei să spui, articulă el în cele din urmă. 

Apoi mai îndrăzneţ adaugă: 

— Ce legătură este între Elton şi mine? M-am certat cu el în 
privinţa unui obiect care îmi aparţine şi pe care l-am pierdut. 

O voce din capătul scării întreba: 

— Cine-i acolo? 

— A, Shannon, mormăi omul nostru. 

Incheindu-şi pijamaua, Marshalt cobori scara. 

— Voiai să mă vezi pe mine, Shannon? 

— Am venit să-l văd pe Stanford. Domnişoara Bedford a 
dispărut aseară după ce luase masa cu sora sa. Avem dovada ca 
a fost narcotizată şi luată de acolo cu o maşină. Toate motivele 
ne fac să credem că acest om nu este străin de întreaga afacere. 

— Veniţi sus în odaia mea. 

Toţi trei urcară în biroul lui Marshalt. 

— Povesteşte-mi te rog şi mie ce s-a întâmplat, spuse 
Marshalt. 

— Ai auzit tot ce era de auzit, spuse Stanford cu mânie. 
Curiosul ăsta nu are nici o dovadă împotriva mea, şi tot ceea ce 
face nu este decât un bluf. 

— Cât priveşte, nu ştiu nimic despre tine, asta-i altă 
poveste, are tot ce trebuie ca să te duc la spânzurătoare. Am 
găsit acum vreo două nopţi anumite lucruri în idolul de bronz al 
lui Malpas; înainte de a le lua, diamantele au dispărut; dar cineva 
a făcut o prostie şi noi le-am luat într-un săculeţ brun, nou, nouţ, 
cumpărat la Waller, da, cumpărat de tine. Waller te-a 
recunoscut. 

Stanford ţinea ochii plecaţi în pământ 

— Ai auzit ce ţi-a spus căpitanul? întrebă Marshalt tăios. 

— Am auzit şi n-am nimic de spus. 

— Unde-i domnişoara Bedford? 

— N-am nimic de spus, repetă Stanford. Cât despre sac, se 
vede că visezi, n-am cumpărat în viaţa mea un sac, dacă am 
nevoie de ceva, fur. 

— Il cunoşti pe Slick Smith? 

— L-am văzut, spuse Stanford, îmbufnat. 

Apoi cuprins de furie: 

— Dacă ai ceva cu mine, arestează-mă. 

— N-am să te arestez acuma, o să scot eu mâine la iveală 
afacerea asta, te găsesc eu. Dar dacă ai avea cea mai mică vină 
în dispariţia domnişoarei Bedford, îţi garantez că n-o să mai ai 
timp să te căieşti. 

Dick se înapoie la Ritz Carlton. 

— Văd că eşti zdrobit de oboseală, îi spuse Torrington, 
zărindu-l. Crezi că oamenii aceştia ştiu cu adevărat? Oare nu 
mint ei? 

— Vorbiţi de Eltoni? Da, cu siguranţă că ştiu. 

Torrington măsura camera în lung şi în lat. 

— Nu s-ar putea să-i văd şi eu? 

Dick şovăi. 

— Sunt arestaţi, dar n-am adus încă nici un fel de acuzare 
contra lor, aşa că nu există motive care să vă împiedice să-i 
vedeţi. 

Nu întrebă pe tatăl lui Audrey de ce voia să-i vadă. Ştia 
lucrul acesta fără să vrea. Ceea ce nu putuse să obţină el prin 
ameninţări, Torrington va obţine prin bani. 

— Ştiu că îţi cer un lucru al cărei aducere la împlinire îţi 
este penibilă, dar mai ştiu un lucru Shannon, că nimeni pe lumea 
asta nu ţine la siguranţa fetiţei mele, ca dumneata. 

In creierul lui Shannon lupta fu cât se poate de scurtă. 

— Veniţi cu mine, zise el. 

Merseră la postul de poliţie şi spuse comisarului de serviciu: 
Pune în libertate pe cei doi, pe care i-am arestat. Dacă oi mai 
avea nevoie de ei, ştiu de unde să-i iau.. 

Se înapoie foarte deprimat, şi adormi aproape imediat. 

La orele nouă se trezi, îşi făcu o toaletă sumară, mâncă la 
repezeală şi luă telefonul. Torrington nu se întoarse încă la hotel. 
Supraveghetorii din Doughty Street nu-l văzuseră pe Slick Smith. 

În momentul acela sosi Torrington. 

— Am încercat toate câte mi-au fost cu putinţă să-i fac să 
vorbească, spuse el obosit. Bărbatul era gata să o facă, dar 
nevastă sa! E teribil să vezi câtă ură zace în ea. Le-am oferit 
atâţia bani ca să-şi poată duce tot restul vieţii numai în lux şi 
bogăţie, dar nimic nu i-a putut mişca. Bărbatul a ajuns la capătul 
rezistenţei. Stanford ştie şi el. Asta i-a scăpat lui Elton. 

— Dacă-i aşa, mă duc să-l văd, spuse Dick. 

— Dă-mi voie să te aştept aici, nu pot suporta gândul să mă 
întorc singur la hotel. 

Taxiul care-l ducea pe Dick dispăruse abia după colţul 
străzii când un bărbat ieşi din umbra prăvăliei din faţă. 

— Uf!, Uf!, făcu Slick Smith. Şi el ar fi dat o mie de dolari 
pentru câteva ore de odihnă. 


Capitolul LXVI 
PE DRUMUL CARE DUCE LA 
DEPENDINŢE 


În primul rând, Slick îşi îndesă pălăria cea moale, ridică 
gulerul pardesiului, chemă un taxi şi spuse şoferului să caute să 
ajungă din urmă maşina lui Shannon, care o pornise glonţ spre 
locuinţa lui Marshalt. 

Atunci îşi schimbă tactica şi ceru să fie lăsat la câţiva metri 
depărtare de parc. 

La această oră, dependinţele erau în plină fierbere; 
servitorimea pregătindu-se pentru munca zilnică. Nimeni nu 
dădu aşadar atenţie bărbatului scund care trecea pe lângă ziduri 
furişându-se în casa lui Malpas. 

Dick fu introdus în camera de lucru a lui Marshalt. Acesta 
avea o mutră îngrijorată şi primind pe vizitator, faţa nu i se 
însenină de loc. 

— Aş dori să-l văd pe Stanford, domnule Marshalt; dar între 
timp ţi-aş fi recunoscător, dacă ai voi să mă însoţeşti în acea 
casă a misterului, şi să-mi spui exact ce ţi s-a întâmplat. 

Arătând o mare nemulţumire, Lacy se sculă de pe scaun. 

— Să-ţi spun drept... începu el casa aceea o detest cum nu 


205 


se poate mai mult, dar nu-ţi pot refuza nimic. Ai posibilitatea să 
pătrunzi? 

— Da, am o cheie şi de altfel curentul a fost restabilit. 

leşiră. Cheia de la uşa de intrare funcţiona perfect, astfel că 
urcară amândoi în camera lui Malpas. 

— Arată-mi te rog, unde se afla Malpas, atunci când a tras 
asupra dumitale. Aşează-te exact în aceeaşi poziţie. 

Lacy străbătu camera şi se aşeză în spatele statuii. 

— EIl era aici, iar eu eram în locul în care eşti dumneata 
acum. | 

— Inţeleg, spuse Dick, cred că am înţeles încă de acum opt 
zile, că... Pac! Uşa se închise, Lacy tresări. 

Shannon însă nici nu clipi din ochi, era vaccinat împotriva 
oricărei surprize. Incercă să deschidă uşa, dar toate sforţările îi 
fură zadarnice. 

— Unde-i Stanford? 

— La mine acasă, răspunse încet Marshalt, dar cine dracu o 
fi făcut asta? 

— Fii pe pace, descurc eu totul chiar astăzi. Na, na, na! late 
uită! Uşa se deschise singură încet. 

— E bizar, murmură Lacy. 

Merse repede pe coridor şi se aplecă deasupra balustradei. 

— E extraordinar! Mi-ai vorbit de un idol, unde este? 

Dick pătrunse împreună cu el în cameră, dădu perdelele la 
o parte şi se trase îngrozit înapoi strigând. 

Idolul era aici, şi mai era şi încă ceva; întins pe soclul de 
marmură neagră, cu capul plecat într-o parte şi cu picioarele în 
cealaltă parte, sta întins masivul Bill Stanford. 


Capitolul LXVII ; 
CEA DIN URMA VICTIMA 


Dick făcu o săritură şi examină repede pe cel care zăcea 
jos. 

— Nu-i mort, dar nici mult nu mai are, dacă nu i-om da 
ajutoare grabnice. Du-te dumneata acasă şi telefonează la 
Middlesex să-mi trimită o ambulanță. 

Dick cercetă rănile lui Stanford; fuseseră trase trei gloante, 

dintre care unul îi atinse umărul, al doilea trecuse exact 
deasupra inimii, iar al treilea abia îi atinse ceafa. Omul era 
leşinat, soclul era scăldat în sânge. Dick era tocmai ocupat să 
oprească hemoragia când auzi semnalele puternice ale 
ambulanţei şi câteva minute mai târziu nişte infirmieri în halate 
albe întindeau corpul celui rănit pe o targa. A 

— Cum s-a întâmplat asta? întrebă Marshalt. Il lăsasem în 
camera de provizii. Ne certaserăm tocmai, eu îi spuneam că cred 
că ştie unde-i Audrey Bedford; el s-a supărat şi m-a ameninţat că 
pleacă. Cu siguranţă că a fost omorât acolo după plecarea 
noastră. 

— Ai observat că Stanford nu avea nici guler şi nici cravată? 

— Când ne despărţisem le avea pe amândouă. 

leşiră amândoi şi pătrunseră în casa vecină. Primele lucruri 
care le zăriră atârnate de cuier erau cravata şi gulerul. 

Dick nu putu să descopere altceva şi ceru să fie dus la 
Middlesex unde-l găsi pe Steel stând lângă rănit. 

— Ştie unde-i fata, spuse sergentul. 

— A vorbit? întrebă repede Dick. 

— Doar în somn, când i se administra anestezicul, pentru ca 
să i se extragă gloanţele... A strigat. Nu, nu, nu vreau să spun. N- 
o să spun unde este! 

— Hm... Credea că vorbeşte cu mine! aşadar din partea 
asta, n-o să aflu nimic. 

Shannon rămase în picioare, nehotărât, pe treptele 
spitalului cu senzaţia că era învins. Nu putea crede că Audrey 
era în casa lui Lacy şi-şi spunea că era imposibil să fie 
transportată în casa misterului unde toate camerele sunt 
deschise şi disponibile de a fi cercetate în fiecare moment. 

Şi chiar în acel moment, Audrey fugea de-a lungul 
coridorului ţipând de groază şi având în urma ei figura sinistră a 
lui Malpas. 


Capitolul LXVIII 
ZIDUL CARE SE ÎNVÂRTEŞTE 


Mult timp după plecarea lui Dick, Marshalt rămase la masa-i 
de lucru adâncit în gânduri. Intinse apoi mâna şi sună. 

La chemare, răspunse o servitoare. 

— Cine mai este în casă în afară de dumneata? 

— Doar Milly, domnule. 

— Cheam-o şi veniţi împreună aici. 

Luă din buzunar nişte hârtii de bancă, alese câteva din ele 
şi făcu două grămezi. 

— lată lefurile voastre pe o lună înainte. 

— Când doriţi să plecăm, domnule? 

— Chiar acuma, într-o jumătate de oră plec şi eu. 

Rămase în capătul scării până ce fură coborâte cuferele 
fetelor şi aşteptă ca maşina lor să se îndepărteze. Se dădu jos, 
puse lanţul de siguranţă de la intrare şi se înapoie în odaia de 
lucru. Se gândea la omul care încercase să-l prade, la omul care 
din cauza unui reviriment tardiv de cinste refuzase să vorbească 
până ce... 

Mai bine de o jumătate de oră stătu pe gânduri. Tresări în 
cele din urmă auzind soneria de la uşa de intrare, însoţită de 
ciocănituri violente. 

Merse la fereastră şi privi afară. La uşă erau Elton cu soţia 
şi Torrington. Da, cu toate că nu-l mai văzuse de mulţi ani, îl 
recunoscu. Pe lângă ei, mai erau doi inspectori de poliţie şi patru 
detectivi. 

Scoase din buzunar un mânier turtit şi un ac gros, şi le vâri 
unul într-altul. Merse apoi la cămin, introduse instrumentul de 
lemn şi fără să se producă vreun zgomot, întreg căminul se 
învârti pe axa lui centrală. Profilul imensului idol se găsea la 
dreapta sa. Deschizând un sertar al biroului, luă o cutiuţă din 
care scoase o perucă, un nas, şi o bărbie ascuţită, atât de 
perfect adaptate în ce priveşte culoarea cu figura sa, încât nici 
un expert nu s-ar fi putut pronunţa unde se termină natura şi 
unde începe arta. 

Impinse apoi de ac şi căminul se întoarse la locul său. La 
uşa de intrare loviturile continuau cu mai multă furie şi în cele 
din urmă se auzi un zgomot de sticlă spartă. Când zidul şi 
căminul se învârtiră, puse piciorul înainte, ca să micşoreze şocul 
şi aşa destul de mare pe care-l făcea când ajungeau la locul lor. 
Intr-una din zile, neîndemânaticul Tonger închise atât de brusc 
zidul încât un cărbune căzuse în odaia lui Malpas. 

Ajuns în casa lui Malpas, urcă încet scara. 

Audrey Bedford era acolo, i-o spusese Stanford. Şi acum, 

toată tragedia aceasta avea să se termine aşa cum începuse... 
cu Audrey Bedford. 

La fiecare coridor se oprea să se bucure dinainte de 
triumful său final asupra copoilor legii, care lătrau la uşa lui. 

Surâse, dar surâsul îi încremeni brusc. Cum se face că 
comanda uşilor a funcţionat în timp ce el stătea acolo cu 
Shannon? Care putea fi motivul? Nu cumva, toate planurile sale, 
toate manevrele lui erau dibuite? Ridică din umeri! Fleacuri! Atât 
clima cât şi alte motive puteau să influenţeze un curent electric. 

Era acum în faţa uşii şi asculta. Auzi un pas uşor pe coridor. 
Simţi o bucurie feroce la ideea groazei pe care o va simţi ea 
când va da cu ochii de el. Intoarse comutatorul ca să facă 
întuneric complet în camera goală, vâri cheia în broască şi într-o 
secundă fu înăuntru. Singură cu el, Audrey nu mai putea spera la 
vreun ajutor, nici de la oameni, nici de la Dumnezeu. 

işi plimbă mâinile de-a lungul zidului, pipăind... ea era 
acolo, îi auzea respiraţia. 

— Haide mititico, vino încoace, scumpo. De data asta nu-mi 
mai scapi. Drăguţul tău e jos, adorato, imbecilul de Shannon cu 
agenţii şi tatăl tău! Tu nici habar n-aveai că ai un tată, aşa e, dar 
şi el e aici. Şi o să te vadă, dar mai târziu. Tu şi cu mine vom ieşi 
împreună; asta o să fie cel mai frumos final pentru omul care-l 
urăşte, n-o să-i facă nici o plăcere. 

Deodată, dădu buzna şi apucă un braţ. Dar nu era braţul pe 
care-l aştepta. O lumină verde curioasă, înspăimântătoare îi 
lumină pieptul. In faţa lui se afla propria-i mutră, acelaşi cap, 
aceeaşi bărbie, acelaşi glas. 

Un alt Malpas, îngrozitor, monstruos, îl ţinea strâns ca într- 
un cleşte. 

— Dumnezeule! Ce-i asta? strigă el încercând zadarnic să 
se elibereze. 

— Am nevoie de tine, spuse o voce ca din mormânt. 

Cu un urlet, Marshalt lovi în mutra cea hidoasă, se întoarse 
şi fugi. In acelaşi timp lămpile se aprinseră şi uitându-se înapoi 
văzu un al doilea exemplar al lui însuşi. 

Malpas! Dar cum era posibil, când el era Malpas? 

— Pe toţi dracii, gemu el şi ridicând revolverul trase un foc, 
două. 

— Las-o încurcată prietene nu te mai osteni degeaba, spuse 
imaginea lui. Cartuşele tale sunt oarbe, le-am schimbat acum 

vreo douăzeci şi patru de ore. 

Cu o exclamaţie de furie, Lacy aruncă revolverul asupra 
adversarului. 

Acesta se aplecă, şi după o secundă, îl apucase pe Marshalt 
de gât. Ceva mai departe, în umbră, cu mâinile împreunate de 
groază sta Audrey, simțind cum în inimă începeau să-i 
încolţească noi speranţe. 


Capitolul LXIX 
CELALALT 


Deşi Shannon sosi şi el lângă grupul care sta în faţa uşii de 
la intrare, dar ciocăniturile încetaseră. Uşa fu deschisă cu 
ajutorul unui şperaclu. 

— Eşti sigur că-i aici? 

Martin făcu un semn de aprobare. 

— Stanford a luat-o aseară de la noi. Spunea că o să o ducă 
în casa lui Malpas. 

— Ştii ce i s-a întâmplat lui Stanford? N 

— Am aflat chiar acum, spuse el cu vocea sfârşită. In acel 
moment uşa cedă şi intrară cu toţii în casă. 

Odaia de lucru a lui Marshalt era goală, iar Dick merse 
direct la cămin de căută deschizătura care ştia precis că trebuie 
să se găsească acolo. Sfârşi prin a găsi gaura, introduse în ea 
acul triunghiular al lui Tonger, căminul se învârti şi cei care erau 
în spate, zăriră camera lui Malpas. 

Dick auzi cele două focuri de revolver, se opri locului, palid 
ca un cadavru... după o secundă începu să alerge ca un nebun. 
Când sosi în faţa uşii de la etajul de sus, aceasta se deschise şi 
se găsi în faţa a doi oameni atât de perfect identici încât îi 
examina înmărmurit. 

— lată-ţi pasărea pe care o cauţi, căpitane Shannon, spuse 
cel mai grăsan dintre ei, şi-l aruncă pe prizonier cu mâinile 
încătuşate în braţele detectivilor, care tocmai soseau. 

Atunci cu un gest măreț, îşi scoase peruca, nasul şi bărbia. 

— Cred că mă cunoşti, nu? 

— Te cunosc foarte bine, răspunse Dick. Eşti Slick Smith 
Stormer sau cum preferi să fi cunoscut de către poliţia din 

Londra, Slick Smith. 

— Aşa... Mi-ai dat de urmă, dar când m-ai recunoscut? 

Dick avu un surâs fin. 

— Un detectiv atât de îndemânatec cum eşti dumneata, ar 
trebui să o ştie singur! g 

Shannon zări în fundul camerei pe cineva. Intr-o secundă fu 
acolo şi o cuprinse pe fată în braţe. 

Slick închise uşa care-i despărţea şi spuse vecinului său. 

— Sunt sigur că-ţi adori fata şi ea la rândul ei ar fi foarte 
mulţumită să te vadă; dar bănuiesc că pe flăcăul acesta îl 
cunoaşte mai bine decât pe dumneata. 

Torrington fu de aceeaşi părere. 


Capitolul LXX 
CE POVESTEŞTE SLICK 


— N-am fost niciodată sigur că mă apreciaţi la justa mea 
valoare, spunea Slick, oaspete celebru, care în această seară 
prezida masa. 

— Am început să mă ocup cu această afacere acum 
unsprezece luni, când am primit o scrisoare de la dl. Torrington, 
care-mi aducea la cunoştinţă toate faptele pe care le cunoştea, 
cerându-mi să-i regăsesc soţia şi să verific povestea morţii fiicei 
sale. Mi-a povestit o mulţime de lucruri despre Marshalt, lucruri 
care m-au interesat nespus de mult, atât ca om cât şi ca 
detectiv. 

Ştiu bine, că detectivii particulari nu sunt prea bine văzuţi, 
mai ales în Anglia, şi că de aş fi vrut să duc lucru la bun sfârşit 
trebuia neapărat să mă introduc în pleava societăţii. Mă dusei ca 
Stormer să-l caut pe căpitanul Shannon, spunându-i că un excroc 
celebru din America trebuia să sosească în Anglia şi-i dădui cea 
mai desăvârşită descriere a acestui pungaş. 

La cartierul general mi s-a confirmat că se va ţine seama de 
cele comunicate de mine, dar ştiu absolut precis că în momentul 
când Slick Smith debarcă, a fost dibuit, urmărit la Londra, 
avertizat, într-un cuvânt, ceea ce se întâmplă în mod obişnuit cu 
acest articol de import. 

Din fericire, la Londra, mă cunosc prea puţine persoane. 

Principiul meu este să nu apar niciodată personal în nici o 
afacere, doar trei sau patru oameni din statul meu major ar fi în 
stare să mă identifice. Alt avantaj important a fost acela că, în 
calitatea de Slick Smith, aveam întotdeauna pe unul din oamenii 
mei cu mine, fără ca prin aceasta să atrag atenţia criminalilor. 

O altă misiune a mea a fost aceea de a descoperi 
diamantele care îi fuseseră furate d-lui Torrington şi care au fost 
transportate în Anglia. Putui să descopăr un trafic imens, iar Lacy 
era unul din traficanţi. Comerţul cu diamante este foarte 
periculos în Africa de Sud, atât pentru vânzător cât şi pentru 
cumpărător, aşa că Lacy luă hotărârea de a se muta la Londra. 
Se instală într-o casă mare şi organiză un serviciu regulat de 
curieri, care îi aduceau pietrele. Bineînţeles că nu putea face 
această operaţie sub numele lui adevărat. Şi-a cumpărat atunci 
cele două case din Portman Square, sub două nume diferite, şi 
introduse în ele nişte instalaţii electrice importante. Cred că ştiţi 
cu toţii, Lacy este inginer. 

Idolul l-a cumpărat la Durban, asta am aflat-o acum un an 
şi-i cunoşteam mecanismul, dar ideea căminului învârtitor, i-a 
revenit numai lui singur. 

Tonger se mai afla încă în Africa de Sud, şi-i servea ca om 
de legătură. Când toate lucrările de instalaţie fură gata, îl aduse 
şi pe el la Londra şi în acelaşi timp apăru şi Malpas, care nu 
putea fi văzut niciodată. 

Tonger este adevărata victimă a acestei întregi afaceri. Se 
însurase cam tomnatic cu o tânără, care muri lăsându-i o fiică pe 
care o adora. Nenorocul lui fu acela ca aceasta să-l întâlnească 
pe Marshalt, pentru care nu era nimic sfânt, şi când se întâmplă 
inevitabilul şi când Tonger voi să afle anumite lucruri, Lacy 
profită de arestarea lui Torrington, ca să o convingă pe fată să 
declare că acesta fusese amantul ei. 

O expedie în America, unde-i trimitea săptămânal o sumă 
destul de frumuşică. O ameninţă că dacă n-o să-i scrie tatălui ei 
că-i fericită, îi suprimă renta şi-l ruinează şi pe tatăl ei, despre 
care fata credea că ocupă o funcţie importantă pe lângă 
Marshalt. 

Rita îşi urmă destinul ei, o porni pe băutură, făcu datorii şi 
într-o bună zi, se înapoie la Londra. Ea este aceea pe care o 
văzuseşi la uşa lui Marshalt, domnişoară Audrey. 

Bietul Tonger, trebuie să-l fi apucat un atac, atunci când a 

zărit-o. În orice caz nu a fost greu să reconstitui cele petrecute. A 
luat-o înăuntru, a ascuns-o în apartamentul lui şi a ţinut-o închisă 
mai multe zile, încercând să o aducă la realitate şi să o facă să-i 
spună tot adevărul. Lacy a descoperit că ea este în casă şi a 
presimţit că dacă Tonger află adevărul, soarta lui este pecetluită. 

ÎI expedie pe Tonger la Paris, cu scrisoarea fără nici o 
importanţă. In timpul acesta se urcă la fată şi i-a spus să meargă 
să-l aştepte în parc. Reţineţi că fata lui Tonger era obişnuită cu 
băutura şi că în camera lui Tonger s-au găsit cantităţi mari de 
băutură deşi el nu bea de loc. 

Marshalt i-a dat fetei un flacon cu o cantitate mare de 
cianură ştiind că în aşteptarea lui, ea va consuma din conţinutul 
flaconului. 

In aceeaşi seară se aştepta la vizita domnişoarei Audrey. 

Tonger se înapoie de la Paris, dar Lacy nu se temea că ar fi 
putut fi câtuşi de puţin bănuit de dispariţia fiicei lui. Nu credea că 
Tonger o să afle chiar în acea seară de moartea fiicei lui. Totuşi 
Tonger îl bănui de vinovat pe Marshalt şi de răzbunare încearcă 
să-l omoare trăgând asupra lui două focuri dintr-un revolver 
vechi. Cămaşa de zale pe care o purta Lacy îi salvă viaţa. 

In timp ce Tonger nebun de durere scotocea prin sertarele 
din biroul lui Marshalt, Lacy, revenindu-şi din leşin se întoarse în 
casa lui, şi îl omori pe Tonger. Auzind pe servitoare ţipând şi 
auzind glasul lui Shannon, decise să-şi schimbe domiciliul. De 
multă vreme avea închiriat un apartament luxos în Grainville 
Mansion pe numele de Crewe şi se dete drept notar. Eu la rândul 
meu, închiriai un apartament alăturat, având un scop bine 
determinat. 

In noaptea respectivă Marshalt veni acolo şi-şi îngriji rănile. 
Se înapoie la Portman Square să-şi ia diamantele. Ştiu bine lucrul 
acesta, că l-am văzut. 

— Cine era omul a cărui figură am văzut-o în noaptea 
crimei pe acoperişul de la pod? întrebă Shannon. 

— Eu, răspunse Slick. 

— Dar oamenii dumitale de pe acoperiş îmi spuseră... 

Slick avu un acces de râs. 

— Şi pentru care motiv crezi că erau pe acoperiş? ei erau 
protectorii mei. Deşi eram în spatele coşului, ei spuseră că nu 
mă văzuseră. Altminteri erau în pericol să-şi piardă postul. 

Scopul lui Marshalt era să terorizeze pe toată lumea pentru 

a evacua casa, deoarece voia să pună mâna pe diamante. 
Datorită ajutorului dat de Stanford, reuşi să golească idolul dar 
burtosul, neîndemânatec, când diamantele erau toate gata, 
începu să se joace cu mecanismul, luminile s-au stins, şi cuprins 
de spaimă, puse sacul pe soclu. Când luminile s-au reaprins aţi 
pus mâna pe sac. Dar ei v-au urmărit. Stanford s-a dus la 
Haymarket şi te-a furat în timp ce Marshalt a produs accidentul 
cu taxiul. Sacul a fost apoi luat de către Stanford, şi Marshalt le 
puse în siguranţă în Granville Mansions. Căutând pe domnişoara 
Torrington, am găsit diamantele, dar nu am lăsat sacul din mână 
până când am fost convins că se află în mâini sigure, adică la 
Shannon. Bănuitor pe asociatul său Stanford, Marshalt îşi acuză 
complicele că l-a furat şi încercă să-l ucidă cu câteva momente 
înainte de venirea dumitale de azi dimineaţă. 

Nu puteam ştii ce s-a petrecut între Stanford şi Lacy, dar 
este mai mult probabil că Lacy a aflat abia în acel moment că 
tânăra fată este în casa lui. Ştiind că maşinaţiile lui au fost 
descoperite, că întreaga avere era pierdută, a vrut să se răzbune 
pe fiica aceluia pe care-l ura. 

Spre nenorocul lui, eu aveam obiceiul să fiu întotdeauna în 
casa aceea când soseau emisari din Colonia Capului, aducând 
diamantele. Eram acolo chiar în plină zi, şi loveam pereţii ca să 
descopăr mecanismul uşii care se învârtea. Deseori m-am 
machiat imitând pe misteriosul Malpas. Am vârât groaza chiar şi 
în biata fată. 

Audrey surâse. 

— Am tipat, nu-i aşa? spuse ea. Mi-a trebuit mult timp să-mi 
dau seama că mă chemaţi. 

— Nu-i nici o ruşine. Şi eu am ţipat de mai multe ori, zise 
Slick. 

— Şi acuma Shannon, nu mai am să-ţi spun decât un lucru 
pe care de altfel îl ştii. Odată ce Marshalt şi-a regăsit diamantele, 
era necesară o reapariţie senzaţională. Aşa şi-a imaginat 
punerea în scenă de pe cheiul Fould. Aceasta devenea chiar prea 
dramatic. El singur şi-a pus lanţul cel gros şi cătuşele la mână, 
apoi cu cheia într-o mână şi revolverul în cealaltă, te-a aşteptat. 
Ştia precis că ai să vi. Dar, cum ai întârziat câteva minute, a 
scăpat cheia în apă. De nu ai fi venit în câteva minute cu 
siguranţă s-ar fi înecat. Revolverul îl ţinea în mână, şi cu 
siguranţă l-ai fi văzut. De aceea striga să stingi lumina. După ce 

a tras câteva focuri în aer, a aruncat arma în apă. 

De te-ar fi omorât, nevinovăția sa era evidentă. 

Restul îl cunoşti. 

Şi acum domnişoară Torrington, fi bună şi înapoiază-mi 
steluța de argint. 

Ea tresări, surprinsă, căută în poşetă şi dete steluța de 
argint. 

— Mulţumesc, spuse Slick, vreau să cred că gestul acesta 
nu te-a supărat. Dar am obiceiul să nu permit niciodată cuiva să 
păstreze steluța atunci când părăseşte întreprinderea mea, spre 
a intra la rivali. 

Privirea-i zâmbitoare întâlni pe aceea a lui Dick. 

— Am glumit, spuse el. Dumneata nu vezi gluma pentru că 
eşti englez. Dar cred că n-ai nimic împotrivă, ca să râd singur! 

